
.. bőszült csatára készté fegyveres 
Hős szellemek mérhetetlen táborát, 
Mely bátor nem szeretni láncait, 

S engem eléje téve, legnagyobb 
Hatalma ellen hatalmát veté 

Kétes csatában a Menny mezein, 

S megrázta trónját. Csatánk veszve bár, 
Nincs veszve minden; elszánt akarat, 
Hő bosszúvágy, halhat lan gyűlölet, 
Hódolni, meghajolni soha nem 
Tudó bátorság, - ez nem vereség. 


Milton: Az elveszett paradicsom 
(Jánosi Gusztáv fordítása, 1916.) 


Végre eljött az este. Kinn az utcán kigyúltak a lámpák, a sarki vendéglő neon-cégtáblája fel- 
felvillant, a levegőbe lövellve éles vörös fényét. Jim Nolan szobájába lágy piros fényt 
sugárzott a neonbetűs tábla. Jim már két órája ült a kemény kis hintaszékben, lábát az ágy 
fehér terítőjére rakva. Amikor odakint egészen besötétedett, leeresztette lábát a padlóra, s 
csapkodni kezdte zsibbadt lábszárait. Kis ideig csendben üldögélt; lábikráin bizsergés- 
hullámok futottak fel-alá. Aztán felállt, és odanyúlt az ernyőtlen lámpához. Megvilágosodott a 
bútorozott szoba - a nagy fehér ágy, meg a krétafehér ágyterítő, a tölgyfa íróasztal, s a barna 
cafattá kopott, egykor tiszta piros szőnyeg. 


Jim a szoba sarkában álló mosdóhoz lépett, kezet mosott, és nedves ujjaival végigszántott a 
haján. Belenézett a mosdó fölé szegezett tükörbe, s egy pillanatra kis szürke szemébe akadt 
bele a tekintete. Belső zsebéből zsebcsíptetős fésűt vett elő, megfésülte egyenes szálú barna 
haját, s oldalt gondosan elválasztotta. Sötét öltöny volt rajta és kihajtott nyakú szürke 
flanelling. Fogta a törülközőt, megszárította vele a szappant, a vékony szappandarabot pedig 
belehajította az ágyon álló nyitott szájú papírzacskóba. Zsilett-borotvakészülék volt a 
zacskóban, négy pár új zokni, meg még egy szürke flanelling. Jim körülnézett a szobában, 
aztán egy csavarintással becsukta a papírzacskó száját. Még egy futó pillantást vetett a 
tükörbe, eloltotta a villanyt, és kilépett az ajtón. 


Lement a keskeny, szőnyegtelen lépcsőn, bekopogott a főbejárat melletti ajtón. Keskeny rés 
támadt. Egy asszony kukucskált ki, majd szélesebbre tárta az ajtót. Nagy darab szőke nő volt; 
a szája mellett sötét anyajegy. 


Rámosolygott Jimre: 

- Tessék, miszter Nolan? 

- Elmegyek - szólt Jim. 

- De visszajön még? Tartsam fenn magának a szobát, ugye? 

- Nem. Végleg el kell mennem. Levelet kaptam. 

- Ide ugyan nem jött magának levél - mondta gyanakodva az asszony. 

- A munkahelyemre érkezett. Nem jövök már vissza ide. Egy hétre előre kifizettem a szobát. 


A nő ajkáról lassan lehervadt a mosoly. Arckifejezése alig változott, csak egészen lassan 
torzult kissé ingerültre. 


- Egy héttel előbb kellett volna felmondania - mondta csípősen. - Ez a szabály. Megtartom az 
előleget, mert nem volt előzetes felmondás. 


- Jó - mondta Jim. - Rendben van. Nem tudtam, meddig maradhatok. 
A lakásadónő arcára visszatért a mosoly. 


- Rendes, csendes lakó volt maga - mondta -, tudom én azt, pedig nem is volt itt sokáig. Ha 
megint erre jár, jöjjön egyenesen hozzám. Majd csinálok magának helyet. Vannak matróz- 
vendégeim, azok mihelyt partra szállnak, mindjárt idejönnek hozzám. Nekik is mindig kerítek 
helyet. Nem is mennének már máshová. 


- Emlékezni fogok rá, Mrs. Meer. A kulcsot bennhagytam a zárban. 
- A villanyt eloltotta? 


- El. 

- Akkor holnap reggelig fel se megyek. Kerüljön beljebb. Nem akar egy korty pálinkát? 
- Nem, köszönöm. Mennem kell. 

Az asszony értőn hunyorított egyet. 

- Csak nem került bajba? Hátha segíthetnék. 


- Nem - mondta Jim. - Nincs a nyomomban senki. Csak új állásba megyek. Hát akkor jó 
éjszakát, Mrs. Meer. 


A nő kinyújtotta púderezett kezét. Jim áttette a papírzacskót a bal kezébe, egy pillanatra 
megszorította az asszony kezét, érezte, mint nyomódik be ujjai alatt a puha hús. 


- Szóval ne felejtse el - mondta Mrs. Meer -, nálam mindig talál szobát. Vannak nekem olyan 
vendégeim, akik minden évben visszajönnek. Matrózok, kereskedelmi utazók. 


- Nem felejtem el. Jó éjszakát. 


Az asszony utána nézett, Jim ezalatt kilépett a kapun, s a cement lépcsőn lejutott a 
gyalogjáróra. 


Elsétált a sarokig, megnézte az ékszerbolt kirakati óráját. Fél nyolcat mutatott. Gyors 
léptekkel indult el keleti irányba, áthaladt az áruházak és különlegesség boltok 
városnegyedén, aztán a termény-nagykereskedők kerületén, amely ilyenkor estére már 
elcsendesedett; fagerendák és dróthálók torlaszolták el a raktárbejáratokat. Kétemeletes 
téglaházak szegélyezte ódon utcába ért. Mindenütt zálogházak meg használt szerszámokat 
árusító boltok a földszinten; csőddel küszködő fogorvosok és ügyvédek rendelői, irodái az 
emeleteken. Jim minden kapubejáratot alaposan megnézett, míg végül megtalálta a számot. 
Bement a sötét kapualjba, felkapaszkodott a keskeny lépcsőn; a lépcsőfokok gumiburkolatát 
sárgaréz csík szegélyezte. A pihenőnél gyenge éjszakai lámpafény pislákolt, s a hosszú 
folyosón csak egyetlenegy ajtó szemcsés üvegén át látszott világosság. Jim odament, 
megnézte az üvegre festett 16-os számot, bekopogott. 


- Szabad - szólt egy éles hang. 


Jim kinyitotta az ajtót, kopár kis irodahelyiségbe lépett be. Íróasztal, fém iratszekrény, tábori 
ágy, két egyenes támlájú szék - ez volt az egész berendezés. Az íróasztalon villanyfőzőlap, 
rajta kis bádogedényben bugyborékolt, gőzölgött a kávé. Az íróasztalnál ülő férfi komolyan 
tekintett Jimre. Aztán az asztalon heverő papírlapra pillantott. 


- Jim Nolan? - kérdezte. 
- Az vagyok. 


Jim szemügyre vette a kérdezőt. Alacsony, csinosan öltözött férfi volt, sötét öltönyt viselt. 
Sűrű haját mindkét oldalon lefelé fésülte, de így sem tudta elrejteni a jobb füle felett húzódó, 
ujjnyi vastag, vízszintes fehér forradást. Átható tekintetű, fekete, élénk szeme idegesen, 
szüntelenül járt ide-oda - Jimről a papírlapra, onnan a falinaptárra, majd az ébresztőórára -, 
aztán ismét Jimre nézett. Orra nyerge széles volt és vastag; orra hegye keskeny. Szája 
valamikor telt és lágy lehetett, a második természetévé vált idegfeszültség azonban elvéko- 
nyította ajkát, s egy-egy mély ráncot vésett köréje. A férfi nemigen lehetett több negyven 
évesnél, de a kiállott viszontagságok éles, zárójelszerű barázdákat vájtak az arcára. A keze 
éppen olyan nyugtalan volt, mint a tekintete. Nagy keze volt, talán túlságosan is nagy a 
testéhez képest, hosszú ujjainak vége lapáttá szélesedett, vastag körmök szegélyezték. Úgy 
mozogtak ide-oda ezek a kezek az íróasztalon, mint a vak ember tapogatózó kezei, végig- 
fogdosták a papírlap szélét, végigfutottak az asztalsarkokon, majd megérintették az öltöny 


mellényének minden egyes gombját. A jobb kéz odanyúlt a villanyfőzőhöz, és kihúzta a 
dugót. 


Jim csendesen becsukta az ajtót, és az íróasztalhoz lépett. 
- Azt mondták, ide kell jönnöm - szólt. 

A férfi hirtelen felállt, kezet nyújtott Jimnek. 

- Harry Nilson vagyok. Itt van nálam a felvételi kérelmed. 
Jim megszorította a kezét. 

- Ülj le, Jim. 

Ideges hangját szinte erőlködve tompította halkra. 


Jim az íróasztalhoz húzta a szabad széket és leült. Harry kihúzta az egyik fiókot, nyitott 
tejkonzervdobozt vett elő, amelyen a lyukak gyufával voltak bedugaszolva, aztán cukortartót 
és két otromba bögrét tett az asztalra. 


- Akarsz egy csésze kávét? 
- De mennyire - szólt Jim. 
Nilson a bögrékbe öntötte a feketét. 


- Nos, Jim, a felvételi kérelmekkel a következőképpen áll a dolog. A te kérvényed a 
tagfelvételi bizottság elé került. Nekem beszélnem kell veled, aztán jelentést kell tennem. A 
bizottság továbbítja a jelentést, a tagság pedig szavaz a felvételedről. Ha tehát alaposan 
kikérdezlek, gondolj arra, hogy ez kötelességem. 


- Tudom én azt - mondta Jim. - Hallom, zártkörübb társaság vagytok, mint a Nemzeti 
Kaszinó. 


- Mert vigyáznunk kell, Jim! - Nolan elé tolta a cukortartót, majd hirtelen azt kérdezte tőle: 
- Miért akarsz belépni a pártba? 


Jim kevergette a kávéját. Arca ráncokba gyűrődött a koncentrált gondolkodástól. Maga elé 
meredt. 


- Sok kisebb jelentőségű okot tudnék felsorolni. De lényegében erről van szó: ez a rendszer 
tönkretette az egész családomat. Az öregemet - apámat - annyiszor összeverték a munkástün- 
tetések idején, hogy belerokkant. Egy szép napon a fejébe vette, hogy felrobbantja a 
vágóhidat, ahol dolgozott. Aztán egy rendőrpuska elintézte: kapott egy sorozatot a mellébe. 


Harry félbeszakította: 
- Roy Nolan volt az apád? 
- Az. Három évvel ezelőtt ölték meg. 


- Úristen! A legkeményebb legény hírében állt országszerte. Azt mondják, egymaga öt rendőrt 
megbunyózott puszta kézzel. 


- Meghiszem azt - mosolygott Jim -, csak az a baj, hogy mindig hattal akadt össze. Mindig 
pokolian összeverték. Csupa vér volt, amikor hazakerült. Odaült a tűzhely mellé. Ilyenkor 
békében kellett hagynunk. Ha csak egy szót szóltunk hozzá, sírva fakadt. Amikor később 
anyám megmosdatta, vonított, mint a kutya. - Jim eltűnődött, majd megjegyezte: - Hentes volt 
a vágóhídon, tudod. Meleg vért ivott, hogy jó erőben maradjon. 


Nilson gyors pillantást vetett Jimre, aztán félrefordította a tekintetét. Behajtotta a kérvény 
sarkát, lelapította a hüvelykujja körmével. 


- Anyád él? - kérdette csendesen. 
Jim összeráncolta a szemöldökét. 


- Egy hónappal ezelőtt halt meg - mondta. - Éppen börtönben voltam - Harminc napot húztak 
rám csavargásért. Valahogy megtudtam, hogy anyám haldoklik. Hazaengedtek, egy rendőrrel. 
Anyámnak mintha semmi baja sem lett volna. De beszélni - azt nem akart. Katolikus volt, de 
az öregem sosem engedte templomba járni; utálta a templomot az apám. Anyám csak bámult 
rám. Megkérdeztem, hozassak-e papot, de nem válaszolt, csak nézett. Aztán hajnali négy 
tájban meghalt. Egyáltalán nem így képzeli el az ember a halált. Nem mentem ki a temetésére. 
Pedig azt hiszem, elengedtek volna. De én nem akartam. Azt hiszem, anyám egyszerűen nem 
akart tovább élni. Gondolom, azt se bánta volna, ha a pokolba jut. 


Harry hirtelen, ideges mozdulatot tett. 


- Idd ki a kávédat, aztán tölts még. Olyan vagy, mint aki félálomban beszél. Csak nem szedsz 
te valamit? 


- Kábítószert? Nem. Még csak nem is iszom. 

- Nilson papírlapot vett elő, feljegyzett rá valamit. 
- Hogyan ültettek le csavargásért? - kérdezte aztán. 
- Jim hevesen válaszolt: 


- A Tulman-áruházban dolgoztam, mint a csomagoló részleg vezetője. Egy este moziba 
mentem. Az úton hazafelé csoportosulást láttam a Lincoln téren. Megálltam, hogy megnéz- 
zem, mi az. A park közepén beszélt valaki a tömeghez. Felmásztam Morgan szenátor 
szobrának talapzatára, hogy jobban lássak. Aztán megszólalt a sziréna. A tér másik oldalán 
rendfenntartó osztag bukkant fel. Egy másik osztag a hátam mögül nyomult elő. Egy rendőr 
hátulról sújtott le rám, éppen a tarkómat találta el. Mire magamhoz tértem, már ott 
szerepeltem a csavargók listáján. Hosszú ideig egészen kábult voltam, itt talált el a botjával. 


Jim a tarkójára tette az ujját, a koponyaalaphoz, aztán így folytatta: 


- Mondtam neki, hogy nem vagyok csavargó, kértem, hívják fel Mr. Webbet, a Tulman- 
áruház igazgatóját. Meg is tették. Webb megkérdezte, hol fogtak le, mire az őrmester azt 
felelte, hogy "egy baloldali gyűlésen". Erre Webb azt mondta, hogy még a nevemet se 
hallotta, így hát rám húztak harminc napot. 


Nilson ismét bedugta a villanyfőző dugóját a kapcsolóba. A kávé bugyborékolni kezdett. 
- Olyan vagy, Jim, mintha egy kicsit részeg volnál. Mi bajod neked? 


- Nem tudom. Hulla vagyok. Egész elmúlt életem megszűnt. Mielőtt idejöttem, kiköltöztem 
az albérleti szobámból. Pedig egy hétre előre ki volt fizetve. De egy lépést sem akarok 
visszafelé tenni. Fel akarom számolni a múltat. 


Nilson teletöltötte a kávésbögréket. 


- Ide hallgass, Jim. Meg akarom mondani neked, mit jelent párttagnak lenni. Minden határo- 
zatról szavazhatsz, de ha aztán a többség megszavazott valamit, mindenképpen engedelmes- 
kedned kell. Ha lesz pénzünk, próbálunk majd havi húsz dollárt adni területi pártmunká- 
sainknak, étkezésre. De nem emlékszem, hogy valaha lett volna erre pénzünk. Ami mármost a 
munkát illeti: odakinn a területen együtt kell dolgoznod az emberekkel. Aztán jön még maga a 


pártmunka. A kettő együtt gyakran napi tizenhat-tizennyolc óra. Enned ott kell, ahol éppen 
szerét tudod ejteni. Mit gondolsz, bírod majd? 


- Bírom. 

Nilson az ujjai hegyével meg-megérintette az íróasztal egyes pontjait. 

- Jobbára még azok is gyűlölni fognak, akiken segíteni akarsz. Tudod te azt? - kérdezte. 
- Tudom. 

- Hát akkor miért akarsz mégis belépni? 

Jim félig lehunyta szürke szemét kínos zavarában. Végül aztán így szólt: 


- A börtönben összekerültem néhány párttaggal. Többször beszélgettek velem. Az én egész 
életem csupa zűrzavar volt. Az övék nem. Ok határozott célért dolgoztak. En is valamilyen 


megint. 

- Értem - bólintott Nilson. - Bizisten igazad van. Hány iskolád van? 

- A középiskola második osztálya után hagytam abba. Elmentem dolgozni. 
- A beszédedből azt hinné az ember, hogy több iskolád van. 

Jim mosolygott: 


- Sok mindent összeolvastam én. Pedig az öregem ellenezte. Azt mondta, elszakadok az 
enyéimtől, ha olvasok. De én mégis olvasgattam. Egyszer valamelyik parkban összeakadtam 
egy pasassal, aki olvasmánylistákat adott nekem. Rengeteg mindenfélét olvastam én össze. Az 
egyik listán szerepelt például Plato Köztársaságja, az Utópia, meg Bellamy, a másikon 
Herodotos, Gibbon, Macaulay, Carlyle és Prescott, a harmadikon Spinoza, Hegel, Kant, 
Nietzsche, Schopenhauer. Még a Tőkét is elolvastatta velem az az ember. Azt mondta 
magáról, hogy félnótás: ismerni akarja a dolgokat, anélkül, hogy hinne bennük. Szerette 
csoportosítani a hasonló mondanivalójú könyveket. 


Harry Nilson egy időre hallgatásba merült. Majd így szólt: - Megérted ugye, miért kell 
óvatosaknak lennünk. Nálunk csak kétféle büntetés van: megrovás és kizárás. Úgy látom, te 
nagyon szeretnél a párthoz tartozni. Én ajánlani foglak, mert az a véleményem, hogy rendes 
ember vagy, de persze lehet, hogy a tagság leszavaz. 


- Akkor 15 köszönöm az ajánlásodat. 

- Most ide hallgass: vannak-e rokonaid, akiknek bajuk lehet, ha a valódi neveden szerepelsz? 
- Van egy nagybátyám, Theodore Nolan. Műszerész. De gyakori név ám a mienk. 

- Igen, azt hiszem, elég gyakori. Pénzed van? 

- Körülbelül három dollárom van. Volt több is, de elköltöttem a temetésre. 

- Hol fogsz lakni? 


- Nem tudom. Minden hidat felégettem magam mögött. Mindent újra akarok kezdeni. Semmi 
se emlékeztessen a múltra. 


Nilson hátrafordult az ágy felé. 


- Én itt lakom ebben az irodában. Itt étkezem, itt alszom, itt dolgozom. Ha hajlandó vagy a 
padlón aludni, itt maradhatsz néhány napig. 


Jim örömében elmosolyodott. 


- Nagyszerű lesz. A börtönbeli fekhely sem volt puhább, mint ez a padló. 
- Vacsoráztál? 
- Nem. Elfelejtettem. 


- Ha azt hiszed, meg akarlak vágni, hát csak hidd - szólt ingerülten Nilson. - De nekem nincs 
egy vasam sem, neked viszont van három dollárod. 


- Gyere - nevetett Jim -, veszünk szárított heringet, meg sajtot és kenyeret. És megvesszük a 
hozzávalót a holnapi gulyáshoz. Kitűnő gulyást főzök. 


Harry Nilson a maradék kávét is betöltötte a bögrékbe. 


- Kezdesz ébredezni, Jim. Máris jobb színben vagy. De nem tudod ám, milyen nagy fába 
vágod a fejszédet. Tudnék mesélni róla, de úgyse értenél meg semmit, amíg magad ki nem 
tapasztaltad. 


Jim keményen nézett Nilson szemébe. 


- Történt-e már veled olyasmi - kérdezte -, hogy a szaktudásodért fizetésjavítást kellett volna 
kapnod, de ehelyett kirúgtak, és valaki mást vettek fel a helyedre? Dolgoztál már olyan 
helyen, ahol folyton a vállalathoz való hűségről prédikáltak, és hűségen azt értették, hogy 
köpd be a munkatársaidat? Hidd el, nekem már nincs vesztenivalóm. 


- Csak a gyülölet - szólt csendesen Harry. - Meglepődöl majd, amikor egyszerre csak 
észreveszed, hogy nem gyűlölsz már senkit. Nem tudom, miért van így, de rendszerint ez 
történik. 

Jim egész nap türelmetlenkedett. Harry Nilson, aki valami hosszú jelentésen dolgozott, több 
ízben bosszúsan szólt rá. 


- Nézd - mondta végül -, egyedül is odamehetnél. Miért ne? De egy óra múlva mehetünk 
együtt. Csak be kell fejeznem ezt a jelentést. 


- Nem tudom, megváltoztassam-e a nevemet - töprengett Jim. - Vajon van-e valami hatása az 
emberre a névváltoztatásnak? 

Nilson újra a papírlap fölé hajolt. 

- Kapsz majd néhány nehéz megbízatást, bebörtönöznek, egyszer-kétszer nevet változtatsz, és 
a végén nem 1s jelent már többet az a név, mint akármilyen sorszám. 

Jim az ablaknál állt. Kinézett. Szemben téglafal emelkedett; két épület között húzódó keskeny 
grund oldalát határolta. Egy csapat fiú kézilabdázott a grundon. Ordítozásuk tompán szűrődött 
át a csukott ablakon. 


- Gyerekkoromban sokat játszottam a grundon - szólt Jim. - Úgy emlékszem, folyton 
verekedtünk. Vajon itt is annyit verekszenek a fiúk? 


Harry nem hagyta abba az írást, úgy felelt: 
- Persze. Szoktam nézni őket az ablakból. Persze, hogy verekszenek. 


- Volt egy nővérem - folytatta Jim. - Majdnem minden srácot elvert a bandában. Golyózni is 
úgy tudott, mint senki más. Te, Harry, komolyan mondom, egyszer három méterről kettélőtt 
egy achátot, méghozzá visszakézből. 


Harry felnézett az iratokból. 

- Nem is tudtam, hogy volt egy nővéred. Mi történt vele? 

- Nem tudom. 

- Nem tudod? 

- Nem. Fura eset. Azazhogy egyáltalán nem fura. Sok ilyen eset van. 

- Hogy érted azt, hogy nem tudod, mi történt vele? 

Harry most letette a ceruzáját. 

- Hát elmondom, ha akarod - szólt Jim. - Maynek hívták. Egy évvel idősebb volt nálam. A 
konyhában aludtunk. Mindegyikünknek megvolt a maga ágya. Amikor May körülbelül 
tizennégy éves lett, én meg tizenhárom, lepedőt szögezett fel a konyha egyik sarkába, 
úgyhogy valóságos kis fülkében öltözött-vetkőzött. Ebben az időben kapott rá a vihogásra. 
Odalent a lépcsőn üldögélt egy csomó más lánnyal, s valahányszor arra ment egy fiú, 
összevihogtak. May szőke volt. Azt hiszem, egész csinos is. Jövök haza egy este a 23-ik utca 
és a Pulton utca sarkáról - ott labdáztunk egy grundon, azóta már valami bank van a helyén. 
Felmegyek a lakásba. Azt mondja az anyám: "Láttad Mayt odalent?" Mondom: "Nem 
láttam." Rövidesen hazajött munkából az öregem is. "Hol van May?" kérdi. "Még nem jött 
haza", mondja erre anyám. 


- Fura dolog, Harry - folytatta Jim -, hogy milyen erősen emlékszem minderre. Emlékszem 
minden egyes részletre, arra, hogy ki mit mondott, és kinek milyen volt az arckifejezése. 


- Vártunk egy kicsit a vacsorával, de az öregemnek nemsokára megfeszült az állkapcsa, és 
nagyon mérges lett. "Tedd fel az ételt" - mondta anyámnak. "May nagyon elszemtelenedett. 
Azt hiszi, mert már nagylány, nem verhetem meg." 


- Anyámnak világoskék szeme volt. Emlékszem, úgy csillogott a szeme, mint valami fehér 
kavics. No, vacsora után az öregem ott ült a székén, a tűzhely mellett. És egyre dühösebb lett. 
Anyám meg csak ült mellette. Én lefeküdtem. Láttam, hogy anyám félrefordítja az arcát, és 
mozog a szája. Azt hiszem, imádkozott. Katolikus volt, az apám meg utálta a templomot. 
Apám időközönként felmordult, hogy így, meg úgy, ellátja May baját, csak jöjjön haza, majd 
meglátja. 


- Úgy tizenegy tájban mind a ketten bementek a hálószobába, de a konyhában égve hagyták a 
villanyt. Hosszú ideig beszélgettek még. Ejjel két-háromszor felébredtem, láttam, hogy anyám 
kinéz a hálószobából. A szeme... mint két fehér kavics. 


Jim elfordult az ablaktól, leült az ágyra. Harry az íróasztal lapját nyomogatta ceruzája 
hegyével. 


- Amikor másnap reggel felébredtem - folytatta Jim -, odakint már sütött a nap, de nálunk még 
mindig égett a villany. Olyan különösen, olyan elhagyatottnak érzi magát az ember, ha fényes 
nappal ég a villany. Nemsokára kijött anyám a hálószobából s begyújtott. Arca merev volt, a 
szeme sem igen rebbent. Aztán kijött apám is. Olyan volt, mint akit agyba-főbe vertek. Egy 
szót sem tudott kinyögni. Csak mielőtt munkába indult, szólalt meg: "Benézek a kerületi 
kapitányságra", mondta. "Talán elgázolta egy autó." 


- Én elmentem az iskolába, s tanítás után azonnal hazaszaladtam. Anyám megkért, kérdezzem 
meg a lányokat, nem látták-e Mayt. Ekkorra már híre járt, hogy May eltűnt. A lányok azt 
mondták, színét se látták. Mindnyájan borzongva beszéltek a dologról. Később hazajött apám. 
Hazafelé jövet is benézett a kapitányságra. "A zsaruk felvették a személyleírást", közölte. 
"Azt mondták, majd nyitva tartják a szemüket." 


- Az éjszaka éppúgy telt el, mint az előző. Az öregem és az anyám ott ült egymás mellett, 
csakhogy most apám egy szót sem szólt egész idő alatt. Megint egész éjjel égették a villanyt. 
Másnap az öregem újra bement a rendőrségre. Erre a fogdmegek kiküldtek egy hekust, hogy 
kérdezze ki a háztömbbeli srácokat, az egyik zsaru pedig eljött a lakásunkra és beszélt 
anyámmal. A végén azt mondták, hogy majd nyitva tartják a szemüket. Ennyi volt az egész. 
Azóta se hallottunk Mayről. Semmit. 


Harry belefúrta ceruzáját az asztallapba, a ceruzahegy eltört. 

- Nem járkált idősebb fiúkkal? Talán megszökött valamelyikkel? - kérdezte. 
- Nem tudom. A lányok azt mondták, nem, és hogy ők tudtak volna róla. 

- De hát nem is sejted, hogy mi történhetett vele? 


- Nem. Csak éppen eltünt egy szép napon, egyszerűen nyoma veszett. Ugyanez történt Bertha 
Rileyvel, két évvel később: egyszerűen nyoma veszett. 


Jim végigsimította az állkapcsát. 


- Lehet, hogy csak képzelődtem - mondta -, de úgy láttam, anyám az eset után még 
csendesebb lett, mint azelőtt. Gépiesek lettek a mozdulatai, s alig szólt egy szót. A tekintete is 
élettelenné vált. Az öregemet azonban felbőszítette a dolog, ő minden harcát az öklével vívta 
meg. Bement a munkahelyére, a Monel-konzervgyárba, s összeverte a művezetőt. Három 
hónapot kapott súlyos testi sértésért. 


Harry kibámult az ablakon. Hirtelen letette a ceruzáját. Felállt. 


- Gyere! - szólt. - Odaviszlek és megszabadulok tőled. El kell készülnöm ugyan ezzel a 
jelentéssel, de majd megcsinálom, amikor hazajövök. 


Jim levett a fütőtestről két pár nedves zoknit, összegöngyölte, betette a papírzacskóba. 

- Majd megszárítom odaát - mondta. 

Harry a fejébe nyomta a kalapját, összehajtotta a jelentést és zsebre vágta. 

- A hekusok időnként átfésülik ezt a helyiséget - magyarázta. - Sosem hagyok itt semmit. 
Kimentek, Harry bezárta az ajtót. 


Átmentek az üzleti negyeden, elhaladtak a társasháztömbök mellett. Régi házak negyedébe 
értek, mindegyik épületnek megvolt a maga külön udvara. Harry befordult az egyik kocsi- 
feljáróra. 

- Megérkeztünk. Ennek a háznak a háta mögött van. 


Végigbaktattak a kavicsos kocsiúton. Frissen mázolt, apró házikóhoz értek. Harry az ajtóhoz 
lépett, kinyitotta, s betessékelte Jimet. 


Egy nagy szoba volt csak az egész házikóban, meg egy teakonyha. A szobában pokrócokkal 
letakart hat vaságy. Három ember tartózkodott a helyiségben, kettő feküdt, a harmadik - 
hatalmas termetű fickó, akinek olyan volt a képe, mint valami tudós profibokszolóé - lassan 
pötyögtetett az írógépén. 


Az ajtónyitásra a nagy darab ember felkapta a fejét, aztán felállt és mosolyogva jött Harry elé. 
- Hello, Harry. Mi járatban vagy? 


- Ez itt Jim Nolan - szólt Harry. - Emlékszel, ugye? A neve szóba került valamelyik este. Jim, 
ez itt Mac. Többet tud a területi munkáról, mint bárki ebben az államban. 


- Nagyon örülök, Jim - mosolygott Mac. 
Harry már indult is kifelé. 


- Vigyázzatok rá, Mac - mondotta. - Állítsátok munkába. Nekem most jelentést kell írnom. - 
Odaintett a két heverésző embernek. - Szevasztok, fiúk. 


Amikor Harry mögött becsukódott az ajtó, Jim körülnézett a szobában. Burkolólemezes, 
csupasz falak. Egyetlen szék - az írógépnél. A teakonyhából főtt marhahús szaga áradt. Jim 
szemügyre vette Macet, széles vállát, hosszú karját, széles arcát a kiálló pofacsontokkal; az 
arca közvetlenül a szeme alatt lapos volt, akár valami svédé. Ajka száraz és repedezett. Mac 
éppen olyan alaposan szemügyre vette Jimet, mint ahogy Jim végigmustrálta őt. 


- Kár, hogy nem vagyunk kutyák - szólalt meg hirtelen Mac -, akkor hamarabb túlesnénk 
ezen. Akkor már barátok volnánk, vagy verekednénk. Harry azt mondta, rendes ember vagy, 
és Harry érti a dolgát. Gyere, hadd mutassalak be a fiúknak. Ez a sápadt képű itt Dick, a 
hálószobák nagy osztályharcosa. Sok-sok süteményt köszönhetünk neki. 


Az ágyon fekvő halvány arcú, fekete hajú fiú vigyorogva nyújtott kezet. 


- Látod, milyen szép fiú? - folytatta Mac. - "Csalétek"-nek becézzük. Mesél a hölgyeknek a 
munkásosztályról, mire azok elárasztanak bennünket rózsaszín-cukormázas süteménnyel. 
Igaz-e, Dick? 


- Eridj a fenébe - szólt szívélyesen Dick. 


Mac karon ragadta Jimet, és odament vele a másik ágyhoz. A másik férfi életkorát megköze- 
lítően sem lehetett volna megállapítani. Arca ráncos volt és megviselt, orra szinte belesüppedt 
az arcába, erős állkapcsa egészen csáléra állt. 


- Ez itt Joy - szólt Mac. - Veterán harcos. Ugye, Joy? 


- Meghiszem azt! - válaszolt Joy. - Szemében fellobbant a tűz, de mindjárt ki is aludt. Feje 
sokkosan rángott. Beszédre nyitotta száját, de csak ezt ismételgette: "Meghiszem azt!" 
Nagyon ünnepélyesen hajtogatta, mintha ezzel a két szóval végérvényesen el akart volna 
dönteni valamilyen vitát. Egyik kezével simogatta a másikat. Csupa zúzódás, meg forradás 
volt a két keze. 


- Joy senkivel sem szorít kezet - magyarázta Mac. - Minden csontja összetört már, fáj neki, ha 
megszorítják a kezét. 


Joy szemében megint fellobbant a láng. 


- De miért? - kiáltott fel élesen. - Mert megvertek, azért! Odabilincseltek a rácshoz, és verték 
a fejemet. Lovak is tapostak rajtam. A lelket is kiverték belőlem, nem igaz, Mac? - ordította. 


- De igaz, Joy. 


- És hajlandó voltam-e könyörögni, Mac? Nem! Addig mondtam nekik, hogy gazemberek, 
amíg eszméletlenre nem vertek. 


- Így van, Joy. És ha befogtad volna a szádat, nem vertek volna eszméletlenre. 
Joy kiabálása az őrjöngésig fokozódott. 


- De mikor gazemberek voltak! Meg is mondtam nekik! Hát csak verjék a fejemet, amikor 
meg vagyok bilincselve! Hát csak tapossanak rajtam a lovaik! Látod a kezemet? Ló taposott 
rajta. De jól megmondtam nekik, ugye, Mac? 


Mac lehajolt hozzá, és megveregette a vállát. 
- Persze hogy megmondtad, Joy. Téged aztán nem lehet elhallgattatni. 
- Meghiszem azt! - mondta Joy, s szemében ismét kialudt a láng. 


- Gyere, Jim - szólt Mac. A szoba túlsó végébe kalauzolta, a kis asztalon álló írógéphez. - 
Tudsz gépelni? 


- Kicsit. 
- Hálistennek! Akkor mindjárt el is kezdheted a munkát. 
Halkra fogta a szavát: 


- Joyjal pedig ne törődj. Beledilizett a sok verésbe. Túl sokat verték a fejét. Itt gondját viseljük 
és vigyázunk rá, hogy bajba ne keveredjék. 


- Az öregem is ilyen volt - jegyezte meg Jim. - Egyszer az utcán akadtam rá, amint nagy ívben 
mindig csak balra tartott. Nekem kellett a helyes irányba terelnem. Egy sztrájktörő boxerrel 
fültövön vágta; úgy látszik, az ártott meg a tájékozódó-képességének. 


- No, nézz csak ide - mondta Mac -, ez itt egy körlevél. Négy másolat van a gépben. Húsz 
példányban kell a levél. Akarod csinálni, amíg én összekotyvasztom a vacsorát? 


- Oké. 
- Jó erősen üsd a billentyűket. Nem valami jók az indigók. 
Mac kiment a konyhába, onnan szólt vissza: 


- Gyere, Dick, hámozd meg a hagymát, ha bírod azt a szörnyű szagot. 


Dick feltápászkodott. Gondosan feltűrte fehér ingének ujját, aztán követte Macet a konyhába. 
Alighogy Jim nehézkesen, megfontoltan gépelni kezdett, Joy feltápászkodott és odajött hozzá. 
- Ki termeli a javakat? - kérdezte. 

- Hát a munkások - mondta Jim. 

Ravasz kifejezés ült ki Joy arcára, mindentudó, titokzatoskodó kifejezés: 

- No és ki zsebeli be a hasznot? 

- Akinek befektetett tőkéje van. 


- De hát a tőkések nem termelnek semmit! - kiabált Joy. - Milyen jogon vágják akkor zsebre a 
profitot? 


Mac benézett a konyhaajtón. Besietett a szobába, kezében a keverőkanállal. 


- Ide hallgass, Joy - szólt. - Ne a mi embereinket agitáld. A Krisztusát neki, azt hiszem a mi 
embereink azzal töltik idejük javarészét, hogy egymást agitálják. Feküdj szépen vissza, Joy, 
és pihenj. Fáradt vagy. Jimnek pedig dolga van. Ha majd végzett, talán megengedem, hogy 
megcímezzél néhány borítékot. 


- Igazán, Mac? De jól megmondtam nekik, igaz-e, Mac? Még amikor ütöttek-vertek, akkor is. 
Mac szelíden megfogta Joyt a könyökénél, és visszavezette őt az ágyhoz. 
- Nézd, itt a New Masses. Nézegesd a képeket, addig én elkészítem a vacsorát. 


Jim tovább verte a gépet. Négyszer írta meg a levelet; a húsz példányt odatette a gép mellé. 
Kiszólt a konyhába: 


- Készen vagyok, Mac. 
Mac bejött, megszemlélt néhány példányt. 


- Remekül gépelsz, Jim. Alig van átütés. No, itt van néhány boríték. Rakd be a leveleket. 
Vacsora után majd megcímezzük mind. 


Mac mindenkinek megrakta a tányérját marhahússal, sárgarépával, burgonyával és nyers 
hagymaszeletekkel. Mindenki elvonult a maga ágyához vacsorázni. A szobában félhomály 
terjengett, végül aztán Mac meggyújtotta a mennyezet közepén függő erős fényű, ernyőtlen 
lámpát. 


Amikor ki-ki megette a maga részét, Mac kiment a konyhába, s egy tálca süteménnyel tért 
vissza. 


- Dick munkájának legfrissebb eredménye - mondotta. - Ez a Dick politikai célokra használja 
fel a hálószobákat. Uraim, bemutatom önöknek a párt Dubarryját. 


- Eridj a fenébe - szólt Dick. 
Mac felszedte Jim ágyáról a leragasztott borítékokat. 
- Itt van húsz levél. Mindegyikünknek ötöt kell megcímeznie. 


Az asztal szélére tolta a tányérokat, a fiókból tintát-tollat vett elő. Kihúzott a zsebéből egy 
listát, s nagy gondosan megcímzett öt borítékot. 


- Rajtad a sor, Jim. Ezt az ötöt most te címezd meg - szólt azután. 
- Miért csináljuk ezt így? - kérdezte Jim. 


- Hát talán valóban nem számít sokat, de lehet, hogy kicsit megnehezíti a dolgukat. Elég 
gyakran felbontják a levelezésünket. Azt gondoltam, kicsit nehezebb lesz a hekusok dolga, ha 


a címzések kézírása különböző. Mindegyik fajtából csak egyet-egyet dobunk ugyanabba a 
levélszekrénybe. Minél körültekintőbbek vagyunk, annál jobb. 


Mialatt a másik két ember írta a címeket, Jim összeszedte az edényeket, kivitte a konyhába, s 
egymásra rakta a mosogatóban. 


Mac éppen felbélyegezte, majd zsebre rakta a leveleket, amikor Jim visszajött. 


- Dick, ma este te meg Joy mosogattok - szólt Mac. - Tegnap egyedül mosogattam. Én meg 
megyek és feladom ezeket a leveleket. Akarsz velem jönni, Jim? 


- De mennyire - felelte Jim. - Van még egy dollárom. Veszünk kávét, s amikor hazajövünk, 
kávézunk. 


- Kávénk van - mondta Mac a pénzért nyúlva. - A dolláron bélyeget veszünk. 
Jim odaadta a dollárt. 

- Kész - mondta. - Most már egy lyukas fillérem sincs. 

Kiment Mac után, a sötétbe. Az utcán azt kémlelték, hol találnak levélszekrényt. 
- Mondd, Joy tényleg dilis? - kérdezte Jim. 


- Dilis hát. Tudod, az volt a legszörnyűbb, ami legutóbb történt vele. Egy borbélyüzletben 
beszédet tartott. A borbély rendőrökért telefonált, s a zsaruk lecsaptak a gyülekezetre. Joy jó 
verekedő. Csak úgy tudtak vele boldogulni, hogy gumibottal eltörték az állkapcsát; aztán 
lesittelték. Nem tudom, hogyan tudott beszélni azzal a törött állkapcsával, de biztosan 
próbálta agitálni a börtönorvost is, mert az orvos kijelentette, hogy ő ugyan nem kezel egy 
ilyen rohadt vöröst, úgyhogy Joy három álló napig törött állkapoccsal feküdt a cellában. Azóta 
ilyen félcédulás. Azt hiszem, hamarosan elpatkol. Túl sokat kapott már a fejire. 


- Szegény ördög - sóhajtott Jim. 
Mac kihúzta zsebéből a borítékokat, s kiválasztott négyet - a négyük kézírásával. 


- Joy sohasem tudta befogni a száját. Nézd csak meg Dicket. Rajta aztán nincs egy karcolás 
sem. Pedig Dick, az a szépfiú, van olyan stramm, mint Joy - ha érdemes. De ha Dicket 
lefogják, a rendőröket mindjárt biztosurazza, úgy viselkedik, mint a kezes bárány, és mindent 
sikerül megúsznia. Joynak annyi esze sincs, mint egy bulldognak. 


A Lincoln tér sarkán végre rábukkantak az ötödik levélszekrényre. Mac bedobta a leveleket. 
Lassan ballagtak visszafelé a macskaköves járdán. A jávorfák már hullatták leveleiket. Csak 
néhány pad volt foglalt a sétányon. A park magasról lefüggő lámpái a földre rajzolták a 
lombok körvonalait. Nem messze a tér közepétől zsakettes, szakállas férfi szobra állott. 


- Azon a talapzaton álltam - mutatott oda Jim. - Nyújtogattam a nyakamat, hogy lássam, mi 
történik a téren. Úgy látszik, egy rendőr felnyúlt és rám csapott, mint ahogy az ember egy 
legyet csap agyon. Egy kicsit én is kitapasztaltam azt, amit Joy érezhet. Négy-öt nap is elmúlt, 
amíg rendesen tudtam gondolkozni. Addig állandóan csak apró képecskék röpködtek ide-oda 
az agyamban, s azt sem tudtam pontosan, mit ábrázolnak. Ide kaptam az ütést, ni, a tarkómra. 


Mac megállt az egyik padnál és leült. 

- Tudom - mondta. - Olvastam Harry jelentését. Csak ezért akartál belépni a pártba? 

- Nem. A zárkában öt emberrel kerültem össze. Akkor hozták be őket is, amikor engem. Volt 
ott egy mexikói, egy néger, egy zsidó, meg két magamfajta közönséges amerikai keverék. 
Agitáltak persze, de nem az volt a döntő. En többet összeolvastam már, mint amennyiről 


nekik egyáltalán fogalmuk volt. - Jim felvett a földről egy juharlevelet, és gondosan kezdte 
lehántani a zöldjét az erezetről. - Tudod - mondta -, odahaza mindig csak harcoltunk, 


harcoltunk, rendszerint az éhezés ellen. Az öregem harcolt a tulajok meg a főnökök ellen. Én 
harcoltam az egész iskola ellen. De mindig vereséget szenvedtünk. És egy idő múlva szinte 
kitörölhetetlenül belevésődött a tudatunkba, hogy mi mindig veszteni fogunk. Az öregem úgy 
harcolt, mint kutyafalka ellen a sarokba szorított macska. Előbb-utóbb elkerülhetetlenül végez 
vele egy kutya; de mégis harcolt. Átérzed, ugye az egésznek a reménytelenségét? Hát én ilyen 
reménytelenségben nőttem fel. 


- Persze hogy átérzem. Milliók élnek így. 
Jim megpörgette a zöldjétől megfosztott levelet, aztán hüvelyk- és mutatóujja köré fonta. 


- Ezzel még nem mondtam el mindent - folytatta. - A házat, ahol laktunk, valósággal 
betöltötte a harag. Úgy terjengett a házban a harag, akár a füst: kérlelhetetlen, megátalkodott 
harag volt ez - a górék ellen, az iskolaigazgató ellen, no meg a fűszeres ellen, ha megtagadta a 
hitelt. Valósággal betege volt az ember annak a haragnak. De hát nem tehettünk róla. 


- Folytasd csak - szólt Mac. - Nem tudom ugyan, mire akarsz kilyukadni, de te talán tudod. 
Jim felugrott, megállt a pad előtt, meglegyintette tenyerét a levéllel. 


- Mire akarok kilyukadni? Hát erre: abban a zárkában öt ember volt, aki az enyéimhez 
hasonló körülmények között nőtt fel. Sőt, nem is egy még rosszabb körülmények között. 
Bennük is volt ugyan harag, de másfajta. Nem a górét utálták, vagy a mészárost. Az egész 
górérendszert gyűlölték. Másfajta harag volt az övék. És aztán tudod, Mac, nem volt meg 
bennük az a reménytelenség. Csendesek voltak, keményen dolgoztak; de élt bennük a 
meggyőződés, hogy előbb-utóbb kiverekszik maguknak a gyűlölt rendszerből kivezető utat. 
Tudod, valami békességféle lakozott azokban az emberekben. 


- Meg akarsz engem agitálni? - kérdezte csúfondárosan Mac. 


- Nem akarlak én megagitálni, csak szeretném, ha megértenél. Én sosem ismertem sem a 
reménységet, sem a békességet, és áhítoztam mind a kettőre. Alighanem többet tudtam az 
úgynevezett szélsőbaloldali mozgalmakról, mint bármelyik az öt közül. Többet olvastam, 
mint ők, de bennük megvolt az, amire mindig vágytam, s ők a munka révén tettek rá szert. 


- No, ma este te is legépeltél néhány levelet. Most jobban érzed magad? - kérdezte Mac 
csípősen. 


Jim leült a padra. 


- Jó érzés volt csinálni, Mac - szólt csendesen. - Nem is tudom, miért. Úgy éreztem, valami jót 
cselekszem. Úgy éreztem, hogy valami jelentős dolog, amit csinálok. Mert amit eddig csinál- 
tam, annak soha semmi jelentősége nem volt. Zűrzavar volt csak az egész. Nem hiszem, hogy 
azt vettem volna zokon, hogy valaki hasznot húz a zűrzavarból, csak éppen nem szerettem 
vergődni az egérfogóban. 


Mac előrenyújtotta a lábát, és zsebre dugta a kezét. 


- Hát - mondotta - ha a munka boldoggá tesz téged, akkor örömteli napoknak nézhetsz elébe. 
Ha megtanulsz stencilre írni és sokszorosítógépet kezelni, akár garantálhatom neked a napi 
húsz óra munkaidőt. Ha pedig gyűlölöd a profitrendszert, hát én megígérem neked, Jim, hogy 
egy büdös vasat sem kapsz a munkádért. 


Derüsen beszélt. 
- Te vagy a fejes a mi bódénkban, ugye, Mac? - kérdezte Jim. 


- Én? Nem. Én megmondom a fiúknak, mit csináljanak, de nem kötelezhetem őket semmire. 
Nem adhatok ki utasítást. Igazán érvényes utasítás csak az, ami odafentről jön, ha megsza- 
vaztak valamilyen határozatot. 


- De azért csak van valami szavad, Mac. Tehát, amit igazán szeretnék csinálni, az a területi 
munka. Cselekedni akarok. 


Mac halkan felnevetett. 


- Azt akarod, hogy jól összeverjenek, mi? Hát én azt hiszem, hogy a pártbizottság sokkal 
inkább akar egy jó gépírót. Egy időre fel kell függesztened a romantikát, azt, hogy megvéded 
a nagyszerű Pártot a Kapitalizmus nevű vadállat támadásától. Hirtelen hangot változtatott, és 
Jim felé fordult. - Csupa robot az egész - mondotta. - Odakint a területen kemény és veszélyes 
a munka. De ne gondold, hogy odabent a bódéban sokkal könnyebb. Sosem tudhatod, melyik 
éjjel tör ránk egy Amerikai Légiós-banda, amelynek tagjait feltüzelte a whisky, meg a 
katonazene - sosem tudhatod, mikor jönnek, hogy kiverjék belőlünk a lelket. Ismerem őket, 
megvannak a tapasztalataim. Nincs olyan buzgó "frontharcos", mint az a pasas, akit 
besoroztak a hadseregbe, és aztán hat hónapot szolgált egy kiképzőtáborban, ahol fűrészporos 
zsákba döfködte a szuronyát. Azok, akik odakint voltak a lövészárokban, többségükben 
mások; de ami a pusztítási vágyat és a boxer-hazafiságot illeti, senki sem tesz túl húsz volt 
kiképzőtáboroson. Húsz ilyen pofa, ha felhajtott néhány pohárral, akármelyik sötét éjszaka 
kész hősiesen megvédeni a hazáját, akár egy fél tucat iskolásgyerek ellen is! A legtöbbje azért 
kapta meg a sebesülési sávját, mert ahhoz is túlságosan részeg volt, hogy elbotorkáljon a leg- 
közelebbi elsősegély állomásig. 


- Nem nagyon szíveled a katonákat, ugye, Mac - kuncogott Jim. 


- Nem szeretem az aranysisakos volt frontharcosokat. Én ott voltam a francia fronton. Az a 
társaság csupa rendes, becsületes, ostoba jószágból állott. Nem szerették a dolgot, de kedves 
fiúk voltak. - Hangja lehiggadt. Jim látta, hogy zavart mosoly suhan át az arcán. - Nagyon 
tűzbe jöttem, ugye, Jim? Azt 15 megmondom, miért. Tíz ilyen vitéz légiós-fattyú egy éjjel 
összevissza vert engem. És amikor már eszméletlen voltam, teljes erejükből rám ugrottak, és 
eltörték a jobb karomat. Aztán felgyújtották az anyám házát. Anyám úgy vonszolt ki az 
udvarra. 


- De hát miért? - kérdezte Jim. - Mit csináltál? 
Mac hangjába visszatért a gúny: 


- Hát felforgattam az államot. Beszédet mondtam arról, hogy vannak egypáran, akik éheznek. 
- Felállt. - Gyerünk haza, Jim. Azok ketten már biztosan elmosogattak. Nem akartam ilyen 
keserűen beszélni, de hát ha arra az eltört karomra gondolok, mindig elfut a méreg. 


Lassan ballagtak hazafelé a sétányon. A padokon üldögélő egy-két ember behúzta a lábát, úgy 
engedett utat. 


- Mac! - szólalt meg Jim. - Ha egyszer szólhatnál egy szót annak érdekében, hogy kimehessek 
területi munkára, nagyon örülnék. 


- Jó. De most inkább tanulj meg stencilre írni és sokszorosítógépet kezelni. Rendes fiú vagy, 
örülök, hogy itt vagy velünk. 


3 


Jim leveleket gépelt az átható, fehér lámpavilágnál. Időnként abbahagyta a gépelést, s fejét az 
ajtó felé fordítva fülelt. Csend volt a házban, csak a konyhából hallatszott az üstben forró 
leves tompa sistergése. Távoli utcákról lágyan hallatszott oda a villamoskocsik zörgése, s a 
járdáról a lábak dobogása, de ez mintha még fokozta volna a szoba csendjét. Jim felnézett a 
falra szegzett ébresztőórára. Felkelt az asztaltól, kiment a konyhába, megkavarta a gulyás- 
levest, s lejjebb csavarta a gázt, úgyhogy a rózsákon csak egy-egy apró kék gömb pislákolt. 


Visszament az írógéphez. Valaki gyors léptekkel közeledett a kavicsos úton. Dick robbant be 
az ajtón. 

- Mac még nincs itt? - kérdezte. 

- Nincs. Nem ért még haza. Joy sem. Sikerült ma valami pénzt gyűjtened? 

- Húsz dollárt - válaszolta Dick. 


- Te aztán érted a módját, öregem. Nem is tudom, hogyan csinálod. Egy hónapig elélhetnénk 
belőle, de Mac biztosan bélyegre költi az egészet. Micsoda bélyegfogyasztó az az ember! 


- Figyelj csak - szólt Dick. - Azt hiszem, Mac jön. 

- Vagy Joy. 

- Nem, ez nem Joy. 

Nyílt az ajtó, Mac lépett a szobába. 

- Hello, Jim. Hello, Dick. Gyűjtöttél valamit a szimpatizánsoktól? 
- Húsz dollárt. 

- Ügyes fiú vagy! 

- No, Mac, Joy aztán jól megcsinálta ma délután. 

- Mit csinált? 


- Valami őrült beszédbe kezdett bele egy utcasarkon; közbelépett egy rendőr, mire Joy vállon 
szúrta a zsebkésével. Orizetbe vették, bűnös szándékú testi sértés miatt. Most ül a zárkájában 
és torkaszakadtából ordítja, hogy "gazember, gazember". 


- Azt észrevettem, hogy reggel még a szokottnál is dilisebb volt. Ide hallgass, Dick. Nekem 
holnap reggel el kell mennem innen, s addig még egy csomó elintézni valóm van. Rohanj el 
egy nyilvános telefonhoz, hívd fel George Campet. Ottman 4211 a száma. Mondd meg neki, 
mi történt, s mondd meg, hogy Joy teljesen bedilizett. Kérd meg, menjen el oda, ahova kell, 
mondja azt, hogy ő Joy ügyvédje. Joynak aranyos kis bűnlajstroma van, ha éppen rá akarják 
húzni a vizes lepedőt - vagy fél tucat lazítás, húsz-harminc csavargás, körülbelül egy tucat 
hatóság elleni erőszak vagy közönséges testi sértés. Ha George nem lát sürgősen munkához, 
Joy alaposan benne marad a pácban. Mondd meg George-nak, igyekezzék úgy beállítani a 
dolgot, hogy Joy részeg volt. - Mac szünetet tartott, aztán így folytatta: - Egek ura! Ha az a 
szerencsétlen egy elmeszakértő-bizottság kezei közé kerül, egy életre elintézik. Mondd meg 
George-nak, igyekezzék rábírni Joyt, hogy fogja be a száját. Ha mindezt elintézted, Dick, 
vedd a nyakadba a várost, és igyekezz felhajtani valami pénzt az óvadékra, hátha szükség lesz 
rá. 


- Nem ehetnék előbb valamit? - kérdezte Dick. 


- Ehetnél a fenét. Siess, és mondd meg George-nak, menjen el oda. Most pedig adj ide tizet a 
húszból. Jim és én holnap lemegyünk a Torgas-völgybe. Ha beszéltél George-zsal, gyere 
vissza és egyél. Aztán járd sorra a szimpatizánsokat az óvadék dolgában. Remélem, George ki 
tud csikarni egy bírói parancsot, és még az éjjel el tudja intézni, hogy Joyt óvadék ellenében 
helyezzék szabadlábra. 


- Oké - mondta Dick és elsietett. 


- Azt hiszem - fordult Mac Jimhez -, szegény Joyt hamarosan egész életére bezárják. Nagyon 
ki van borulva. Eddig még sosem bicskázott. 


Jim az asztalon halomba rakott, befejezett levelekre mutatott. 
- Itt vannak a levelek, Mac. Még három van hátra, aztán kész. Mit mondtál, hová megyünk? 


- Torgas Valley-be. Sok ezer hold gyümölcsösben leszedésre érett meg az alma. Majdnem 
kétezer gyümölcsszedő munkás lesz ott. És a Gyümölcstermesztők Szövetsége éppen most 
jelentette be, hogy leszállítja a szüretelőmunkások bérét. Hű de zabosak lesznek a melósok. 
Ha valami jó kis zűrt tudunk csinálni odalenn, még a tandele-i gyapotföldekre is átterjedhet. 
Az volna aztán az igazi! Micsoda muri volna! - Szimatolni kezdett. - A mindenit, de jó illata 
van ennek a gulyásnak. Kész? 


- Már tálalom is - mondotta Jim. Levessel félig töltött két tányért hozott be; étvágygerjesztően 
domborodott a halomba rakott rengeteg húskocka, krumpli, sárgarépa, fehérrépa, s a sok 
egészben hagyott, gőzölgő hagyma. 


Mac az asztalra tette a maga leveses tányérját, és megkóstolta az ételt. 


- Hű, az istenit, de forró! Hadd hűljön még. Tudod, Jim, én mindig azt mondom, ne küldjünk 
zöldfülűeket nehéz helyekre. Túlságosan sok hibát csinálnak. Akármennyit összeolvasnak 
taktikáról, nem sokat érnek vele. No, emlékeztem rá, hogy mit mondtál a parkban akkor este, 
amikor ide kerültél, így hát amikor megkaptam ezt a megbízatást - nagyon szép megbízatás! -, 
megkérdeztem, magammal vihetlek-e, mint afféle helyettest. Én már voltam odalenn, tudod? 
Majd betanítlak, s te aztán taníthatsz új embereket. A fiatal vadászkutyákat is úgy tanítják be, 
hogy az öregek mellett szaladtatják őket. Többet tanulhatsz ott a terepen, mint akárhány 
könyvből. Voltál-e már a Torgas-völgyben, Jim? 


Jim ráfújt egy forró krumplira. 


- Azt se tudom, hol van - mondta. - Egész életemben csak négy-ötször voltam vidéken. 
Köszönöm, hogy magaddal viszel, Mac. 


Apró, szürke szeme fénylett az izgalomtól. 


- Aztán majd elátkozod az életemet is, ha valami zűrbe keveredünk odalenn. Mert nem lesz 
majális, az biztos! Ugy hallom, a Gyümölcstermesztők Szövetsége nagyon jól meg van 
szervezve. 


Jim felhagyott a próbálkozással, hogy forrón egye a gulyást. 
- Hogyan kezdünk hozzá, Mac? MI az első feladat? 
Mac ránézett, látta rajta, milyen izgatott. Nevetett. 


- Nem tudom, Jim. Ez a baj, látod, ha az ember sokat összeolvasott. Mindig a tapasztalatból 
kell kiindulni. Nem segít itt semmiféle taktikai tudomány. Nincs két egyforma eset. - Egy 
ideig csendben evett, elfogyasztotta a gulyást, s amikor kifújta magát, párafelhő gomolygott ki 
a száján, - Van még ebből, Jim? Éhes vagyok. 


Jim kiment a konyhába, telemerte Mac tányérját. 


- A helyzet a következő - mondotta Mac. - Torgas kis völgy, nagy része almáskert, néhány 
ember tulajdona az egész. Van persze egypár kisebb gyümölcsös is, de nem sok. Mármost: 
amikor megérett az alma, jönnek az idénymunkások, a gyümölcsszedők és leszüretelik. Aztán 
tovább mennek délnek, át a hegygerincen, és ott leszüretelik a gyapotot is. Ha az 
almáskertben megkezdődik a tánc, talán magától is átterjed a gyapotföldekre. No, szóval, az a 
néhány pasas, akié csaknem egész Torgas Valley, arra várt csupán, hogy a szedőmunkások 
nagy része megérkezzék. Persze azok, szegények, majdnem minden pénzüket ráköltöttek az 
útra. Ez mindig így van. És akkor jelentették be a tulajdonosok a bércsökkentést. Hogy a 
gyümölcsszedők zabosak? Jó, jó! De mit csináljanak? Le kell szüretelniük az almát, hogy 
valami pénzhez jussanak. 


Jim rá se hederített a vacsorájára. Kanalával csak kavargatta a húst, a krumplit. Előrehajolt. 
- Tehát mi majd rábeszéljük az embereket, hogy sztrájkoljanak? Ugye? 


- Persze. Lehet, hogy már pattanásig feszült a helyzet, s éppen csak egy kis lökést kell 
adnunk. Megszervezzük az embereket, és aztán sztrájkőröket állítunk a gyümölcsösökbe. 


- És ha a górék felemelik a béreket, hogy az almájuk ne rohadjon meg a fán? 
Mac eltolta magától a kiürült tányért. 


- Akkor is akad dolgunk rövidesen, máshol. A fene egye meg, nemcsak időleges béremelése- 
ket akarunk mi kiharcolni, Jim, bár persze annak is örülnénk, ha néhány szegény, szerencsét- 
len flótásnak valamivel jobban menne a sora. De tovább kell látnunk az orrunknál. Az olyan 
sztrájk, amely túl gyorsan intéződik el, nem tanítja meg az embereket a szervezkedésre, az 
összefogásra. A nehéz sztrájk - az a jó sztrájk. Azt akarjuk, hogy az emberek lássák: milyen 
erősek, ha összefognak. 


- De tegyük fel - erősködött Jim -, hogy a górék teljesítik a követeléseket. 


- Nem hiszem, hogy teljesítenék. A hatalom nagy része néhány ember kezében tömörül, s ez 
mindig elbizakodottá teszi őket. No, szóval, mi sztrájkolni kezdünk, erre a Torgas megyei 
hatóságok hoznak majd valami rendeletet, amely tiltja a csoportosulást. Erre mi történik? Egy 
helyre tömörítjük az embereket. A seriff emberei zaklatni kezdik őket, mire megkezdődik a 
verekedés. Semmi sem kovácsolja úgy össze az embereket, mint egy ilyen verekedés. Erre a 
górék néhány hülye kereskedő-segédből megszervezik az Éberek Bizottságát; vagy pedig az 
én kedves barátaim, az Amerikai Légió fiúcskái próbálják bebizonyítani, hogy ők nem afféle 
középkorú úriemberek, s alig győzik majd összeszorítani a nadrágszíjat, hogy elbújtassák a 
pocakjukat. Itt van ni, már megint elragad a hév... No, szóval az "éberek" elkezdenek 
lövöldözni. Ha lelőnek néhány szedőmunkást, nagy temetést rendezünk; s aztán kezdődik 
csak az igazi tánc. Talán a katonaságot is ki kell hívniuk. - Mac csak úgy zihált az izgalomtól. 
- Ember, tudod mit jelent az? Jó, jó, a katonaság felülkerekedik. De valahányszor egy katona 
megdöf a szuronyával egy gyümölcsszedőt, az országban ezer ember áll át a mi oldalunkra. 
Egek ura! Ha elérnénk, hogy kihívják a katonaságot! - Hátradőlt az ágyán. - De túlságosan 
messzire nézek. A mi dolgunk most, hogy megszervezzük a mi kis bébisztrájkunkat. De azért, 
Jim, ha elérjük, hogy most, almaszüret idején, kivonuljon a Nemzetőrség, akkor meglásd, 
tavaszra megszervezzük az egész kerületet. 


Jim az ágyán kuporgott. Szeme csillogott, ajkát összeszorította. Ujjaival idegesen kapott a 
nyakához. 


- A marhák! - folytatta Mac. - Azt hiszik, hogy a sztrájkot el lehet intézni katonasággal. - 
Felnevetett. - No, már megint úgy beszélek, mint valami hordószónok. Nagyon belelovallom 
magam. Pedig az nem jó. Mindent alaposan át kell gondolnunk. Mondd csak, Jim, van neked 
kék kezeslábasod? 


- Nincs. Egyetlen ruhám az öltöny, ami rajtam van. 


- Hát akkor veszünk neked kezeslábast a használtruha-boltban. Mert almát fogsz szedni, 
öregem, és csavargótáborban alszol majd. Es pártmunkát végzel, miután tíz órát már lehúztál 
a gyümölcsösben. Ezt akartad, nem? 


- Köszönöm, Mac! - szólt Jim. - Az én öregemnek mindig egyedül kellett verekednie. És 
mindig megverték. 


Mac odalépett Jimhez, megállt mellette. 


- Írd meg azt a három levelet, Jim, aztán megyünk és veszünk kezeslábast. 

A nap már kirajzolta a házak körvonalait, amikor Jim és Mac a rendezőpályaudvarhoz ért. 
Össze-összefutottak, majd ismét szétváltak a fénylő sínpárok, hatalmas rostélyt alkotva 
terjedtek szét a rakodóvágányok, amelyeken végtelennek látszó sorokban rostokoltak a 
tehervagonok. 


- Állítólag hét harminckor indul egy tehervonat - szólt Mac. - Üres szerelvény. Menjünk egy 
darabot a vágány mentén. 


Sietősre fogta lépteit. A pályaudvar végének tartott, ahol a sok-sok sínpár összefutott a 
fővonalba. 


A mozgó vonatra kell majd felugranunk? - kérdezte Jim. 


- Nem megy gyorsan az a vonat. Igaz, el is felejtettem, hogy még sohasem próbáltál mozgó 
tehervonatra felkapaszkodni. 


Jim megnyújtotta a lépteit, hogy csak minden második talpfára kelljen rálépnie, de nemigen 
sikerült neki. 


- Úgy látszik, sok mindent nem próbáltam még - ismerte be. - Minden olyan új nekem. 


- Mostanában könnyű már a helyzet. A vállalat békén hagyja az embereket. Régebben 
nehezebb volt. A vasúti személyzet a mozgó vonatról dobálta le a pasasokat, ha elcsípte őket. 


Nagy, fekete víztorony emelkedett a vágányok mellett, libanyakszerű vízköpője kiállott az 
oldalából. Jim és Mac már maga mögött hagyta a sínrengeteget, egyetlenegy agyonkoptatott, 
tükörsimára csiszolt sínpár húzódott csak előttük. 


- Üljünk le és várjunk - szólt Mac. - Mindjárt itt a vonat. 


Vonatfütty hosszú, magános sivítása és a kilövellő gőz lassú ütemű csattogása vágott a 
szavába. S a jeladásra egymás után bukkantak elő a vágánymenti árokból az emberek, s lustán 
nyújtózkodva tárták karjukat a hűvös hajnali nap felé. 


- Lesz társaságunk - jegyezte meg Mac. 


Lassan gördült feléjük a hosszú, üres szerelvény. Piros marhavagonok, sárga hűtőkocsik, 
fekete vasgondolák, gömbölyű tartálykocsik. A mozdony a járássebességnél valamivel 
gyorsabban haladt el mellettük, s a vezető fényesfekete kesztyűbe bújtatott kezével integetett 
az árokban álldogáló emberek felé. 


- Mentek a majálisra? - ordította és játékosan engedett ki egy fehér gőzsugarat a kerekek 
körül. 


- Marhavagonba! - szólt Mac Jimhez. - Abba ni. Kicsit nyitva az ajtaja. - Futólépésben haladt 
a kocsi mellett, belökte az ajtót. - Segíts! - kiáltotta. - Jim megragadta a vasfogót, s teljes 
súlyával ránehezedett. Rozsdásan csikorogva engedett a nagy tolóajtó, hetven-nyolcvan centi 
széles rés támadt. Mac a küszöbre tette a kezét, elrugaszkodott a földről, a levegőben 
megfordult a tengelye körül, és ülőhelyzetbe lendült fel az ajtóba. Gyorsan felállt, hogy helyet 
csináljon, s közben Jim felugrott utána. A vagon padlóján szanaszét hevert a falról 
leszaggatott szigetelőpapír. Mac halomba rugdosott egy nagy csomót, és lábával odanyomta a 
falhoz, 


- Csináld te is! - kiáltott. - Jó párna! 


Jim még össze sem szedte a maga papírpárnáját, máris új fej jelent meg az ajtóban. Belódult a 
vagonba egy ember, utána pedig még kettő. Az első jövevény gyorsan végigfuttatta pillantását 
a padlón, aztán odaállt Mac elé. 


- Körülbelül mindent összeszedtél, mi? - mondta. 

- Micsodát? - kérdezte Mac ártatlan képpel. 

- Hát a papírt. Tiszta munkát végeztél. 

Mac lefegyverzőn mosolygott. 

- Nem számítottunk vendégségre. - Felállt. - Nesze, végy belőle. 

A férfi egy pillanatra rábámult, aztán lehajolt, és felemelte az egész papírpárnát. 
Mac gyengéden megérintette a férfi vállát. 


- No jól van, te rohadt - mondta színtelen hangon. - Tedd le az egészet. Ha disznó módra 
viselkedsz, nem kapsz semmit. 


A férfi a földre dobta a papírhalmazt. 

- Azt akarod, hogy disznó módra viselkedjem? - kérdezte. 

Mac ruganyosan hátralendült, lábujjon egyensúlyozta testét. Két karját lazán lógatta lefelé. 
- Szoktál te bokszmeccsre járni a Rosanna Stadionba? - kérdezte. 

- Naná. Hát aztán? 

- Hazug frátér! Ha járnál, tudnád, ki vagyok, és rendesebben viselkednél. 


A férfi tekintete elbizonytalanodott. Nyugtalanul pislogott két vele étkezett cimborájára. Az 
egyik az ajtóban állt, a rohanó tájat nézte. A másik elmerülten piszkálta az orrát valami színes 
kendővel, és kutatásai eredményét szemlélgette. Az első jövevény megint Macre tekintett. 


- Nem akarok én veszekedést - mondta. - Csak egy kis papírt akarok, amire leülhetek. 
Mac visszaereszkedett a sarkára. 


- Oké - mondta. - Vegyél. De hagyjál nekünk is valamit. - Az ember a papírhalmazhoz lépett, 
felemelt egy marékravalót. 


- Többet is vehetsz - mondta Mac. 


- Nem megyünk messzire - mondta az ember. Lekucorodott az ajtó mellé, karját a térde köré 
kulcsolta, állát a térdének támasztotta. 


Elhagyták már a házakat, gyorsított a vonat. A vagon úgy recsegett, mint valami hangerősítő 
berendezés. Jim felállt. Szélesre húzta az ajtót, hadd áradjon be a reggeli napfény. Leült a 
küszöbre, kilógatta a lábát a kocsiból. Egy ideig maga elé bámult, de aztán már annyit nézte 
az elsuhanó földet, hogy egészen beleszédült, s inkább a pálya mellett húzódó sárga tarlóra 
emelte tekintetét. A levegő friss volt, a mozdony füstje kellemesen fűszerezte. 


Kisvártatva Mac ült le mellé. 


- Vigyázz, hogy ki ne essél! - ordította. - Ismertem egy pasit, az addig nézte a földet a 
vonatból, míg aztán elszédült és kipottyant. 


Jim egy fehér tanyaépületre, meg egy piros pajtára mutatott. Fiatal eukaliptuszfák sora mögül 
kandikált ki mind a kettő. 


- Van ilyen szép az a vidék, ahová megyünk? - kérdezte. 


- Még ennél is szebb - válaszolt Mac. - Amerre a szem ellát, csupa almafa. Ilyenkor 
roskadoznak a fák, annyi rajtuk a gyümölcs. Az ágakat a földig húzza a sok alma. Az az alma, 
amelynek darabjáért öt centet kérnek a városban. 


- Nem is tudom, Mac, miért nem jártam én gyakrabban vidéken. Furcsa dolog, hogy az ember 
hányszor elhatározza, ezt meg azt fogja csinálni, aztán sose csinálja. Kölyökkoromban 
valamelyik szabadkőműves-páholy mintegy ötszázunkat elvitt majálisra, teherautókon. 
Körbejártuk a vidéket. Sok magas fa volt arrafelé. Emlékszem, felmásztam az egyiknek a 
tetejére, ott ültem majdnem egész délután. Elhatároztam, hogy ahányszor csak megtehetem, 
visszamegyek oda. De egyetlenegyszer sem mentem vissza. 


- Állj fel, Jim - szólt Mac. - Csukjuk be az ajtót. Közeledünk Wilsonhoz. Ne bosszantsuk a 
vasúti rendőrséget. 


Közös erővel becsukták az ajtót. Hirtelen sötét és meleg lett a kocsiban, amely most úgy 
zengett, mint a mélyhegedű teste. Meglassult a kerekek zakatolása, amint a városon 
keresztülhaladva lassított a vonat. A három új ember felállt. 


- Mi itt kiszállunk - mondta a vezérük. Egy lábnyira kinyitotta a tolóajtót. Két híve leugrott, ő 
pedig Machez fordult: 


- Remélem, nem haragszol, pajtikám! 
- Persze hogy nem. 


- Hát akkor viszontlátásra. - Ezzel ő is kiugrott. - Te piszkos csirkefogó! - kiáltotta, mihelyt 
földet ért. 


Mac nevetett. Majdnem egészen behúzta az ajtót, csak egy egészen keskeny rést hagyott. 
Néhány pillanatig még lassan gördült tovább a vonat. Azután fokozódott a tempója. Mac 
ismét szélesre húzta az ajtót, és leült sütkérezni a napon. 


- Micsoda jómadár volt! - mondta. 
Jim megkérdezte: 
- Te valóban profibokszoló vagy, Mac? 


- Fenét. Ez a pasas a hülyék legkönnyebben kezelhető fajtájához tartozott. Azt hitte, azért 
ajánlok fel neki papírt, mert félek tőle. Nem általános érvényű szabály, mert néha nem válik 
be: de az olyan pasas, aki rá akar ijeszteni az emberre, jobbára roppant könnyen megijed. - 
Széles, jóindulatú arcát Jim felé fordította. - Nem tudom, miért, de valahányszor veled 
beszélek, vagy hordószónoklat, vagy kiselőadás lesz belőle. 


- De én szeretlek hallgatni, Mac. 


- Akkor talán azért vagyok így vele. No, Weavernél le kell szállnunk, és el kell csípnünk egy 
keletnek tartó tehervonatot. Onnan körülbelül még száz mérföld. Ha szerencsénk van, az 
éjszaka közepén Torgasban vagyunk. - Dohányzacskót vett elő, cigarettát sodort. A papírt 
befelé tartotta, hogy ne érje a szél. - Dohányzol, Jim? 


- Nem, köszönöm. 
- Nincsenek bűneid, mi? Pedig nem is tartozol a Krisztus-szektához. Lányokkal sem jársz? 


- Nem. Azelőtt, amikor már nagyon felpiszkáltak, elmentem egy kuplerájba. Lehet, hogy nem 
hiszed el, Mac, de amióta csak kezdtem felnőni, féltem a lányoktól. Féltem, hogy belekerülök 
a pácba. 


- Túl szép fiú voltál, mi? 


- Nem, de tudod, a tagok, akikkel együtt csavarogtam, mind megjárták. Hirdetőoszlopok 
mögött, meg fatelepeken próbálták levenni a lábukról a lányokat. Aztán előbb-utóbb egy-egy 
lánynak akkora lett a hasa, mint a nagydob, és aztán... Szóval, a fene megette, Mac, nem 
akartam én olyan pácba kerülni, mint az anyám meg az öregem. Két szoba, vaskályha, kész. 
Bizisten nem akarok én holmi luxust, de azt sem akarom, hogy úgy megtépázzon az élet, mint 
ahogy aztán megtépázta azokat a srácokat, akiket ismertem. Reggel a kezükbe nyomják az 
ételhordót, valami vizenyős pitével, meg a termoszt, benne az ízetlen kávéval. 


- Hát akkor most igazán finom kis életmódot választottál magadnak - mondta Mac. - Nem 
akarod, hogy megtépázzon az élet...! Mire végzünk ezzel a megbízatással, már úgy 
megtépázott, hogy csak győzzed! 


- Az más! - tiltakozott Jim. - Azt nem bánom, ha állon vágnak. De azt nem szeretném, ha 
halálra rágcsálnának. Nagy különbség. 


Mac ásított: 


- De mégsem akkora, hogy engem továbbra 1s ébren tudjon tartani. Egyébként: a kuplerájok- 
ból nem sok öröme van az embernek. 


Felállt, hátrament a papírhalmazhoz, elrendezte, azután lefeküdt aludni. 


Jim hosszú ideig ült az ajtóban, nézte a tovatűnő tanyákat. A nagy konyhakertekben szép 
szabályosan sorakoztak a kerek salátafejek, a páfrányszerű sárgarépák, a piros céklalevelek, 
az egyes sorok között csatornák csillogó vize folydogált. Lucernaföldek mellett száguldott el a 
vonat, meg nagy fehér tehénistállók mellett, ahonnan trágya és ammóniák dús, egészséges 
illatát hozta a szél. Aztán hegyszorosba robogott be a szerelvény, s egy időre eltünt a nap. A 
pályatest mellett a lejtőkön páfrány és mocsári tölgy zöldellt. A kerekek zakatolásának üteme 
eltompította Jim érzékeit, elálmosította. Igyekezett legyűrni álmosságát, hogy minél többet 
lásson a vidékből; erősen rázogatta a fejét, hogy ébren maradjon. Végül azonban felkelt, 
majdnem egészen becsukta az ajtót, s visszavonult a maga papírhalmazához. Álma olyan volt, 
mint valami zúgó, visszhangzó fekete barlang, és egy örökkévalóságig tartott. 


Mac többször is megrázta, míg végre felébredt. 

- Mindjárt le kell szállnunk! - ordította Mac. 

Jim felült. 

- Jóságos ég! Mennyit mentünk? Száz mérföldet? 


- Majdnem. Ez a robaj valósággal elkábítja az embert, ugye? Marhavagonban sosem tudok 
ébren maradni. No, szedd össze magad. Néhány perc még, és lassít a vonat. 


Jim egy pillanatra a kezei közé fogta kábult fejét. 

- Alaposan össze vagyok törve - mondta. 

Mac kinyitotta az ajtót. 

- Menetirányba ugorj, és futva érj földet - kiáltotta. 
Kiugrott, Jim pedig utána. 


Jim felnézett a napra, pontosan a fejük fölött állt. Előttük egy kisváros összezsúfolt házai és 
árnyatadó fái. A tehervonat elhaladt mellettük, s otthagyta őket faképnél. 


- Itt elágazik a vonal - magyarázta Mac. - A mi vonalunk az, amelyik arra megy, ni, Torgas 
Valley felé. Nem megyünk át a városon. Vágjunk át a földeken, a túlsó oldalon már ott is a 
pályatest. 


Jim követte vezetőjét, át a szögesdrót kerítésen, meg a tarlón, aztán egy dűlőúton. Megkerül- 
ték a közeli kisváros szélét, majd félmérföldnyi gyaloglás után a másik pályatesthez értek. 


Mac leült a töltésre és szólt Jimnek, hogy üljön mellé. 


- Ez jó hely - mondta. - Sok vonat jön erre. Nem tudom, mennyit kell várnunk. - Sodort 
magának egy barna cigarettát. - Ide figyelj, Jim - szólt -, rá kell szoknod a dohányzásra. 
Kedves társadalmi szokás az. Eljön az ideje, amikor sok idegen emberrel kell beszélned. 
Nincs semmi, ami úgy feloldaná az idegenség okozta feszültséget, mint a cigarettakínálás 
vagy a cigarettakérés. Meg aztán van olyan is, aki megsértődik, ha megkínál valakit egy 
cigarettával, és az illető nem fogadja el. Úgyhogy ajánlatos rászoknod. 


- Hát, ha gondolod... Sráckoromban én is dohányoztam a többiekkel. Kíváncsi vagyok, vajon 
most nem leszek-e rosszul a cigarettától. 


- Próbáld meg. Sodrok neked egyet. 
Jim rágyújtott. 
- Nem rossz - mondta. - Már egészen el is felejtettem az ízét. 


- Jó dolog a cigaretta a mi munkánkban, még akkor is, ha nem szereted. A magunkfajta fickók 
egyetlen kis társadalmi szertartása. Figyelj csak! Vonat. - Felállt. - Mégpedig azt hiszem, 
tehervonat. 


Lassan közeledett a vonat. 


- Odanézz! - kiáltott fel Mac. - A nyolcvanhetes! A mi vonatunk. Pedig a városban azt 
mondták nekem, hogy továbbmegy délnek. Biztosan csak lekapcsoltak róla néhány kocsit, 
aztán már indult is tovább. 


- Szerezzük vissza a régi helyünket - szólt Jim. - Szerettem azt a vagont. 
A marhavagon odaért, mindketten felugrottak rá. Mac beásta magát a papírrakásába. 
- Akár tovább is aludhattunk volna - jegyezte meg. 


Jim ismét az ajtóba ült. A vonat befúródott a gömbölyű barna dombok közé, és keresztül- 
száguldott két rövid alagúton. Jim még mindig a nyelvén érezte a dohány ízét - és 
kellemesnek érezte. Egyszerre csak belenyúlt kék munkaruhája zubbonyzsebébe. 


- Mac! - kiáltott fel. 

- Mi az? 

- Itt van két tábla csokoládé, még tegnap este vettem. 

Mac átvette az egyik táblát és lustán, kényelmesen kicsomagolta. 

- Azt már látom, hogy nagy nyeresége vagy a forradalmi mozgalomnak. 


Jim körülbelül egy óra múlva ismét elálmosodott. Kelletlenül becsukta a vagonajtót, és begu- 
bózott a papírjai közé. Szinte egy pillanat alatt ismét ott volt a sötét, visszhangzó barlangban, 
s álmában a dübörgés vízzuhatag morajlásává változott át. Homályosan látta a vízen úszó 
roncsokat és fadarabokat. És a víz egyre csak húzta, húzta lefelé, a teljes sötétségbe, ahol már 
nem is álmodott. 


Arra ébredt, hogy Mac rázta őt. 


- Fogadni mernék, hogy egy hétig aludnál, ha hagynálak. Ma is jó tizenkét órája húzod a 
lóbőrt. 


Jim erősen dörzsölgette a szemét. 


- Megint olyan összetörtnek érzem magam - szólt. 

- Hát csak szedd össze magad. Még egy perc és itt van Torgas. 
- Jóságos ég! Hány óra? 

- Éjfél körül lehet. No, itt is vagyunk. Felkészültél? 

- Fel. 

- Oké. Akkor gyerünk. 


A vonat lassan haladt tovább. Torgas vasútállomása ott volt néhány lépésnyire, piros lámpája 
megvilágította a szemafor karját. A fékező előre-hátra lengette lámpáját. Jobbra magánosan, 
ridegen égtek a városka utcáin a lámpák, halvány pírt vetítve az égre. A levegő hideg volt. 
Csípős, zajtalan szél fújt. 


- Éhes vagyok - szólt Jim. - Tudod már, hol fogunk enni, Mac? 
Várj, míg lámpához érünk. Azt hiszem, van egy jó cím a listámon. 


Nekivágott a sötétségnek, Jim pedig ott loholt a nyomában. Hamarosan a város széléhez értek. 
Mac megállt az egyik utcasarki lámpánál, zsebéből papírlapot húzott elő. 


Rendes kis város ez, Jim - mondta. - Közel ötven aktív szimpatizáns. Csupa olyan fickó, 
akinek a segítségére számíthatunk. No, itt van, ez az, akire gondoltam. Alfred Anderson. 
Townsend, a 4-ik és az 5-ik utca között, Al Falatozója. No, mi a véleményed? 

- Mi ez a papírlap? - kérdezte Jim. 


- Hát azoknak a torgasiaknak a névsora, akikről tudjuk, hogy rokonszenveznek velünk. Ennek 
a listának az alapján mindent megkaphatunk, érmelegítőtől kezdve töltényig. Ami pedig Al 
vasúti kocsinak berendezett Falatozóját illeti, az ilyen helyek rendszerint egész éjjel nyitva 
vannak. Townsend, az biztosan az egyik főutca. Gyere Jim, de hagyd, hogy én intézzem ezt a 
dolgot. 


Befordultak a főutcába, végigmentek rajta, míg aztán a végén, üres üzlethelyiségek és az 
épületek közül ki-kibukkanó üres telkek mellett, megtalálták Al Falatozóját. Barátságos kis 
kocsi volt, pirosfoltos ablaküvegekkel, tolóajtóval. Az ablakon át látták, hogy odabenn két 
vendég ül, s a pult mögött kövér fiatalember imbolyog, karja vastag, fehér, és csupasz. 


- Csak kávét és gyümölcstortát fogyaszt az a két pofa - mondta Mac. - Várjunk, míg 
végeznek. 


Miközben odakint álldogáltak, egy rendőr közeledett feléjük, és szemügyre vette őket. 


- Addig nem megyek haza, amíg nem ettem abból a gyümölcstortából - szólt Mac jó 
hangosan. 


Jim gyorsan kapcsolt. 


- Ugyan, gyerünk már haza - mondta. - Olyan álmos vagyok, hogy gondolni sem tudok az 
evésre. 


A rendőr elhaladt mellettük. Szinte megszagolta őket, amikor a közelükbe ért. 
- Azt hiszi, most gyűjtünk lelkierőt a falatozó kirablásához - szólt halkan Mac. 
A rendőr visszafordult, és ismét közeledett feléjük. 


- Hát te csak menj haza, ha akarsz - szólt most Mac. - Én bizony megeszem a gyümölcstortá- 
mat. 


Felment a három lépcsőfokon, és félretolta a falatozókocsi ajtaját. 
A tulajdonos mosolyogva köszöntötte őket. 
- Jó estét, uraim. Hidegre fordult az idő, ugye? 


- Bizony - feleli Mac. Átsétált a pult másik végéhez, és - jó messze a másik két vendégtől - 
leült. Al arcán bosszúság suhant át. 


- Ide süssetek! - szólt. - Ha nincs pénzetek, kaphattok egy csésze kávét és két fánkot. De azt 
ne csináljátok, hogy felzabáltok egy vacsorát, aztán ideálltok elém, hogy hívjak rendőrt. 
Bizisten, amúgy is tönkretesznek a tarhások. 


Mac felnevetett. 
- Kávé és fánk, az igazán elegáns dolog lesz, kedves Alfréd! - mondta. 


A falatozó tulajdonosa levette fehér szakács-süvegét, megvakarta a fejét, és gyanakvó 
pillantást vetett Macre. 


A két vendég egyszerre itta ki a kávéját. 
- Mondd, Al, te mindig megkosztoltatod a csavargókat? - kérdezte egyikük. 


- Hát mi az istent csináljak? Ha ilyen hideg estén beállít egy pofa egy csésze kávéért, az 
ember csak nem égetheti le azért, mert egy lyukas fillérje sincs. 


A vendég kuncogott. 


- Húsz csésze kávé, az már egy dollár. Ha így folytatod Al, hamarosan becsukhatod a boltot. 
No jössz, Will? 


A két vendég fizetett és távozott. 


Al kijött a pult mögül, kikísérte a két embert, aztán jó erősen becsukta utánuk az ajtót. Majd 
visszament a pult mögé, elsétált a túlsó végéig és áthajolt Machez. 


- Kik vagytok fiúk? - kérdezte. Kövér, párnás, fehér karja a könyökéig csupasz volt. Kezében 
a vizes ruhával kis köröket rajzolva szakadatlanul törölgette a pultot. Olyan közel hajolt 
Machez, mintha minden szavával mély titkot árulna el. 


Mac jelentőségteljesen kacsintott, mint valami összeesküvő. 

- A városból küldtek, hivatalosan - mondta. 

Al kövér orcáján kivirított az izgalom pírja. 

- Aha. Amint beléptetek, rögtön gondoltam. Honnan tudtátok, hogy hozzám kell jönnötök? 
- Rendes voltál az embereinkhez - magyarázta Mac -, s mi az ilyesmit nem felejtjük el. 


Al arca ünnepélyesen ragyogott - mintha éppen valami ajándékot kapott volna, s nem 
vacsoráért pumpolnák. 


- No, várjatok csak! - mondta. - Biztosan nem ettetek ma még semmit. Feldobok nektek két 
fasírozottat. 


- Az jó lesz - helyeselt Mac lelkesen. - Már úgyis közel járunk az éhhalálhoz. 


Al odalépett a jégszekrényhez, kivett két marékra való darált húst. Két tenyere közt vékonyra 
lapította; egy kis seprűvel megkente a sütőt, és rádobta a hússzeleteket. Apróra vagdalt 
hagymát szórt a húsra és köréje. Egy pillanat alatt pompás illat árasztotta el a helyiséget. 


- Uramisten! - szólt Mac. - Legszívesebben bemásznék a pult mögé, és belebújnék abba a 
fasírozottba. 


Sistergett a hús, a hagyma kezdett megpirulni. Al ismét áthajolt a pulton: 
- Mi dolgotok idelenn, fiúk? - kérdezte. 
- Sok szép alma van erre tifelétek - mondta Mac. 


Al felegyenesedett, majd lekönyökölt, kövér karja mint két pillér támasztotta. Apró szeméből 
mindentudó, titokzatoskodó kifejezés sugárzott. 


- Aha - mondta. - Aháá. Értem. 
- Akkor forgasd meg azt a húst ott - szólt Mac. 


Al megpöccintette, majd lapátkával a sütőhöz nyomkodta a hússzeleteket. Összesodorta a 
rakoncátlan hagymadarabkákat, és rányomta a húsra. Mozdulatai rettentően óvatosak voltak, 
arca pedig oly mélységesen elgondolkodó, akár egy kérődző tehéné. Végül odajött hozzájuk 
és Mac elé állt. 


- Az öregemnek van egy kis gyümölcsöse, meg egy darabka földje - mondta. - őt nem 
bántjátok, ugye? En rendes voltam hozzátok. 


- De mennyire, hogy rendes voltál! - szólt Mac. - A kis farmernek nincs tőlünk félnivalója. 
Mondd meg az apádnak, hogy mi békében hagyjuk; és ha ő segít nekünk - mi majd 
gondoskodunk róla, hogy leszüreteljék a gyümölcstermését. 


- Kösz - mondta Al. - Majd megmondom neki. 


Elébük tette a hússzeleteket, a gőzről burgonyapürét lapátolt a tányérokra, mindegyik 
burgonyahegybe lyukat vájt a kanalával, és világosbarna szószt töltött a fehér üregekbe. 


Mac és Jim mohón evett. Megitták az eléjük tett kávét. Kenyérdarabokkal kitörölték a 
tányérjukat, és míg Al újból megtöltötte bögréiket, kenyeret majszoltak. 


- Hát ez óriási volt, Al - szólt Jim. - Már a szemem kopogott az éhségtől. 
- Bizony óriási - toldotta meg Mac. - Rendes fiú vagy, Al. 


- Mennék én is veletek - magyarázta Al -, ha nem volna ez a boltom, meg ha az öregemnek 
nem volna földje. Ha azok ezt tudnák rólam, egyből összerombolnák ezt a bódét. 


- Tőlünk ugyan sose tudják meg, Al. 
- Nem hát. Tudom én azt. 
- Ide figyelj, Al. Sok csóró érkezett már a szüretre? 


- Bizony, jó csomó. Nálam étkezik nem is egy! Huszonöt centért egész jó vacsorát adok én. 
Leves, hús, kétfajta főzelék, vajas kenyér, gyümölcspite és két csésze kávé, mindezt huszonöt 
centért. Kevés a haszon, de legalább nagyobb a forgalom. 


- Tiszta munka - mondta Mac. - Ide hallgass, Al. Egyik sem beszélt valami vezetőről? 
- Vezetőről? 

- Igen. Olyan valakiről, aki megmondja nekik, hogyan és miképpen... 

- Értem. Nem, nem emlékszem ilyesmire. 

- No jó. Mondd, hol tanyáznak a pasik? 


Al párnás állát masszírozta. 


- Hát én két csoportról tudok. Az egyik kint a Palo Roadnál, a megyei út mellett, a másik 
pedig a folyónál táborozik. Szabályos csavargótábor az ott a füzesben. 


- No, azt keressük. Hogy jutunk oda? 


- Elindultok ezen a keresztutcán - mutatta kövér ujjával Al -, és mentek egészen a város 
széléig. Ott a folyó, meg a híd. A füzesen át balra vezet egy ösvény. 


Azon mentek vagy negyed mérföldnyit és ott is vagytok. Nem is tudom, hány ember 
táborozhat azon a környéken. 


Mac felállt, feltette a kalapját. 

- Rendes fiú vagy, Al. Mi most elmegyünk. Köszönjük a kaját. 

- Az öregemnek van a közelben egy viskója, tábori ágy is van benne, ott ellakhattok. 

- Nem, Al, köszönjük. Ha végezni 15 akarunk valamit, az emberek között kell lennünk. 


- No jó. De ha néha-néha kedvetek támad egy jó falatra, gyertek el hozzám. De úgy találjátok 
ám el az időpontot, mint ma. Amikor nincs itt senki. Jó? 


- Persze, Al. Értjük. És még egyszer: kösz. 


Mac előreengedte Jimet, aztán behúzta maga után az ajtót. Lementek a lépcsőn, elindultak a 
megjelölt úton. Amint kiértek a sarokra, egy kapualjból előbukkant a rendőr. 


- Miben sántikálnak maguk? - kérdezte nyersen. 

Jim a rendőr váratlan megjelenésére megtántorodott, de Mac csak állt, mint a cövek. 
- Egyszerű munkások volnánk, biztos úr - mondta. - Az almaszüretre gyüttünk. 

- Mit keresnek éjnek idején az utcán? 

- Hát arról a tehervonatról ugrottunk le, amelyik egy órája jött erre! 

- Most hova mennek? 

- Gondoltuk, letáborozunk a többiekkel a folyónál. 

A rendőr továbbra is elállta az útjukat. 

- Pénzük van? 


- Hát nem látta biztos úr, hogy vacsorát rendeltünk? Annyi pénzünk van, hogy csavargás miatt 
nem lehet leültetni bennünket. 


A rendőr félreállt az útból. 

- Na, akkor mozgás, és ne kódorogjanak éjjel az utcán. 
- Oké, biztos úr. 

Szaporázták a lépést. 

- De szépen beszéltél vele, Mac! - mondta Jim. 


- Miért ne? Az első parancsolat: rendőrrel ne veszekedj, különösen éjnek idején ne. Az volna 
csak szép, ha most egy hónapra leültetnének minket csavargás miatt. 


Fázósan húzták össze mellükön a munkazubbonyt, s továbbsiettek az utcán. Ritkultak a 
lámpák. 


- Hogyan akarsz nekikezdeni? - kérdezte Jim. 


- Nem tudom. Minden lehetőséget fel kell használnunk. Tudod, Jim, mindig átfogó tervből 
indulunk ki, de a részleteket az adott helyzet ismeretében kell kidolgoznunk. Mindent fel kell 
használnunk, ami a kezünk ügyébe kerül. Mi egyebet tehetnénk? Majd szépen felmérjük a 
helyzetet. 


Jim alaposan kilépett nagy felbuzdulásában. 


- Hadd csináljak már én is valamit, Mac - mondotta, - Nem akarok én egész életemben báb 
lenni. 


- Bőségesen lesz rá alkalmad, hogy csinálj valamit - nevetett Mac. - Annyira, hogy majd azt 
kívánod, bárcsak újra a városban dolgozhatnál valami napi nyolcórás állásban. 


- Nem hiszem, Mac. Soha életemben ilyen jól nem éreztem magam. Majd szétfeszít a jóérzés. 
Te is így vagy vele? 


- Néha. Legtöbbször annyi a dolgom, hogy azt sem tudom, hogy érzem magam. 


Egyre rozogább épületek mellett haladtak el. Hegesztőműhely, használtautó-telepek, autó- 
mentő üzemek roncshalmazai sorakoztak egymás mellett. Ócska, elhanyagolt házak üres, 
kihunyt ablakaira esett az utcai lámpák fénye, sűrű csalittá vadult bokrokra vetődött az 
árnyék. A két férfi gyorsan szedte lábát a hűvös éjszakában. 


- Azt hiszem, azok ott a híd lámpái - szólt Jim. - Látod? Három-három lámpa mindkét 
oldalon. 


- Látom. Ugye, azt mondta Al, hogy azután balra? 
- Igen, balra. 


Két ívnyílású betonhíd szelte át a keskeny folyót, amely az évnek ebben a szakaszában 
homokos meder közepén lomhán folydogáló patakocskává apadt. Jim és Mac a hídfeljárónál 
balra fordult; a part közelében ráakadtak a füzesbe vezető ösvény elejére. Mac ment elöl. Egy 
perc alatt kikerültek a hídlámpák fénysugarából, elnyelte őket a füzes sűrű sötétje. A 
valamivel világosabb égbolt hátterében kirajzolódtak a faágak, jobbra pedig, a part mellett, 
hatalmas nyárfák sötét fala tornyosult. 


- Látni nem látom ezt az ösvényt - szólt Mac. - Ki kell tapintanom a lábammal. - Óvatosan, 
lassan ment előre. - Védd az arcodat a kezeddel, Jim. 


- Azt csinálom. Éppen egy perccel ezelőtt vágott szájon egy faág. 

Egy ideig tapogatózva haladtak előre a kemény talajú, agyonjárt ösvényen. 
- Füstszagot érzek - szólt Jim. - Nem lehetünk már messze. 

Mac hirtelen megállt. 


- Világosság! Ide figyelj, Jim, itt i15 ugyanaz érvényes, mint odabenn a városban: hagyj engem 
beszélni. 

- Jó. 

Az ösvény egyszerre csak nagy tisztásba torkollott, amelyet tábortűz pislákoló fénye világított 
meg. A tisztás távolabbi oldalán három piszkosfehér sátor állott; az egyikben lámpa égett, s 
hatalmas fekete alakok árnya mozgott a ponyván. Magán a tisztáson talán ötven ember 
tartózkodott, egyesek összegöngyölt takarókba bugyolálva aludtak a földön, mások a lapos 
tisztás közepén rakott, gyengén pislákoló kis tűz mellett üldögéltek. Amikor Jim és Mac 
kilépett a füzfák közül, a kivilágított sátorból éles, rövid, de nyomban elfojtott sikolyt 
hallottak. A ponyván nyugtalanul imbolyogtak a hatalmas árnyak. 


- Ott valaki rosszul van - szólt halkan Mac. - De erről még ne tudjunk. Mindig jobb, ha azt 
hiszik, hogy az ember csak a maga dolgával törődik. 


Közeledtek a tábortűzhöz; a férfiak térdüket átkulcsolva kucorogtak körülötte. 

- Beléphet az ember ebbe a klubba? - kérdezte Mac. - Vagy meg kell várni, amíg beválaszt- 
ják? 

Az emberek feléje fordították borotválatlan arcukat. A szemekben visszatükröződött a tűz. Az 
egyik férfi arrébb húzódott, helyet csinált maga mellett. 

- Ingyen telek ez, miszter. 

- Ahonnan én jövök, ott bizony nem adják ingyen - kuncogott Mac. 

Átellenből megszólalt valaki. Sovány arcát megvilágította a tűz. 


- Jó helyre jöttetek, öregem. Itt minden ingyen van: étel-ital, autók, házak. Gyertek, lássatok 
hozzá a pompás pulyka-vacsorához. 


Mac lekuporodott, intett Jimnek, hogy üljön le mellé. Előhúzta dohányzacskóját, és nagy 
vigyázva remekbe szabott cigarettát sodort. 


- Akar valamelyik kapitalista úr egy cigarettát? - kérdezte azután, mintha csak akkor jutott 
volna eszébe. 


Több kéz is kinyúlt. Kézről kézre járt a dohányzacskó. 
- Most érkeztél? - kérdezte a sovány arcú. 


- Most. Csak éppen leszedek néhány almát, aztán nyugalomba vonulok, s a jövedelmemből 
éldegélek. 


Soványképű haragosan kitört. 
- Tudod, mennyit fizetnek? Tizenöt centet, rongyos tizenöt centet! 


- Miért, mit akarsz?! - kérdezte Mac. - Az isten szerelmére, ember! Csak nincs pofád azt 
mondani, hogy enni akarsz? Különben is: ehetsz majd almát munka közben. Sok szép finom 
almát! - Hirtelen megkeményedett a hangja, - Es mi volna, ha nem szednénk le azt az almát? 


- De mikor muszáj! - kiabált Soványképű. - Elköltöttük az utolsó nyomorúságos fillérünket is, 
csak hogy idejussunk! 


- Azt a sok-sok szép almát - ismételte csendesen Mac. - Mind rájuk rohad, ha mi nem szedjük 
le. 


- Ha mi nem szedjük le, leszedi más. 

- És ha nem hagyjuk? - kérdezte Mac. 

A tűz körül ülő férfiak most már feszülten figyeltek. 
- Sztrájkra gondolsz? - kérdezte Soványképű. 

- Nem gondolok én semmire - nevetett Mac. 


Egy alacsony ember, aki állát térdének támasztva üldögélt a tűznél, így szólt: - Amikor 
London megtudta, mit fizetnek, majd megütötte a guta. - A mellette ülőhöz fordult: - Te is 
láttad, Joe. Ugye, hogy majdnem megütötte a guta? 


- Egészen elzöldült az arca - mondta Joe. - Földbe gyökerezett a lába, az arca meg elzöldült. 
Aztán felvett a földről valami fadarabot és ripityára törte. 


A dohányzacskó visszakerült kiindulási pontjára. Nem sok maradt benne. Mac megtapogatta, 
aztán zsebre dugta. 


- Ki az a London? - kérdezte. 

Soványképű válaszolt. 

- London jó ember - nagyszerű ember. Mi vele járunk mindenhová. Nagyszerű ember az. 
- Ő a vezér, mi? 


- Hát nem éppen vezér; de nagyszerű ember. Szóval... vele járunk. Csak hallanád, hogyan 
beszél a fogdmegekkel. London... 


A sátorból megint felhangzott a sikoly, de ezúttal mát elnyújtottabban. Az emberek odafor- 
dultak, aztán ismét fásultan bámultak a tűzbe. 


- Rosszul van ott valaki? - kérdezte Mac. 

- London menye. Szülni fog. 

- Nem valami jó hely a szüléshez - mondta Mac. - orvos van? 
- Frászt! Honnan a fenéből kerítenének orvost? 

- Mért nem viszik be azt a nőt a megyei kórházba? 


- Majd éppen a megyei kórházba vesznek fel vándorszüretelőket! - gúnyolódott Soványképű. - 
Nem tudod, hogy a kórházban sosincs hely? Mindig dugig vannak. 


- Én tudom - mondta Mac -, csak kíváncsi voltam, ti is tudjátok-e. 


Jim megborzongott. Fűzfavesszőt szedett fel a földről, s addig piszkálta vele az égő szénd- 
arabokat, amíg fel nem lobbant a láng. 


Mac keze lopva kinyúlt a sötétben, s egy pillanatra megragadta Jim karját. 
- Van Londonéknak valakijük, aki ért az ilyesmihez? - kérdezte Mac. 


- Van odabent valami vénasszony - válaszolta Soványképű. A kérdezősködés nyomán 
gyanakvás ült ki az arcára. - Tulajdonképpen mi közöd hozzá? 


- Van valami gyakorlatom - jegyezte meg odavetőleg Mac. - Értek valamit az ilyesmihez. 
Gondoltam, segíthetnék. 


- Hát menj, beszéld meg Londonnal - hárította el Soványképű a felelősséget. - Nekünk nincs 
jogunk, hogy olyan kérdésekre felelgessünk, amelyek őrá tartoznak. 


Mac nem vett tudomást a válaszban rejlő gyanakvásról. 


- Igen, az lesz a legjobb. - Felállt. - Gyere, Jim. London abban a sátorban lakik, ugye, ahonnan 
világosság látszik? 


- Igen, ott lakik. 


A körbegyűlt, tűztől fénylő tekintetek a távozó Macet és Jimet figyelték; aztán ismét a tűz felé 
fordultak a fejek. Ok ketten pedig, kikerülve a rongykupacokat, illetve a rongyokba göngyölt 
alvó embereket, átvágtak a tisztáson. 


- Micsoda szerencse! - suttogta Mac. - Ha ez sikerül, befutottunk. 
- Hogy érted? Nem is tudtam, Mac, hogy orvosi gyakorlatod van. 


- Sokan nem tudják - mondta Mac. Közeledtek a sátorhoz, amelynek ponyváján sötétlő alakok 
mozogtak ide-oda. Mac a sátor mellé lépett és bekiáltott: - London! 


Egy pillanat sem telt el, meglibbent a sátorponyva és tagbaszakadt, iszonyúan széles vállú 
ember lépett Mac elé. Fekete sörtehaja tonzúrásan nőtt, kopaszon hagyva fejebúbját. Arcát 
kemény ráncok barázdálták; sötét szeme olyan vad és vörösre gyulladt, mint egy gorilláé. Az 
egész emberből csak úgy sugárzott a tekintélyadta erő. Látszott rajta, hogy oly magától 
értetődően vezeti az embereket, mint amilyen magától értetődően lélegzik. Egyik hatalmas 
kezével befogta a sátornyílást a háta mögött. 


- Mit akartok? - kérdezte. 


- Most érkeztünk - magyarázta Mac -, és az emberek a tábortűznél azt mondják, hogy itt szül 
valaki. 


- Hát aztán? 

- Gondoltam, segíthetnék, orvos híján. 

London félrehúzta a ponyvát, hogy a sátorból kiszűrődő fénynél jól megnézhesse Mac arcát. 
- Mit tudnál csinálni? - kérdezte. 


- Azelőtt kórházban dolgoztam, úgyhogy csináltam már ilyesmit. Nem szabad kockáztatni, 
London, nem éri meg. 


A hatalmas ember halkra fogta a szót: 


- Gyertek be. Van itt egy öregasszony, de azt hiszem, félnótás. Gyertek, nézzétek meg, mi a 
helyzet. 


Félrehúzta a ponyvát, hogy beléphessenek. 


A sátorban zsúfoltság és hőség uralkodott. Egy csészealjon gyertya égett. A közepén, 
petróleumtartályból készült kályha mellett, ráncos arcú öregasszony üldögélt. Az egyik 
sarokban fehér arcú fiatalember állt. A hátsó fal mellett, a földre fektetett derékaljon, fiatal nő 
feküdt, arcán szétmázolódott a piszok, haja csapzott volt. Mindhárman Macre és Jimre 
fordították a tekintetüket. Az öregasszony csak egy pillanatra tekintett fel, aztán a pirosan izzó 
kályhára meredt. Egyik kezefejét másik kezének körmeivel vakargatta. 


London odament a derékaljhoz, letérdelt. A fiatal nő ijedt szemével Londonra nézett. 
- Van már orvosunk. Nem kell már félned - mondta London. 


Mac rákacsintott a nőre. A fiatalasszony arca egészen merev volt a félelemtől. A fiatalember 
odajött a sarokból, és megmarkolta Mac vállát. 


- Ugye nem lesz semmi baja, dokikám? - kérdezte. 
- Persze hogy nem - nyugtatta Mac. 

Mac az öregasszonyhoz fordult. 

- Maga bábaasszony? 


Az asszony tovább vakargatta ráncos kezét, és üres tekintettel bámult Macre, de nem 
válaszolt. 


- Azt kérdeztem, hogy szülésznő-e? - kiabálta Mac. 
- Nem, de jó pár gyereket segítettem már világra hozni. 


Mac lenyúlt, kezébe vette az öregasszony egyik kezét, és jól megnézte a gyertya világánál. 
Hosszúak, töredezettek, piszkosak voltak a körmök, kékesszürkék maguk a kezek. 


- Azok biztosan halott gyerekek voltak - mondta. - Mit akar használni lepedő helyett? 


A vénasszony egy újságpapír-kupacra mutatott. 


- Lizára még csak kétszer jött rá a fájás - vinnyogott. - Az egész micsodát pedig majd 
újságpapírba fogjuk fel. 


London előrehajolt; oly feszülten figyelt, hogy a szája kissé nyitva maradt. Szeme Mac 
tekintetét fürkészte. Kopasz fejebúbja csillogott a gyertyafényben. Megerősítette, amit az 
öregasszony mondott: 


- Kétszer jött rá a fájás Lizára, a második éppen az imént. 
Mac alig észrevehetően kifelé intett a fejével. Kiment a sátorból. London és Jim követte őt. 


- Ide hallgass, London! - szólt Mac. - Láttad azokat a kezeket, ugye? A gyerek tán csak 
életben marad, ha ilyen kezekkel nyúlnak is hozzá, de az asszony biztosan rámegy. Jól tennéd, 
ha kirúgnád az öreglányt. 


- Akkor hát te megcsinálod a dolgot? - kérdezte London. 


- Meg hát - válaszolt Mac pillanatnyi szünet után, - Jim, a barátom, majd segít nekem. De ez 
nem elég. Több, sokkal több segítségre van szükségem. 


- Hát majd segítek én is - mondta London. 

- Az nem elég. Azok az emberek odakint, hajlandók-e segíteni? 
London felnevetett. 

- Arra mérget vehetsz. Ha én szólok nekik... 

- Hát akkor szólj nekik. Most rögtön. 


Előrement a tűzhöz, az emberek még mindig ott üldögéltek. A három férfi közeledtére 
felkapták tekintetüket. 


- Hello, London - szólt Soványképű. 
- Hallgassátok meg a doktort, fiúk - mondta jó hangosan London. 


Mások is odasomfordáltak és várták, mi lesz. Közönyösek, fásultak voltak, de a határozott 
hangra megmozdultak. 


Mac megköszörülte a torkát: 


- London menye szülni fog. Fel akarta vétetni a megyei kórházba, de nem sikerült. Azt 
mondták, nincs hely. Különben is, mi csak tetves vándorló szedőmunkások vagyunk. No jó. 
Ok nem segítenek rajtunk. Magunkra vagyunk utalva. 


Az emberek arca kicsit megkeményedett és mintha egymáshoz húzódtak volna. Kezdett 
feloldódni a közönyük. Közelebb húzódtak a tűzhöz. 


- Én azelőtt kórházban dolgoztam - folytatta Mac -, úgyhogy tudok valamit segíteni, de 
szükségem van a ti segítségetekre is. Segítenünk kell a mieinken, az istenfáját! Más úgysem 
segít rajtunk. 


Soványképű kihúzta magát. 
- Jól van, öregem - szólt. - Mondd meg, mit csináljunk. 
Mac tűztől pirosló arcán felcsillant az öröm és a diadal mosolya. 


- Ez igen! - kiáltott fel. - Jól fogunk tudni együtt dolgozni. Először is vizet kell forralni. 
Azután: ha forr, fehér ruhát kell kifőzni benne. Honnan és hogyan szerzitek a ruhát, nem az én 
dolgom. Te, te, meg te ott - mutatott rá három emberre - jó nagy tüzet raktok. Es szereztek két 


nagy üstöt. Biztosan találtok húsz literes tartályokat. A többi meg elmegy ruhát gyűjteni. 
Szedjetek össze mindent, zsebkendőt, ócska inget, mindegy, hogy mit, csak fehér legyen. 
Amikor már forr a víz, tegyétek bele a ruhát, és főzzétek egy fél óráig. És kérek egy kis fazék 
forró vizet, amilyen gyorsan csak lehet. - Az emberek már készülődtek, de Macnek még volt 
mondanivalója: - Várjatok! Még valami. Kell nekem egy lámpa, mégpedig egy jó lámpa. 
Szerezzetek. Ha senki sem ad, hát lopjatok. Jó világítás nélkül nem megyek semmire. 


Megváltozott a légkör. Az emberekből eltűnt a közöny. Az alvókat felébresztették, elmondták 
nekik a dolgot, azok pedig csatlakoztak a tevékenykedő csoporthoz. Izgalom áradt szét a 
táborban - valami örömteli izgalom. Mindenfelé tüzeket raktak. Négy nagy tartály vizet tettek 
fel, aztán mindenféle ruha került elő. Mindenki hozzárakott valamit a kupachoz. Az egyik 
férfi levetette a trikóját, bedobta a vízbe, aztán felvette az ingét. Egyszerre mintha mindenki 
örült volna. Amikor élettelen nyárfaágakat tördeltek a tűzhöz, már tréfálkoztak, nevetgéltek. 


Jim ott állt Mac mellett, figyelte a sürgés-forgást. 
- Hát én mit csináljak? - kérdezte. 


- Gyere be velem. Te majd odabent segítesz nekem. Ebben a pillanatban a sátorból sikoltás 
hallatszott. 


- Egy tartály forró vizet, Jim, amilyen gyorsan csak lehet - hadarta Mac, és egy kis üveget 
adott át barátjának: - Nesze, itt van. Tégy be vagy négy ilyen tablettát mindegyik tartályba. 
Amikor majd hozod a vizet, hozd vissza az üveget is. 


Elsietett a sátor felé. 


Jim megfelelő számú tablettát dobott a tartályokba. Aztán teleeresztett egy nagy dézsát vízzel 
az egyik tartályból, és bement Mac után a sátorba. Az öregasszony az egyik sarokban lapult, 
nem volt útban. Vakargatta a kezét, s gyanakodva bámészkodott, amikor Mac két tablettát 
dobott a meleg vízbe, és beáztatta a kezét. 


- A kezünket már mindenesetre megmoshatjuk - szólt Mac. 

- Mi van az üvegben? - kérdezte Jim. 

- Higanybiklorid. Mindig van nálam. Moss kezet, Jim, aztán hozz még vizet. 
Kint megszólalt egy hang: 

- Itt van két lámpa, doki! 


Mac odament a sátornyíláshoz. Kerek belü Rochester-lámpa volt az egyik, erős benzinlámpás 
a másik. 


- No, valami szegény ördög sötétben lesz kénytelen megfejni a tehenét - szólt oda Mac 
Jimnek. Nyomást pumpált a benzinlámpába. Amikor meggyújtotta, az izzó harisnya kemény, 
vakító fehér fényt árasztott, s a sátor szinte visszhangzott a sistergésétől. Kintről behallatszott 
a rőzse ropogása, meg a beszélgetés Zaja. 


Mac letette a lámpát a derékalj mellé. 


- Minden simán fog menni, Liza - mondta. Gyengéden próbálta leemelni Lizáról a piszkos 
takarót. London és a fehér arcú fiatalember mozdulatlanul nézte. Liza szemérmes riadtsággal 
testéhez szorította a pokrócot. 


- Meg kell tennem az előkészületeket, Liza - kérlelte Mac. De Liza csak szorította a takarót. 
Odajött London. 


- Liza - szólalt meg -, tedd, amit mond. 


Liza Londonra emelte rémült tekintetét, aztán kelletlenül elengedte a takarót. Mac visszahaj- 
totta a takarót Liza mellére, és kigombolta a nő gyapjú alsóruháját. 


- Jim - szólt -, eridj, hozz nekem valami ruhát, meg egy darab szappant. 


Jim behozott egy gőzölgő ruhát és egy vékony, kőkemény szappandarabot. Mac megmosta 
Liza lábszárát, combját, hasát. Olyan gyengéden, hogy Liza arcán enyhült a rémület. 


Az emberek már hozták a kifőzött ruhát. 

Most már mind gyorsabban követték egymást a fájások. 

Hajnalban indult meg a szülés. Egyszerre csak megrengett a sátor. Mac maga mögé pillantott. 
- Elájult a fiad, London - szólt. - Vidd ki a friss levegőre. 

Mélységes zavar tükröződött London arcán. Vállára kapta a vézna fiatalembert és kivitte. 


Kibukkant a csecsemő feje. Mac segített egy keveset a kezével, s Liza halk nyöszörgése 
közben nemsokára lezajlott a szülés. Mac elvágta a köldökzsinórt fertőtlenített zsebkésével. 


A nap már rásütött a sátorponyvára, de a lámpás tovább sistergett. Jim kicsavarta a meleg 
ruhát és átadta Macnek, amikor az megmosta a ráncos kis csecsemőt. Jim alaposan megmosta 
és lesikálta az öregasszony kezét: Mac csak ezután engedte meg, hogy a vénasszony átvegye 
tőle a gyereket. Egy óra múlva kijött a méhlepény, s Mac nagy óvatosan ismét megmosdatta 
Lizát. 

- Vidd ki ezt az egész micsodát - szólt oda Londonnak. - Égesd el a rongyokat mind. 

- Azokat a ruhákat is, amelyeket nem használtál? - kérdezte London. 

- Uhum. Égesd el mind. Úgyis használhatatlan. 


Szeme tompán, fáradtan fénylett. Még egyszer körüljártatta pillantását a sátorban. Az 
öregasszony a karjaiban tartotta a bebugyolált csecsemőt. Liza behunyt szemmel, csendesen 
pihegve feküdt a matracon. 


- Gyerünk, Jim. Aludjunk egyet. 


Odakint a tisztáson újra elaludtak már az emberek. A nap megvilágította a füzfák tetejét. Mac 
és Jim egy kis barlangra bukkant a bozótban. Bemásztak és lefeküdtek. 


- Alig látok a fáradtságtól - szólt Jim. - Nem is tudtam, Mac, hogy kórházban is dolgoztál. 
Mac összekulcsolta a kezeit a feje alatt. 

- Sosem dolgoztam én kórházban. 

- Hát akkor hogy tudsz ennyi mindent a szülésről? 


- Amit tudok, azt most tanultam meg. Sosem láttam még szülést. Csak annyit tudtam, hogy a 
tisztaság nagyon fontos. Nagy szerencse, hogy ilyen simán ment! Szörnyű rágondolni, mi van, 
ha valami baj történik. Az a vénasszony sokkal jobban ért a dologhoz, mint én. És azt hiszem, 
ezt tudta 15. De koszos volt, és bajt csinált volna. 


- Nagyon határozottan viselkedtél! 


- De az isten szerelmére, nem tehettem másképp! Nekünk minden alkalmat fel kell hasz- 
nálnunk, ahol segíteni lehet az emberek baján. Ez az eset még hozzá kapóra is jött. Nem 
szalaszthatjuk el az ilyesmit. Minden alkalmat fel kell használnunk mindig. - Az oldalára 
fordult, és a karján pihentette fejét. - Nagyon elfáradtam, de azért jól érzem magam. Egy 
éjszaka kemény munkájával megszereztük ezeknek az embereknek a bizalmát és London 
bizalmát is. És ami még ennél is több: arra ösztönöztük az embereket, hogy maguknak 


dolgozzanak, a maguk érdekében, csoportosan. Tulajdonképpen ezért vagyunk itt: meg kell 
tanítanunk őket együtt harcolni. Nemcsak a béremelés kiharcolása a célunk. Ezt jól tudod te 
1s. 

- Igen. Ezt tudom, csak azt nem tudom, hogyan kezd hozzá az ember. 


- Csak ezt az egy szabályt tudom ismételni: minden alkalmat fel kell használni. Nekünk 
nincsenek gépfegyvereink, nincsen katonaságunk. A mai éjszaka eredményes volt: adódott 
egy alkalom, s mi lecsaptunk rá. London a mi emberünk. Született vezető. Mi majd 
megtanítjuk, merre vezesse a társaságot. De nagyon óvatosan kell eljárnunk. A 
kezdeményezésnek mindig tőlünk kell kiindulni. A módszerekre mi tanítjuk őket, de magát a 
munkát nekik kell elvégezniök. Londont hamar megtanítjuk a módszerekre, ő pedig majd 
kitanítja az embereit. Figyeld meg: ez a szülési história ma estére elterjed az egész vidéken. Jó 
startot vettünk, jobbat, mint gondoltam. Esetleg lesittelnek bennünket, engedély nélküli orvosi 
működésért, hiába mentettünk meg egy szegény asszonyt; de nem baj, ez csak még jobban 
hozzánk kapcsolná az embereket. 


- Hogyan történt ez az egész? - kérdezte Jim. - Nem is beszéltél valami sokat, de az emberek 
mindjárt működni kezdtek, mint valami óraszerkezet, és örömüket is lelték benne. Elvezték. 


- De mennyire élvezték! Az emberek szeretnek együtt dolgozni. Vágyódnak az együttműkö- 
désre. Tudod, hogy tíz ember majdnem tizenkétszer akkora terhet tud megemelni, mint egy 
ember? Csak egy kis szikra kell hozzá, s már kigyullad bennük a láng. Legtöbbször 
gyanakvók, hiszen valahányszor csoportosan dolgoztatják őket, kilopják a zsebükből a 
hasznot. De ha maguknak dolgoznak, az egészen más! Az éjjel maguknak dolgoztak, a saját 
érdekükben, és láttad, ugye, milyen jól csinálták? 


- Nem használtad fel mind a ruhát. Miért mondtad Londonnak, hogy égesse el? 


- Hát nem érted, Jim? Aki valami ruhadarabot adott, az mind úgy érezte, hogy az . egész szülés 
az ő ügye. Úgy érzik, részük van ennek a csecsemőnek a világrajövetelében. Úgy érzik, az 
övék az a csecsemő, mert adtak neki valamit a magukéból. Ruhát visszaadni: szinte kiközö- 
sítést jelentett volna. Ha azt akarjuk, hogy valaki részesévé váljék valamilyen mozgalomnak, 
engedjük áldozni érte. Fogadni mernék, hogy aki részt vett ebben a dologban, mind pompásan 
érzi magát. 

- Ma dolgozunk? - kérdezte Jim. 


- Nem. Előbb hadd terjedjen el a hír. Holnapra már óriási sztori kerekedik belőle. Később 
majd dolgozunk. Most aludnunk kell. De... a Krisztusát, eddig minden úgy ment, mint a 
karikacsapás. 


Fejük felett megrebbentek a füzfaágak, lehullott rájuk néhány falevél. 


- Nem tudom az idejét, mikor voltam ilyen fáradt - szólt Jim -, de az biztos, hogy remekül 
érzem magam. 


Mac egy pillanatra kinyitotta a szemét. 


- Megállod a helyedet, te fiú. Azt hiszem, jó munkát végzel majd. Örülök, hogy velem jöttél. 
Nagy segítségemre voltál az éjszaka. No, most próbáld becsukni a szemed, meg befogni a 
szád, és aludj egyet. 

Az almafák lombján megcsillant a délutáni napfény, ferde fénycsíkokra és fényrétegekre 
töredezett a súlyos ágak alatt, s napsugár-foltokat vetett a földre. A fák szegélyezte széles 
folyosók olyan hosszúra nyúltak, hogy a fasorok szinte valami látható végtelenben 
találkoztak. Az óriási gyümölcsösben lázas munka folyt. Hosszú létrák támaszkodtak az 
ágaknak, vadonatúj sárga ládák tornyosultak kupacokban a fasorok között. Messziről 
odahallatszott a szortírozó gépek zakatolása és a ládakészítők kopácsolása. Az emberek - 
szíjra erősített nagy vödörrel a derekukon - felmásztak a létrán, leszakították a nagy zöld 
ranettalmákat, színültig töltötték a vödröket, s már szinte repültek is le a fáról, hogy a ládákba 
ürítsék a vödör tartalmát. A fasorok között teherautók közlekedtek, vitték a leszedett almát a 
válogatóba, onnan meg a csomagolóba. A ládáknál ellenőr ácsorgott, s valahányszor megjött 
egy ember a teli vödörrel, az ellenőr beírt valamit a noteszébe. A gyümölcsösben lüktetett az 
élet. A faágak meg-megrázkódtak a létrák súlya alatt. A túlérett gyümölcs tompa puffanással 
zuhant a földre. Valahol, a lombok közé rejtőzve valami füttyművész trillázott. 


Jim sietett a létrán lefelé, odavitte a vödrét a ládakupachoz és kiürítette. Az ellenőr - szőke 
fiatalember, frissen mosott fehér kordbársonynadrágban - beírt valamit a noteszébe és 
biccentett. 


- Ne zúdítsa úgy oda azt az almát, öregem - figyelmeztette Jimet. - Megsérül a gyümölcs. 


- Oké - mondta Jim. Visszament a létrához, miközben vödre a térdét verdeste. Felmászott a 
létrán, s a vödröt tartó drótot ráakasztotta az egyik ágra. Ekkor megpillantott valakit a lombok 
között: most lépett fel a létráról az egyik ágra, s a magasba nyúlt egy almacsomóért. Érezte, 
hogy Jim súlya alatt megrázkódik a fa, s lenézett. 


- Hello, srác! - szólt. - Hát ez a te fád? 


Jim felbámult rá: fekete szemű, ritkás, sárgás szakállú, sovány öregembert látott. Kezén 
vastagon dagadtak ki a kék erek. Lábszára vékony és egyenes, mint a bot - túlságosan is 
vékony nagy, vastag talpú cipőbe bujtatott lábaihoz képest. 


- Bánom 1s én, kinek a fája - mondta Jim. - De mondd csak, nagyapó, nem vagy te túlságosan 
öreg, hogy mint a majom ide-oda mászkálj a fákon? 


Az öregember kiköpött, s nézte, mint ér földet a nagy fehér csepp nyál. Rideg szeme most 
vadul villogott. 


- Azt csak gondolod! - mondta. - Sok taknyos kölyök gondolja, hogy túlságosan öreg vagyok. 
Hát ide figyelj! Lepipállak én téged a munkában, bármikor. Ezt jól jegyezd meg! 


Beszéd közben hatásvadászóan rugózott a térdével. Aztán felnyújtotta kezét, ágastul- 
mindenestül leszedte az egész almacsomót, az almákat lecsavarta és a vödörbe dobta, az ágat 
megvető mozdulattal hajította a földre. 


- Vigyázzanak azokra a fákra - hallatszott az ellenőr hangja. 


Az öregember gonoszul vigyorgott. Szájában alul-felül egyaránt két sárga fog látszott - hosszú 
kiálló hörcsögfogak. 


- Fontoskodó egy disznó, mi? - jegyezte meg Jimnek. 
- Főiskolás - mondta Jim. - Akárhová megy az ember, beléjük ütközik. 


Az öreg most guggoló helyzetbe ereszkedett az ágon. 


- Na és mit tudnak azok a főiskolások? - kérdezte. - Járnak arra a főiskolára, oszt nem tanul- 
nak semmit. Ez a noteszes fiú a nadrágjába csinálna, ha egyedül hagynák őt a tehénistállóban. 


Ismét köpött egyet. 


- Mert te vagy én - folytatta az öreg -, mi mégiscsak tudunk valamit. Nem sokat talán, az igaz, 
de amit tudunk, azt jól tudjuk. 


Jim kis ideig hallgatott, aztán ébresztgetni kezdte az öregben a hiúságot. Ezt már Mactől 
tanulta. 


- Te ahhoz sem tudsz eleget, hogy hetvenéves létedre megkímélhesd magad a fáramászástól - 
mondta. - En meg ahhoz sem tudok eleget, hogy én viseljek fehér kordbársonynadrágot, és én 
firkáljak jeleket egy noteszbe. 


- Ez azért van, mert nincs protekciónk - vicsorgott az öreg. - Kényelmes álláshoz protekció 
kell. Nincs protekciónk, hát egyszerűen legázolnak minket. 


- És mit gondolsz, mit lehet tenni? 


Erre a kérdésre az öreg mintha összement volna, akár valami szétpukkant léggömb. Haragja 
elpárolgott. Szemébe tépelődés és valamelyes ijedtség lopakodott. 


- Azt csak a jóisten tudja - mondta. - Mi csak tűrünk és kész. - Ide-oda kóborlunk az ország- 
ban, mint valami falka, és hagyjuk, hogy akármilyen jöttment főiskolás a fejünkre csináljon. 


- Nem az ő hibája - jegyezte meg Jim. - Kapott egy állást. Ha meg akarja tartani, nem tehet 
mást. 


Az öreg már másik ág után nyúlt, az almákat egy csavarintással leemelte róla, aztán 
egyenként, óvatosan helyezte a gyümölcsöt a vödörbe. 


- Amikor fiatal voltam - szólt leverten -, azt hittem, lehet valamit tenni. De most hetvenegy 
éves vagyok. 


Teherautó hajtott el alattuk, vitte a tele ládákat. 


- Odafent voltam északon, az erdőben, amikor az I.W.W.! azt a nagy kalamajkát csinálta. Én 
lombvágó vagyok, méghozzá a legjobbak egyike. Talán észrevetted, hogy mászom fára, az én 
koromban ritkaság. No hát, akkoriban még reménykedtem valamiben. Persze az I.W.W. azért 
el is ért valamit. Azelőtt nem volt budi odafenn, csak valami lyukat ástak a földbe; meg 
fürödni sem lehetett. A hús is mindig romlott volt. Hát az I. W.W. emberei kiharcolták a vécét 
meg a tussolót; de aztán megette az egészet a fene, hogy az ördög vigye el. 


Keze automatikusan nyúlt fel az almáért. 


- Beléptem a szakszervezetbe - folytatta. - Megválasztottuk az elnököt, és alighogy 
megválasztottuk, már a munkavezető fenekét nyalta, aztán pedig eladott bennünket. Fizettük a 
tagdíjat, erre a pénztáros meglógott a pénzzel. Hát szóval nem tudom. Talán ti, taknyosok, 
majd kitaláltok valamit. Mi már megtettük a magunkét. 


Jim rápillantott: 
- Feladnád a harcot? 


Az öregember leguggolt az ágon, csontos, nagy kezével megkapaszkodott benne. 


! Industrial Workers of the World: baloldali szakszervezeti szövetség. 


- Sejtek én most valamit - mondta Jimnek. - Lehet, hogy azt gondolod, hóbortos öreg kakas 
vagyok, de... Azok az akciók ott északon jó előre meg voltak tervezve, mégse lett belőlük 
semmi. De most... vannak olyan sejtéseim. 


- Milyen sejtéseid? 


- Hát azt nehéz volna megmondani, gyerekem. Tudod, jóval mielőtt a víz felforr, már emel- 
kedni kezd, dagadozni. Hát ilyen sejtéseim vannak most nekem. Egész életemben keményen 
dolgozó kulikkal voltam együtt. Most nincs semmiféle terv. De olyan az egész helyzet, mint 
mikor a víz tükre dagadozni kezd. - Minden elhomályosult a szeme előtt. Fejét hátraszegte, 
úgyhogy álla és nyaka között két vékony bőrcsík feszült. - Talán túlságosan sok volt már az 
éhezés. Talán túlságosan sok góré rugdosta már fenékbe az embereket. Nem tudom. De érzem 
itt, a bőröm alatt. 


- De hát mit érzel? - kérdezte Jim. 


- Haragot - kiáltotta az öreg. - Ez az! Haragot. Tudod, mielőtt az ember dühösen, vadul 
verekedni kezd, olyan bizonytalan rosszullét forr a belsejében. Ismered ezt az érzést? No hát, 
ez az. De nemcsak egyetlen egy emberben van ez meg. Mintha az egész tömeg, az a sok 
millió meg millió, egyetlen egy óriás volna, s mintha ezt az óriást verték és éheztették volna, s 
az ő belsejében kavarogna most az a rossz érzés. A szegény melósnak fogalma sincs arról, mi 
történik, de ha egyszer az óriás megdühödik, mind ott lesz. Istenemre, rossz rágondolni, hogy 
akkor mi történik. Torkokat fognak átharapni a fogaikkal és szemeket fognak kitépni a 
karmaikkal. Harag! Igen, bizony, a harag, a harag! 


Ide-oda hintázott az ágon. Megfeszítette a karját, hogy visszanyerje egyensúlyát. 


- A bőröm alatt érzem - mondotta. - Akárhová megyek, mindenütt: mint a víz, mielőtt forrni 
kezd. 


Jim remegett az izgalomtól. 


- Pedig valamilyen tervre szükség van - mondta. - Amikor kirobban a dolog, szükség van 
valami kész tervre, hogy irányítani lehessen az egészet. Csak így sülhet ki valami jó belőle. 


Az öreget, úgy látszik, kifárasztotta kitörése. 


- Amikor az óriás elszabadul, semmiféle terv sem fékezheti meg. Rohan, mint a veszett kutya, 
és megmar mindenkit, aki az útjába akad. Túl sokat éhezett és túl sokat bántották; és ami a 
legrosszabb: túl sokszor sértették meg az önérzetét. 


- De ha elég sok ember készül már a dologra és terv szerint cselekszik, akkor... - erősködött 
Jim. 


- Remélem, én azt már nem élem meg - ingatta a fejét az öreg. - Torkokat fognak átharapni. 
Gyilkolni fogják egymást, és ha már nem bírják tovább, vagy meghaltak, kezdődik elölről a 
régi nóta. Én előbb akarok meghalni, ki akarok maradni belőle. De ti, zöldfülüek, csak 
reménykedjetek. - Leemelte tele vödrét. - Én már nem reménykedem. Menj egy kicsit arrébb, 
lemászom a létrán. Fecsegéssel nem tudunk pénzt keresni; azt csak főiskolások tudnak. 


Jim arrébb lépett az egyik vastag ágra, hogy az öreg lemászhasson. Az öregember kiürítette a 
vödrét, aztán odament egy másik fához. Jim hiába várta vissza - nem jött. A csomagoló 
szortírozó-szalagja tovább zakatolt a csapágyon, tovább kopácsoltak a kalapácsok. Az 
országúton teherautók robogtak el. Jim teleszedte a vödrét, odavitte a ládakupachoz. Az 
ellenőr beírt valamit a noteszébe. 


- Ha nem dolgozza le a bérét, maga fog tartozni nekünk - mondta Jimnek. 


Jim elvörösödött, válla előre görnyedt. 


- Maga csak dugja bele az orrát abba a rohadt noteszébe! - mondta. 

- Micsoda fenegyerek maga, hallja! 

Jim erőt vett magán, s elvigyorodott zavarában. 

- Nagyon fáradt vagyok - mentegetőzött. - Még új nekem ez a munka. 


- Tudom én, hogy van az - mosolygott a szőke ellenőr. - Amikor az ember fáradt, nagyon 
ingerlékeny. Másszon fel a fára, és szívjon el egy cigarettát. 


- Igen, azt hiszem, az lesz a legjobb. 
Jim visszamászott a fára. Beakasztotta a vödröt, és szedni kezdte az almát. 


- Én is úgy viselkedem, mint valami veszett kutya - mondta magának fennhangon. - Nem 
szabad. Az apám volt ilyen. 


Nem dolgozott gyorsan, de gépszerűvé tökéletesítette a mozdulatait. A nap egyre lejjebb 
szállt, most már nem ragyogta be a földet, csak a lombokat sütötte. Messze, a városban, 
sziréna búgott. De Jim kitartóan tovább dolgozott. Szürkült már, amikor a csomagolóban 
végre megszűnt a zakatolás, és az ellenőrök elkiáltották magukat: 


- Gyerünk befele, emberek! Lejárt a munkaidő! 


Jim lemászott a létrán, kiürítette a vödrét, és rátette a többire. Az ellenőr sorban lekampózta a 
vödröket a noteszében, és összeadta az aznapi eredményt. Az emberek néhány percig még 
lődörögtek, cigarettát sodortak, halkan beszélgettek. Aztán lassan megindultak az egyik 
fasorban, a megyei út irányába, a szállások felé. 


Jim meglátta elöl az öregembert, s meggyorsította lépteit, hogy utolérje. Az öreg botladozva, 
merev léptekkel haladt. 


- Már megint te vagy az? - szólt, amikor Jim csatlakozott hozzá. 

- Gondoltam, veled jövök. 

- Ki akadályoz meg benne? - Az öregnek nyilván tetszett a dolog. 
- Itt van veled a családod? - kérdezte Jim. 

- Családom? Az nincs. 


- Hát ha magad vagy, miért nem könyökölsz ki magadnak valamilyen jótékonysági bulit, 
hogy a megye tartson el. 


Az öregember a megvetéstől fagyos hangon válaszolt: 


- Én lombvágó vagyok. Persze, az ilyen magadfajta taknyosnak, aki sosem járt erdőben, ez 
nem jelent semmit. Kevés lombvágó éri meg az én koromat. Láttam én már egy-két magafajta 
zöldfülüt, aki csaknem szívrohamot kapott attól, hogy csak nézte, hogyan dolgozom én. Most 
pedig holmi vacak almafákon kell mászkálnom. Még hogy könyöradományt fogadjak el! 
Egész életemben olyan munkát végeztem, amelyhez bátorság kellett. Egyszer fenn csücsültem 
egy harminc méter magas fán, a fatörzset már elvágták, nekem meg elszakadt a biztonsági 
övem. Aztán dolgoztam én olyan emberekkel is, akiket később péppé lapított egy vastag ág. 
Még hogy én valami jótékonysági...! "Dan - mondanák a jófiúk - gyere, itt a levesed.?" Én meg 
odasompolyognék, és beáztatnám a kenyeremet a levesbe, aztán felhörpölném a levest. Hát 
nem! Akkor már inkább leugrom az almafáról és kitöröm a nyakam. Én lombvágó vagyok, te 
fiú! 


Tovább cammogtak a fasorban. Jim levette a kalapját, és a kezében vitte. 


- Hát nem sok örömöd volt benne - mondotta Dannak. - Amikor kiöregedtél, egyszerűen 
kirúgtak. 


Dan hatalmas markával megragadta Jim karját, éppen a könyökhajlás felett, és úgy 
megszorította, hogy Jim majdnem felszisszent. 


- Igenis sok örömöm volt benne, amíg csináltam - mondta. - Felmásztam a magas fára, és 
tudtam, hogy a munkavezető, meg az erdőbirtokos, meg a részvénytársaság elnöke nem elég 
bátor, hogy megtegye, amit én megteszek. Én, érted?! Mindent onnan felülről néztem. És 
minden olyan kicsinek látszott, az emberek is olyan picikék voltak, én pedig ott ültem, a 
magasban. Voltam valaki. Bizony, sok örömöm telt benne. 


- A munkád hasznát meg ők zsebelték be - mondta Jim. - Ők meggazdagodtak, és amikor már 
nem tudtál olyan magasra mászni, kirúgtak. 


- Igen. Úgy van, ezt csinálták. Azt hiszem, nagyon megöregedtem én, te fiú. Fütyülök én arra, 
hogy kirúgtak, egyszerűen fütyülök rá. 


Előttük ott fehérlett az az alacsony épület, amelyet a gyümölcsös tulajdonosai a gyümölcs- 
szedőknek különítettek el. Mintegy negyven méter hosszú barakk, három méterenként egy- 
egy ajtó és egy-egy kis négyszögletű ablak. Néhány nyitott ajtón át lámpás vagy gyertya fénye 
világított. Itt-ott emberek ültek az ajtóban, és kibámultak a szürkületbe. A hosszú épület előtti 
vízcsapnál csoportba verődtek a férfiak és a nők. A férfiak, amint rájuk került a sor, csészét 
formáltak tenyerükből, ráengedték a vizet, majd arcukba, hajukra loccsantották; aztán 
sebtiben összedörzsölték a két kezüket. A nők megtöltötték a kannákat, lábosokat. Gyerekek 
futkostak ki-be a sötét színű ajtókon, mint megannyi nyüzsgő patkány. Vontatott, halk 
beszélgetés hallatszott a csoport felől. Férfiak és nők rajzottak vissza a házba - a férfiak a 
gyümölcsösből, a nők a válogatóból, meg a csomagolóból. A gyümölcsös raktárépülete a 
barakk északi végében állt, hegyesszöget zárt be a szállással. Fényesen ki volt világítva. 
Élelmiszereket és munkaruhát adtak itt hitelbe, hogy majd a bérből levonják. Akik be akartak 
jutni, sorba állva várakoztak - férfiak és nők vegyest -, egy másik sorban pedig, már kifelé 
haladtak az emberek az épületből, kezükben konzerv és kenyér. 


Jim és az öreg Dan a barakkhoz ért. 
- No, itt az ól - szólt Jim. - Nem volna ilyen rossz, ha egy asszony főzne rád. 


- Azt hiszem, átmegyek a raktárba, és veszek egy babkonzervet. Ez a sok hülye tizenkét centet 
fizet fél kiló konzervbabért. Ezért a pénzért akár két kiló szárított babot is kaphatnának, az 
megfőzve majdnem négy kiló. 


- Hát akkor miért nem veszel szárított babot, Dan? 
- Nincs időm. Ilyenkor már fáradt vagyok és éhes. 


- Hát a többieknek talán van idejük? A nők egész nap dolgoznak, a férfiak is; a górék pedig 
három centtel többet számítanak fel egy doboz konzervbabért, mert az emberek dögfáradtak, 
és úgysem mennek be a városba a fűszereshez. 

Dan Jim felé fordította tüskés szakállát. 


- De sokat töröd a fejedet ezeken a dolgokon, te fiú! Olyan vagy, mint a kölyökkutya, amelyik 
valami nagy csonttal küszködik. Rágod, rágod, de nem boldogulsz vele, sőt talán hamarosan 
még a fogad is beletörik. 


- Csak széttörne az a csont, ha elegen rágnák! 


- Lehet. De én hetvenegy évet éltem kutyák és emberek között, és a legtöbb esetben azt 
láttam, hogy el akarják lopni egymástól azt a csontot. Azt még sose láttam, hogy két kutya 


segített volna egymásnak széttörni a csontot; de azt már láttam, hogy halálra marták egymást 
a csont miatt. 


- Ha veled beszél az ember, az az érzése, hogy minden hiábavaló - mondta Jim. 
Az öreg kivicsorította négy hosszú hörcsögfogát. 


- Hetvenegy éves vagyok - mentegetőzött. - Jó, rágd csak azt a csontot, ne törődj velem. 
Lehet, hogy ma már sem a kutyák, sem az emberek nem olyanok, mint régen. 


Tovább kocogtak a göröngyös talajon. Amikor a ház közelébe értek, a vízcsap körüli 
csoportból kivált egy ember és feléjük ballagott. 


- Ez a barátom - szólt Jim, - Macnek hívják. Nagyon rendes fiú. 


- Nem akarok én senkivel se társalogni - mondta kelletlenül Dan. - Azt hiszem, még a 
babomat se melegítem meg. 


Mac odaért. 
- Hello, Jim. Hogy ment a meló? 
- Egész jól. Ez itt Dan, Mac. Ott volt az északi erdőségben, amikor az I.W.W. ott dolgozott. 


- Örülök a szerencsének. - Mac szándékosan némi tiszteletet vegyített a hangjába. - Hallottam 
azokról az időkről. Valami szabotázs volt ott. 


A hang tetszett az öregnek. 


- Én nem voltam tagja az I.W.W.-nek - mondta. - Csirkefogó svindlerek voltak azok, de 
nagyon rámenős fickók. Ugy felgyújtották a fűrészmalmot, hogy az ember azt se mondta: 
befellegzett, s a malom már porrá is égett. 


Mac hangjában továbbra is megmaradt a tisztelet árnyalata: 
- Hát ha elvégezték a dolgukat, nem lehet a szemükre vetni semmit, igaz-e? 


- Kemény legények voltak - mondta Dan. - Nem volt nagy élvezet beszélgetni velük, az 
biztos. Mindent gyűlöltek. No, megyek a babomért. 


Elment jobbra. 


Már majdnem besötétedett. Jim az égre nézett. Repülő fekete V betűt pillantott meg a fejük 
felett. 


- Nézd csak, Mac, mi az ott? 
- Vadkacsák. Korán repülnek az idén. Sosem láttál még vadkacsákat? 
- Azt hiszem, nem. De olvastam róluk. 


- Jim, ugye nem bánod, ha ma csak kenyeret és szardíniát vacsorázunk? Dolgunk van még ma 
este. Nem akarok a főzéssel időt veszíteni. 


Jim az imént még lankadtan ballagott, annyira kifárasztotta új munkája. Most azonban 
megfeszültek az izmai, s felkapta a fejét. 


- Mit akarsz csinálni, Mac? 


- Ide hallgass, Jim. Ma Londonnal dolgoztam együtt. Értelmes fickó. Az út kétharmad részét 
már megtette. Azt mondja, azt hiszi, mellénk tudná állítani az embereit. Ismer egy embert, az 
meg egy másik ilyen bandában fejes. Az a kompánia a legnagyobb gyümölcsösben dolgozik. 
Majdnem háromezer hold. London olyan dühös a bércsökkentés miatt, hogy mindenre 


hajlandó. Azt a barátját, a Hunter-féle gyümölcsösben, Dakinnek hívják. Még az este átme- 
gyünk és beszélünk ezzel a Dakinnel. 


- Szóval sikerült megindítanod a dolgokat? - kérdezte Jim. 
- Úgy látszik. 


Mac eltűnt az egyik sötét ajtóban, de egy pillanat múlva már felbukkant, kezében egy doboz 
szardíniával és egy egész kenyérrel. A kenyeret letette a küszöbre, aztán konzervkulccsal 
felgöngyölte a doboz bádogfedelét. 


- Kipuhatoltad az emberek hangulatát, úgy, ahogy mondtam? - kérdezte Jimtől. 
- Nem volt valami sok alkalmam rá. Az öreg Dannal beszélgettem egy keveset. 
Mac egy pillanatra abbahagyta a konzervnyitogatást. 

- Mi az isten csudájának? Minek akarsz vele beszélni? 

- Hát egy fán dolgoztunk. 


- No és aztán? Miért nem mentél át egy másik fára? Tudod, Jim, sok emberünk elpocsékolja 
ám az idejét. Joy sokszor még egy halom kismacskát is meg akart volna agitálni. Ne pazarold 
az idődet az ilyen vén salabakterekre. Nem ér az semmit. Az öreg emberek belédagitálják a 
reménytelenséget. Belőlük már kipusztítottak minden ellenállóképességet. 


Megszabadította a dobozt a fedelétől, s maga elé tette. 


- Nesze, tégy egy kis szardíniát egy darab kenyérre. London is most vacsorázik. Nemsokára 
kész lesz. Az ő Fordján megyünk. 

Jim elővette zsebkését, három szardínia-darabot rendezett el egy szelet kenyéren, aztán kicsit 
lelapította a késsel. Olívaolajat öntött rá a dobozból, és az egészet újabb kenyérszelettel fedte 
be. 

- Hogy van a nő? - kérdezte. 

- Miféle nő? 

- Hát amelyik szült. 


- Aha. Jól. London meg úgy beszél rólam, mintha én volnék maga az atyaúristen. Megmond- 
tam neki, hogy nem vagyok orvos, de ő azért továbbra is dokinak hív. London sokra becsül 
engem. Egész csinos kis cafka lesz abból a Lizából, ha felvesz valami rendes ruhát és kicsit 
kikészíti magát. Csinálj magadnak még egy szendvicset, Jim. 


Már egészen sötét volt. Jónéhány ajtót becsuktak már, a szobákból kiszűrődő gyenge világítás 
négyzet alakú fényfoltokat vetett az épület elé. Mac majszolta a szardíniás szendvicsét. 


- Sose láttam még annyi tramplit, mint ebben a bagázsban - mondta. - Egyetlen egy jó nő van 
az egész táborban, az is tizenhárom éves. Igaz, hogy akkora a feneke, mint egy tizennyolc 
évesé, de hát nem akarok én ötven évet kapni liliomtiprásért. 


- Úgy látszik, a politikai gazdaságtan nem tudja feledtetni veled a nőket - jegyezte meg Jim. 


- Nem is akarom, hogy feledtesse - nevetett Mac. - Valahányszor egész délután süti a nap a 
hátamat, csak úgy ég rajtam a nadrág. Akinek nem tetszik, pukkadjon meg. 


Kigyúltak a ragyogó, kemény fényű csillagok. Nem volt sok, de az a néhány is élesen, 
áthatóan csillogott a hideg éjszakai égen. A közeli szobákban hol erősödött, hol meg halkult a 
beszélgetés moraja, néha pedig egy-egy ember hangja nyomta el a többiét. 


Jim arra fordult. 


- Mi folyik ott, Mac? 


- Kockáznak. Elég hamar. Nem tudom, mit használnak pénz helyett. Talán már a jövő heti 
fizetésükbe játszanak. A legtöbbjük úgysem kap egy vasat sem, mire a raktárral elszámol. Az 
egyik ember ma két hatalmas doboz gyümölcsös-rumos süteményt vett magának. Biztosan 
megeszi az egészet ma este, és holnapra rosszul lesz. Az emberek nagyon vágynak valami jó 
ételre. Tapasztaltad-e már, Jim, hogy amikor éhes vagy, egy valamire rögzíted minden 
vágyadat? Az én esetem a krumplipüré; egészen nyálkás legyen az olvasztott vajtól! Azt 
hiszem, az a pofa már hónapok óta ábrándozott gyümölcsös-rumos süteményről. 


Az épület előterében hatalmas emberalak tünt fel. Előrehaladtában meg-megvilágította őt az 
ablakokból kiszűrődő fény. 


- Itt jön London - szólt Mac. 

London hosszúkat lépett, himbálta széles vállait. Torzúrája fehéren világított a fekete 
hajkarimából. 

- Megvacsoráztam - mondta, amikor odaért. - Gyerünk. A Fordom ott van hátul. 


Visszafordult abba az irányba, amelyből jött. Mac és Jim követte. A barakk mögött T-típusú 
nyitott Ford-túrakocsi állt, orral az épületnek. A kirojtosodott, szakadozott viaszosvászon 
ülésből kiállt a rugó, a lyukakból csomókban lógott ki a lószőr. London beült, és begyújtotta a 
motort. Zörögtek a fogaskerekek a sebességváltó szerkezetében. 


- Kurblizd be, Jim - szólt Mac. 

Jim teljes súlyával nekidőlt a kurblinak. 

- Csavard le azt a gyújtást! Nem akarom, hogy leüsse a fejemet ez a vacak. 
- Lecsavartam. Húzd ki elől azt a fojtószelepet - mondta London. 


Asztmásan zihált a gáz. Jim megforgatta a kurblit. A motor elfulladt, a kurbli gonoszul vágott 
vissza. 


- Majdnem leütött! Csavard le a gyújtást! 
- Mindig mellbe vágja egy kicsit az embert - mondta London. - Ne adj neki több fojtást. 


Jim megint megforgatta a kurblit. Harsogott a motor. Kigyúltak az apró, gyenge reflektorok. 
Jim bemászott a hátsó ülésre, ócska tömlők, abroncsvasak, vászonzsákok közé. 


- Zörög, de azért még jár - ordította London. Hátrálva fordult, kihajtott a gyümölcsösön 
keresztülvezető, egyenetlen mezei útra, aztán a beton országútra. Zörgött, zakatolt a kocsi az 
országúton; a törött szélvédőn át besüvített a hideg levegő, úgyhogy Jim a sofőrülés védőfala 
mögé kuporodott. Városi fények szikráztak mögöttük az égbolton. Az út kétoldalán sötéten 
sorakoztak a nagy almafák, a fák mögött fény csillant egy-egy ház ablakából. A Ford 
egymásután előzte a teherautókat, a tartálykocsikat, meg az ezüstös tejszállító autókat, 
melyeknek körvonalait apró kék fények jelezték. Egy kis tanyáról juhászkutya rohant ki az 
útra. London élesen farolt, hogy kikerülje. 


- Ez se lesz hosszú életű! - ordította Mac. 


- Nem szeretek kutyát gázolni - mondta London. - A macskákat nem bánom. Radcliffe-ből 
idejövet hármat is elgázoltam. 


A kocsi - mintegy harminc mérföldes sebességgel - tovább zötyögött. Olykor két henger is 
kihagyott, úgyhogy a motor nagyokat rángott, míg aztán újból működni kezdett a két henger. 


Vagy öt mérföldet haladhattak, amikor London lassított. 


- Valahol itt kell lennie annak az útnak - szólt. 


Néhány egymás mellé szögezett ezüstös postaláda jelezte, hogy hol kell befordulniuk a mezei 
útra. Az út fölött, fából ácsolt boltíven, felírás hirdette: "Hunter Testvérek Gyümölcstermelő 
Rt. - Márkás almák." A kocsi lassan döcögött előre. Egyszerre csak valahonnan egy ember 
lépett ki az út közepére, és tiltón tartotta fel a kezét. London megállította a kocsit. 


- Itt dolgoznak, emberek? - kérdezte a férfi. 

- Nem. 

- Mert nincs is szükségünk több emberre. Betelt a létszám. 

- Csak a barátainkat jöttünk meglátogatni - mondta London. - Mi Talbotéknál dolgozunk. 
- Nem hoznak szeszes italt, eladni? 

- Nem hát. 


Az ember zseblámpájával bevilágított a hátsó ülésre, a vas- és tömlőhalomra. Aztán 
lekattintotta a lámpáját. 


- Oké. Ne maradjanak soká. 
London lenyomta a pedált. 


- Adta pimasz csirkefogója! - morogta. - Nincs kíváncsibb zsaru, mint az ilyen vállalati privát- 
rendőr. Fontoskodó kis patkány! 


Vadul hajtott be egy kanyarba, és a Jimék barakkjához nagyon hasonló, hosszú, alacsony 
építmény mögött állt meg; az épület kis lakásokra oszlott. 


- Irtó sok ember dolgozik itt - jegyezte meg London. - Három ilyen barakkjuk van. 


Odalépett az első ajtóhoz, bekopogott. Odabent felmordult valaki, aztán súlyos léptek 
hallatszottak. Kis rés nyílt az ajtón. Zsíros hajú, kövér asszony nézett ki rajta. 


- Dakin hol lakik? - kérdezte London nyersen. 
Az asszony azonnal reagált a tekintélyt parancsoló hangra. 
- A harmadik ajtó innen, uraim. Dakin, a felesége, meg a két gyerekük. 


- Köszönöm - mondta London, s máris megfordult, faképnél hagyva az asszonyt, aki 
láthatólag még többet is akart mondani. Kidugta fejét az ajtónyíláson, figyelte a három 
jövevényt. London bekopogott a harmadik ajtón. Az asszony csak akkor lépett vissza az 
ajtóból, amikor Dakinék ajtaja becsukódott a vendégek mögött. 


- Ki volt az? - kérdezte a háta mögül egy férfi. 
- Nem tudom - válaszolta. - Valami nagy darab ember. Dakin után kérdezősködött. 


Dakin vékony arcú ember volt, szeme fátyolos, de fürkésző, ajka merev, hangja éles, de 
színtelen. 


- Te vén gazember - mondta Londonnak. - Bújj be. Nem láttalak, amióta Radcliffe-t 
elhagytuk. 


Hátralépett az ajtóból, hogy beengedje a három férfit. 


- Ez itt a doki meg a barátja - szólt London. - Doki az, aki segített Lizán a múltkor. Biztosan 
hallottál a dologról. 


Dakin odanyújtotta Macnek hosszú, fehér kezét. 


- Hallottam hát! Volt akkor odaát egypár olyan fickó is, aki különben itt dolgozik minálunk. 
Annyit beszélnek az esetről, hogy az ember azt hinné, Liza legalábbis elefántot hozott a 
világra. Ez itt a feleségem, doki. Aztán nézze meg a két srácomat is, stramm kölyök az mind a 
kettő. 


Odajött Mrs. Dakin, szép termetű, nagy mellű asszony, telt arcán apró rúzsfoltok látszottak, s 
a lámpa megvilágította a szájában éktelenkedő felső aranyhidat. 


- Örülök, hogy megismerhetem magukat, fiúk - szólalt meg mély hangon. - Kávét vagy 
inkább egy korty pálinkát? 


Dakin szeme most egy kicsit felcsillant, mert büszke volt a feleségére. 

- Hát ami azt illeti, hideg volt az úton - mondta bizonytalanul Mac. 
Megvillant az aranyhíd: 

- Gondoltam. Egy hörpintés sosem árt. 

Egy üveg whiskyt és egy poharat tett az asztalra. 

- Töltsenek maguknak. Úgyis csak annyit ihatnak, amennyi a pohárba belefér. 


Körbejárt az üveg és a pohár. Mrs. Dakin utolsónak töltött. Aztán bedugaszolta az üveget, és 
beállította a kis szekrénybe. 


Három összehajtható vitorlavászon szék volt a szobában, meg két összehajtható ágy a 
gyerekeknek. A fal mellett nagy patent tábori ágy állott. 


- Egész szépen laknak itt, Mrs. Dakin - szólt Mac. 


- Van egy kis teherautóm - vetette közbe Dakin. - Akad egy-két fuvarom, no meg a magam 
cókmókját is tudom szállítani. A feleségem meg ügyes kezű asszony; ha jól mennek a dolgok, 
pénzt is tud keresni, bedolgozással. 


Mrs. Dakin elmosolyodott a dicséretre. 

London most hirtelen felfüggesztette a jómodort. 

- Menjünk el innét, beszélgetni - mondta. 

- Miért ne beszélgethetnénk itt? 

- Bizalmas dolgot szeretnénk megbeszélni. 

Dakin lassú mozdulattal fordult a feleségéhez: 

- Alla! - szólt színtelen hangon -, menj át a gyerekekkel Mrs. Schmidthez látogatóba. 


Az asszony csalódott arcot vágott. Lebiggyedt ajka eltüntette az aranyhidat. Kérdő pillantást 
vetett a férjére, az meg hidegen nézett vissza rá. Dakin idegesen babrálgatta a nadrágszárát 
hosszú fehér kezével. Egyszerre csak széles mosolyra fakadt Mrs. Dakin ajka. 


- Maguk maradjanak csak itt és beszélgessenek - mondta. - Már úgyis régen meg kellett volna 
látogatnom Mrs. Schmidtet. Fogd kézen az öcsédet, Henry. 


Rövid nyúlprém kulibundát vett fel, s igazított egyet aranyszőke haján. 
- Mulassanak jól - mondta. 


Hallották halkuló lépteit, s hallották azt is, amint bekopogott az egyik távolabbi ajtón. 


Dakin felhúzta térdén a nadrágszárat, leült a nagy ágyra, s intett a többieknek, foglaljanak 
helyet az összehajtható székeken. Fátyolos szeme, akár egy ökölvívóé, nem nézett semmilyen 
határozott irányba. 


- Mit akarsz tulajdonképpen, London? - kérdezte. 
London az arcát vakargatta. 


- Mi a véleményed erről a bércsökkentésről? - kérdezte. - Most csinálják, amikor már itt 
vagyunk! 


Dakin összeszorított ajka rándult egyet: 

- Hogyhogy mi a véleményem? Nem örülök neki, gondolhatod. 
London előrerukkolt a széken. 

- Van valami ötleted, hogy mit lehetne csinálni? 

Egy kicsit élesedett Dakin tekintete. 

- Nincs. Neked talán van? 


- Nem gondoltál arra, hogy valami akciót kellene szervezni? - kérdezte London, és oldalt 
pillantott, Macre. 


Dakin észrevette a pillantást. Fejével Macre és Jimre bökött. 
- Szélsőbaloldaliak? - kérdezte. 

Macből kirobbant a nevetés. 

- Szóval aki létminimum-béreket akar, az szélsőbaloldali. 
Dakin egy pillanatra rámeredt. 


- Semmi kifogásom a baloldaliak ellen - mondotta. - De jól jegyezzék meg magoknak: én 
semmiféle alakulat kedvéért sem fogok ülni. Ha maguk valamilyen szervezethez tartoznak, én 
nem akarok tudni róla. Nekem feleségem van, két gyerekem, meg egy teherautóm. Nem 
akarok ülni csak azért, mert a nevem szerepel valamilyen nyilvántartásban. No, most mondd 
meg, London, hogy voltaképpen mit akarsz? 


- Az almákat nem hagyhatják a górék a fán, Dakin. Mi lenne, ha megszerveznénk az embe- 
reket? 


Alig látható szürke fényű fenyegetésféle villant meg Dakin szemében. 


- Jó - mondta színtelen hangon. - Mondjuk, megszervezitek azt a sok bamba frátert, és 
nekiugrasztjátok őket egy csapat zsarunak. Az emberek megszavazzák a sztrájkot. Tizenkét 
óra leforgása alatt a nyakatokon egy vonatrakomány sztrájktörő. Akkor mit csináltok? 


London megint megvakarta az arcát. 
- Hát, gondolom, sztrájkőrséget szervezünk - mondta. 


- Erre a górék - folytatta Dakin -, megyefőnöki rendeletet hozatnak, hogy tilos a 
csoportosulás, ésatöbbi, ésatöbbi, és ideküldenek száz tartalékos rendőrt, puskával. 


London kérdőn nézett Macre. A szemével kérte, feleljen helyette. Macen látszott, hogy erősen 
gondolkozik. 


- Gondoltuk, megtudakoljuk, hogy vélekedik a dologról, Mr. Dakin - szólalt meg végül Mac. - 
Figyeljen csak ide. Mondjuk, sztrájkba lép egy acélgyár háromezer munkása, és sztrájkörséget 
szervez. A gyár körül viszont drótkerítés van. A gyárvezetőség magasfeszültséget bocsáttat a 


drótba. A kapuba őröket állíttat. Sima ügy. De mit gondol, hány kerületi seriff kell egy ilyen 
nagyfene völgy őrzéséhez? 


Dakin szeme megvillant, aztán ismét elfátyolosodott. 


- Tehát puskával jönnek a rendőrök - mondta. - Tegyük fel, alaposan helybenhagyjuk a 
sztrájktörőket, mire a rendőrök lövöldözni kezdenek. Nehogy azt gondolják, hogy ez a sok 
fajankó állja majd a puskatüzet. És ha megszólal a nagy kaliberű, hát az egész banda úgy 
iszkol a bozótba, mint a nyúl. No, mit szólnak az ilyen sztrájkőrséghez? 


Jim tekintete az egyik beszélőről a másikra ugrált. Most közbeszólt: 
- A legtöbb sztrájktörő kiugrik a buliból, ha beszél velük az ember. 
- Hát a többi, aki nem ugrik ki? 


- Hát - szólt Mac - egynéhány fürge emberünkből álló csoport elintézheti őket. Én magam is 
odakint dolgozom a gyümölcsösben, a fákon. Az emberek csuda dühösek emiatt a bérleszállí- 
tás miatt. És ne felejtsük el: az almát csak nem lehet a fán hagyni. Gyümölcsöst nem lehet 
bezárni, mint valami acélgyárat. 


Dakin felállt, a fiókos szekrényhez ment, s rövid italt töltött magának. Meglóbálta az üveget a 
többiek felé, de azok nemet intettek. 


- Azt mondják - szólt Dakin -, hogy nekünk itt az Egyesült Államokban megvan a sztrájkjo- 
gunk; aztán meg törvényeket hoznak a sztrájkőrségek ellen. Végeredményben tehát csak 
ahhoz van jogunk, hogy otthagyjuk az állásunkat. Á, nem szeretek én ilyen dologba 
keveredni. Nekem teherautóm van. 


Ismét Jim szólalt meg. 


- Hová... - érezte, hogy száraz a torka. Megköszörülte. - Hová megy innen, Mr. Dakin, ha az 
almát leszüreteltük? 


- Át a gyapothoz! - mondta Dakin. 


- No hát. Ott még nagyobbak a farmok. Ha aitt eltűrjük a  bércsökkentést, a 
gyapotültetvényesek majd még lejjebb srófolják a béreket. 


Mac biztatón, dicsérőn mosolygott Jimre. 


- És maga nagyon jól tudja ezt - duplázott rá barátja kijelentésére. - Folyton csökkentik a 
béreket; egészen addig, amíg végül az emberek harcolni kényszerülnek ellenük. 


Dakin gyengéden letette a whiskys üveget, odament a nagy ágyhoz és leült. Hosszú, fehér 
kezeit nézegette - puhák voltak az állandó kesztyűviseléstől. Aztán a kezei között a padlóra 
meredt. 


- Nem akarok én semmiféle zűrzavart - mondta. - Eddig egész jól eléldegéltünk, az asszony, a 
gyerekek, meg én; de a fene egye meg, igazatok van, leszállítják a gyapotszedők bérét is, az 
olyan biztos, mint a halál. Miért is nem hagyhatnak mindent úgy, ahogy van? 


- En nem látok más kiutat, mint a szervezkedés - mondta Mac. 
Dakin idegesen összerezzent. 


- Hát azt hiszem, ez elkerülhetetlen. Pedig nem nagyon fűlik hozzá a fogam. Mit kívántok 
tőlem, mit csináljak? 


London válaszolt: 


- Te elirányíthatod ezt a kompániát, Dakin, és én majd csak elirányítom az enyémet. 


- Nem tudtok senkit se irányítani, ha nem akarja, hogy irányítsák - vágott közbe Mac. - 
Dakinnak és Londonnak ki kell nyitni a szájukat. Bírják szóra az embereket. Már úgyis 
zabosak, de még nemigen beszéltek róla. Meg kell indítanunk a beszélgetést, a többi telepen 
15. Hadd beszéljenek kedvükre az emberek, mondjuk holnap és holnapután. Aztán gyűlést 
hívunk össze. Olyan mérgesek már a tagok, hogy hamar híre terjed, mi készül. 


- Eszembe jutott valami - szólt Dakin. - Tegyük fel, hogy elkezdünk sztrájkolni. Akkor itt 
tovább nem táborozhatunk. Megyei úton vagy országúton nem engednek minket táborozni. 
No, mit csinálunk akkor? 


- Gondoltam én erre is - mondta Mac. - Van egy ötletem; csak egy szép kis magánbirtok kéne, 
és minden rendben volna. 


- Lehet, hogy igaza van. De tudja, mit csináltak odafent Washington államban? Kiakolbólí- 
tották az embereket, merthogy "veszélyeztették a közegészséget". Aztán felgyújtották a 
kalibákat meg a sátrakat. 


- Tudok róla, Mr. Dakin. De tegyük fel, hogy egy orvos felügyelne a közegészségügyre. 
Ebben az esetben nem sokat tudnának tenni a tábor ellen. 


- Maga valódi ötvös? - kérdezte gyanakodva Dakin. 


- Nem, de van egy barátom, az valódi orvos, és alighanem vállalná a feladatot. Gondolkoztam 
én erről az egészről, Mr. Dakin. Elég sokat olvastam én sztrájkokról. 


Dakin fagyosan mosolygott. 


- Jóval többet csinált maga a puszta olvasásnál - mondta. - Maga túlságosan is sokat tud. De 
én nem akarok tudni magáról semmit. És nem is tudok semmiről. 


- Igazán azt gondolod, doki, hogy kétvállra tudjuk fektetni ezt a díszes társaságot? - fordult 
most London Machez. 


- Ide hallgass, London - válaszolt Mac. - Még ha vesztünk, akkor is sikerül talán elég nagy 
felfordulást csinálnunk ahhoz, hogy legalább a gyapotszedők bérét le ne szállítsák. Erre jó 
lesz ez az egész, még akkor is, ha vereséget szenvedünk. 


Dakin megfontoltan bólogatott. 


- Igen, holnap reggel első dolgom lesz, hogy beszéljek az emberekkel. Maguknak igazuk van: 
dühös a nép. Pokolian dühös, csak éppen nem tudják, mihez fogjanak. 


- Hát mi majd adunk nekik egy-két jó tippet - mondta Mac. - Próbáljon meg kapcsolatba lépni 
a többi tanyával is, Mr. Dakin. Ugye megteszi? - Felállt. - No, azt hiszem, ideje hazamenni. - 
Kezet nyújtott. - Örülök, hogy megismertem, Mr. Dakin. 


Dakin kemény vonalú szája most kissé kinyílt, s megvillant benne a szabályos hamis fogsor. 


- Tudja, mit csinálnék én - mondta -, ha volna egy pár ezer hold gyümölcsösöm? Lesben 
állnék egy bokor mögött, és amikor maga arra menne, golyót röpítenék abba a ronda fejibe. 
Sok bajnak venné elejét. De hát nincs egyebem, csak a kis teherautóm meg ez a néhány tábori 
cuccom. 


- Jó éjszakát, Mr. Dakin. Viszontlátásra - köszönt el Mac. 
Jim és Mac kiment. Hallották, amint London azt mondja Dakinnek: 
- Rendes fickók ezek. Akár vörösök, akár nem - rendes emberek, az biztos. 


London kijött, s becsukta maga mögött az ajtót. Most az épület végében nyílt egy ajtó, 
világosság szűrődött ki rajta. Mrs. Dakin közeledett a két gyerekkel. 


- Jóccakát, fiúk - szólt. - Füleltem, hogy mikor mennek már. 


Recsegett-döcögött a Ford hazafelé, s végül odatolta az orrát a barakkhoz. Mac és Jim elbú- 
csúzott Londontól. Bementek sötét kis szobájukba. Jim lefeküdt a padlóra; egy szőnyeg- 
darabba és egy paplanba bugyolálta magát. Mac a falnak támaszkodva füstölt. Nemsokára 
elnyomta a cigarettáját. 


- Nem alszol még, Jim? - kérdezte. 
- Nem. 


- Okosan viselkedtél. Már majdnem holtvágányra jutott a beszélgetés, erre te bedobtad a 
gyapotszüret dolgát. Okosan csináltad. 


- Én úgy szeretnék segíteni! - kiáltott fel Jim. - Egészen izgalomba hozott ez az ügy! Nem is 
akarok én aludni. Segíteni akarok, most rögtön. 


- Jobb lesz, ha alszol egyet - mondta Mac. - Sokszor lesz még alkalmunk éjszakai munkára. 

Másnap nagy szél söpört végig a fasorokon. Cibálta az ágakat, és a hulló gyümölcs tompa 
puffanással zuhant a földre. Hideget hozott a szél és - a szélrohamok közötti szünetekben - az 
ősz különös csendjét. A gyümölcsszedők szorosra gombolták mellükön a zubbonyt, és 
serényen dolgoztak. A ládákat szállító teherautók nyomában porfelhő kerekedett, és tova- 
vitorlázott a szélben. 


A gyűjtőhelynél ténfergő báránybőrkabátos ellenőr, amikor éppen nem egyeztette a nyilván- 
tartását, zsebre dugta a kezét, a jegyzőkönyvét és a ceruzáját, és fázósan topogott. 


Jim odavitte a vödrét. 
- Fázik, mi? - kérdezte. 


- Még jobban is fogok fázni, ha nem áll el ez a szél - válaszolt az ellenőr. - Valósággal 
befagyasztja az ember fenekét. 


Mogorva arcú fiatalember lépett most oda, hogy kiürítse a vödrét. Fekete szemöldöke szinte 
belelőgott a szemébe, fekete, kemény szálú haja pedig egészen benőtt a homlokába. Gyulladt 
szeme tüzelt. Az almákat egy ládába ürítette. 


- Össze ne zúzza azokat az almákat! - szólt rá az ellenőr. - Egy ütődés és megrohad a 
gyümölcs. 


- Na ne mondja! 


- De mondom. - Az ellenőr kihúzott valamit a jegyzőkönyvében. - Ezt a vödröt nem vesszük 
át. Legközelebb csinálja jobban. 


Az égő szemek ellenségesen meredtek az ellenőrre. 

- Megkapják majd a magukét! - mondta a fiatalember. - Jön még kutyára dér. 

Az ellenőr elvörösödött haragjában. 

- Ha szemtelenkedik, mehet a fenébe - mondta. - Fel is út, le is út. 

A fiatalember mérgesen köpött egyet. 

- Magát az elsők között intézzük el. - Cinkos pillantást vetett Jimre: - Igaz-e, pajtikám? 
- Menj csak a dolgodra - szólt csendesen Jim. - Ha nem dolgozunk, nem kapunk bért. 

- Innen a negyedik fán dolgozom, öregem - mondotta a fiú és eltávozott. 

- Micsoda viccek ezek? - kérdezte az ellenőr. - Olyan ingerült ma mindenki. 


- Talán a szél az oka - mondta Jim. - Igen, azt hiszem a szél. Az emberek idegeire megy a 
szél. 


Az ellenőr gyors pillantást vetett Jimre, mert kiérezte hangjából a gúnyt. 
- Talán maga is ideges? 

- Úgy bizony. 

- Mi van itt, Nolan? Készül valami? 

- Hogyhogy "készül valami"? 


- Tudja maga nagyon jól, hogy értem. 


Jim könnyedén ütögette a vödrét a lábszárához. Hátralépett egy arra haladó teherautó elől, egy 
pillanatra beburkolta őt a porfelhő. 


- Talán az a kis fekete jegyzőkönyv homályosítja el a maga látását. Csukja be és aztán nézzen 
körül. 


- Hát így vagyunk. Bajkeverésre szervezkednek, mi? Valami van a levegőben, az biztos. 
- Por - mondta Jim. 

- Sok ilyen port láttam én már, Nolan. 

- Annál jobb, legalább már kitapasztalhatta. 

Jim távozni készült. 

- Várjon csak egy pillanatra, Nolan. 

Jim megállt és megfordult. 

- Maga rendes ember, Nolan, és jó munkás. Mi folyik itt? 

- Nem hallom. Mit mond? - kérdezte Jim. - Nem tudom, miről beszél. 

- Megjelölöm a nevét a jegyzőkönyvemben. - Jim nagy lendülettel kettőt lépett előre. 


- Hát csak jelölje meg, és vigye el magát az ördög - kiáltott fel. - Nem mondtam én magának 
semmi rosszat. Az egészet csak azért főzte ki, mert az a kölyök szájaskodott magával. 


Az ellenőr zavartan kapta el a tekintetét. 


- Csak tréfáltam - mondta. - Ide hallgasson, Nolan, kell egy ellenőr a gyümölcsös északi 
végébe. Azt gondoltam, hogy maga megfelelne. Holnap már munkába is állhatna. Többet 
keresne, mint így. 


Jim tekintete egy pillanatra elsötétült haragjában; de aztán elmosolyodott, és egészen közel 
lépett az ellenőrhöz. 


- Mit akar tőlem? - kérdezte. 


- Megmondom egészen nyíltan, Nolan. Itt valami készül. A főfelügyelő megkért, próbáljam 
megtudni, micsoda. Maga leadja nekem a drótot, én pedig szólok magáért egy jó szót az 
ellenőri állás ügyében. Ötven cent órabért fizetnek. 


Jim úgy tett, mintha gondolkoznék az ajánlaton. 


- Nem tudok én semmit - mondta vontatottan. - Megpróbálhatnék megtudni valamit, ha 
kereshetnék a dolgon. 


- Mit szólna öt dollárhoz? 

- Jó. 

- Oké. Hát csak járkáljon ide-oda. Majd én beírom a vödreit, hogy ne veszítsen semmit. 
Igyekezzék megtudni valamit. 


- Honnan tudjam, hogy nem fog kibabrálni velem? - kérdezte Jim. - Tegyük fel, hogy 
megtudok valamit, és elmondom magának. Ha az emberek megtudják, elevenen megnyúznak. 


- Ne legyen erre gondja, Nolan. Ha a főfelügyelő olyan megfelelő embert kap, mint amilyen 
maga, nem fogja cserbenhagyni. Ha vége a szüretnek, akadhat valami állandó állása is ezen a 
környéken. Benzinkút vagy valami hasonló. 


Jim néhány pillanatig gondolkozott. 


- Nem ígérek semmit - mondta. - Nyitva tartom a szemem-fülem és ha megtudok valamit, 
értesítem. 


- Rendes fiú maga. Öt dollárral meg egy állással kecsegtet az üzlet! 
- Megpróbálkozom azzal a vagány gyerekkel - mondta Jim. - Az mintha tudna valamit. 


Elbaktatott a negyedik fa irányába. Éppen odaért, amikor a fiatalember - teli vödörrel - 
lemászott a létrán. 


- Szevasz - szólt Jimhez. - Kiürítem ezt a vödröt, aztán már jövök is vissza. 


Jim felmászott a létrán, s leült az egyik vastag ágra. A csomagolóból egy szortírozószalag 
zakatolásának moraját hozta arra a szél, a prések felől pedig friss must illatát. A távolból 
odahallatszott egy szerelvényt összeállító tolatómozdony pöfékelése és éles füttye. 


A mogorva képű fiatalember majomügyesen kúszott fel a létrán. 


- Ha kenyértörésre kerül a dolog - mondta dühösen -, fogok egy szép nagy követ, és 
szétverem ennek a fattyúnak a fejét. 


Jim ismét Mac módszerét alkalmazta. 

- Ilyen rendes fiút akarsz te bántani? De hát miért? És miféle kenyértörésről beszélsz? 
A fiatalember leguggolt Jim mellé. 

- Hát nem hallottad? 

- Mit? 

- Nem köpöd be? 

- Nem. 

- Sztrájkba lépünk - mondta a fiatalember. - Ez a nagy újság. 

- Sztrájkba? Amikor ilyen kellemes melónk van? Miért akartok ti sztrájkolni? 


- Azért, mert kiuzsoráznak bennünket. Azért, mert a szállás tele van tetűvel, mert a vállalat 
raktárháza öt százalék felárat számít, és mert akkor szállították le a béreket, amikor már itt 
voltunk! És ha hagyjuk, hogy elvigyék szárazon, a gyapotszüretnél még rosszabb lesz a 
helyzet. Ott is kifacsarnának, mint a citromot. Nagyon jól tudod te azt! 


- Van abban valami, amit mondasz. És rajtad kívül ki fog még sztrájkolni? 

A fiatalember rásandított égő szemével. 

- Pimaszkodsz? 

- Nem. Csak próbálok megtudni valamit, de te nem mondasz el nekem semmit. 


- Nem mondhatok el neked semmit. Még semmit sem szabad elárulnunk. Majd megtudsz 
mindent, ha itt lesz az ideje. Az emberek már meg vannak szervezve. Már minden majdnem 
készen áll, és őrült ramazuri lesz. Ma este néhányan összeülünk, és a megbeszélés után titeket, 
többieket is beavatunk. 


- Ki áll az egész mögött? - kérdezte Jim. 
- Nem mondhatom meg. Mindent elronthat, ha megmondanám. 
- Oké. Ahogy gondolod... 


- Megmondanám neked, ha tehetném, de megígértem, hogy nem mondok semmit. Idejében 
megtudsz mindent. Velünk tartasz, ugye? 


- Nem tudom még. Nem tarthatok veletek, ha nem tudok meg többet a dologról, mint 
amennyit most tudok. 


- No hát, az istenfáját... minden sztrájktörőt megölünk. Ennyit már most megmondok. 


- Hát én nem akarom, hogy megöljenek - szólt Jim. Ráakasztotta a vödrét egy ágra, és lassan 
nekilátott, hogy megtöltse. - Hogyan lehet eljutni arra a megbeszélésre? - kérdezte. 


- Sehogyan. Oda csak a fejesek mehetnek. 

- Te fejes vagy? 

- Hát, benne vagyok a dolgokban. 

- Kik azok a fejesek? 

A fiatalember komor tekintete gyanakodva fürkészte Jim arcát. 


- Túl sokat kérdezősködöl te. Nem mondok én neked semmit. Nagyon is úgy viselkedsz, mint 
valami besúgó. 


Jim vödre megtelt. Leakasztotta az ágról. 

- Beszélnek erről az emberek a fákon? - kérdezte. 

- Hogy beszélnek-e? Hol voltál te egész délelőtt? 

- Dolgoztam - válaszolta Jim. - Kenyeret kerestem. Kellemes munka ez. 


- Ne kukoricázz velem! - förmedt rá a fiatalember. Gyere le a fáról, odalenn majd meglátjuk, 
ki a nagyobb legény! 


Jim rákacsintott, úgy, ahogy Mactől tanulta: 

- Lassan a testtel, te fiú! Ha kitör a balhé, én is ott leszek veletek. 

A fiatalember bután vigyorgott. 

- Nálad aztán nem ismeri ki magát az ember! - mondta. 

Jim odavitte a vödröt az ellenőrhöz, és egy ládába ürítette a tartalmát. 
- Meg tudná mondani, hány óra? - kérdezte. 

Az ellenőr megnézte az óráját. 

- Fél tizenkettő. Na, megtudott valamit? 


- Á dehogy. Az a srác csak pofázik. Mint valami élő vezércikk. Étkezés után majd sürgök- 
forgok, és akkor majd meglátjuk. 


- Hát tudjon meg valamit, amilyen hamar csak lehet. Tud maga teherautót vezetni? 
- Tudok hát. 

- Esetleg beosztjuk sofőrnek. 

- Az bizony jó volna. 


Jim továbbment a fasorban. Mindenütt beszélgettek az emberek, a fákon, a létrákon. Jim 
felmászott egy almától szinte roskadozó fára, amelyen két ember dolgozott. 


- Hello, öregfiú! Gyere csak fel, és végy részt a zsúron. 


- Kösz - mondta Jim, és nekilátott a szedésnek. - Micsoda duma folyik itt már reggel óta! - 
jegyezte meg. 


- Bizony. Mi is éppen azzal voltunk elfoglalva. Mindenki a sztrájkról beszél. 
- Ha sokan beszélnek sztrájkról, rendszerint ki is tör - mondta Jim. 
A másik férfi - egészen fenn dolgozott a magasban - most bekapcsolódott a beszélgetésbe: 


- Éppen mondtam Jerrynek: nem tetszik nekem az egész. Isten a tudója, nem keresünk sokat, 
de ha sztrájkolunk, nem keresünk majd egy fityinget se. 


- Hát akkor valóban nem - hagyta helyben Jerry. - De később majd többet keresünk. Ez az 
almaszüret nem tart sokáig, de a gyapotszüret, az annál tovább tart. Én amondó vagyok, hogy 
a gyapotültetvényesek figyelik, hogy itt mi történik. Ha hagyjuk, hogy kibabráljanak velünk, 
ha úgy viselkedünk, mint holmi kezes bárányok, akkor az ültetvényesek majd még jobban 
átvernek bennünket a palánkon. Nekem legalábbis ez a véleményem. 


- Van benne valami - mosolygott Jim. 


- Nekem mégse tetszik ez az egész - mondta a másik ember. - Nem szeretem a zűrt. Ahol 
lehet, kimaradok belőle. Egy csomó ember megsebesül ilyenkor. Nem tudom, mire jó az 
egész. Nem láttam én még olyan sztrájkot, amelyik tartós béremelést hozott volna. 


- Szóval, ha az emberek sztrájkba lépnek, te sztrájktörő leszel? - kérdezte Jerry. 


- Nem, Jerry, azt nem. Ha az emberek sztrájkba lépnek, én is velük tartok. Sztrájktörő nem 
leszek, de... szóval nem tetszik nekem az egész, na! 


- Működik már valami szervezetféle? - kérdezte Jim. 


- Nem tudok róla - válaszolta Jerry. - Semmiféle gyűlést nem hívtak még össze. Csak üljünk 
nyugodtan a fenekünkön. De azt már elhatároztam, ha a tagok sztrájkba lépnek, én velük 
tartok. 


Rekedten hangzott fel a csomagoló szirénája. 
- Dél van - szólt Jerry. - Van néhány szendvicsem az alatt a ládarakás alatt. Akarsz te is? 


- Köszönöm, nem - mondta Jim. - Beszélnem kell a cimborámmal, akivel együtt járom az 
országot. 


Otthagyta vödrét a gyűjtőhelyen, és elindult a csomagoló felé. A fák között idevilágított a 
nagy, fehérre meszelt épület, oldalában a rakodóvágánnyal. A szortírozó-szalag már leállt. 
Amikor Jim az épület közelébe ért, meglátta a töltésen üldögélő férfiakat és asszonyokat. 
Ebédjüket ették, és a sínek fölé lógatták a lábukat Az épület egyik végében harminc- 
harmincöt ember verődött össze. A csoport közepén valaki izgatottan beszélt. Jim hallotta a 
beszélő hangjának fel-alá hullámzását, de nem értette, mit mond. 


Elcsendesült a szél, érezhetővé vált a napsütés melege. Amikor Jim a tömeg közelébe ért, Mac 
kivált a csoportból és elébe ment. Két kis csomagot hozott. 


- Szevasz, Jim - szólította meg barátját. - Itt az ebéd. Zsúrkenyér meg egy kis vágott sonka. 
- Remek. Csuda éhes vagyok. 


- Több emberünket nyírja ki a gyomorfekély, mint a kivégzőosztagok - jegyezte meg Mac - 
Hogy mennek a dolgok arra tifelétek? 


- Mozog minden. Csudára mozog, összeakadtam egy sráccal, az már mindent tudott. Azt 
mondja, hogy ma este megbeszélésre ülnek össze a nagyfejűek. 


- Nagyon jó! - nevetett Mac. - Már kíváncsi voltam, vajon működésbe léptek-e az okosok. 
Nagy hasznunkra lehetnek. Fel vannak-e már paprikázva az emberek arra tifelétek? 


- Hát mindenesetre sokat beszélnek. Igaz, Mac! Az ellenőr öt dolcsit és állandó állást ígért 
nekem, ha megtudom, mi készül. Azt mondtam neki, majd nyitva tartom a szemem-fülem. 


- Pompás! Talán még valami mellékkeresetre is szert tehetsz. 
- Mi a véleményed, mit mondjak neki? 


- Hát lássuk csak. Mondd neki azt, hogy csak sok hűhó semmiért az egész, és majd elmúlik. 
Nyugtasd meg, hogy nem érdemes izgulni. 


Mac hirtelen felkapta a fejét. Zajtalanul közeledett feléjük valaki: nagy darab ember volt, 
koszos kezeslábast viselt. Arca feketéllt a piszoktól. Odalépett hozzájuk. Körülnézett, hogy 
nincs-e valaki a közelben. 


- A bizottság küldött - mondta halkan. - Hogy mennek a dolgok? 
Mac meglepetten nézett rá. 

- Miről beszél, miszter? 

- Tudja maga azt jól. A bizottság jelentést kér. 

Mac ügyefogyottan nézett Jimre. 

- Ez az ember bolond - mondta. - Miféle bizottságról beszél? 

- Tudja maga azt jól - s még halkabbra fogta a hangját -, elvtárs! 
Mac erélyesen lépett előre, arca elsötétült a haragtól. 


- Mit akar ezzel az elvtárs-hantával? - förmedt rá az emberre. - Ha azok közül a rohadt 
vörösök közül való, menjen a fenébe. Hordja el magát, vagy idehívom a srácokat! 


Most megváltozott a jövevény modora: 

- Vigyázz magadra, babuskám! - mondta. - Rajtad a szemünk. 

Ezzel elsomfordált. 

Mac felsóhajtott: 

- Van eszük ezeknek az alma-góréknak, még akkor is, ha rosszra használják. 
- Hekus volt? - kérdezte Jim. 


- Hát persze. Ilyen mocskos pofát a természet nem adhat senkinek, ilyet csak mázolni lehet. 
De milyen hamar kiszúrtak bennünket! No, ülj le és egyél valamit. 


A földön ültek, vastag sonkás szendvicseket ettek. 


- Oda a mellékkereseted - szólt Mac, és komolyan fordult Jimhez: - "Vigyázz magadra, 
babuskám", ez világos beszéd. Nem engedhetjük meg magunknak, Jim, hogy kipottyanjunk 
ebből a munkából. Ne felejtsd el, hogy egy sereg pacák öt dollárért az anyját is eladná. Bírd 
hát beszédre a többit, de te magad ne beszélj sokat. 


- Mit gondolsz, hogy jöttek rá, kik vagyunk? - kérdezte Jim. 


- Nem tudom. Gondolom, valami városi zsaru köphette be. Talán gondoskodnom is kellene 
helyettesekről, arra az esetre, ha te vagy én lebukunk. Ez a sztrájk ki fog törni, és valakinek 
irányítania kell. S a helyzet egyébként nagyon kedvező. 


- Mit gondolsz, leültetnek bennünket? - kérdezte Jim. 


Mac előbb alaposan megrágott egy vastag darab kenyérhéjat, s csak azután válaszolt. 


- Előbb igyekeznek majd ránk ijeszteni. Ide hallgass, Jim. Ha valaki azt mondja neked, 
amikor én véletlenül éppen nem vagyok ott, hogy meg fognak téged lincselni, hagyj rá 
mindent. Ne ijedj meg, de ne is használd Joy módszereit. Az istenfáját, de gyorsan mozogtak 
ezek a disznók! De holnap megmozdulunk mi is. Tegnap este intézkedtem, küldjenek néhány 
plakátot. Holnap reggelre itt kell lenniök, ha Dick leadta a drótot. Ma este kell valami 
üzenetnek érkeznie postán. 


- És én? Én mit csináljak? - kérdezte Jim. - Mert eddig csak téged hallgattalak. Csinálni 
akarok már valamit. 


Mac rávigyorgott: 


- Egyre jobban ki foglak használni - mondta. - Még a bőrödet is lenyúzom. Szép kis 
felfordulás lesz itt, úgy nézem. Az a közbeszólásod a gyapotról, az nagyon jó volt. Ma délelőtt 
már öt vagy hat pofától hallottam, mint a saját ötletét. 


- Ma este mit csinálunk, Mac? 


- . Emlékszel, ugye, Alra, a falatozó góréjára. Azt mondta, az apjának van egy kis 
gyümölcsöse. Gondoltam, elmegyünk meglátogatni Al édesapját. 


- Rá gondoltál, amikor azt mondtad, hogy az emberek majd csak ellaknak valahol a sztrájk 
alatt? 


- Mindenesetre megpróbálom a dolgot. Most már akármelyik pillanatban kitörhet ez a sztrájk. 
Olyan ez, mint amikor felfúj az ember egy léggömböt: sose lehet tudni, melyik pillanatban 
pukkan el. Es nincs két olyan léggömb, ami egyforma módon pukkadna ki. 


- Holnap estére tervezed a tömeggyűlést? 


- Holnap estére. De sose lehet tudni. Már nagyon begerjedt mindenki. Lehet, hogy valami már 
előbb kirobbantja a dolgot. Sosem lehet tudni. Én mindenesetre jól fel akarok készülni. Ha 
meg tudom szerezni azt a birtokot szálláshelynek, elküldök dr. Burtonért. Burton furcsa 
madár; nem párttag, de mindig a mieinknek dolgozik. Majd ő szépen berendezi azt a tanyát, 
és törődik a közegészséggel, hogy a Vöröskereszt ne tudjon minket kipenderíteni onnan. 


Jim a hátára feküdt, karját a feje alá tette. 
- Mi az a nagy vita ott a csomagolónál? - kérdezte. 


- Nem tudom. Az emberek vitázó kedvükben vannak, ez az egész. Most talán éppen Darwin 
mérkőzik meg az Ótestamentummal. Még verekedni is képesek az ilyenek miatt. Ha úrrá lesz 
rajtuk az ingerültség, bármiért képesek verekedni. Vigyázz magadra nagyon, Jim! Még utóbb 
le talál ütni valaki, csak azért, mert éppen ideges. 


- Szeretném, ha már elkezdődnék a sztrájk - jegyezte meg Jim. - Bárcsak már megindulna. 
Azt hiszem, akkor többet is segíthetnék. 


- Sose izgulj! - mondta Mac. 
Ott pihentek a földön, amíg aztán a ziháló sziréna rövid bugással nem jelezte a déli egy órát. 


- Mihelyt végzel a munkával, szeded a lábad és idejössz! - mondta Mac, amikor elváltak. - 
Nagy utat kell megtennünk ma este. Talán megint kapunk egy potya vacsorát Altól. 


Jim visszament a gyűjtőhelyre, a vödréért. A gyárban zakatolni kezdtek a szortírozó-szalagok. 
Felharsant a beindított teherautó-motorok zúgása. A fasorokban komoran indultak munkába a 
gyümölcsszedők. Néhány ember már ott ácsorgott a gyűjtőhely körül, amikor Jim odaért, 
hogy elhozza a vödrét. Az ellenőr nem szólt hozzá. De amikor Jim meghozta az első teli 
vödröt, az ellenőr feltette a kérdést: 


- Megtudott valamit, Nolan? 

Jim a láda fölé hajolt, és egyenkint rakta belé az almákat. 

- Azt hiszem, baj nélkül elmúlik az egész. A legtöbb pasi nem is olyan veszett dühös. 
- Miből gondolja? 

- Hallotta, min dühödtek meg? - kérdezte Jim. 

- Nem. Eddig azt hittem, a bércsökkentés volt az oka. 


- A fenét. A Hunter-telepen egy tag romlott halkonzervet kapott a raktárban. Rosszul lett tőle. 
Tudja, milyenek ezek az éhenkórászok: odaát megdühödtek, aztán ide is átterjedt az a hangu- 
lat. De beszélgettem néhány emberrel ebédszünetben. Lassan túlteszik magukat az egészen. 


- Biztos benne, hogy ennyi az egész? - kérdezte az ellenőr. 

- Biztos hát. Hol az öt dollárom? 

- Holnapra meglesz. 

- Mert azt meg akarom kapni. És azt is mondta, gondoskodik róla, hogy jobb állást kapjak. 
- Majd gondom lesz rá. Holnap értesítem magát. 


- Előbb kellett volna kérnem a pénzt, és csak azután leadni magának a drótot - panaszkodott 
Jim. 


- Sose féljen, megkapja a dohányt. 


Jim továbbment, be a gyümölcsösbe. Alig lépett fel az egyik létra legalsó fokára, odafent 
megszólalt valaki. 


- Vigyázz, nagyon rozoga az a létra! 

Jim felpillantott: az öreg Dan állt az egyik ágon. 

- A mindenségit, hisz ez a kis vörös - szólt Dan. 

Jim óvatosan mászott fel a meglazult fokú létrán. 

- Hogy megy a szüretelés, Dan? - kérdezte Jim, miközben beakasztotta a vödrét. 


- Egész jól. De én nem vagyok jól. Úgy megfeküdte a gyomromat az a hideg bab, hogy egész 
éjjel úgy éreztem, mintha pántvasat nyeltem volna. 


- Meleg vacsorát kéne enned. 


- Túlságosan fáradt vagyok, nincs kedvem tüzet rakni. Öregszem. Ma reggel alig tudtam 
felkelni. Hideg volt. 


- Meg kellene játszanod valami jótékonysági bulit. 


- Hát, tudja a fene. Mindenki sztrájkról beszél. Valami felfordulás lesz itt. Én pedig bele- 
fáradtam már mindenbe. Nem szeretném, ha most valami zenebona lenne. Mit csinálnék én, 
ha a többiek sztrájkba lépnek? 


- Hát sztrájkolj velük. Légy a vezetőjük. - Jim igyekezett legyezgetni az öreg hiúságát. - Az 
emberek respektálnának egy ilyen öreg munkást. Vezethetnéd a sztrájkörséget. 


- Nem mondom, hogy nem tudnám vezetni - mondta Dan. - Hatalmas kezével megtörölte az 
orrát, aztán összepattintotta az ujjait. - Csakhogy nem akarom. Ma már korán hűvösödik. 
Szeretnék vacsorára egy kis forró levest, olyan forró legyen, mint a pokol, kis húsdarabkák 
úszkáljanak benne, és legyen hozzá egy kis beáztatni-való meleg pirítós. Imádom a 


buggyantott tojást. Amikor azelőtt az erdőből bejöttem a városba, és volt egy kis pénzem, 
megesett, hogy csináltam magamnak vagy hat buggyantott tojást. A pirítóst jól megáztattam a 
tojásban, aztán jól összekevertem az egészet és megettem. Néha nyolc tojást is ettem. Jól 
kerestem akkoriban. Akár két tucat buggyantott tojást is megehettem volna. Bár megettem 
volna. Jó sok vajjal. És jó sok borssal meghintve. 


- Ma nem vagy olyan nagylegény, mint tegnap, mi, nagyapó? Tegnap még azt mondtad, 
akárkit lefőzöl a munkában. 


Az öreg Dan szemében kialudt a múltra való emlékezés fénye. Megfeszítette csontos állát. 
- Igenis, lefőzök én akármilyen tetves taknyost, aki csak elfecsegi az időt. 


Méltatlankodva nyúlt fel, és bizonytalanul keresgélte az almát a feje fölött. Egyik nagy, 
csontos kezével egy ágba kapaszkodott. 


Jim jót mulatott rajta. 

- Csak felvágsz ám, nagyapó! - mondta. 

- Azt hiszed? No, ha azt hiszed, próbáld felvenni velem a versenyt. 

- Minek versenyezzünk mi ketten, amikor úgyis csak a gyümölcsös góréja keres az egészen? 
Az öreg Dan szorgalmasan gyűjtötte vödrébe az almát. 


- Nektek, ti zöldfülűek, még sokat kell tanulnotok - mondta. - Fogalmatok sincs az igazi 
munkáról. Olyanok vagytok ti, mint a lovak: mindig csak több szénát akartok. Nyafogtok, 
hogy adjanak több szénát. A világ minden szénáját felzabálnátok. Minden rendes ember 
torkig van már a nyafogásotokkal. 


Vödre csordultig megtelt. Amikor leemelte a kampóról, öt-hat kövér alma kigurult belőle, 
nekicsapódott az ágnak, aztán lepottyant a földre. 


- Menj az utamból, te kölyök - kiáltott fel Dan. - Eridj innét, engedj oda a létrához. 
- Oké, nagyapó, de ne siess annyira. Egy fillérrel sem kapsz többet, azért a nagy sietségért. 


Jim ellépett a létrától, és kimászott egy ágra. Beakasztotta a vödrét; kezét kinyújtotta egy 
almáért. Hirtelen recsegést-ropogást, majd tompa zuhanást hallott. Hátranézett. Az öreg Dan a 
hátán feküdt a fa alatt. Szeme döbbenten meredt a világba. Arca halványkékre vált a fehér 
borosták alatt. A létra két foka kiesett a helyéből. 


- Micsoda zuhanás! - kiáltott fel Jim. - Megütötted magad, nagyapó? 


Az öreg mozdulatlanul feküdt. Megrökönyödött, kérdő tekintettel nézett az égre. Szája meg- 
vonaglott. Nyelvével meg-megnedvesítette ajkát. 


Jim lesietett a fáról, s az öreg mellé térdelt. 

- Hol fáj, nagyapó? 

Dan levegő után kapkodott. 

- Nem tudom. Mozdulni sem tudok. Azt hiszem, eltört a csípőcsontom. De még nem fáj. 


Mindenfelől rohantak feléjük az emberek. Jim látta, amint egymásután ugranak le az emberek 
a környező fákról, s futnak arrafelé. Ládakupaca mellől az ellenőr is átbaktatott Az emberek 
most már köréjük csoportosultak. 


- Hol ütötte meg magát? 


- Hogy történt? 


- Öreg ez már az ilyen munkához! 


Egyre több ember érkezett, mind szorosabbra zárult a kör. Jim most az ellenőr kiáltását 
hallotta: 


- Engedjenek oda. 

Sötét, komor, mozdulatlan arcok mindenfelé. 

- Menjetek már egy kicsit hátrább! - kiáltott Jim. - Egy kis levegőt! 

Az emberek egy kicsit arrébb csoszogtak. A hátulsó sorokból halk moraj hallatszott. 
- Nézzétek meg azt a létrát! - kiáltott fel valaki. 


Egyszerre mozdultak a fejek. Minden szem a meglazult, szétroppant, kiesett létrafokok helye 
felé fordult. 


- Ilyen létrákon dolgoztatnak minket - mondta valaki. - Ezt nézzétek meg! 


Csapatostul érkeztek az emberek. Jim hallotta a lábak dobogását. Felkelt az öreg mellől, 
próbálta meglazítani az embergyűtűt. 


- Lépjetek hátrább, ti marhák. Hisz megfullad szegény. 


Az öreg Dan behunyta szemét. Arca mozdulatlan volt, s egészen fehér a megrázkódtatástól. A 
tömeg szélén ordítozni kezdtek az emberek: 


- Nézzétek azt a létrát! Ilyen létrákon dolgoztatnak minket! 


Fokozódott a morgás, fokozódott a harag morajlása. Vadul villogtak a szemek. Aztán egy 
pillanat alatt megsűrűsödött és határozott irányba fordult az eddig tétova nyugtalanság és 
harag. 


Az ellenőr még mindig kiabált: 

- Engedjenek már oda! 

Hirtelen hisztériás rikácsolás hangzott fel: 

- Menjen innen, maga csirkefogó! 

Dulakodás támadt. 

- Vigyázz, Joe! Fogjátok le Joe-t! Ne hagyjátok! Fogjátok meg a lábát! 
- No, miszter, futás, de gyorsan. 

Jim felállt. 

- Engedjetek utat - mondta. - El kell vinnünk innen ezt a szerencsétlent. 


Mintha álomból ébredtek volna az emberek. A belső gyűrű erélyesen tolta hátrább az egész 
tömeget. 


- Kerítsetek valahonnan két rudat - szólt Jim. - Két kabátból hordágyat csinálunk. No, itt van. 
A rudakat dugjátok át a kabátujjakon. Most gomboljátok be a kabátokat. Vigyázva vigyétek. 
Azt hiszem, eltört a medencéje. - Lenézett Dan mozdulatlan, fehér arcára. - Azt hiszem, 
elájult. No most. Óvatosan. 


Ráemelték Dant a kabát-hordágyra. 
- Ti ketten vigyétek - szólt Jim. - Ti pedig törjetek utat. 


Már összeverődött vagy száz ember. A betegszállítók elindultak. Az újonnan érkezettek a 
törött létrát bámulták. S mindenki azt hajtogatta: 


- Nézd, milyen létrákat adtak. 
Jim odafordult egy emberhez, aki bárgyún bámult fel a fára. 
- Mi történt az ellenőrrel? 


- Mi? Hát Joe Teague leütötte. Aztán szét akarta taposni a fejét. De a tagok lefogták Joe-t. Az 
agyára ment a dolog annak a Joe-nak. 


- Még szerencse, hogy meg nem ölte! - jegyezte meg Jim. 


A tömeg kísérte a hordágyat. Közben egyre több ember futott oda a gyümölcsös minden 
tájáról. Amikor a csomagoló közelébe ért a menet, megszűnt a szortírozó-gép dübörgése. A 
rakodókapukon csak úgy tódultak kifele a férfiak, a nők. A növekvő tömegre ránehezedett a 
csend. A férfiak ünnepélyesen merev léptekkel vonultak, mint valami temetésen. 


Mac sebesen csötrtetett elő a csomagoló egyik sarka mögül. Meglátta Jimet, odarohant hozzá. 
- Mi van? Gyere ide, hagyd most a tömeget. 


A baljóslatú, csendes tömeg tovább menetelt a hordágy mögött. Az újonnan érkezőkkel 
halkan közölték: 


- Létra. Egy rozoga létra. 
A tömeg törzse maga mögött hagyta Macet és Jimet. 
- Most mondd el, mi történt. De gyorsan. Addig kell cselekednünk, amíg dühösek az emberek. 


- Az öreg Dan hencegett, hogy milyen stramm legény. A létra két foka széttört alatta, ő meg a 
hátára esett. Azt hiszi, eltört a medencecsontja. 


- Hát elindult a lavina - mondta Mac. - Szinte vártam, hogy így lesz. Nem sok kell hozzá, ha 
az emberek ilyen hangulatban vannak. Bármilyen ürügy megteszi. Mégis ér hát valamit ez a 
vén keselyű. 


- Hogyhogy ér valamit? - kérdezte Jim. 
- Úgyhogy ő indította el a dolgot. Most fel tudjuk használni az esetét. 


Gyors léptekkel eredtek a tömeg után. Lassan úszott a levegőben a sok láb nyomán keletkezett 
barna porfelhő. A város irányából odahallatszott a szerelvényt összeállító tolatómozdony 
egyhangú kattogása. A tömeg szélén ide-oda rohangáltak a nők, a férfiak azonban csendesen 
kullogtak a hordágy után, a barakkok felé. 


- Siess, Jim - kiáltott Mac. - Sietnünk kell. 
- Hová megyünk? 


- Először is beszélnünk kell Londonnal, és meg kell mondanunk neki, mit csináljon; azután be 
kell mennünk a városba, feladni egy táviratot; aztán azonnal el akarok menni Al édesapjához. 
Ni, ott van London. 


- Hé, London! - kiáltott Mac és futni kezdett. Jim mögötte futott. 
- Kitört, London! - zihált Mac. - Az öreg Dan leesett a fáról. Elszabadult a pokol. 
- Hát ezt akartuk, nem? - szólt London. Levette a kalapját, és megvakarta a fejebúbját. 


- Fenét ezt! - vágott közbe Mac. - Egészen megvadulnak a tagok, ha mi nem irányítjuk őket. 
Nézd, ott megy a barátod, az a hosszú, sovány. Hívd ide. 


London tölcsért csinált a tenyeréből. 


- Sam! - bömbölte. 
Jim megismerte Samet: ugyanaz az ember volt, akivel első este a tábortűznél találkoztak. 


- Ide hallgass, London, meg te is, Sam - szólt Mac, - Sok fontos dolgot fogok most mondani, 
de nagyon sebtiben, mert sietnem kell. Lehet, hogy ezek a fiúk perceken belül robbannak. 
Menj hát oda hozzájuk, Sam, s mondd nekik, hogy gyűlést kellene tartaniuk. Aztán javasold 
Londont elnöknek. Meg fogják választani, az biztos. Körülbelül mindenre hajlandók lesznek. 
Neked most csak ennyi a feladatod, Sam. 


Mac felszedett egy marék földet, és összemorzsolta a két tenyere között. Ide-oda topogott, 
türelmetlenül rugdosta a talajt. 


- Na már most, London - folytatta Mac -, mihelyt megválasztanak elnöknek, kijelented, hogy 
mindennek a legnagyobb rendben kell végbemennie. Felsorolod körülbelül tíz ember nevét, s 
felszólítod a társaságot, szavazza meg, hogy belőlük álljon az a bizottság, amely majd 
kiókumlálja, mit kell tenni. Világos? 


- Az hát. Értem én. 


- Na már most: jól jegyezd meg magadnak - ha azt akarod, hogy megszavazzanak valamit, 
akkor azzal fordulsz hozzájuk: "Akarjátok?", ha meg azt akarod, hogy valamit leszavazzanak, 
akkor azt mondod: "Ugye, ezt nem akarjátok?" Akkor biztos ellene szavaznak. Minden 
kérdést tégy fel szavazásra, mindent, megértettél? Az emberek most dönteni akarnak. 


Nézték a barakknál ácsorgó tömeget. A férfiak még mindig csendesen viselkedtek; ide-oda 
öőgyelegtek, nem maradtak sokáig egy helyben, s csapkodtak a karjukkal, hogy ne fázzanak. 
Arcuk olyan ernyedt volt, mint az alvó emberé. 


- Ti hova mentek? - kérdezte London. 


- Megnézzük azt a kis gazdaságot, ahol a társaság majd ellakhatik, ha kitör a sztrájk. Igaz, 
majd elfelejtettem: kiválasztod a legindulatosabb embereket, és átküldőd őket a többi tanyára, 
beszélni. A leghangosabbakat válaszd. Minden világos? 


- Minden - felelte London. 

- No, akkor engedd meg, hogy a Fordon menjünk. Nagy utat kell megtennünk. 

- Persze hogy megengedem. Ha tudjátok vezetni, csak vigyétek. Trükkös egy masina. 
Mac most Samhez fordult. 


- No jó. Te most odamégy hozzájuk. Felállsz valamire, akármire, és elordítod magad: 
"Emberek, gyűlést kell tartanunk!" Aztán azt ordítod, hogy: "Javasolom, hogy válasszuk meg 
Londont elnöknek." No eridj, Sam. Gyere, Jim. 


Sam futólépésben ügetett a barakk irányában. London lassan baktatott mögötte. Mac és Jim 
megkerülte az épületeket. Megálltak az ócska túrakocsi mellett. 


- Szállj be, Jim. Te hajtod a tragacsot. 
A barakk másik oldalán felmorajlott a tömeg. 


Jim bedugta a kulcsot, és ráadta a gyújtást. A huzalok berregtek, mint a csörgőkígyók. Mac 
kurblizott, telítette a hengert, aztán megint kurblizott. A barakk túloldalán másodszor is 
felzúgott a tömeg. Mac is nekigyürkőzött. Begyulladt a motor, zúgása elnyomta a tömeg zaját. 
Mac beugrott a kocsiba. 


- No, azt hiszem, már London az elnökünk - ordította. - Indíts! 


Jim kifarolt és kihajtott az országútra. Elhagyatott volt az út. A zöldellő, dús lombú fák oldalt 
vetették súlyos árnyékukat a hanyatló nap sugaraiban. A kocsi meg csak zötyögött előre, 
dugattyúi oda-odaverődtek a hengerhez. 


- Először a távíróhivatalhoz, aztán a postahivatalhoz - kiabálta Jim fülébe Mac. 


Begördültek a városba. Jim behajtott a főutcába, s egy Western Union sürgönyhivatal előtt 
parkolt. 


- Innen csak egy háztömbnyire van a postahivatal - mondta. 


- Ide figyelj, Jim! Míg én feladom a sürgönyt, te elmégy a postára és elkéred William Dowdy 
leveleit. 


Néhány perc múlva jött vissza Jim: három levéllel. Mac már a kocsiban ült. Feltépte a 
borítékokat, elolvasta a leveleket. 


- A mindenségit! - mondta. - Ezt hallgasd meg. Dick azt írja, hogy Joy megszökött a 
fogházból, nem tudják, hol van. Amikor kihallgatásra vitték, leütötte a zsarut és megpucolt. 
Táviratoztam erősítésért, és sürgönyöztem Burton doktornak, hogy vegye át az egészségügyi 
felügyeletet. No várj, majd én felkurblizom. Menjünk most Al falatozójához. 


Amikor Jim a falatozó-vagon előtt fékezett, meglátta az ablakon keresztül Alt: elhagyott 
pultjára könyökölve bámult ki a gyalogjáróra. Amint kiszálltak a kocsiból, Al azonnal 
felismerte őket. Kövér karját lóbálta feléjük üdvözlésképpen. 


Mac kinyitotta a tolóajtót. 

- Hello, Al. Hogy megy a bolt? 

Al szeméből sugárzott az érdeklődés, miközben így válaszolt: 

- Most jól. Tegnap este volt itt egy csomó fiú a gyümölcsösökből. 

- Mert elmondtam nekik, milyen finom nálad a marhasült - mondta Mac. 
- Kedves tőled. Akartok egy falatot? 


- De mennyire. Ezúttal még meg is fizetnénk. Gondoltad volna valaha, hogy a magunkfajta 
fizet valamiért? 


- Ugyan már. Ez jár nektek - szólt Al. - Amolyan jutalékféle, amiért idekülditek a kuncsafto- 
kat. 


Kinyitotta a jégszekrényt, kipöckölt belőle két labda fasírthúst, aztán a tűzhely tetején 
lelapította. Mindegyiket körülbástyázta vagdalt hagymával. 


- Hát a ti dolgaitok hogy mennek? - kérdezte. 
Mac úgy hajolt át a pulton, mint akinek bizalmas közlendője van: 


- Ide figyelj, AI. Tudom, hogy benned megbízhatunk. Rajta vagy a listánkon. Rendes voltál 
hozzánk. 


Al belepirult a dicséretbe. 


- Hát veletek tartanék én, bizony - mondta -, ha nem kéne ezt a boltot vezetnem. Az ember 
látja, milyen állapotok uralkodnak, micsoda igazságtalanságok vannak, meg minden... és ha 
csak egy kis esze van, tudja, hol a helye. 


- Tudja hát - vágta rá Mac. - Akinek van esze, azt nem kell oktatgatni. Rájön az magától 
mindenre. 


Al elfordult, hogy elrejtse örömét. Megpöccintette a hússzeleteket, megnyomkodta a lapát- 
kájával, összeszedegette a hagymadarabkákat, és belegyömöszölte a húsba. A zsírt bekaparta 
a tűzhely szélére szerelt kis teknőbe. Amikor ismét sikerült arcára erőltetnie a megfelelő 
méltóságot, újra Mac és Jim felé fordult: 


- Persze hogy megbízhattok bennem. Tudhatnátok. Mi a kívánság? 

Közben kitöltött két csésze kávét, és elébük csúsztatta a pulton. 

Mac finoman megkocogtatta a pultot a kés pengéjével. 

- Lehet, hogy zsaruk fognak kérdezősködni utánam meg Jim után - mondta. 
- Persze. Nem tudok én semmit rólatok - mondta Al. 


- Helyes. Mármost, AI: maholnap óriási felfordulás lesz az egész völgyben. Sőt, ott, ahol mi 
dolgozunk, már van is. Ma éjjel alighanem a többi tanyán is bekövetkezik. 


- Hát abból, amit itt tegnap az emberek beszéltek - mondta halkan Al -, mindjárt gondoltam, 
hogy nem telik bele sok idő és... Nekem mi a feladatom? 


- Először 1s tálald ki a húst. 


Al legyezőszerűen tartott a kezében két tányért. Mindegyikre rátett egy-egy szelet húst, aztán 
burgonyapürét, sárgarépát, fehérrépát. Jól megrakta a tányérokat. 


- Szószt parancsolnak, uraim? 

- Vastagon - szólt Mac. 

Al leöntötte az egészet szósszal, aztán elébük tette a tányérokat. 

- Folytasd - mondta. 

Mac jókora adagot vett a szájába. Teli szájjal beszélt, időnként rágószünetet tartott. 
- Azt mondtad, az öregednek van egy kis farmja. 

- Van. Ott akartok dekkolni? 


- Nem - mondta Mac, és Alnak szegzett villájával adott nyomatékot szavainak: - Az emberek 
nem hajlandók több almát leszüretelni a Torgas-völgyben. 


- Hűha... ez aztán a... 
- Nyugalom. Ide hallgass. Van-e az öregednek szántóföldje? 
- Van, talán két hektár. Már be is takarította róla a szénát. 


- A helyzet a következő: egy-két ezer emberünk marad hajlék nélkül. A tanyáról kirúgják 
őket, az úton meg nem engedik táborozni. De két hektár szántóföldön biztonságban volnának. 


Alnak megnyúlt az arca az aggódástól és a kétkedéstől. 
- Jaj, azt nem hiszem... Nem hiszem, hogy az öregem belemenne. 
Mac közbevágott: 


- Leszednék az almáját, gyorsan és ingyen. Es jó áron adhatja el, hiszen most nincs 
konkurrencia. 


- De hát nem csinálnának később felfordulást azok a pasasok? 
- Kicsodák? 


- Hát az Amerikai Légiósok, meg más hasonló szerzet. Odatolnák a pofájukat, és összevernék 
az öregemet. 


- Nem hiszem én azt. Joga van bárkit vendégül látni a birtokán. Én majd megkérek egy orvost, 
rendezze be a tábort, és vigyázzon a köztisztaságra. Apádnak pedig ingyen leszedik a 
gyümölcstermését. 


- Hát... nem tudom... - ingatta a fejét Al. 
- No, akkor majd mi megtudjuk - mondta Mac. - Gyerünk, látogassuk meg az öregedet. 
- Itt kell maradnom az üzletben. Most nem mehetek el. 


Jim hirtelen ráébredt, hogy még hozzá sem nyúlt a vacsorájához. Enni kezdett. Mac egy 
másodpercre sem vette le szúrós pillantását Al arcáról. Egyre csak evett és Al arcát nézte. Al 
ideges lett. 


- Persze most azt gondolod, hogy félek - kezdte. 


- Nem gondolok én semmi ilyesmit, amíg meg nem győződtem róla - mondta Mac. - Csak 
arra gondoltam éppen, hogy miért ne zárhatná be valaki egy órácskára a saját boltját, ha éppen 
akarja. 


- De egy óra múlva már itt vannak a korai vacsorázók. 

- Egy óra múlva már te is itt lehetsz. 

Al feszengett. 

- Nem hiszem én, hogy az öregem belemenne. Ügyelnie kell az érdekeire, nem igaz? 
- Miért, mi talán becsapjuk? Mit tudod te, hogy lesz, mint lesz? 

Mac hangjába most már ridegség vegyült, szinte ellenséges volt. 


Al előkotort valami rongyot, és kapkodva kezdte törülgetni a pultot. Nyugtalan pillantását hol 
Macre vetette, hol elkapta róla, majd megint rápillantott. Végül aztán egészen odalépett 
hozzá. 


- Hát jó. Csak éppen még kiszögezek egy kis cédulát az ajtóra. Nem hiszem ugyan, hogy az 
öregem belemenne a dologba, de én mindenesetre elvezetlek hozzá. 


- Ez már beszéd - mosolygott barátságosan Mac. - Nem felejtjük el neked. Ha legközelebb 
találkozom egy ürgével, akinek van huszonöt centje, hozzád küldöm, hogy egyék nálad sültet. 


- Jó vacsorát kap a pénzéért - mondta Al. Levette fejéről szakács-süvegét, letürte az ingujját, 
és a tűzhelyen elzárta a gázt. 


Mac befejezte az evést. 
- Ez jó volt - mondta. 
Jim csak úgy hányta magába az ételt, hogy el ne késsenek. 


- A kiskocsim ott áll hátul a telken - mondta Al. - Talán inkább külön gyertek. Akkor nem 
keveredem bajba, és még máskor is hasznotokra lehetek. 


Mac megitta a kávéját. 
- Helyes, Al - mondta. - Nem szabad rossz társaságba keveredned. 
- Tudod te, hogy gondolom. 


- Tudom hát. Gyere, Jim, menjünk már. 


Al megírta a cédulát, s belül az ajtóra szögezte, de a tükörből kívülről is látszott a szöveg. 
Nagy nehezen sikerült ráhúznia pufók karjaira a kabátujjakat, aztán kitessékelte az ajtón 
Macet és Jimet. 

Mac felkurblizta a Fordot, és beszállt a kocsiba, Jim pedig járatta a motort, míg végül Al 
ócska nyitott Dodge sportkocsija is kizötyögött az üres telekről. Jim követte őt az úton keleti 
irányba, át a folyó betonhídján, tovább a kies vidéken. Már majdnem lement a nap, pirosan és 
melegen sütött át az őszi porfelhőn. Az út mentén sűrűn sorakozó almafák szürkélltek a 
portól. 

Mac hátrafordult az ülésen, visszanézett a fasorokra. 


- Errefelé egy lélek se dolgozik - kiáltott oda Jimnek. - Kíváncsi vagyok, kézbentartja-e már 
London a dolgokat. Ládákat látok, de dolgozni senkit. 


A kövezett út mezei ösvénybe torkollt. A Ford nagyokat zökkent-rázkódott a hepehupás 
talajon. Még vagy egy mérföldnyit zötyöghettek, amikor az Al kocsija nyomában gomolygó 
porfelhő befordult valami udvarba. Jim követte és megállt a Dodge mellett. Fehér víztartály 
tört az ég felé, tetején a napfényben csillogó szélmalom kavarta a levegőt; a szivattyú mély 
torokhangot hallatott. Kellemes látványt nyújtott a táj. Az almafák sora egészen a kis fehér 
tanyaépületig ért. Szelíd kacsák túrták csőrükkel a rezervoár kifolyócsövében leülepedett 
latyakot. A nagy istálló melletti, dróttal körülkerített kutyaól falánál két ugrándozó angol 
vadászvizsla aprókat csaholva, sóvárogva nyújtogatta nyakát a jövevények felé. A tanyaépü- 
letet alacsony sövény vette körül, mögötte hatalmas, piros geránium virított, vadszőlő hullatta 
vörös leveleit a tornácra. Esetlen, nagy Plymounth Rock tyúkok tipegtek ide-oda a ház körül, 
s elégedetten kotkodácsolva emelgették fejüket a vendégek felé. 


Al kiszállt a kocsiból. 


- Nézzétek azokat a kutyákat - szólt. - A legjobb vadászvizslák az egész völgyben. Az öregem 
jobban szereti őket, mint engem. 


- Hol az a két hektár, AI? - kérdezte Mac. 

- Arra, a fák mögött, a másik út mellett. 

- Jól van. Keressük meg az öregedet. Szóval szereti a kutyáit, azt mondod? 

Al felnevetett. 

- Csak merj kikezdeni velük. Elevenen megnyúz az öreg. 

Jim megbámulta a tanyaépületet, meg a frissen meszelt istállót. 

- Szép - mondotta. - Ha ilyet lát az ember, az jut eszébe, hogy mindig ilyen helyen szeretne 
élni. 

Al a fejét rázta. 

- Irtó sok munkával jár. Az öregem látástól vakulásig dolgozik, mégse készül el soha. 
- Hol az öreged? - erősködött Mac. - Gyerünk, keressük meg. 

- Ott ni - mondta Al. - Ott jön a gyümölcsösből. 


Mac odapillantott, aztán visszament a kutyaólhoz. Az ide-oda fickándozó vizslák rávetették 
magukat a kerítésre, és sóvárogva szűköltek. Mac bedugta az ujját a dróthálón, és megdör- 
zsölte az orrukat. 


- Szereted a kutyákat, Mac? - kérdezte Jim. 


- Szeretek én mindent - felelt ingerülten Mac. 


Al édesapja most odaért hozzájuk. Csöppet sem hasonlított a fiára: kicsi volt és élénk, akár 
egy terrier. Mint valami belső tartályból, úgy áradt karjába, lábába, ujjaiba az energia: folyton 
izgett-mozgott az egész ember. Barna szemének tekintete úgy röpködött ide-oda, mint valami 
méhecske. Ütemesen pattintgatott ujjaival, mert járás közben éppen semmi másra sem 
használhatta a kezét. A beszédje 15 olyan volt, mint maga az ember: gyors, ideges, pattogó. 


- Mi van a boltoddal? - kérdezte Altól. 
Al - igen nehézkesen - védelembe vonult. 
- Hát azt gondoltam, tudod... hogy... 


- El akartál menni a tanyáról, be a városba, boltot nyitni, városi ember akartál lenni, hogy 
lebzselhess. Sose szeretted a meszelést. Mi a fene van a boltoddal? 


Tekintete meg-megállapodott a másik kettőn, arcukon, cipőjükön. 
Mac még mindig a kutyaólnál foglalatoskodott, maszírozgatta a kutyák orrát. 


- Hát szóval kihoztam ide ezt a két fickót - magyarázta Al -, mindenáron találkozni akartak 
veled. 


Az öregúr azonnal kirekesztette Alt a társaságból. 
- Hát most itt vannak. Úgyhogy te máris mehetsz vissza a boltodba. 


Al olyan sértődötten nézett az ő apró kis apjára, akár valami kutya, amelyet éppen fürdetni 
készül a gazdája. Kelletlenül mászott be a kocsijába, és nagy búsan elhajtott. 


- Rég láttam ilyen vadászvizslákat! - szólt Mac. 

Al édesapja odalépett. 

- Soha életében nem látott maga ilyen vizslákat, ember! 
Kettejük között máris kialakult a kellemes kapcsolat. 

- Sokat vadászik velük? 


- Minden idényben. És le is lövök egy csomó madarat. Vannak hülyék, akik hosszú szőrű 
vizslákkal mennek vadászni. A hosszú szőrű vizsla hálózáshoz való. De ki fog már manapság 
madarat hálóval? A puskához ez a fajta az igazi! 


- Az tetszik nekem, amelyiken az a nyeregféle van. 


- Nagyszerű kutya az is. De nem állja a versenyt azzal a kis szukával, Mary a neve, és olyan 
szelíd, mint a kis Jézus a jászolban, de a mezőn aztán úgy száguld, mint az istennyila. Sose 
láttam még kutyát úgy futni. 


Mac játékosan megdörzsölte a kutyák orrát. 

- Látom, az ólból átjáró vezet az istállóba. Átmehetnek futkározni? 

- Nem. Csak a fekhelyeik állnak szorosan a fal mellett. Ott benn melegebb van. 
- Ha a szuka kölykezik, igényt tartok egy kölyökre. 

Az öreg felfortyant: 

- Minden áldott nap kölykeznie kéne, ha ki akarnám elégíteni a sok igénylőt. 
Mac lassan elfordult az óltól, és az öreg barna szemébe nézett. 

- McLeod a nevem - mondta és kezet nyújtott. 


- Az enyém meg Anderson. Mit kíván, tőlem? 


- Őszintén akarok beszélni magával. 

Lement már a nap, a csirkék is eltüntek a kertből. Az esti hűvös levegő leereszkedett a fák 
közé. 

- Valami eladnivalójuk van, Mr. McLeod? Nincs szükségem semmire. 

- Ami azt illeti, van eladnivalónk, de egészen új árucikk. 

Hanghordozása, úgy látszik, megnyugtatta Andersont. 

- Jöjjenek be a konyhába, egy csésze kávéra - mondta. 

- Jó, nem bánom - mondta Mac. 


A konyha is olyan volt, mint az egész tanya: fehérre meszelt, fényesre súrolt, tisztára söpört. 
A tűzhely nikkel tartozékai úgy ragyogtak, mintha nedvesek lettek volna. 


- Egyedül lakik itt, Mr. Anderson? 

- Al fiam jár ki, de csak aludni. Jó fiú az. 

Az öregúr egy papírzacskóból néhány gondosan megnyesegetett fenyőfaforgácsot vett elő, 
berakta a tűzhelybe, aztán néhány kis szurokfenyődarabkát tett rá, végül pedig három kockára 
vágott, száraz almafadarabot. Olyan ügyesen csinálta, hogy a gyufagyújtás nyomán azonnal 
fellobbant a tűz. A tűzhely begyulladt, áradni kezdett belőle a meleg. Anderson feltette a 


kávésedényt, darált kávét kanalazott bele. Egy másik zacskóból két tojáshéjat vett ki, azokat is 
beletette az edénybe. 


Mac és Jim a vadonatúj sárga viaszosvászonnal borított konyhaasztalhoz ült. Anderson 
befejezte tevékenységét a tűzhelynél. Odajött az asztalhoz, pedánsan leült, két keze az 
asztalon pihent, mint valami ugrásra készen hasaló szolgálatkész kutya. 


- No, miről van szó, McLeod? - kérdezte. 
Mac markáns arcán tanácstalanság tükröződött. 


- Mr. Anderson - szólalt meg tétován -, nem tartok valami sok kártyát a kezemben. Óvatosan 
kellene kijátszanom a lapjaimat, hogy minél többet tudjak kihozni belőlük. De most nincs 
ínyemre az ilyen taktika. Azt hiszem, inkább kiteszem mind az asztalra. Ha megnyerem a 
játszmát, jó. Ha nem, új osztás nincs. 


- Hát csak fedje fel a kártyáit, McLeod. 
- Tehát: holnap kétezer ember sztrájkba lép, s leáll az almaszüret. 


Anderson keze megrándult, aztán megmerevedett, végül ismét csendben nyugodott az 
asztalon. 


- A sztrájk oka: bércsökkentés - folytatta Mac. - A górék sztrájktörőket mozgósítanak majd, és 
felfordulás lesz. De van elég emberünk ahhoz, hogy sztrájkőrséget tudjunk állítani szerte a 
völgyben. Világos? 


- Részben. Nem tudom még, mire akar kilyukadni. 


- Mindjárt rátérek. Egy nap sem telik bele, már kijön a rendelet, hogy országúton vagy egyéb 
közterületen tilos a csoportosulás. A gyümölcsösök gazdái pedig kizavarják a sztrájkolókat a 
szállásokból, birtokháborítás címén. 


- Hát én 15 gazda vagyok. Mit akar tőlem? 


- Al azt mondta, magának két hektár szántóföldje van. - Anderson keze még mindig 
csendesen, de cselekvésre készen pihent az asztalon, mint az a bizonyos ugrásra kész kutya. - 
A maga két hektárja magánbirtok folytatta Mac. - Befogadhat embereket. 


- Magának van eladnivalója - szólt megfontoltan Anderson -, csak azt nem mondja meg, 
micsoda. 


- Ha Torgas Valley almái nem jutnak el a piacra, felmennek az árak. Nem? 
- Dehogynem. 
- Nos, a maga almáit pedig ingyen szüretelik le. 


Anderson egy kicsit kényelmesebben helyezkedett el a széken. A tűzhelyen szelíden 
szuszogni kezdett a kávésedény. 


- Az ilyen emberek összevissza szemetelnek - mondotta. 


- Nem. Van egy bizottság, az majd rendet tart. Még csak szeszes italt sem szabad inni 
senkinek. Es egy orvos felügyel majd a közegészségügyre. Csinos, tiszta tábort rendezünk be, 
szabályos utcákkal. 


Anderson mély lélegzetet vett. 


- Nézze, fiatalember. Ez a birtok az én tulajdonom. Jó viszonyban kell lennem a szomszé- 
daimmal. Márpedig ha megtenném, amit maga kíván, a szomszédaim nagy botrányt 
csapnának. 


- Azt mondja, hogy ez a birtok a maga tulajdona. Tehermentes? Van rajta valami adósság? 
- Hát... nem tehermentes. 


- És kik a szomszédai? - csapott le rá Mac. - Majd én megmondom: Hunter, Gillray és Martin. 
És kinek a kezében van a váltó? A Torgas Pénzügyi Részvénytársaság kezében. És kinek a 
tulajdonában van a Torgas Pénzügyi Részvénytársaság? Hunter, Gillray és Martin tulajdoná- 
ban. Szorongatják magát ezek az urak? Bizony, alaposan szorongatják. Meddig bírja még? 
Talán egy évig. Aztán kénytelen lesz átadni a terepet a részvénytársaságnak. Világos? 
Mármost, tegyük fel, hogy úgy szüretelheti le a termését, hogy nincs rá munkabér-költsége. 
Tegyük fel, hogy akkor tudja eladni, amikor nagy a kereslet. Kifizethetné akkor azt a váltót? 


Anderson szeme szikrázott, mint a gyöngy. Orcáira egy-egy piros foltocskát varázsolt a harag. 
Két keze tétován kúszott az asztal alá. Egy pillanatra mintha a lélegzetét is visszafojtotta 
volna. 


Végre csendesen megszólalt: 


- Maga nem tette ki az asztalra a kártyáit, fiatalember, hanem megjátszotta a lapját, mégpedig 
alaposan. Ha az adósságomat letudhatnám... ha valami szilárd... 


- Kétezer embert kap tőlünk. Az csak elég szilárd! 
- Jó, jó, de kiebrudalnak innen a szomszédaim. 


- Nem merik megtenni. Ha csak egy ujjal nyúlnak magához vagy a tanyájához, kő kövön nem 
marad ebben a völgyben. 


Anderson megfeszítette ösztövér, ráncos állkapcsát. 


- Mit keresnek maguk ezen? - kérdezte. 


- Azt is megmondom kereken - mosolygott Mac. - Nem tudom, elhiszi-e, amit mondok vagy 
sem. Tehát: Jim meg én néha összeszedünk magunknak egy-egy jobb egyenest a képünkbe. 
Es nagyon gyakran két hónapot csavargásétrt. 


- Maguk vörösök? 
- Eltalálta. Vörösök vagyunk, ahogy maguknál mondani szokás. 
- És mit gondol, mit érnek el a sztrájkjukkal? 


- Ne értsen félre bennünket, Mr. Anderson. Nem mi kezdtük a sztrájkot. Gillray, Martin és 
Hunterék kezdték. Ök mondták meg magának is, mit fizessen az embereknek. Nem? 


- Hát... a Gyümölcstermesztők Szövetsége mondta meg. Az is a Torgas Pénzügyi Rt. kezében 
van. 


- Oké. Tehát nem mi kezdtük. De ha már elkezdődött, meg akarjuk tenni a magunkét, hogy 
győzelemmel végződjék. Meg akarjuk akadályozni, hogy az emberek megvaduljanak, meg 
akarjuk tanítani őket az összefogásra. Tartson velünk és meglátja, soha életében nem kerül 
ellentétbe a munkásaival. 


- Nem tudom, megbízhatom-e vörösökben? - siránkozott Anderson. 
- Azt még sose próbálta. De a Torgas Pénzügyi Rt-ben már próbált megbízni. 


Anderson fagyosan mosolygott. Kezei előkerültek az asztal alól, s úgy játszadoztak 
egymással, mint a kölyökkutyák. 


- Alighanem tönkremegyek ebbe, és elmehetek koldulni. De ez előbb-utóbb úgyis bekövet- 
keznék. Hát legalább szórakozzam valamit a pénzemért. Sokért nem adnám, ha ellátnák Chris 
Hunter baját. 


A kávé kifutott, és vadul sistergett a tűzhelyen. A levegőt megtöltötte az égett kávé illata. A 
lámpa megvilágította Anderson fehér szemöldökét és sörtehaját. Leemelte a kávéskannát, és 
óvatosan megtörölte a tűzhelyet egy újságpapírral. 


- Töltök magának kávét, Vörös úr - mondta. 
Mac felugrott. 


- Köszönöm, de mennünk kell. Mindent elkövetünk, hogy maga jól járjon. Most millió 
dolgunk van. A holnapi viszontlátásra. 


Otthagyták az öregurat, kezében a kávéskannával. Mac siettette Jimet, úgy rohantak át az 
udvaron. 


- Úristen, de nehéz ügy volt - hümmögött Mac. - Féltem, hogy bármelyik pillanatban elcsú- 
szom valamin. Kemény fickó az öreg. Tudtam, hogy a vadászember: nehéz ember. 


- Tetszik nekem az öreg - mondta Jim. 
- Ne tessenek neked az emberek, Jim. Ilyesmire nem fecsérelhetjük az időnket. 
- Honnan szedted azt az értesülést, hogy a Torgas Pénzügyi Rt. szorongatja az öreget? 


- A ma esti postával jött. De milyen jó, hogy ott voltak azok a kutyák! Szállj be, Jim. Majd én 
felkurblizom. 


Zötykölődtek a tiszta éjszakában. A kis fényszórók bolondul villogtak az úton. Jim az égre 
pillantott. 


- Csuda izgatott vagyok. Nézd a csillagokat, Mac. Millió meg millió csillag. 


- Inkább nézd te csak az utat - hördült fel Mac. - Ide hallgass, Jim. Gondolkoztam a dolgon. 
Annak a ma déli pasasnak a felbukkanása azt jelenti, hogy kiszúrtak minket. Mostantól fogva 
nagyon óvatos légy, ne merészkedj messze a tömegtől. Ha el akarsz menni valahová, mindig 
legyen körülötted tíz-tizenkét ember. 

- Gondolod, hogy el akarnak intézni bennünket? 


- Nem vitás. Úgy számítják, hogy ha minket hidegre tesznek, véget vethetnek az egész 
zürnek. 


- Mikor adsz már nekem valami feladatot, Mac? Eddig csak mászkáltam utánad, mint valami 
pincsikutya. 


- Sokat tanulsz így, ember! Ha majd használni tudlak valamire, megmondom, sose félj! Egy- 
két nap múlva, már sztrájkőrséget vezethetsz. Fordulj itt balra, Jim. Mostantól fogva ne 
nagyon menj városon keresztül. 


Jim továbbzötyögtette a kocsit a kerékvágások rongálta mellékutakon. Egy óra múlva odaért a 
tanyához, s befordult az almafák közötti sötét útra. Jim úgy lelassította a Fordot, hogy már 
alig járt a motorja. Rázkódott, ki-kialudt a két fényszóró. Hirtelen-váratlan vakító fény hasított 
bele a sötétségbe, és bevilágított Mac és Jim arcába. Ugyanabban a szempillantásban két 
felöltős ember lépett ki az útra. Jim megállította a Fordot. 


- Ők azok - szólt egy hang a fénysugár mögül. Az egyik nagykabátos odasétált a kocsihoz, és 
az ajtónak támaszkodott. Egyenetlenül járt tovább a motor. Az éles fény majdnem láthatat- 
lanná tette az ajtónak támaszkodó férfit. 


- Holnap reggelre eltakarodtok a Torgas-völgyből, megértettétek? Eltakarodtok! 
Mac gyengéden bokán rúgta Jimet. Aztán édeskésen nyafogott: 
- Mi kifogása van ellenünk, miszter? Nem csináltunk mi semmi rosszat. 


- Hagyd abba, öregem! - felelte dühösen a férfi. - Tudjuk mi jól, kik vagytok, mik vagytok. 
Azt akarjuk, hogy eltűnjetek. 


Mac tovább siránkozott: 


- Ha maguk a törvényt képviselik, hát mi teljes jogú állampolgárok vagyunk. Jogunk van 
bírósági tárgyalásra. En odahaza rendesen fizetem az adómat. 


- Hát menj csak haza és fizesd tovább. Mi nem a törvényt képviseljük, hanem egy állampol- 
gári bizottság tagjai vagyunk. Ha azt hiszitek, hogy néhány átkozott vörös egyszerűen 
idejöhet felfordulást csinálni, hát elment az eszetek. Vagy eltakarodtok innét ezen a tragacson, 
vagy koporsóban visznek el. Világos? 


Mac lába a pedál után tapogatott. Jim bokán rúgta: megértette a jelzést. A kiérdemesült motor 
tétován működni kezdett. Hol egy henger hagyott ki, hol kettő. 


- Téved, uram. Mi csak egyszerű dolgozók vagyunk. Nem akarunk mi felfordulást. 
- Azt mondtam, takarodjatok! 

- Hadd menjünk el a holminkért. 

- Ide figyeljetek! Most rögtön fordultok és takarodtok kifelé. 


- Be vagytok ti rezelve! - kiáltott fel Mac. - Úgy bizony! Húsz emberetek áll lesben az út 
mentén! Csudára be vagytok ám rezelve. 


- Ki van berezelve? Csak hárman vagyunk itt. De ha reggelre el nem takarodtok a völgyből, 
ötvenen leszünk. 


- Gázt, Jim! 


Felbőgött a motor. A Ford előre blokkolt, mint valami ló. A kocsi oldalának támaszkodó férfi 
lebukfencezett a sötétbe, az pedig, amelyik a Ford előtt állt, az utolsó pillanatban ugrott félre. 
A kocsi olyan iszonyú zajt csapott, mintha hatalmas vasdarabok zuhantak volna az útra. 


Mac hátranézett. 
- Eltűnt a fény! - ordította. 


Jim a hosszú épület mögött állította meg a kocsit. Kiugrottak, aztán előrefutottak a bejára- 
tokhoz. 


Az ajtók előtti térség csoportokban álldogáló, halkan beszélgető férfiaktól feketéllett. Az 
asszonyok szoknyájukat térdükre szorítva ültek a küszöbökön. A csoportok felől beszélgetés 
monoton moraja hallatszott. Legalább ötszáz ember gyűlt össze, a többi tanyáról jöttek ide. 
Az az erős fiatalember, akivel Jim aznap délután beszélgetett, szintén ott ténfergett. 


- Nem hittél nekem, mi?! - mondotta. - No, most mi a véleményed? 
- Londont láttad? - kérdezte Jim. 


- Persze hogy láttam. Megválasztottuk elnöknek. Ott ül a szobájában, a bizottsággal. Te meg 
azt hitted, bediliztem, mi? Pedig mondtam én neked, hogy bennfentes vagyok. 


Mac és Jim átfurakodott a tömegen, be a morajlás kellős közepébe. London ajtaja-ablaka 
zárva volt. Egész csődület volt a szobája előtt, lábujjhegyen ágaskodtak az emberek, úgy 
bámultak be a kivilágított szobába. Mac megindult felfelé a lépcsőn. Két ember állta az útját. 


- Mi a fenét akartok? 

- Londonnal akarunk beszélni. 

- Ugyan-ugyan! London is akar beszélni veletek? 

- Miért nem kérditek meg őt? 

- Hogy hínak? 

- Mondd meg Londonnak, Doki meg Jim akar beszélni vele. 
- Te vagy az, aki segített a szülésnél? 

- Én hát. 

- Jó, akkor megkérdem. 


Az egyik ember kinyitotta az ajtót, és bement a szobába. Kisvártatva kijött, és betessékelte 
Jiméket: 
- Menjetek csak be, fiúk, London vár benneteket. 


London szobáját sebtiben irodává alakították át; a székeket ládák helyettesítették. London az 
ágyon ült; tonzúrás fejét leszegte. A bizottság hét tagja közül egyesek álldogáltak, mások a 
ládákon ültek; néhányan füstöltek. Mind a belépő Jim és Mac felé fordították tekintetüket. 
London elégedetten nézett rájuk. 

- Hello, Doki. Hello, Jim. Örülök, hogy itt vagytok. Hallottátok már a nagy újságot? 

Mac lezöttyent egy ládára. 

- Nem hallottunk mi semmit - felelte. - Nagy utat tettünk meg ma este, Jim meg én. Miért, mi 
történt? 


- Jól mennek a dolgok. Dakin emberei is sztrájkba léptek. A Gillray-gyümölcsösben egy 
Burke nevű embert választottak meg elnöknek. Holnap gyűlés lesz, mindenki részt vesz. 


- Remek - mondotta Mac. - Alakul, alakul. De végrehajtó bizottság és bizottsági elnök nélkül 
egyelőre nem tehetünk sokat. 


- Hogy sikerült elintéznetek azt a dolgot, amiért ma este kiruccantatok? - kérdezte London. - 
Nem mondtam még semmit a fiúknak, gondoltam, hátha nem sikerül. 


- Elintéztük. - Mac a bizottság tagjaihoz fordult. - Ide hallgassatok! Valaki két hektárt 
kölcsönzött nekünk, ott táborozhatnak majd az emberek. Magánbirtok, úgyhogy senki sem 
kergethet el bennünket onnan, legfeljebb a közegészségügyi hatóságok. A dolognak ezt a 
részét pedig egy orvosra bízzuk. 


A bizottság tagjai örömükben kidüllesztették a mellüket, arcukról lelkes mosoly sugárzott. 
Mac így folytatta: 


- Megígértem annak a gazdának, hogy az emberek ingyen leszüretelik a termését. Nem tart 
soká. Víz van arrafelé bőven. Es a birtok jó központi fekvésű. 


Az egyik ember izgatottan ugrott fel: 

- Megmondhatom az embereknek, London? 

- Persze, menj csak. Hol az a tanya, Doki? Már a holnapi tömeggyűlést is ott tarthatjuk meg. 
- Az Anderson-gyümölcsös, nem messze a várostól. 


Három bizottsági tag kirohant, hogy a jó hírt közölje az emberekkel. Odakint előbb csend 
támadt, majd morajlani kezdett a tömeg, nem kiabált senki, de mindenki izgatottan beszélt; 
aztán tovahömpölygött a morajlás, s megreszkettette a levegőt. 

- Mi van az öreg Dannel? - kérdezte Jim. 

London ráemelte tekintetét: 


- Először kórházba akarták vinni. De ott nem lett volna jó helyen. Kerítettünk egy orvost, 
hogy illessze helyre az öreg medencéjét. Ott fekszik szegény, nem messze innen az egyik 
szobában. Egy-két derék asszony ápolja az öreg fiút. Most már nem engedné kórházba vitetni 
magát, semmi pénzért. Alaposan megugráltat mindenkit, nőket-férfiakat. 


- A tulajokról semmi hír? - kérdezte Mac. 


- De. Itt volt a főfelügyelő. Megkérdezte, munkába állunk-e. Mondtuk, hogy nem. Erre azt 
mondta: "Akkor reggelre kitakarodjatok innen!" Azt is mondta, hogy holnap reggelre kihozat 
egy vonatrakomány szüretelő munkást. 


- Dehogy hozat - vágott közbe Mac. - Örülhet, ha holnaputánra itt lesznek. Nem lehet egyik 
percről a másikra annyi sztrájktörőt összeszedni. Holnapután pedig már mi is készen állunk a 
fogadtatásukra. Igaz, London, most jut eszembe! Néhány fickó - azt állítják magukról, hogy 
valami állampolgári bizottság tagjai - engem meg Jimet ki akartak kergetni Torgas Valley-ből. 
Mondd meg az embereknek, ne menjenek sehová se egyedül. Ha el akarnak menni valahova, 
menjenek a haverokkal együtt. 


London intett az egyik bizottsági tagnak: 
- Add le a drótot, Sam. 


Sam kiment. Megint felhangzott a moraj és hömpölygött tovább, mint hullámok a nagy 
köveken. Mély és haragos volt most a dübörgése. 


Mac lassú mozdulatokkal sodort magának egy barna cigarettát. 
- Fáradt vagyok - mondotta. - Annyi dolgunk van. De talán várhat holnapig. 
- Feküdj le - szólt London. - Őrült iramot diktáltál magadnak. 


- Hát, nem mondom... És tudod, ha fáradt az ember, minden olyan nehéznek látszik. Nekik 
vannak fegyvereik, nekünk nincsenek. Nekik van pénzük, megvásárolhatják a mieinket. Öt 
dollár irtózatosan nagy összeg a mi kiéheztetett, szerencsétlen embereink szemében. Jól 
gondold meg, London, mielőtt bármit kimondasz. Nem is igen vehetjük zokon az emberektől, 
ha eladnak bennünket. Okosan, ravaszul és gyorsan kell cselekednünk. - Hangjába 
szomorúság vegyült: - Ha nem győzünk, kezdhetjük elölről. Szerencsétlen dolog ez. Hisz oly 
könnyen győzhetnénk, ha az emberek összetartanának. Alaposan elláthatnánk a górék baját. 
De nincs se fegyverünk, se pénzünk. Foggal-körömmel kell csinálnunk mindent. 


Mac felszegte a fejét. London pedig részvevőn vigyorgott és nagy zavarban volt, mint 
egyébként a legtöbb férfi, ha egy másik férfi kiönti előtte a szívét. 


Mac széles arcát elborította a szégyen pírja. 


- Fáradt vagyok - mondotta. - Ti csak folytassátok, de Jim meg én alszunk egyet. Igaz, 
London: a holnapi postában lesz egy csomag Alex Little névre. Röpcédulák. Nyolcra itt kell 
lenniök. Küldj el értük néhány embert. És intézkedj, hogy a röpcédulák kézről kézre járjanak. 
Biztosan meglesz a hatásuk. Gyere, Jim. Aludjunk. 


Csendben feküdtek szobájuk sötétjében. Odakint várakozón üldögéltek az emberek; hangjuk 
moraja áthatolt a falakon, és szinte betöltötte az egész világot. Távol a városban egy tolató- 
mozdony nagyokat csattogott: a következő vonatot állították össze. A gyümölcsös mellett az 
országúton dübörögtek a tejszállító teherautók. Aztán valaki egy-két dalt játszott harmonikán, 
furcsán-édesen: megszünt a beszéd zümmögése, az emberek hallgatták a harmonikaszót. 
Odakint csend volt - csak a harmonika szólt -, olyan csend volt, hogy Jim, mielőtt álomba 
merült, még hallotta a kakas kukorékolását. 

Szürkén, hűvösen tört rájuk a reggel, amikor Jim hirtelen arra ébredt, hogy hangokat hall az 
ajtó előtt. 


- Itt vannak benn, biztosan alszanak még - szólt egy férfihang. 

Nyílt az ajtó. Mac felült. 

- Itt vagytok, Mac? - szólalt meg egy ismerős hang. 

- Dick! Ilyen korán! Hát ezt hogy csináltad? 

- Burton doktorral jöttem. 

- Itt a Doki 15? 

- Itt vár az ajtó előtt. 

Mac gyufát kotort elő, meggyújtotta a törött csészealjra állított gyertyát. Dick Jimhez fordult. 
- Hello, srác. Hogy bírod? 

- Kitünően. Hát te minek öltöztél így ki? Vasalt nadrág, tiszta ing! 

Dick zavartan mosolygott. 

- Legalább lesz valaki, aki rendesen néz ki ezen a szeméttelepen - mondta. 


- Meglásd, micsoda nyüzsgést visz majd véghez Dick Torgas rózsaszín szalonjaiban - 
mondotta Mac. - Ide hallgass, Dick, van nálam egy szimpatizáns-névsor. Természetesen pénz 
kell. De kell azonkívül sátor, sátorponyva, tábori ágy. Jól jegyezd meg: sátrak kellenek. 
Nesze, itt a lista. Van rajta egy csomó név. Vedd fel a kapcsolatot ezekkel az emberekkel, mi 
meg majd küldünk kocsit a holmiért. Egy csomó emberünknek van kocsija. 


- Oké, Mac. Hogy mennek a dolgok? 


- Nem mennek: rohannak. Nyakunk közé kell szednünk a lábunkat, ha lépést akarunk tartani 
velük. - Mac befűzte cipőjét. - Hol a Doktor? Miért nem hívod be? Jöjjön már be, Doktor. 


Aranyszőke fiatalember lépett a szobába. Szinte lányosan finom volt az arca, nagy szeme 
pedig lágy és szomorú, akár egy juhászkutyáé. Egyik kezében orvosi táskát és aktatáskát 
tartott. 


- Jól van, Mac? - szólt. - Dick megkapta a táviratát, és eljött értem. 


- Örülök, hogy olyan gyorsan ideért, Doki. Mindjárt szükségünk lesz magára. Ez itt Jim 
Nolan. 


Jim felállt, cipőjébe nyomkodva lábait. 
- Örülök, hogy megismerhetem, Doktor - mondta. 


- Te meg indulj máris, Dick - mondta Mac. - Al falatozó-vagonjában, a Townsenden, kaphatsz 
egy potya reggelit. De csak egy reggelire vágd le Alt, többre semmiképpen. Az édesapját már 
úgyis megpumpoltuk, az egész tanyáját ide adja. No, lódulj, Dick, azután jól jegyezd meg: 
sátrak, ponyva, pénz - meg amit még ezenkívül össze tudsz szedni. 


- Oké, Mac. Minden név jó ezen a listán? 


- Mit tudom én? Próbáld meg magad. Vagy talán idefuvarozzam neked az egész társaságot? 


- Eridj a fenébe - mondta Dick. Kiment, betette maga mögött az ajtót. Birkózott egymással a 
hajnal meg a gyertyavilág: ketten együtt kevesebb fényt adtak, mintha egyikük győzött volna. 
A szobában hideg volt. 


- Nem sokat tudtam meg a sürgönyéből - szólalt meg dr. Burton. - Miről van szó? 
- Várjon egy percig, Doki. Nézzen ki az ablakon, hogy fő-e már odakint kávé? 
- Hát látok egy kis tüzet, meg rajta valami edényt, vagyis inkább kannát. 


- No, akkor, várjon egy kicsit - mondta Mac. Kiment s egy pillanat alatt visszajött, kezében 
bádogkannával, amelyben rossz illatú kávé gőzölgött. 


- Úristen, de forrónak látszik innét - kiáltott fel Jim. 


- Forró és pocsék - toldotta meg Mac. - Tehát, Doki: régen voltam benne egy ilyen sokat ígérő 
buliban. Meg akarom valósítani néhány ötletemet. S nem szeretném, ha kicsúsznék a 
kezünkből a dolog. - Kortyolt egyet a kávéból. - Üljön le arra a ládára, Doki. Két hektárnyi 
magánbirtok áll rendelkezésünkre. Minden segítséget megadunk magának. Be tudna rendezni 
egy tábort, egy tökéletes, szép, szabályos tábort? Tudja, ugye, pöcegödröket kell ásatni, meg 
gondoskodni az egészségügyi berendezésekről, csatornázásról, hulladékelhordásról... Ki 
tudná-e fundálni a módját, hogyan fürödhetnének az emberek? És be tudná-e büdösíteni a 
levegőt annyi karbollal vagy klórmésszel, hogy olyan nagyon egészséges illata legyen? Hogy 
az egész környéknek olyan tisztaságszaga legyen. Meg tudná csinálni? 


- Meg én. Ha megkapom a kellő segítséget, meg tudom csinálni. - Dr. Burton szomorú szeme 
még szomorúbb lett. - Szerezzen nekem húsz-huszonöt liter nyers karbolt, és úgy beparfümö- 
zöm a környéket, hogy több mérföld körzetben érzik a szagát. 


- Akkor jó. Még ma elköltöztetjük innen az embereket. Vizsgálja meg, nem szenved-e vala- 
melyikük fertőző betegségben? A közegészségügyi hatóságok úgyis mindenbe beledugják 
majd az orrukat. Ha rajtakapnak bennünket valami szabálytalanságon, lecsapnak ránk. 
Különben úgy élhetünk felőlük, mint disznók az ólban, de mihelyt sztrájkba lépünk, 
meghatóan érdeklődnek az egészségügyi viszonyaink iránt. 


- Jó, jó, minden rendben lesz. 


- Ajtóstul rohantam a házba, mi? - mondta Mac zavartan. - Tehát: tudja, mi kell, ugye? Most 
menjünk, beszéljünk Londonnal. 


A London szobájához vezető lépcsőn három ember ült. Felálltak, utat nyitottak Macnek. 
Odabent London még aludt. Amikor beléptek, felkönyökölt: 


- Úristen! Már reggel van? 


- Dehogy! Karácsony! - mondta Mac. - London, ez itt az egészségügyi főfelügyelőnk, Doktor 
Burton. Segítségre volna szüksége. Hány embert akar, Doki? 


- Hány emberünk lesz összesen? 
- Hát... úgy ezer és ezerötszáz között. 
- Akkor kérek tizenöt-húsz embert. 


- Hé, ti ott! - szólt ki London. Az egyik őrszem kinyitotta az ajtót, benézett a szobába. - 
Kerítsd elő Samet - mondta neki London. 


- Jó. 


- Gyűlést hívtunk össze ma délelőtt tíz órára - fordult London a szobában levőkhöz. - 
Tömeggyűlést. Uzenetet küldtem a többi táborba erről az Anderson-féle tanyáról. Nemsokára 
költöznek is az emberek. 


Nyílt az ajtó, Sam lépett be a szobába - sovány arcán feszült kíváncsiság. 


- Ez itt Burton doktor, Sam. Azt akarja, hogy te légy a jobbkeze. Menj ki és mondd meg az 
embereknek, hogy önkéntesekre van szükség, a doktornak kell segíteniük. Szedj össze húsz 
ügyes embert. 


- Oké, London. Mikorra kellenek? 


- Most rögtön - szólt Burton. - Azonnal átmegyünk, és berendezzük azt a tábort. Nyolc vagy 
kilenc embert el tudok vinni az én ócska tragacsomon. Szerezzenek valami autós pasast, aki el 
tudja fuvarozni a többit. 


Sam Londonról Burtonra pillantott, s onnan ismét Londonra, megerősítést várva. 

- Rendben van Sam. Tégy úgy, ahogy a Doki mondja. 

Burton felállt, s Sammel együtt indult kifele. 

- Szeretnék segíteni az emberek kiválasztásában - mondotta. 

- Várjon egy pillanatra - szólalt meg Mac. - Ugye, nincs eláztatva odahaza a városban, Doki? 
- Hogy érti azt, hogy feláztatva"? 

- Hát hogy nem foghatnak-e magára valami szabálytalanságot? 

- Tudtommal nincs ilyesfajta ügyem. Persze bármit meg tudnak csinálni, ha nagyon akarják. 


- No, persze - mondta Mac. - Azt tudom. De az sok időbe telhet. Hát viszlát, Doki. Nemsokára 
találkozunk. 


Burton és Sam elment, Mac pedig Londonhoz fordult: 


- Rendes ember a doktor. Olyan finom a képe, mint valami kislányé, pedig kemény gyerek. És 
nagyon alapos munkát végez. Van itt valami harapnivaló. London? 


- Egy egész kenyér meg egy kis sajt. 
- Hát akkor mire várunk? Még az evésről is megfeledkeztünk tegnap este, Jim meg én. 
- Én az éjjel felébredtem és eszembe jutott - szólt Jim. 


London elővett egy papírzacskót, s elébük rakta a kenyeret meg a sajtot. Odakintről moz- 
golódás hallatszott. Megint felmorajlott a hangzavar, amely már néhány órája szünetelt. Ajtó- 
nyitogatás, ajtócsapkodás hallatszott. Az emberek krákogtak, köpködtek, fújták az orrukat. 
Világosodott; vörösen tűzött be az ablakon a nap. 


- Mi a véleményed arról, London - szólt Mac, nagy darab sajtot forgatva a szájában -, hogy 
Dakin legyen az összevont sztrájkbizottság elnöke és ennek az egésznek a főgóréja? 


Egy kis csalódottság látszott London arcán. 
- Dakin rendes ember - mondta. - Régóta ismerem. 
Mac gyökerestől tépte ki London csalódottságát: 


- Őszinte leszek hozzád, London. Te nagyon jó elnök lennél, de hamar dühbe gurulsz. Dakin 
pedig nem olyan legénynek látszik, aki egyáltalán dühbe tudna gurulni. Ha pedig ennek a mi 
sztrájkunknak a főgóréja begőzöl, régen rossz nekünk. 


A kísérlet sikerült, London egyetértett. 


- Igen, hamar elfut a méreg. Sokszor úgy dühbe gurulok, hogy valósággal rosszul leszek. 
Amit Dakinről mondtál, igaz. Dakin olyan, mint a jó póker-játékos. Sohasem mereszti tágra a 
szemét, mindig uralkodik a hangján. Minél nagyobb a zűrzavar, annál nyugodtabb Dakin. 


- A gyűlésen tehát latba veted a tekintélyedet Dakin mellett, igaz? 
- Persze. 


- Nem tudom, milyen ember az a Burke, de úgy gondolom, hogy a mi embereinkkel meg 
Dakin embereivel sakkban tudjuk majd tartani, ha rakoncátlankodnék. Rövidesen el kell 
kezdenünk a költözködést; elég messze van az a tanya. 


- Mit gondolsz, mikor érnek ide az első sztrájktörők? - kérdezte London. 


- Legkorábban holnap. Szerintem a górék még nem hiszik, hogy mi komolyan gondoljuk ezt 
az egészet. Legkorábban holnapra tudják idehozatni a sztrájktörőket. 


- Mit csinálunk, ha megérkeznek? 


- Hát - mondta Mac -, kimegyünk eléjük a vonathoz, és átnyújtjuk nekik a város kulcsát. 
Különben biztosan kapok egy táviratot, mielőtt elindul a vonatjuk. A mieink ugyanis egy kis 
nyomozást végeznek a munkaközvetítő hivataloknál. 


Mac felkapta a fejét, s az ajtóra nézett. Odakint eddig is halk és egyhangú volt a zümmögés, 
de most teljesen megszűnt. Majd szitkozódás törte meg a csendet, többen pedig ordítozni 
kezdtek. Veszekedés zaja hallatszott. 


London az ajtóhoz ment és kinyitotta. A három őrszem felsorakozott az ajtó előtt, szemben 
velük a gyümölcsös főfelügyelője állt, bársonynadrágosan, csizmásan, két kezében egy-egy 
revolvert tartott, két oldalán pedig egy-egy férfi feszített a seriffhelyettes jelvényével 
kabátján. 

A főfelügyelő elnézett az őrszemek feje felett. 

- Beszélni akarok magával, London - szólt. 

- Biztosan olajágat hozott - mondotta London. 

- Engedjen be! Talán jutunk valamire. 


London Macre nézett, Mac bólintott. A tömeg csendben figyelt. A főfelügyelő - oldalán a 
rendőreivel - közelebb lépett. Az őrszemek nem mozdultak. Egyikük így szólt:. 


- Mondd meg neki, London, hagyja csak kinn a zsaruit. 

- Igazad van - mondta London. - Beszélgetéshez nem kell sörét. 

A főfelügyelő idegesen hordozta körül tekintetét a szótlan, fenyegető magatartású embereken. 
- Milyen biztosítékaim vannak, hogy betartja a játékszabályokat? - kérdezte. 

- Mint amilyenek nekem arra, hogy maga betartja. 

A főfelügyelő döntött: 

- Maradjanak kinn, és tartsák fenn a rendet - szólt a rendőröknek. 


Az őrszemek utat engedtek a főfelügyelőnek, aztán ismét elfoglalták előbbi helyüket. A 
rendőrök idegesen viselkedtek. Revolverüket tapogatták, és vadul tekingettek jobbra-balra. 


London becsukta az ajtót, aztán így szólt: 


- Igazán nem tudom, miért nem akart kinn maradni, ott legalább mindenki hallhatta volna a 
mondanivalóját. 


A főfelügyelő megpillantotta Macet és Jimet. Dühösen nézett Londonra. 
- Küldje ki ezeket - mondta. 
- Haha - mondotta London. 


- Ide figyeljen, London, maga nem tudja, mit cselekszik. Van egy ajánlatom: visszatérhet a 
munkájához, ha kirúgja ezeket az embereket. 


- Minek? Rendes emberek ezek. 


- Vörösök! Bajba kevernek egy csomó tisztességes embert. Ennyit sem törődnek ők 
magukkal, csak bajt keverhessenek. Szabaduljon meg tőlük, és munkába állhatnak 
mindnyájan. 

- Tegyük fel, hogy kivágjuk őket. Megkapjuk akkor a béremelést, amiért sztrájkba léptünk? 
Megkapjuk azt a bért, ami a leszállítás előtt volt érvényben? 

- Azt nem, de baj nélkül munkába léphetnek. A főnökeim elnézik a történteket. 

- Akkor mire volt jó a sztrájk? 

A főfelügyelő halkra fogta a hangját. 


- Megmondom, mi a végső ajánlatom. Maga rábírja az embereket, álljanak ismét munkába, és 
kap itt egy állandó segédfelügyelői állást, napi öt dollár fizetéssel. 


- És mi lesz ővelük, a barátaimmal? 
- Ötven dollár fejenként, ha eltakarodnak a Torgas-völgyből. 
Jim elnézte London széles, töprengő arcát. Mac ravaszul vigyorgott. 


- Szeretem az érem mindkét oldalát látni. Tegyük fel, hogy én meg a barátaim nem fogadjuk 
el az ajánlatát. Mi történik akkor? 


- Akkor fél órán belül kirúgjuk magukat innen. Fekete listára tesszük a maguk egész rohadt 
bandáját. Akkor aztán nem mehetnek sehova; nem kapnak munkát sehol sem. Akár ötszáz 
tartalékos rendőrt is mozgósítunk, ha kell. Hát ez az érem másik oldala. Gondunk lesz rá, 
hogy maga csak a pokolban tudjon elhelyezkedni. A barátait pedig szépen lesitteltetjük, és 
mindent elkövetünk, hogy a lehető legnagyobb büntetést kapják. 


- Nem lehet lesittelni őket, ha van náluk pénz. 


A főfelügyelő egészen közel lépett Londonhoz. Úgy érezte, előnyre tett szert a játszmában, s 
ki is akarta használni. 


- Ne marháskodjon, London. Maga éppen olyan jól tudja, mint én, hogy mire valók a 
csavargás elleni törvények. Csavargás mindaz, ami a bírónak nincs ínyére, azt maga is tudja. 
Ha pedig esetleg nem tudná, akkor megmondom, hogy a körzeti bírót Hunternek hívják. No, 
London. Vegye rá az embereket, hogy álljanak munkába. Ha megteszi, állandó állást kap, 
napi öt dollár fizetéssel. 


London elkapta a tekintetét, Macre nézett, némán kérve utasítását. De Mac nem törte meg a 
csendet. 


- No gyerünk, London. Mi lesz? A vörös barátai nem segíthetnek magán, jól tudja. 


Jim oldalt állva figyelte, hogy mi történik. Megborzongott, de tágra nyitott szeme nyugodt 
maradt. Mac Londont figyelte, és észrevett valamit, amit a főfelügyelő nem látott: London 
válla lassan megemelkedett, és szinte még szélesebb lett; hatalmas, izmos nyakát behúzta, 
lassan begörbítette karját, szemébe veszedelmes tűz lopózott, nyaka és arca fokozatosan 
elvörösödött. 


Mac hirtelen elkiáltotta magát: 
- London! 
London összerezzent, s kissé lazított testtartásán. 


- Tudom, mi a megoldás - szólt csendesen Mac. - Tartsunk gyűlést valamennyi sztrájkoló 
részvételével, míg ez az úriember itt van. Mondjuk meg az embereknek, hogy mit ajánlottak 
nekünk, ha eladjuk őket. Tegyük fel szavazásra a kérdést, fogadja-e el London azt a napi öt 
dolláros állást, aztán pedig... igyekszünk majd megakadályozni, hogy az embereink meg- 
lincseljék ezt az urat. 


A főfelügyelő arca pulykavörösre vált haragjában. 

- Ez volt a végső ajánlatom - ordította. - Vagy elfogadják, vagy takarodnak innen. 

- Éppen takarodni készültünk - mondta Mac. 

- Torgas Valley-ből fognak kitakarodni! Kikergetjük magukat. 

- Azt már nem! Van itt egy magánbirtok, ahol tanyázhatunk. Meghívott bennünket a gazda. 

- Hazugság! 

- Ide hallgasson, miszter - szólt Mac. - Úgyis elég nehezen tudjuk majd kimenteni innen 
magát, meg a testőreit. Ne tegye még nehezebbé a dolgunkat. 

- Na, és vajon hol akarnak maguk tanyázni? 

Mac leült az egyik ládára. 


- Ide hallgasson, miszter - kezdte fagyos hangon. - Az Anderson-tanyán fogunk táborozni. 
Maguk, kedves, jó emberek, persze azon nyomban megpróbálnak kizsuppolni bennünket 
onnan is. Oké. Mi is ott leszünk. A következő lépésük, mélyen tisztelt görények, az lesz, hogy 
megpróbálnak Andersonon ütni egyet. De annyit mondok, hogyha a maga legénykéi közül 
csak egy is kárt tesz a birtokban, ha Andersonnak csak egy hajaszála is meggörbül, ha 
egyetlenegy gyümölcsfája megsérül, tüstént ezer ember lepi el a völgyet, és mindegyikük 
zsebében lesz ám egy skatulya gyufa. Érti, miszter? Vegye fenyegetésnek, ha akarja: 
merjenek csak egy ujjal hozzányúlni az Anderson-farmhoz, és esküszöm, felgyújtunk minden 
házat, istállót, pajtát ennek a völgynek minden tanyáján! 


A harag könnyei csillogtak Mac szemében. Mellkasa megremegett, mint az olyan emberé, aki 
alig tudja visszafojtani a zokogást. 


A főfelügyelő Londonra kapta a tekintetét: 
- Látja, London, milyen társaságba keveredett? Tudja, hány évet kaphat gyújtogatásért? 
London szinte fuldoklott dühében. 


- Jobb lesz, ha kitakarodik innét, miszter. Agyonütöm, ha nem megy el. Menjen innen 
azonnal. Vigyétek innen ezt az embert, Mac! - kiáltotta. - Az isten szerelmére, vigyétek innen! 


A főfelügyelő egyre hátrált London testes, imbolygó alakja elől, és hátranyúlt a kilincs felé. 


- Gyilkossággal való fenyegetőzés! - szólt rekedten. 


Háta mögött kinyílt az ajtó, 
- Nincs rá tanúja - mondotta Mac. 
Odakint ágaskodtak a fogdmegek, az őröktől nem látták jól, mi történik az ajtóban. 


- Hülyék maguk mindahányan vannak - mondotta a főfelügyelő. - Ha kell, akár egy tucat 
tanúm is akad, amire éppen akarom. Ez volt az utolsó szavam magukhoz. 


Az őrszemek félreálltak a főfelügyelő útjából. A rendőrök meg melléléptek. Az összeverődött 
tömeg egy hangot sem hallatott. Utat nyitott a három férfinak, azok pedig elvonultak. A 
szótlan emberek csak a szemükkel követték őket - töprengő és haragos tekintetükkel. A 
főfelügyelő meg a két rendőr merev léptekkel masírozott az épület végében álló nagy túra- 
kocsihoz. Beszálltak és elhajtottak. A tekintetek lassan visszafordultak London szobájának 
nyitott ajtaja felé. London az ajtófélfának támaszkodott, láthatóan rosszullét környékezte. 


Mac az ajtóhoz lépett, átölelte London vállát. Mintegy fél méterrel magasabban álltak, mint a 
többiek. 


- Ide hallgassatok, emberek! Nem akartuk megmondani nektek, amíg ezek itt voltak, mert 
féltünk, hogy halálra tapossátok őket. Azért jött ide ez a fickó, hogy megpróbálja rávenni 
Londont, adjon el benneteket. London fix állást kapott volna, titeket pedig kifacsartak volna, 
mint a citromot. 


Morgás támadt, vicsorgó morgás. Mac intő kézmozdulattal csendesítette a tömeget. 


- Nem kell mindjárt dühbe gurulni, várjatok egy pillanatra. De később majd emlékezzetek rá 
jól: Londont meg akarták vásárolni, de nem tudták. No, most hallgassatok egy kicsit. Innen el 
kell mennünk. Van már egy farmunk, ahová átmehetünk, s ahol a legnagyobb rendnek kell 
lennie, mert csak így nyerhetjük meg ezt a csatát. Mindenki vesse alá magát a rendszabályok- 
nak. Mármost: akinek kocsija van, felpakolja az asszonyokat, a gyerekeket, meg a holmit, 
amit nem lehet kézben elvinni. A többi gyalog megy. Viselkedjetek fegyelmezetten. Ne 
törjetek össze semmit. Egyelőre. És maradjatok együtt. Amíg összeszeditek a retyerutyátokat, 
London beszélni akar a bizottság tagjaival. 


Alig fejezte be, nagy kavarodás támadt. Kiabálva, nevetgélve jöttek-mentek az emberek. 
Valami iszonyatos, vérszomjas, izgalmas öröm töltötte el szívüket. Viharos volt a kacagásuk. 
Berajzottak a szobákba, kihordták a holmit, halomba rakták a földön a lábasokat, kannákat, 
takarókat, ruhanyalábokat. Az asszonyok kigördítették a gyerekkocsikat. Hat bizottsági tag 
utat vágott magának a tömegben, s bement London szobájába. 


A nap már jóval a fák fölé emelkedett, s kellemesen melegítette a levegőt. Az épületek mögött 
ódon, viharvert kocsik indultak útnak robbanásszerű zajjal. Kopácsolás is hallatszott: sokan 
ládába csomagolták az ingóságaikat. Lázas tevékenység uralkodott a táborban, a véget nem 
érő ide-oda járkálás, a jó hangosan odamondogatott vélemények, kinyilvánított és elutasított 
nézetek forgatagában. 


London beengedte a bizottsági tagokat, és becsukta az ajtót, hogy kirekessze a zajt. 
Csendesen, méltóságosan, komoran, ünnepélyesen viselkedtek az emberek. Ládákon ültek, 
karjukkal átkulcsolták a térdüket, és jelentőségteljes pillantásokat vetettek a falra. 


- Megengeded, London, hogy én beszéljek hozzájuk? - kérdezte Mac. 
- Persze. Csak rajta. 


- Sehogy sem szeretném én elrontani ezt a kis népünnepélyt, uraim - mondta Mac. - Van némi 
tapasztalatom. Végigcsináltam én már ilyesmit. Talán meg tudom magyarázni, hol szokott 
bedögleni a dolog, és talán ki tudunk kerülni néhány ránk leselkedő csapdát. 


- Csak rajta, barátom! - mondta az egyik bizottsági tag. - Szívesen hallgatunk. 


- Oké! Tehát: most csak úgy lángol bennünk a lelkesedés. De van az ilyen robotoló legé- 
nyeknek egy nagy bajuk: egyik pillanatban forrók, mint a gőzkazán, a másikban meg hidegek, 
mint valami szajha szíve. A mi feladatunk, hogy ha kell, lehűtsük, ha kell, fellelkesítsük őket. 
Ezenkívül: volna egy javaslatom. Gondoljátok át jól, s aztán talán szavazásra tehetitek fel a 
kérdést az egész kompániának. A legtöbb sztrájk a fegyelem hiánya miatt omlik össze. Azt 
javaslom tehát, osszuk be az embereket brigádokba, mindegyik brigád válassza meg a maga 
vezetőjét, s a vezető legyen felelős a brigádjáért, így aztán csoportonként irányíthatjuk az 
embereket. 


- Sok emberünk megtapasztalta már a hadsereget - mondta az egyik bizottsági tag. - És 
egyáltalában nem tetszett nekik. 


- Hát persze hogy nem tetszett. Másnak a háborúját harcolták végig. Tiszteket ültettek a 
nyakukra. Ha a saját tisztjeiket választják meg, és a saját háborújukat harcolják meg, egészen 
másként gondolkodnak majd. 


- De a legtöbbje semmiféle tisztet sem szeret. 


- Hát pedig másképp nem megy. Ha nincs fegyelem, egy-kettőre ellátják a bajunkat. Ha pedig 
valamelyik brigád nincs megelégedve a vezetőjével, vonja vissza tőle a megbízatást szavazás 
útján, és válasszon más vezetőt. Ezt a megoldást biztosan kielégítőnek találják majd az embe- 
rek. Aztán kell százanként is egy-egy tisztet választani, végül pedig egy főfejest. Hát csak 
gondoljátok át a dolgot, uraim, körülbelül két óra múlva tömeggyűlés, addigra kész tervvel 
kell előállnunk. 


London megvakatrta a fejebúbját. 

- Szerintem jó az ötlet. Sürgősen megbeszélem Dakinnal. 

- Jó - mondta Mac. - Akkor hát gyerünk. Jim, te itt maradsz a közelemben. 
- Adj már nekem is valami munkát! - kérlelte Jim. 


- Nem, te csak maradj itt mellettem. Szükségem lehet rád. 

Az Anderson-tanya két hektárnyi szántóját három oldalról hatalmas, sötétlő almafák szegé- 
lyezték, negyedik oldalát pedig keskeny, poros megyei út határolta. Tömegestül érkeztek a 
jókedvű, kiabáló emberek. Fogadtatásukra megtörténtek az előkészületek. A puha talajba vert 
karók jelezték a tábor utcáit. Öt ilyen utca futott a megyei úttal párhuzamosan, s mindegyik 
utca végén egy-egy mély pöcegödör tátongott. 


Mielőtt hozzáfogtak volna a táborépítés munkájához, gyűlést tartottak, szabályos tárgysoro- 
zattal. Dakint megválasztották elnöknek, és jóváhagyták a bizottság névsorát. Lelkesen 
fogadták el a brigádokra vonatkozó javaslatot. 


Alighogy gyülekezni kezdtek, öt motorkerékpáros rendőr jelent meg; motorjaikat a megyei 
úton állították meg, és gépeiknek dőlve figyelték a munkát, a sátorverést, a berendezkedést. A 
szomorú szemű dr. Burton mindenütt ott volt, ő irányította a táborépítést. A megyei útnak 
irányítva, legalább száz ócska autó sorakozott egymás mellett az út mentén, mint tüzérségi 
anyagraktárban a lőszerszekrények. Ódon, szakadt párnázatú Fordok, rozsdás orrú, ütött- 
kopott, lötyögő sárhányójú - vagy éppen sárhányó nélküli - Chevrolet-k és Dodge-ok, agyon- 
használt Hudsonok, amelyek indulásnál gépfegyver-ropogáshoz hasonló hangot adtak. Úgy 
álltak ott, mint holmi frontharcos-gyűlésen a kivénhedt katonák. Az egyik kocsisor végén 
tisztára súrolva, frissen, csillogón pompázott Dakin Chevrolet teherautója. Ez volt itt az 
egyetlen jól gondozott autó; Dakin, miközben a bizottság tagjainak társaságában ide-oda 
járkált a táborban, ritkán vesztette el látótávolból a teherautóját. Akár beszélt, akár mások 
szavait hallgatta, titokzatos, hideg szeme vissza-visszatévedt csillogó-villogó zöld kocsijához. 


Amikor felállították a viharvert szürke sátrakat, Burton elrendelte, hogy a ponyvát vízzel- 
szappannal súrolják le. Dakin autója dézsákban hordta a vizet Anderson tárolójából, az 
asszonyok pedig seprűvel estek neki a sátraknak. 


Előkerült Anderson is, és nyugtalanul nézte, hogyan lesz két hektár szántójából tábor. Délre 
készen volt minden, és kilencszáz ember azonnal munkához látott a gyümölcsösben: főző- 
üstökbe, kalapokba, jutazsákokba szedték az almát. Sokkal kevesebb volt a létra, mint 
amennyi kellett volna. De az emberek létra nélkül 15 megmászták a fákat. Mire besötétedett, 
leszüretelve sorakozott a ládákban az egész termés; a ládákat autókon vitték a tanya 
istállójához, és be is raktározták mind. 


Dick is gyors munkát végzett. Elküldött egy fiút a táborba, megüzente vele, küldjenek egy 
csomó embert, meg egy teherautót a városba. A teherautó sátrakkal megrakodva tért vissza. 
Volt ott mindenféle: barna vitorlavászonból készült ernyősátor, alacsony, csúcsos bébisátor, 
meg tíz ember befogadására alkalmas nagy katonasátor. Két zsák őrölt zabot is hozott a 
teherautó, meg több zsák lisztet, sok láda konzervet, sok zsák krumplit, meg hagymát - és még 
vágott marhát is. 


Felütötték az új sátrakat is az utcák mentén. Dr. Burton felügyelete mellett felszerelték a 
konyhaberendezést. Autók mentek a városi szeméttelepre, és három kimustrált, rozsdás 
tűzhellyel tértek vissza. A tátongó lyukakat bádoglemezzel fedték be. Kijelölték a szakácso- 
kat, kádakba vizet töltöttek, felszeletelték a marhát, és burgonyával meg hagymával főzni 
kezdték az irdatlan nagy mennyiségű gulyást. Hatalmas vödrökben főzték a babot. Estére, 
mikor az emberek megjöttek az almaszedésből, kádszámra várta őket a gulyás. Letelepedtek a 
földre, úgy ették, tálból, bögréből, bádogkannából. 


Besötétedéskor a motorkerékpáros rendőröket öt, puskával felfegyverzett tartalékos rendőr 
váltotta fel. Egy ideig katonásan masíroztak fel-alá az úton, de aztán leültek az árokpartra, és 
nézték az embereket. A táborban csak kevés volt a fény. Egy-egy sátort lámpás világított meg. 
A fel-fellobbanó tüzek árnyékot vetettek a földre. Az első utca egyik végében - közvetlenül a 
csillogó zöld teherautó mögött - Dakin sátra állott; nagy, patent sátor volt, középen 
vitorlavászon fal osztotta két helyiségre. Dakin felállította összehajtható asztalát és székeit. A 
földre szőnyegfélét terített, a sátor középső rúdjára sistergő benzinlámpát akasztott. Dakin 
kényelemben élt, előkelően utazott. Szenvedélyei nem voltak: minden fillért, amit ő vagy a 
felesége megkeresett, életkörülményei megjavítására, teherautójára, tábori holmijának 
gyarapítására fordított. 


Amikor egészen besötétedett, London, Mac és Jim elsétált a sátorhoz és bement. Dakinnél 
Burke üldögélt - komor, barátságtalan ír ember -, meg két alacsony olasz, aki erősen hason- 
lított egymásra. Mrs. Dakin visszavonult a sátor másik végébe. A benzinlámpa fehér fényénél 
Dakin rózsaszín fejbőre átvilágított szőke hajzatán. Kifürkészhetetlen tekintete nyugtalanul 
járt ide-oda. 


- Hello, fiúk - szólt -, üljetek le valahol. 


London kiszemelte magának az egyetlen szabad széket Mac és Jim a földre kuporodott. Mac 
elővette dohányzacskóját, és cigarettát sodort magának. 


- Eddig rendben mennek a dolgok - jegyezte meg. 
Dakin szeme rávillant, aztán megint elkapta róla a tekintetét. 
- Igen, úgy látszik - mondotta. 


- Hamar ideküldték azokat a zsarukat! - szólt Burke. - De szívesen megrúgnám egyiket- 
másikat. 


Dakin halkan rendreutasította: 


- Zsaruhoz csak akkor nyúljon az ember, ha már nem tehet másképp. Itt most egyelőre a 
légynek sem ártanak. 


- Hogy alakulnak a brigádok? - kérdezte Mac. 


- Jól. Már mindegyik választott vezetőt. Sőt egyik-másik már el is csapta a magáét, és újat 
választott a helyébe. Te, ez a Burton doki csuda rendes ember. 


- Igen - mondotta Mac. - Nagyon rendes. Vajon hol lehet most? Nem lenne rossz, ha 
megbíznád valamelyik brigádot, hogy vigyázzon rá. Ha kezdődik a tánc, biztos igyekeznek 
majd, hogy Burtont valamiképpen kiemeljék innen. Ha pedig ez sikerül nekik, akkor minket is 
el tudnak kergetni. "A közegészségügy veszélyeztetése", meg mit tudom én micsoda... 


- Intézd el, jó? - fordult Dakin Burke-höz. - Bízz meg egy jó brigádot, hogy vigyázzon a 
Dokira! Szeretik őt az emberek. 


Burke felállt és kiment a sátorból. 
London szólalt meg: 
- Mondd meg Dakinnek, Mac, amit nekem mondtál. 


- Dakin - szólt Mac -, az emberek azt hiszik, majálison vannak. Hát holnap vége a majálisnak. 
Kezdődik a felfordulás. 


- Jönnek a sztrájktörők? 


- Jönnek. Egy egész vonatrakomány. Van odabenn a városban egy srác, az szokott sürgö- 
nyözni nekem. Ma indul egy egész tehervonatnyi sztrájktörő. Holnap délelőtt esedékes az 
érkezésük. 


- Akkor - mondta Dakin - talán legjobb lesz, ha kimegyünk a vonathoz, és beszélünk a 
fejükkel. Hátha használ valamit, de azt addig kell megcsinálni, amíg egy csomóban vannak. 


- Én is ezt gondoltam - mondotta Mac. - Volt már olyan esetem, hogy csapatostul pártoltak át 
hozzánk a sztrájktörők, amikor megmondtuk nekik, mi a helyzet. 


- Hát majd megmondjuk nekik most is. 


- Ide hallgass, Dakin. A rendőrök igyekeznek majd megelőzni bennünket. Nem tudnának az 
emberek kilopózni innen még napkelte előtt, a gyümölcsösön át? Akkor a zsaruk hoppon 
maradnának. 


Dakin hunyorított egyet a bal szemével: 

- Hát ha azt hiszitek, hogy sikerül... 

Tiszta szívből nevettek. Dakin pedig így folytatta: 

- Menjetek és mondjátok meg az embereknek. 

- Várj csak, Dakin - szólt Mac. - Ha már ma este közöljük a dolgot, nem marad titokban. 
- Hát aztán? 


- Csak nem gondolod, hogy nincs itt a táborban besúgó? Fogadni mernék, hogy legalább öt 
beépített emberük van, nem is beszélve azokról, akik egy dollár reményében akármit 
elköpnének. Ez mindig is így volt. Ezért hát egy szót se szólj, csak ha útra készen állsz. 


- Nem bízol az emberekben, mi? 


- Ha te kockáztatni akarsz, csak rajta. De fogadni mernék, hogy akkor reggel a zsaruk velünk 
együtt jönnek ki a vonathoz. 


- Mi a ti véleményetek? - kérdezte Dakin. 
- Azt hiszem, igaza van neki, Dakin - mondta az egyik alacsony olasz. 
- Oké. No, aztán itt kell hagynunk egy csoportot a tábor őrzésére. 


- Legalább száz embert - bólintott Mac. - Ha őrizetlenül hagyjuk a tábort, felgyújtják, hogy 
csak úgy füstöl. 


- Milyen gyorsan leszedték az emberek Anderson termését! 


- Bizony - mondta Dakin. - Két-háromszázan már dolgoznak itt, a másik gyümölcsösében is. 
Andersonnak jobb termése lesz, mint amilyenre számított. 


- Remélem, nem csinálnak még túl nagy felfordulást az emberek - szólt Mac. - Később úgyis 
lesz majd, csőstül. 


- Megtudtál valamit arról, hogy hány sztrájktörő érkezik? 


- Holnap úgy négy-ötszáz. Később, gondolom, megnő a létszám. Ne felejtsd el megmondani 
az embereknek, rakják meg a zsebeiket kővel. 


- Megmondom nekik. 
Visszajött Burke. 


- A doktor az egyik katonai sátorban fog aludni. Tíz másik emberrel együtt. 


- Mit csinál most a Doki? - kérdezte Mac. 
- Sömötrt fedezett fel az egyik ember bőrén. Most kúrálja a tűzhelynél. 


Ebben a pillanatban többen kórusban ordítozni kezdtek odakint, aztán egy magas hang 
rikácsolt dühösen. Dakin és a többi öt ember kirohant a sátorból. Egy kis csoport csapta a 
lármát, a megyei úttal szemben húzódó utcában. Dakin utat vágott magának közöttük. 


- Mi folyik itt? - kérdezte. 
A dühös hang válaszolt: 


- Majd én megmondom. A maguk emberei kövekkel dobáltak bennünket. Annyit mondok, ha 
tovább is hajigálnak, akkor mi majd lövünk, és nem törődünk vele, hogy kit találunk el. 


Mac a mellette álló Jimhez fordult. 


- Bár lőnének legalább a levegőbe - mondta halkan. - Ha valami nem történik hamarosan, 
ezek a mi tökfilkóink még elbízzák magukat. Túlságosan jól megy a dolguk. Nemsokára majd 
egymást verik agyba-főbe. 


London vadul csörtetett be a tömegbe: 


- Táguljatok innen! - kiáltotta. - Van elég dolgotok, semmi szükség az ilyen elemista 
csínyekre. Gyerünk, menjen vissza mindenki a maga vackába. 


Az emberek engedelmeskedve London tekintélyének, kedvetlenül hátráltak. Kelletlenül 
oszlottak szét. 


- Vagy kordában tartják az embereiket, vagy mi tartjuk majd kordában őket a puskáinkkal. 
- Húzzák be maguk is a fülüket és menjenek aludni - szólt Dakin fagyosan. 


- Csudára meg vannak ám ijedve a zsaruk - dörmögte oda Mac Jimnek. - S ez az, amiért 
veszélyesek. A csörgőkígyó is akkor mar, amikor fél. 


A tömeg szétoszlott, az emberek visszaszállingóztak a sátraikba. 
- Gyere, Jim, nézzük meg a Dokit - szólt Mac. - Gyerünk a tűzhelyekhez. 


Dr. Burton éppen egy ládán ülve kötözte valakinek a karját. Petróleumlámpa soványka, sárgás 
fénye szolgáltatta a világítást az orvos foglalatosságához, apró kör alakú fényfoltot vetve a 
földre. A doktor most leragasztotta a kötést. 


- Így ni - mondta. - És legközelebb ne várja meg, amíg ennyire begyullad. Könnyen a karjába 
kerülhet az ilyesmi. 


- Köszönöm, Doki - mondotta az ember, és ingujját letűrve távozott. 
- Hello, Mac. Hello, Jim. Azt hiszem, mára befejeztem. 
- Sömör? 


- Nem, csak egy kis vágás, és egy-kettőre csinos kis fertőzés lett belőle. Az emberek nem 
akarják tudomásul venni, hogy vigyázni kell a vágásokkal. 


- Ha a Doki most még egy himlő-esetet is felfedezhetne és berendezhetne egy jó kis veszteg- 
záras kórtermet, semmi sem hiányoznék a boldogságához. Mi a következő lépése, Doki? 


A szomorú barna szemek fáradtan tekintettek fel Macre. 


- Azt hiszem, készen vagyok. Csak azt kellene még megnéznem, hogy ez a brigád valóban 
úgy fertőtlenítette e az árnyékszékeket, ahogy kértem. 


- A szagból ítélve mindenesetre - mondotta Mac. - Miért nem megy lefeküdni, Doki? Múlt 
éjszaka úgysem aludt semmit. 


- Hát, ami azt illeti, fáradt vagyok, de nem vagyok álmos. Már egy órája azon 
morfondírozom, hogy ha végeztem a munkával, kimegyek a gyümölcsösbe, leülök egy fa alá, 
nekivetem a hátamat és pihenek. 


- Nem bánja, ha elkísérjük? 


- Nem. Sőt. - Burton felállt. - Csak várjanak, míg kezet mosok. - Egy fazék meleg vízben 
lesúrolta a kezét, zöld szappannal beszappanozta, majd leöblítette. - Akkor hát menjünk - 
szólt. 


A három ember lassan ballagott a sátor-utcából a gyümölcsös felé. Lábuk alatt lágyan 
ropogtak a szántóföld porhanyós göröngyei. 


- Mac - szólt Burton fáradtan. - Maga rejtély előttem. Maga folyton azoknak a modorát 
utánozza, akikkel éppen beszél. Ha Londonnal vagy Dakinnel társalog, egészen úgy beszél, 
mint ők. Maga voltaképpen színész! 


- Nem. Egyáltalán nem vagyok színész. De minden beszédnek megvan a maga jellege. Én ezt 
megérzem, és magam is átveszem, egészen természetes módon. Nem próbálom én tudatosan 
átvenni. De azt hiszem, képtelen volnék arra is, hogy ne vegyem át. Tudja, Doki, az emberek 
gyanakodva nézik azt, aki nem úgy beszél, mint ők. Némelyik ember már azon is borzasztóan 
megsértődik, ha a másik valami olyan szót használ, amit ő nem ért. Talán nem mondja meg, 
de meggyűlöli az illetőt, amiatt az egy szó miatt. Magára ez nem vonatkozik, Doki. Magáról 
már eleve feltételezik, hogy más, mint a többi. Nem is bíznának magában, ha nem volna más. 


Az összeboruló fák csúcsíves lombozata alá értek; sötéten meredt az ég felé a lomb, meg a 
sok ág. Ide nem hatolt el a tábor halk zümmögése. A fejük felett metszően éleset rikoltott egy 
madár, s a három ember összerezzent. 


- Ez bagoly volt, Jim - magyarázta Mac. - Egérre vadászik. - Jim nemigen volt még falun - 
fordult Burtonhoz Mac. - Neki sok minden új, amit mi már jól ismerünk. No, itt leülhetünk. 


Mac és a doktor leültek, egy öreg almafa hatalmas törzsének támasztva hátukat. Jim - velük 
szemben - törökülésbe ereszkedett. Szellő se rebbent, fejük felett meg se rezdültek a feketéllő 
levelek. 


Mac halkan beszélt, mert mintha maga az éjszaka is hallgatózott volna. 
- Maga is rejtély ám előttem, Doki! 
- Én? Rejtély? 


- Úgy bizony. Maga. Nem tagja a pártnak, mégis mindig velünk dolgozik, és a világon 
semmit sem kap érte. Nem tudom, hisz-e abban, amit mi csinálunk, vagy sem, erről sose 
beszél, éppen csak dolgozik mindig. Máskor is voltam már munkán magával, mégsem vagyok 
biztos benne, hogy hisz a mi ügyünkben. 


Dr. Burton csendesen nevetett: 


- Hát azt nehéz volna megmondani. Elmondhatnám egy-két gondolatomat, de esetleg nem 
tetszik majd magának. Sőt, majdnem bizonyos, hogy nem. 


- Hát csak halljuk azokat a gondolatokat. 


- Tehát: maga azt mondja, hogy én nem hiszek az ügyben. Mintha lehetne nem hinni például a 
hold létezésében. Voltak már kommünök és lesznek is. De maguk azt hiszik, hogy ha létre- 
hozzák, amit akarnak, azzal már minden rendben is van. Pedig hát az élet nem áll meg. Ha 


holnap sikerül a gyakorlatban megvalósítani egy gondolatot, azonnal megkezdődik a 
módosulása is. Ha pedig sikerülne megcsinálni a kommünt, ugyanaz a fajta fokozatos változás 
folytatódnék. 


- Tehát maga nem tartja jónak az ügyet? 


- Látja - sóhajtott Burton. - Megint arra a jól ismert zátonyra futunk. Ezért van az, hogy én 
nemigen szeretek beszélgetni. Ide hallgasson, Mac. Az én érzékeim persze nem egészen 
kifogástalanok, tökéletesebbek azonban nem állnak a rendelkezésemre. Én az egész képet 
akarom látni - legalábbis amennyire lehet. Nem akarom én korlátozni a látószögemet azzal, 
hogy felrakom a "jó" vagy a "rossz" felírású szemellenzőket. Ha eleve rámondanám valamire, 
hogy "jó", már meg sem volna szabad vizsgálnom, hiszen lehet benne valami rossz is. Nem 


érti? En szeretném mindig az egészet látni. 


- Hát a társadalmi igazságtalanság? - vágott közbe hevesen Mac. - A profit-rendszer? Azokra 
csak nem mondhat mást, mint hogy rosszak! ? 


Dr. Burton az égnek emelte tekintetét. 


- Mac! - mondotta. - Gondoljon a fiziológiai igazságtalanságokra, a tetanusz igazságtalansá- 
gára, a szifilisz igazságtalanságára, a vérhas gengszter-módszereire. Ez az én működési 
területem. 


- A forradalom és a kommunizmus megszünteti majd a társadalmi igazságtalanságokat. 

- Igen, és a fertőtlenítés és a kórelőzés megakadályozza másfajta igazságtalanságok létrejöttét. 
- Nagy különbség! A társadalmi igazságtalanság emberek műve, a többi meg baktériumoké. 

- Én nem látom olyan nagynak a különbséget, Mac. 


- De azt isten szerelmére, Doki, merevgörcs mindenütt előfordul! És New York luxusnegye- 
deiben is vannak szifiliszesek! Minek császkál maga velünk, ha nem vallja az eszméinket? 


- Én látni akarok - mondta Burton. - Ha az ember megvágja az ujját, és streptococcusok 
hatolnak a sebbe, az ujj megduzzad és gyulladás keletkezik. Az a duzzanat a szervezet 
ellenállása, a fájdalom pedig a csata. Nem lehet tudni, melyik győz, de a seb mindenesetre az 
első csatatér. Ha a sejtek elvesztik az első csatát, a streptococcusok elözönlik a terepet, és a 
harc feljebb, a karon folytatódik. Ezek a kis sztrájkok olyanok, mint a fertőzés, Mac. Valami 
belekerül az emberek szervezetébe; valami kis láz tör ki rajtuk, és akkor a nyirokmirigyek 
erősítést küldenek. Én látni akarom, mi történik, odaférközöm hát, ahol a seb fészkel. 


- Maga szerint a sztrájk: seb? 


- Az hát. Az ember tömegben minduntalan kap valamilyen fertőzést. Ez itt most, úgy látszik, 
különösen súlyos. Én látni akarok, Mac. Figyelni akarom ezeket az embereket a tömegben, 
mert az a véleményem, hogy ezek egészen újfajta egyedek, nem olyanok, mint az egyes 
ember. Az ember a tömegben nem azonos önmagával, csak egyik sejtje egy organizmusnak, s 
ez a sejt éppoly kevéssé hasonlít rá, mint testének sejtjei egész valójára. Én meg akarom 
figyelni a tömeget, látni akarom, hogy milyen. Azt szokták mondani az emberek: "A tömeg 
nem beszámítható, sose lehet tudni, mit cselekszik." Miért tekintjük a tömeget tömegnek, s 
nem egyszerűen külön egyedek összességének? Én azt mondom, hogy a tömeg majdnem 
mindig ésszerűen cselekszik - ahhoz képest, hogy tömeg. 


- Mi köze mindennek a mi ügyünkhöz? 


- Lehetséges, hogy így áll a kérdés, Mac. Ha a tömegember cselekedni akar, gyárt egy jelszót, 
például: "Isten akarata, hogy visszahódítsuk a Szentföldet", vagy: "Azért harcolunk, hogy 
biztonságossá tegyük a világot a demokrácia számára", vagy: "A kommunizmussal eltüntetjük 


a társadalmi igazságtalanságot a föld színéről." De a tömeg nem törődik a Szentfölddel, a 
demokráciával, vagy a kommunizmussal. Lehet, hogy a tömeg éppen csak cselekedni, meg 
verekedni akar, és csak az egyének értelmét akarja megnyugtatni ezekkel a jelszavakkal. 
Előrebocsátottam, Mac: lehet, hogy ez a helyzet. 


- A mi ügyünkkel nem így áll a dolog! - kiáltott tel Mac. 
- Lehet, hogy nem. Én mindenesetre így gondolkozom. 


- Az a baj magával, Doki - mondta Mac -, hogy túlságosan is baloldali ahhoz, hogy kommu- 
nista lehessen. Túlságosan messzire megy a kollektivizálásával. Hogyan magyarázza meg a 
magamfajta emberek létezését, az olyan emberekét, akik mozgatják, irányítják a dolgokat? Ez 
beadja a kulcsot a maga tömeg-ember elméletének. 


- Maga éppúgy lehet ok, mint okozat, Mac. Lehet, hogy maga csak a tömeg-ember egyik 
megnyilvánulása, egy különleges funkciójú sejtje, mint amilyen például a szem egyik sejtje. 
A tömegből meríti az erejét, s ugyanakkor irányítja 15, mint valami szem. A maga szeme is hol 
utasításokat kap az agyától, hol pedig utasításokat ad az agyának. 


- Hát ennek aztán se célja, se értelme - mondta utálkozva Mac. - Mi köze az efféle beszédnek 
éhező emberekhez, munkáselbocsátásokhoz, munkanélküliséghez? 


- Lehet, hogy nagyon is sok köze van. Nem is olyan régen még nem ismerték a kapcsolatot a 
tetanusz és a merevgörcs között. És még mindig vannak a világon primitív törzsek, amelyek 
nem tudják, hogy a gyerek a közösülés eredménye. Talán érdemes volna többet megtudni a 
tömeg-emberről, talán érdemes volna megismerni természetét, céljait, vágyait. Mert az ő 
természete, céljai és vágyai nem azonosak a mi természetünkkel, céljainkkal, vágyainkkal. Az 
az élvezet, amelyet úgy szerzünk magunknak, hogy viszkető testrészünket megvakarjuk, 
rengeteg sejt halálát okozza. A tömeg emberének talán az okoz élvezetet, ha mint egyed, 
valamilyen háborúban megsemmisül. Én egyszerűen csak minél többet akarok látni a 
dolgokból, a rendelkezésemre álló eszközök segítségével. 


Mac felállt, leporolta a nadrágját. 
- Ha olyan istentelenül sokat lát az ember, nem tud cselekedni. 
Burton is felállt, csendesen kuncogott: 


- Talán egy szép napon... különben hagyjuk. Nem kellett volna annyit beszélnem. De ha az 
ember kimondja, amit gondol, egyszeriben világossá lesz a gondolat, még akkor is, ha senki 
sem figyel rá. 


Megindultak a porhanyós rögökön, az alvó tábor felé. 


- Nincs időnk a szemlélődésre, Doki - szólt Mac. - Holnap délelőtt egy vonatrakomány 
sztrájktörővel kell megbirkóznunk. 


- Deus vult - mondotta Burton. - Látta Andersen vadászvizsláit? Csodálatos kutyák. Érzéki - 
majdnem szekszuális - gyönyörűséggel tölt el a látásuk. 


Dakin sátrában még mindig égett a lámpa. Aludt a tábor. Az utcákon rakott tüzekből már csak 
egy-egy széndarab izzott. Az úttal szemben ott sorakozott az ócska autók néma hadoszlopa, az 
úton pedig hol felvillant, hol kialudt az éberen virrasztó tartalékos rendőrök cigarettáinak apró 
parazsa. 


- Hát ehhez mit szólsz, Jim? Ez jellemző Burtonra. Van itt két remek kutya, két pompás 
vadászkutya; de a Doki szemében nem is kutyák, hanem érzések. Az én szememben viszont 
kutyák. Ezek a pasasok pedig, akik itt alszanak, emberek, húsvér emberek; a Doki szemében 
azonban nem emberek, hanem valamiféle kollektív kolosszus. Ha nem volna orvos ez a 


Burton, nem tűrnénk meg magunk között. Szükségünk van a tudására, de a 
gondolkodásmódja csak zavart kelthet. 


Burton bocsánatkérően nevetett: 


- Igazán nem tudom akkor, miért beszélek. Maguk úgynevezett gyakorlati emberek mindig 
gyakorlati embereket vezetnek, húsvér embereket. De mindig felsülnek. Az embereik kicsúsz- 
nak a kezükből, nem igazodnak a józan ész szabályaihoz, s maguk gyakorlati emberek vagy 
letagadják ezt a tényt, vagy pedig egyszerűen nem hajlandók gondolkodni rajta. És amikor 
valaki felveti a kérdést, hogy vajon mi az, ami a húsvér embert mégis mássá, többé teszi, mint 
amit a maguk előírásai megengednek, akkor maguk torkuk szakadtából üvölteni kezdenek, 
hogy "álmodozó! misztikus! metafizikus!" Nem is tudom, miért beszélek minderről egy ilyen 
gyakorlati emberrel, mint maga. Az emberiség egész történetében senki sem okozott olyan 
ádáz felfordulást, olyan zűrzavart, mint éppen a húsvér embereket vezető gyakorlati emberek. 


- Nehéz munkát kell elvégeznünk - erősködött Mac. - Nincs időnk fellengzős gondolatokkal 
bíbelődni. 


- Persze, persze; és akkor úgy látnak munkához, hogy nem ismerik az anyagot, amellyel 
dolgoznak. Es minden egyes esetben elbuknak a tudatlanságuk miatt. 


Már a sátrak közelébe értek. 

- Ha más emberekkel beszélne így - mondta Mac -, ki kellene rúgnunk magát innen. 
Hirtelen egy sötét alak pattant fel a földről. 

- Ki vagy? - kérdezte egy hang, de aztán így szólt: - Ja úgy. Hello. Nem tudtam, kik jönnek. 
- Dakin őrszemeket állított? - kérdezte Mac. 

- Igen. 

- Nagyszerű ember ez a Dakin. Tudtam, hogy nagyszerű ember, higgadt fickó. 
Hatalmas, csúcsos katonai sátornál álltak meg. 

- No, én bemegyek - szólt a doktor. - Itt alszik a testőrségem. 

- Helyes - bólintott Mac. - Holnap alighanem lesz egy kis kötözgetnivalója, doktor. 
Amikor Burtont elnyelte a sátor, Mac Jimhez fordult. 

- Te is lefekhetnél már. 

- Hát te, Mac? 

- Én? Gondoltam, körülnézek egy kicsit, hogy minden rendben van-e. 

- Veled mennék. Úgyis követlek mindenhová. 


- Pssz, ne beszélj olyan hangosan. - Mac lassan ballagott a kocsisor felé. - Sokat segítesz 
nekem, Jim. Lehet, hogy érzelgős vagyok, mint valami vénasszony, de ha velem vagy, nem 
félek. 


- Pedig én csak éppen poroszkálok utánad. 


- Tudom. Azt hiszem, fogytán az erőm, Jim. Félek, hogy valami bajod történik. Nem kellett 
volna magammal hoznom téged, Jim. Már túlságosan is számítok rád. 


- Mit csinálunk most, Mac? 


- Szeretném, ha aludni mennél. Én pedig megpróbálok beszélgetni ezekkel a tartalékos 
zsarukkal. 


- Minek? 
- Ide hallgass, Jim. Ugye nem zavart meg, amit a Doki mondott? 
- Nem. Nem is figyeltem oda. 


- Fecsegés volt az egész. De amit most mondani fogok, az nem üres fecsegés. Egy sztrájkot 
két okból lehet megnyerni: mert az emberek kitartóan harcolnak, és mert a közvélemény a 
sztrájkolók pártjára áll. Mármost: csaknem az egész völgy egy-két ember tulajdona. Vagyis: 
nem sok, amit a völgy többi lakója a magáénak mondhat. Az a néhány góré vagy megfizeti 
őket, vagy hazudik nekik. A zsaruk ott az úton úgynevezett különleges rendőrök, egyszerű 
dolgozó népek, csak hát most kaptak egy csillagot, meg egy puskát, meg állást is, két hétre. 
Gondoltam, kipuhatolom, mi a véleményük a sztrájkról. Azt hiszem ugyan, hogy úgy 
gondolkodnak, ahogy a góréjuk megparancsolta nekik, de talán mégis sikerül valamit 
kiszednem belőlük. 


- És ha letartóztatnak? Emlékezz vissza, mit mondott tegnap éjjel az az ember, az úton. 


- Ezek csak tartalékosok, Jim. Ezek nem ismernek fel engem, nem úgy mint egy tényleges 
rendőr. 


- Hát én veled megyek, Mac. 


- Jó. De mihelyt valami gyanúsat észlelsz, egyenesen rohansz a tábor felé és ordítasz, anogyan 
torkodon kifér. 


Mögöttük egy sátorban valaki kiáltozni kezdett álmában. Halkszavú kórus ébresztette fel. Mac 
és Jim csendben préselték át magukat két autó között, és közeledtek az égő cigaretták kis 
csoportja felé. Közeledtükre kihunytak, majd új erőre kaptak a szikrák. 


- Hé, emberek - kiáltotta Mac -, odajöhetünk? 
- Hányan vannak? - kérdezte egy hang. 

- Ketten. 

- No, jöjjenek akkor. 


Amikor a közelbe értek, zseblámpa fénye villant, és egy pillanatra megállapodott az arcukon, 
majd tüstént kialudt. A rendőrök felálltak: 


- Mit akarnak? - kérdezte a szóvivőjük. 

- Nem tudunk elaludni, s gondoltuk, idejövünk beszélgetni - válaszolta Mac. 

Az emberek nevettek. 

- Már úgyis nagy társadalmi életet éltünk ma este. Mac előhúzta a dohányzacskóját a sötétben. 
- Cigarettát? 

- Van cigarettánk. Mit akarnak? 


- Megmondom. Sok emberünk tudni szeretné, hogyan vélekednek maguk a sztrájkról, ide- 
küldtek bennünket érdeklődni. Tudják ám a mieink, hogy maguk is dolgozó emberek, 
akárcsak ők. Tudni szeretnék, nem segítenék-e kicsit a maguk fajtáját. 


Semmi válasz. Mac nyugtalanul nézett körül. 
Halkan szólalt meg egy hang: 
- Jól van, csibéim. Fel a kezekkel. Ha csak egyet nyikkantok, lepuffantunk. 


- Hé, mi ez? Mi jut eszükbe? 


- Állj mögéjük, Jack, meg te is, Ed, szögezzétek a hátuknak a puskacsövet. Ha szökni 
próbálnak, eresszetek beléjük egyet. No, indíts! 


A hátuknak szegzett puskacsővel terelgették őket tovább a sötétben. 


- Azt hittétek, csuda okosak vagytok, mi? - szólalt meg a vezetőjük. - Nem tudtátok, hogy a 
nappali rendőrök megmutatták nekünk a ti kettőtök ábrázatát. - Átmentek az úton, s az út 
másik oldalán be a fák közé. - Azt hittétek, okosok, hogy az embereitek ki tudnak lopózni 
innen napkelte előtt, mi meg majd itt állunk tovább, mint borjú az újkapu előtt. Ezt ugyan 
ravaszul kiagyaltátok. De én már tíz perccel a döntéstek után tudtam az egészről. 


- Ki mondta meg, miszter? 

- Szeretnéd tudni, mi? 

Dobogtak a lábak, Jim és Mac hátát döfködte a puskacső. 
- Fogházba visznek bennünket, miszter? 


- Nyavalyát fogházba! Átadunk az önkéntes Éberségi Bizottságnak, rohadt vörösök. Ha 
szerencsétek van, agyba-főbe vernek benneteket, aztán átdobnak a megyehatáron; ha nincs 
szerencsétek, felkötnek az első fára. Nincs szükségünk vörösökre ebben a völgyben. 


- De hiszen maguk rendőrök, maguknak fogházba kell vinni bennünket. 

- Azt ti csak gondoljátok. Nem messze innen van egy szép kis ház. Oda viszünk benneteket. 
A gyümölcsfák lombozata még a csillagok pislákoló fényét sem eresztette át. 

- Most aztán maradjatok csendben! - hangzott a parancs. 

Jim elkiáltotta magát: 


- Fuss, Mac! - és abban a szempillantásban oldalt vágódott, őrzője pedig keresztülbukott rajta. 
Jim átgurult egy fatörzs másik oldalára, felugrott és rohanni kezdett. A másik fasorhoz érve, 
felkúszott egy almafára, jó magasra, egészen a lombok közé. Dulakodás zaját hallotta, meg 
egy fojtott fájdalomkiáltást. A rendőrlámpa fénye ide-oda cikázott, aztán a földre esett a 
lámpa, és céltalan-tévetegen világított meg egy rothadt almát. Ruhaszakadás reccsenése 
hallatszott, majd egyenletes lábdobogás Egy kéz nyúlt le a lámpáért, felvette a földről és 
eloltotta. Az iménti dulakodás helyén néhányan fojtott hangon veszekedtek. 


Jim nagy óvatosan mászott le a fáról. Valahányszor megrezdültek a levelek, hevesen vert a 
szíve a félelemtől. Csendben továbblopakodott, nemsokára elérte a megyei utat, s átment a 
másik oldalára. A kocsisornál megállította egy őrszem: 


- Ma éjjel már másodszor, te fiú. Mért nem mégy aludni? 
- Mac ideért már? - kérdezte Jim. 
- Ide. Úgy rohant, mint az eszelős. Dakin sátrában van. 


Jim odasietett, felemelte a barna sátorponyvát és belépett. Dakin, Mac és Burke tartózkodott a 
helyiségben. Mac izgatottan beszélt. Amikor Jim belépett, megállt a mondat kellős közepén és 
Jimre meredt. 


- Hű, de jó! - szólalt meg. - Már éppen el akartunk küldeni egy csoportot a kiszabadításodra. 
Milyen ostoba voltam! Milyen átkozottul ostoba! Tudod, Dakin, úgy kísértek bennünket, 
hogy a puskájuk csövével döfködték a hátunkat. Nem hiszem, hogy belénk lőttek volna, bár 
az sem lehetetlen. Hogy csináltad, Jim? 


- Oldalt vágódtam, a pofa meg átbukfencezett rajtam, és a puskacsöve a földbe fúródott. 
Annak idején az iskolaudvaron sokat gyakoroltuk ezt a trükköt. 


Mac keserűen felnevetett: 


- A puskáik elmozdultak a hátunkról, s úgy látszik attól féltek, egymást lövik le. Én meg 
oldalt ugrottam, és hasbarúgtam a pasasomat. 


Burke Mac mögött állt. Jim látta, hogy Mac Dakin felé hunyorít. Dakin hideg szeme szinte 
eltűnt halvány szempillájú szemhéjai mögött. 


- Burke - szólt Dakin -, járd körül a tábort és nézd meg, ébren vannak-e mind az őrök. 
Burke habozott. 
- Gondolom, nincs velük semmi baj - mondta. 


- Hát azért csak menj, nézd meg. Nehogy valami meglepetés érjen bennünket. Mi van az őrök 
kezében, Burke? 


- Egy jó kis bunkósbot. 

- No, eridj, nézz körül. 

Burke kiment. Mac egészen közel lépett Dakinhez. 

- Vékonyak ezek a sátorfalak - szólt csendesen. - Szeretnék veled beszélni. Sétáljunk egyet. 


Dakin kétszer is rábólintott. Mindhárman kiballagtak a sötétbe, s arrafelé sétáltak el, amerre 
az imént dr. Burton. Az őrszem végigmérte őket, amikor elmentek mellette. 


- Máris valami sötét játékot játszanak velünk - mondta Mac. - A rendőrök tudták, hogy még 
napkelte előtt el akarunk osonni, fogadni a sztrájktörőket. 


- Gondolod, hogy Burke mondta el nekik? - kérdezte hűvösen Dakin. - Hiszen ott se volt, 
amikor erről beszéltünk. 


- Nem tudom, ki mondhatta el nekik. A sátorponyván keresztül akárki meghallhatta, aki éppen 
arra kószált. 


- Hát most mit csináljunk? - kérdezte Dakin. - Ti vagytok a szakemberek. - Majd fagyos 
hangon folytatta: - Ugy nézem, nem jártunk jól veletek, vörösökkel. Ma este is volt itt egy 
pofa, azt mondta, ha kivágunk benneteket, a górék talán hajlandók lesznek tárgyalni. 


- És te azt hiszed, hogy ez igaz? Ne felejtsd el, hogy akkor szállították le a béreket, amikor mi 
még itt se voltunk. Mintha bizony mi kezdtük volna ezt a sztrájkot! Nagyon jól tudod te, hogy 
nem mi kezdtük. Mi csak segítünk, hogy rendben menjen és el ne rontsátok. 


Dakin színtelen hangon vágott közbe: 

- Mennyit kaptok ti ezért? 

- Semmit! - vágott vissza hevesen Mac. 

- Honnan tudjam én azt? 

- Ha akarod, elhiszed, ha nem akarod, nem. Bizonyítani nem lehet az ilyesmit. 


- Nem tudom, jobban bíznék-e bennetek, ha igaz lenne, amit mondasz - folytatta Dakin egy 
kicsit kevésbé hűvös hangon. - Ha egy ember kap valamit valamiért, akkor ki lehet számítani, 
hogy ezt vagy azt csinálja, teljesíti ezt vagy azt az utasítást, vagy pedig átveri az embert a 
palánkon. De ha valaki semmit se kap azért, amit csinál, hát az ember sose tudhatja, mi jut 
eszébe és mit csinál az illető. 


- Jó - mondta ingerülten Mac. - Hagyjuk abba ezt a fecsegést. Ha úgy látod, hogy az emberek 
szabadulni akarnak tőlünk, tedd fel szavazásra a kérdést. Es engedd meg, hogy akkor mi is 
elmondjuk a magunkét. De annak nincs értelme, hogy veszekedjünk. 

- Jó, de hát hogymint legyen holnap reggel? Nincs értelme, hogy megpróbáljuk kicsempészni 
innen az embereket, amikor a zsaruk úgyis tudnak az egészről. 

- Persze. Én azt mondom, vonuljunk csak szépen az út mentén és várjuk meg, mi történik. Ha 
majd találkozunk a sztrájktörőkkel, s meglátjuk, hogyan viselkednek, tudni fogjuk, vere- 
kednünk kell-e velük vagy csak beszélgetni. 

Dakin megállt. Lábával a port verdeste. 

- Minek akartok ti velem idekint beszélgetni? - kérdezte. 


- Csak azt akartam megmondani neked, hogy valaki sötét játékot üz velünk. Ha nem akarod, 
hogy a zsaruk fülébe jusson valami titkod, ne beszélj róla senkinek. 


- Jó, ezt tudom. Amíg itt mindenki mindent tud, akár közvetlenül a zsaruknak is elmondha- 
tunk mindent. No, én lefekszem. Ti meg vigyázzatok, legalább holnap reggelig ne keveredje- 
tek bajba. 

Mac és Jim ketten laktak egy apró sátorban. Padlóponyvájuk nem volt. Bemásztak a kis 
odúba, és ócska paplanaikba burkolóztak. 


- Azt hiszem, Dakin becsületes ember - suttogta Mac -, csak nem szereti, ha utasítgatják. 
- De nem gondolod, hogy mindenáron igyekszik megszabadulni tőlünk, ugye, Mac? 


- Hát... az sincs kizárva. De nem hiszem. Holnap estére egy sereg ember annyira tűzbe jön, 
úgy megdühödik, hogy öröm lesz nézni. Az isten szerelmére, Jim, nem engedhetjük, hogy ez 
a dolog füstbe menjen. Ahhoz aztán igazán túlságosan jól indult. 


- Mac! 
- No? 


- Miért nem jönnek egyszerűen ide a zsaruk, hogy kiemeljenek bennünket, mármint téged 
meg engem? 


- Mert félnek. Félnek, hogy az emberek megvadulnak. Úgy, mint amikor az öreg Dan leesett a 
létráról. Tudják azt a zsaruk, mikor kell a népet békén hagyni. No, aludjunk. 


- Még csak azt akarom kérdezni, Mac: hogyan tudtál meglógni tőlük odaát, a gyümölcsösben? 
Dulakodtatok, mi? 


- Persze. De olyan sötét volt, hogy ők nem látták, kit ütnek. Én pedig tudtam, hogy akárkit 
ütök, nem hibázhatom. 


- Mac! Féltél, amikor a hátunkat döfködték a puskacsővel? - kérdezte kis szünet után Jim. 


- Féltem hát. Volt már dolgom az "éberek"7-kel azelőtt is. Egyébként szegény Joynak is. 
Mindig tízen-tizenöten vetik rá magukat az emberre és félholtra verik. Csuda bátor legények. 
Legtöbbje álarcot visel. De még mennyire féltem! Te talán nem féltél? 


- De azt hiszem, igen. Legalábbis eleinte. Aztán amikor elkezdtek terelni bennünket, egészen 
lehiggadtam. Pontosan láttam, mi történik majd, ha oldalt vágódom. Láttam, hogy keresztül- 
esik rajtam a pasasom, láttam, mielőtt még valóban megtörtént volna. Inkább csak attól 
féltem, hogy téged elintéznek. 


- Furcsa dolog ez, Jim: minél nagyobb veszélybe kerül az ember, annál kevésbé ijed meg tőle. 
Mihelyt elkezdődött a csetepaté, már nem féltem. De a puskacső érintésétől még most is 
borsódzik a hátam. 


Jim kinézett a sátornyíláson. A sátorban uralkodó sötétséghez képest szürke volt az éjszaka. 
Az elhaladó őrszem léptei apró göröngyöket tapostak szét. 


- Mit gondolsz, Mac, megnyerjük-e ezt a sztrájkot? - kérdezte Jim. 


- Igazán aludnunk kéne már. Ide hallgass, Jim, tegnap ilyenkor ezt még nem mondtam volna 
neked; de most megmondom: nem, szerintem nincs semmi esélyünk rá, hogy megnyerjük. Ezt 
a völgyet jól megszervezték. Elkezdenek majd lövöldözni és nyert ügyük van. Nekünk meg 
semmi esélyünk sincs. Mihelyt elkezdődik az igazi cécó, alighanem szökdösni kezdenek majd 
tőlünk az emberek. De ne aggódj emiatt, Jim. Folytatódik azért ez a dolog. Terjed, terjed és 
aztán, egy szép napon - itt a siker. Egy szép napon - győzünk. Hinnünk kell benne. - Mac 
felkönyökölt, - Ha nem hinnénk benne, akkor most nem lennénk itt. A Dokinak igaza volt 
azzal a fertőzéssel, csakhogy a fertőzés: a tőke. Hinnünk kell, hogy lerázzuk, mielőtt még 
befészkeli magát a szívünkbe és megöl bennünket. Te nem változol, Jim. Te mindig itt vagy. 
Erőt adsz nekem. 


- Harry mindjárt megmondta nekem, mi vár rám - mondotta Jim. - Mindenki gyűlöl minket, 
Mac. 


- Ez a legnehezebb a dologban - bólintott Mac. - Néha még a saját embereink is haragusznak 
ránk. Merthogy az ellenség gyűlöl, az természetes. Gyakran úgy érzem, Jim, ha győzünk és 
diadalra juttatjuk az ügyet, a saját embereinkkel gyűlik meg a bajunk. Nem is tudom, miért 
csináljuk tovább az egészet. Á, gyerünk aludni! 

Jóval pirkadat előtt betöltötte már a tábort az ébredő emberek hangja. Baltacsapások 
csattantak; a rozsdás tűzhelyeken edények csörömpöltek. Pillanatok alatt elhatolt mindenhová 
az égő fenyő- és almafa édes illata. Serénykedett a szakácsosztag. A duruzsoló tűzhelyek 
mellé nagy vödrökben tették le a kávét. A vízforralókban főni kezdett a bab. A sátrakból 
előbújtak az emberek, és olyan szorosan tömörültek a tűzhelyek köré, hogy a szakácsok alig 
tudtak dolgozni. 


Dakin teherautója Anderson házához hajtott, majd vizeshordókkal megrakodva jött vissza. 
Körbe járt a hír: "Dakin magához kérette a brigádvezetőket. Sürgősen beszélni akar velük." A 
brigádvezetők pedig fontoskodva lépdeltek Dakin sátra felé. 


Csakhamar élesen kirajzolódott a keleti égbolton a dúslombú gyümölcsfák sora, és szürkéllett 
már a kocsisor is. Forrni kezdett a vödrökben a kávé, terjengett a levegőben a bab orrfacsaró, 
laktató jó illata. A szakácsok kimerték a babot abba a sokféle edénybe, amit az emberek 
magukkal hoztak - lábosokba, köcsögökbe, kannákba, bádogcsajkákba. Sokan a földre 
telepedtek, és zsebkésükkel falapátkákat faragtak maguknak, azzal ették a babot. A kávé 
fekete volt és keserű, de úgy megmelegítette az imént még hallgatagon feszengő férfiakat, 
asszonyokat, hogy most már beszélgettek, nevetgéltek, hangoskodva köszöntötték egymást. A 
nap a fák fölé emelkedett, szürkéskék színűvé vált a föld. Három nagy csapat vadliba repült el 
odafent, a fénylő magasban. 


Dakin - egyik oldalán Burke, a másikon London - a sátra előtt állt. Vele szemben a brigád- 
vezetők sorakoztak fel. Köztük várt Dakin szavára Mac és Jim is, mivel Mac előzőleg figyel- 
meztette Jimet: "Nagyon óvatosan, egy ideig! Ki ne rúgjanak minket most innen az emberek." 


Dakin pamutszövet kabátkát és tweed sapkát viselt. Vizenyős szemét végigjáratta az emberek 
arcán. 


- Én megmondom nektek, mi a helyzet, s ha nem akartok részt venni a dologban, hát nem 
erőszak a disznótor. Nem akarom, hogy olyan is velünk tartson, aki nem akar. Érkezik ma egy 
vonatrakomány sztrájktörő. Azt gondoltuk, eléjük megyünk a városba és igyekszünk 
megakadályozni, hogy munkába álljanak. Beszélünk majd velük, és aztán az is lehet, hogy 
meg kell velük verekednünk. Mi a véleményetek? 


Egyetértő moraj volt a válasz. 


- Jól van. Akkor hát megyünk. Tartsátok kordában az embereiteket. Csendben menjenek, az út 
szélén. - Fagyosan mosolygott. - Es ha egyik-másik kövekkel akarja megtömni a zsebeit, hát 
most azt se bánom. 


Elismerő nevetgélés. 


- Oké. Ha megértettétek, miről van szó, menjetek és beszéljetek az embereitekkel. Még 
indulás előtt akarom hallani az összes ellenvetéseket. Körülbelül száz embert hagyok itt a 
tábor őrzésére. Most menjetek reggelizni. 


Az emberek szétoszlottak, s visszasiettek a tűzhelyekhez. Mac és Jim odament a három 
vezetőhöz. London azt mondta: 


- Nem hiszem, hogy ezek valami jól verekednének. Nem sokat nézek ki belőlük. 


- Túl korán van még - nyugtatta Mac. - Még a kávéjukat is alig itták meg. Mások ám az 
emberek, amikor még nem ettek. 


- Ti ketten velünk jöttök? - kérdezte Dakin. 


- Jövünk hát - felelte Mac. - Ide figyelj, Dakin, néhány emberünk élelmet és egyéb készleteket 
gyűjt a városban. Intézd úgy a dolgot, hogy mihelyt üzenetet kapunk tőlük, máris elmehessen 
néhány kocsi a holmiért. 


- Jó. Ma estére már szükségünk is lesz rá. A babnak addigra vége. Csuda sokat megeszik ám 
egy ilyen kompánia. 


- Én azt mondom - szólalt meg Burke -, hogy mihelyt a sztrájktörők kiszálltak a vonatból, 
kezdjük el a verekedést. [Ijesszünk rájuk alaposan. 


- Előbb inkább beszéljünk velük - mondta Mac. - Láttam én már olyat is, hogy egy fél 
vonatrakomány sztrájktörő átállt a sztrájkolókhoz, ha előzőleg beszéltek velük. Ha mindjárt 
rájuk ront az ember, egyesek valóban megijednek, mások viszont csak dühbe jönnek. 


Dakin gyanakodva figyelte Macet, mialatt beszélt. 


- No gyerünk - mondta aztán. - Ki kell választanom azokat, akik itt maradnak. Doki meg az 
emberei majd kitakaríthatják a tábort. En a teherautómon megyek; London és Burke velem 
jöhet. Ezeket az ócska tragacsokat itt hagyjuk. 


Éppen felbukkant a nap a láthatáron, amikor megindult a hosszú, szakadozott menetoszlop. A 
brigádvezetők ügyeltek, hogy az emberek ki ne menjenek az útra. Jim hallotta, amint az egyik 
ember így szólt a másikhoz: 


- Hagyd azokat a göröngyöket. Várj, míg a pályatesthez érünk. Jó kis gránitkövek vannak az 
ágyazatban. 


Énekszó csendült. - gyakorlatlan emberek dallamtalan, egyenetlen éneke. Dakin zöld 
Chevrolet teherautója vezette a menetet, első sebességgel kocogott. Utána a menetoszlop. A 
táborban maradt férfiak, asszonyok búcsúkiáltásai kísérték. 


Alighogy elindultak, tíz motorkerékpáros rendőr tünt fel az úton; egymástól egyenlő 
távolságra húzódtak szét, úgy kísérték a menetet. Amikor már mintegy fél mérföldnyit 
haladtak az út mentén, egy emberekkel megrakott nagy nyitott gépkocsi robogott egészen a 
menetoszlop elejéhez és - keresztben az úton - megállt. Mindegyik utasának kezében puska 
volt, mindegyikük a tartalékos rendőrök jelvényét viselte. A kocsi vezetője felállt a 
sofőrülésre. 


- Rendet tartsanak, emberek, annyit mondok - kiáltotta. - Menetelhetnek, csak nem szabad 
akadályozniuk a forgalmat, nem szabad senkit sem zavarniuk. Megértették? 


Leült, odakormányozta a kocsiját Dakin teherautója elé, és ő vezette az egész menetet. 
Jim és Mac tizenöt-húsz méterrel Dakinék mögött gyalogolt. 


- Fogadóbizottság a tiszteletünkre - szólt Mac. - Hát nem kedvesek? - Akik hallották, kun- 
cogtak. Mac azonban így folytatta: - Azt mondják, van sztrájkjog, de sztrájkőrséget mégsem 
szabad állítani, és jól tudják, hogy sztrájkőrség nélkül nem lehet sztrájkolni. - Ezúttal nem 
nevetett senki. Az emberek morogtak, de felhördülésükben kevés volt a harag. 


Mac idegesen pillantott Jimre. 


- Nem tetszik nekem a dolog - mondta halkan. - Nincs felhangolva ez a vacak társaság. 
Remélem, nemsokára történik valami izgalmas dolog. Mert ha nem, kudarcba fullad az egész. 


Most a városba ért a szakadozott menet, és végigvonult a mellékutcákon. Az emberek egészen 
elcsendesedtek, legtöbbjük zavartnak látszott. A városka lakói nézték őket a házak ablakából, 
a gyerekek pedig a pázsiton álldogálva bámészkodtak, amíg csak szüleik be nem ráncigálták 


őket a házba, és rájuk nem csukták az ajtót. Alig járt ember az utcán. A rendőr-motorosok 
olyan lassan kocogtak, hogy az őrjárat embereinek olykor le kellett lépniök a földre: csak így 
tudtak egyensúlyban maradni. A menet - élén a seriff autójával - a mellékutcákon át a 
rendezőpályaudvarhoz ért. Az emberek a pályatest szélén megálltak, mert a síneket puskával 
és könnygázbombákkal felfegyverzett húsz ember őrizte. Dakin a járdánál állította meg 
kocsiját. Az emberek csendben sorfalat alkotva megálltak a különleges rendőrséggel szemben. 
Dakin és London utasításokat osztogattak, úgy jártak fel-alá a tömör arcvonal előtt: Nem 
szabad összetűzni a rendőrökkel, ha csak nem feltétlenül szükséges; előbb megpróbálnak 
beszélni a sztrájktörőkkel - mondták. Ez volt minden. 


A pályatesten két hosszú sorban álltak a hűtőkocsik. Jim odasúgta Macnek: 


- Lehet, hogy a tehervonatot nyílt pályán állítják meg, leszállítják róla az embereket, és nem is 
tudunk majd beszélni velük. 


Mac tagadólag rázta a fejét: 


- Lehet, hogy később így lesz, de most, úgy tartom, azt akarják, hogy kenyértörésre kerüljön 
sor. Azt gondolják, ránk ijeszthetnek. Bárcsak jönne már az a vonat! A várakozás nem tesz jót 
az olyan embereknek, mint a mieink. Ha sokat kell ácsorogniok, lassan félni kezdenek. 


Többen már a járdaszélen ültek. Halk beszélgetés zümmögése hallatszott a tömött sorból. Be 
voltak kerítve: az egyik oldalon a vasúti őrség, a másikon a motorkerékpáros rendőrök és a 
tartalékosok. Az emberek mintha idegesek, zavartak lettek volna. A tartalékos rendőrök két 
kézzel szorították magukhoz a mellükön keresztbe fektetett puskát. 


- Félnek ám a rendőrök is - szólt Mac. 

- Nem fognak lőni - nyugtatta az egyik csoportot London. - Nem kockáztathatják meg. 
Valaki elkiáltotta magát: 

- Jön a vonat! 


A távolban szabadot jelzett a szemafor. Füstcsík rajzolódott ki a fák fölött, a sínek már 
kattogtak a közeledő kerekek alatt. A járdaszélen ülő emberek is felálltak, és nyakukat 
nyújtogatták a vonat felé. 


- Tartsátok vissza az embereiteket! - ordította London. 


Látták már a lassan közelgő fekete mozdonyt, meg a tehervagonokat, s látták a kocsik ajtajá- 
ból kilógó lábakat is. Lassan gördült be a mozdony, kerekei alól gőzfelhőket pöfékelve. 
Befutott egy mellékvágányra, s megcsikordultak a fékek. Összezörrentek a vagonok, a 
mozdony pedig lihegve, zihálva megállt. 


A pályatest mentén húzódó utca másik oldalán ütött-kopott üzletek és vendéglők épültek 
sorban egymás mellett, az emeleteken mindenütt bútorozott szobákat adtak bérbe. Mac 
hátrapillantott. A szobák ablakában népes nézőközönség szorongott: csupa férfi. 


- Nem tetszik nekem azoknak a pasasoknak a képe - mondta Mac. 
- Miért? - kérdezte Jim. 


- Hát... nem tudom. Rendszerint nők is bámészkodnak az ablakokból. Most pedig nem látok 
egyetlen nőt sem. 


Még a marhavagonok ajtajában is ültek sztrájktörők. Mögöttük álltak társaik. Nyugtalanul 
tekingettek kifele. Nem mozdultak: mintha nem is akartak volna kiszállni. 


London kilépett a sorból. Olyan közel ment az egyik vasúti rendőrhöz, hogy az megfordította 
a puskáját, és csövét London gyomrának szegezte, maga pedig hátrált egy lépést. A mozdony 
egyenletesen zihált, mint valami hatalmas, kimerült állat. London tölcsért csinált a tenyeréből. 


- Álljatok át hozzánk, emberek - harsant fel mély hangja. - Ne harcoljatok ellenünk. Ne a 
zsarukat segítsétek. 


Kiengedett gőz sikoltása vágott a szavába. A mozdony oldalából fehér gőzoszlop lövellt ki, 
elfojtotta London hangját, elnémított minden más hangot - nem hallatszott más, csak a 
sziszegő süvöltés. Türelmetlenül mozdult a sztrájkolók sora, középen kidagadt, s az őrök felé 
nyomult. Megmozdultak a puskacsövek is, hátrataszították a sort. Az őrök arcvonásai meg- 
feszültek; fenyegető magatartásuk megállította a sztrájkolók előnyomulását. Tovább süvített a 
gőz, fehér tollforgója felszállt a levegőbe, és apró darabokra töredezett. 


Az egyik marhavagon ajtajában mozgolódás támadt, mintha forrongani kezdtek volna az 
emberek. Egy férfi utat tört magának az üldögélő sztrájktörők között és leugrott a földre. 


- Úristen! Joy! - ordította Jim fülébe Mac. 


A torz, gnómszerű figura megállt az egyik vagonajtó előtt, a sztrájktörőkkel szemben. Rán- 
gatózó mozdulatokkal hadonászott. Még mindig sivított a gőz. Az emberek leugráltak a 
vagonajtókból, odaálltak az eszeveszetten hadonászó Joy elé. Joy megfordult, és a sztrájko- 
lókra mutatott. Összevissza vert arca egészen eltorzult, öt-hat ember felsorakozott mögötte, s 
az egész csoport megindult a sztrájkolók felé. Az őrök oldalt fordultak, nyugtalanul, idegesen 
igyekeztek két irányba figyelni. 


És akkor egyszerre csak három éles csattanás hallatszott - ezt a hangot még a gőz vijjogása 
sem tudta elfojtani. Mac hátrapillantott az üzletsorra. Az emeleti szobák ablakából villám- 
gyorsan eltűntek a fejek és a puskák, az ablakokat pedig leeresztették. 


Joy megtorpant, szeme kimeredt. Szája kinyílt, állán vércsík folyt végig, le az ingére. 
Tekintetét vadul járatta végig a tömegen. Arcra borult, kifordított keze fejével a levegőt 
markolta. A vasúti rendőrök hitetlenkedve nézték a földön vonagló embert. Hirtelen megszünt 
a gőz süvöltése, és valóságos hangorkán erejével zúdult az emberekre a csend. A sztrájkolók 
sora megmerevedett; különös, álmodozó kifejezés ült ki az emberek arcára. Joy, karjára 
támaszkodva előrekúszott, mint valami gyík, aztán megint összecsuklott. Széles kis vérpatak 
folyt le az úttest szabálytalan formájú köveire. 


Különös, súlyosan hullámzó mozgás támadt az emberek között. London nehézkes-mereven 
előrelépett, s az emberek ugyancsak merev mozdulatokkal követték. Az őrök lövésre emelték 
fegyverüket, de az embersor csak haladt előre, vakon, nem törődve semmivel. Az őrök hamar 
oldalt léptek, hogy eltakarodjanak az útból, mert most már a vagonok is ontották a szótlan, 
hallgatag tömeget, s az is fokozatosan közeledett. A hosszú sor két vége begörbült, és lassan 
körülfogta a középen heverő holttestet, mint ahogyan juhok tömörülnek a nyáj középpontja 
köré. 

Jim borzadva ragadta meg Mac karját. Mac feléje fordult. 


- Életének első igazán nagy, áldásos cselekedete - dünnyögte Mac. - Szegény Joy. Hogy 
örülne szegény! Nézd a zsarukat, Jim. Ereszd el a karomat. Ne veszítsd el az önuralmadat. 
Nézd a zsarukat! 


A vasúti rendőrök megrémültek; sok zendülést vertek már le, sok verekedésnek vetettek már 
véget; de ezeknek a tágranyílt szemű, alvajáró tekintetű embereknek a lassú, hangtalan 
előrenyomulása megfélemlítette őket. Nem mozdultak egy tapodtat sem, de a seriff már 
megindította az autóját. A motorkerékpáros rendőrök lopva somfordáltak gépeikhez. 


A sztrájktörők már mind leszálltak. Néhányan bemásztak a vagonok közé vagy a kocsik alá, s 
a másik oldalon kimásztak és elszaladtak, legtöbbjük azonban szorosan Joy holtteste körül 
tolongott. 


Mac meglátta Dakint: a tömeg szélén állt, halvány tekintetű szeme ez egyszer mozdulatlanul 
meredt előre. Mac odament hozzá. 


- Tegyük fel a kocsidra, és vigyük át a táborba - mondotta. 
Dakin lassan fordult Mac felé. 

- Mi nem nyúlhatunk hozzá - szólt - Csak a zsaruk vihetik el. 
Mac élesen vágott vissza: 


- Miért nem vitték el a zsaruk azokat a pasasokat, akik az ablakokban álltak? Nézd a zsarukat, 
milyen halálra rémült mind. El kell vinnünk, ha mondom. Meg kell őt mutatnunk, hogy 
lelkesedést öntsünk az emberekbe, hogy összetartsuk őket. 


Dakin elfintorította az arcát. 


- Nincs tebenned egy csepp érzés - mondta. - Hát egyébre sem tudsz gondolni, csak a 
sztrájkra? 


Jim is beleavatkozott a vitába: 


- Dakin, azt a kis embert azért lőtték agyon, mert segíteni akart nekünk. És te most meg 
akarod akadályozni, hogy valóban a segítségünkre legyen? 


Dakin lassan Macről Jimre fordította tekintetét, majd ismét vissza Macre. 

- Honnan tudjátok, hogy mit akart? Hisz egyebet se lehetett hallani, csak azt az átkozott gőzt. 
- Mi ismerjük őt - mondotta Mac. - A barátunk volt. 

Dakin tekintete ellenszenvet sugárzott. 


- A barátotok volt, és még most sem hagyjátok nyugodni! Fel akarjátok használni a halálát 
valamire? 


- Mit tudod te?! - kiáltott fel Mac. - Joy nem akart nyugodni. Dolgozni, használni akart, csak 
azt nem tudta, hogy kell. - Hangja hisztérikus kiabálásba csapott át. - Most végre itt a 
lehetőség, hogy dolgozzék, és használjon az ügyünknek, és te nem engeded! 


Néhányan unott-kíváncsian fordultak arra. Dakin még egy pillanatig Mac arcába bámult. 


- Gyertek - mondta végül. Áthatoltak a sűrű tömegen. Kelletlenül, vonakodva álltak félre az 
emberek. 


- Hé, eresszetek oda bennünket - kiáltotta Mac. - EF! kell vinnünk onnét azt a szerencsétlent. 
Az emberek keskeny ösvényt nyitottak: az elölállók nagy erővel szorították vissza a többieket. 


London is csatlakozott hármójukhoz, segített utat törni. Joyban nem volt már egy szikra élet 
sem. Amikor egy kicsit tágult körülötte a kör, London hátára fordította a holttestet, és 
törölgetni kezdte szájáról a véres piszkot. Joy nyitott szemében ravaszkás tekintet ült, szája 
iszonyatos mosolyra torzult. 


- Ne, London - szólt Mac. - Hagyd csak egészen úgy, ahogy van. 


London karjába vette a kis embert. Joy igen aprónak látszott London hatalmas mellkasán. 
Ezúttal készségesen engedtek utat az emberek. London ment elöl, a többiek hevenyészett 
menetoszlopban követték. 


A seriff a rendőrei között állt, Dakin világoszöld teherautója mellett; London megállt, s 
megálltak mögötte a többiek is. 


- Szükségem van arra a holttestre - szólt a seriff. 
- Szó sincs róla. Nem adjuk. 


- Maguk lelőttek egy sztrájktörőt. Vádat emelünk, és ezért át kell adnom a holttestet a 
halottkémnek. 


London szeme vörösen tüzelt, de hangja nyugodt maradt: 


- Ismeri maga jól azokat a pasasokat, miszter, akik ezt a kis embert megölték; tudja maga 
nagyon jól, hogy kik csinálták. Törvényük annyi van maguknak, mint a szemét, de betartani 
nem tudják, nem is akarják. 


A tömeg hangtalanul figyelt. 
- Azt mondtam, hogy szükségem van a holttestre. 


- Hát nem látja, mi van itt, miszter? - mondta szomorúan London. - Nem látja, hogyha el nem 
takarodnak innen sürgősen, megölik magukat? Hát ezt nem látják, uram? Nem tudja, hogy 
mindennek van határa? 


Még a lehelet suhogása is meghallatszott a csendben. 


- Még lesz magukkal beszélnivalóm - mondta a seriff, de félreállt az útból, és félreálltak a 
rendőrei 15. A tömeg felhördült, de oly halkan, hogy nyögésnek is beillett volna. London 
rátette Joy testét a teherautó hátsó keresztlapjára, aztán utánamászott, előrevitte a holttestet, és 
a vezetőfülke hátának támasztotta. 


Dakin megindította a motort, kifarolt, aztán elindult az úton. Utána a lehangolt, fenyegető 
tömeg. Nem zajongott senki. Súlyos, döngő léptekkel vonult a menet. 


Most nem kísérték őket motoros rendőrök. Elhagyatottak voltak az utak, az utcák. Mac és Jim 
a menet elején ballagott, kicsit oldalt a teherautótól. 


- Az "éberek" voltak, Mac? - kérdezte Jim. 


- Ők hát. De ezúttal túllőttek a célon. Minden megmozdulásuk félresikerült. Az a gőz... Ha a 
mieink jobban hallották volna a lövöldözést, alighanem elinaltak volna. De a gőz túl hangosan 
sivított, és az embereinknek nem volt rá idejük, hogy megijedjenek. Hibáztak az "éberek", 
bizony. 


Lassan bandukoltak tovább, a menetoszlop mellett. 
- Mac! Mondd, kik azok az "éberek"? Miféle alakok? 


- Minden városunk aljanépe. Ugyanazok, akik a háború alatt felgyújtották öreg, német 
származású amerikaiak házát. Akik négereket lincselnek. Minden örömük a kegyetlenkedés. 
Szeretnek ártani az embereknek, s mindig valami szép nevet adnak üzelmeiknek, ilyesmit, 
hogy "hazafiasság" vagy "alkotmányvédelem". Pedig csak hóhérok és kínvallatók. A górék 
felhasználják őket, azt mondják nekik: meg kell védenünk a népet a vörösöktől, és ölbetett 
kézzel elnézik, hogy a megtorlás veszélye nélkül gyújtogassanak, hogy kínozzák, üssék- 
verjék az embereket. És persze az "éberek" nem is akarnak mást. Bátorság nincs bennük; 
csakis biztos fedezékből lövöldöznek, és csak akkor vetik rá magukat az emberre, ha tízen 
vannak egy ellen. Azt hiszem, nincs még egy ilyen szemét népség a föld kerekén, mint az 
"éberek". - Joy holttestét kereste tekintetével. Aztán így folytatta: - Lakott a mi városunkban a 
háború alatt egy köpcös kis német szabó. Vagy ötven ilyen hazafias fattyú felgyújtotta a 
házát, őt magát meg félholtra verte. Nagyszerű fickók az "éberek". Nemrégen úgy gyújtottak 


fel egy munkásszállást, hogy nyomjelző lövedékkel szétlőttek egy petróleumtartályt. Még 
ahhoz sem volt bátorságuk, hogy gyufát használjanak. 


Tovább vonult a menetoszlop a földeken, hatalmas porfelhő keveredett a nyomában. Lassan- 
lassan feléledtek kábultságukból az emberek. Halkan beszélgettek. Nehézkesen csosszantak a 
lábak. 


- Szegény Joy - szólalt meg Jim. - Rendes emberke volt. Annyit ütötték-verték! Az apámra 
emlékeztetett, az is mindig zabos volt. 


- Ne sajnáld te Joyt - mondta szemrehányón Mac. - Milyen büszke volna, ha tudná, mit 
csinált! Joy mindig vezetni akarta az embereket. Hát most majd vezetni fogja őket, még ha 
koporsóban fekszik is. 


- Hogy állunk a sztrájktörőkkel, Mac? Itt van velünk egy egész csomó. 


- Igen, egy csomó átállt hozzánk, egy csomó pedig megpucolt. A mieink közül 15 meglógtak 
egypáran. Most körülbelül ugyanannyi a számunk, mint kezdetben. Nem láttad, hogy sokan 
bemásztak a vagonok alá, aztán a másik oldalon kereket oldottak? Nézd meg ezeket az 
embereket - folytatta Mac. - Kezdenek ébredezni. Olyanok, mintha egy adag étert kaptak 
volna. Ilyenkor a legveszedelmesebbek. 


- Tudták ezt a zsaruk is - jegyezte meg Jim. 


- De mennyire, hogy tudták! Amikor a tömeg nem zajong, amikor csak megy, megy előre az a 
sok halottképű ember, akkor elérkezik az ideje, hogy a zsaru takarodót fújjon. 


Közeledtek az Anderson-tanyához. 
- Mi a következő lépés, Mac? - kérdezte Jim. 


- Hát megrendezzük a temetést, aztán sztrájkőrséget szervezünk. Most majd ismét a rendes 
kerékvágásba zökkennek a dolgok: a górék teherautókon hozatják majd a sztrájktörőket. 


- Még mindig azt hiszed, hogy legyőznek bennünket, Mac? 


- Nem tudom. Jól megszervezték ezt a völgyet a górék. De még milyen alaposan! Persze, nem 
nagy művészet; hiszen itt minden néhány ember kezében van: föld, bíróság, bank. Megtagad- 
hatják a kölcsönök folyósítását. Börtönbe juttathatnak jó pár embert; de jó párat meg 
egyszerűen megvesztegethetnek. 


Dakin teherautója beállt a helyére, a kocsisor végére. Odasereglettek a tábor őrzésére 
hátrahagyott emberek, a visszatérők menetoszlopa pedig benyomult közéjük. Csoportokba 
verődve hallgatták végig a hazatérők elbeszélését - ki tudja, hányszor. Dr. Burton odasietett 
Dakin teherautójához. London nehézkesen felállt. Széles kék ingmellén vörös csík húzódott 
végig: Joy vére. Burton Joyra pillantott: 

- Megölték, mi? - mondta. 

- Lelőtték - válaszolta London. 

- Hozzák a sátramba - mondotta Burton - Megnézem. 


A sátrak mögül rekedt, gargarizáló üvöltés hangzott fel. Valamennyien dermedten fordultak 
arra. 


- Disznót ölnek - szólt Burton. - Az egyik kocsi élő disznót hozott vissza. Hozzák be, kérem, 
ezt a holttestet a sátramba. 


London törődötten lehajolt, és ismét karjába vette Joyt. Egész tömeg követte, amely aztán a 
nagy katonai sátor köré csoportosult. Mac és Jim bement Burton után a sátorba. Csendben 


figyelték, amint az orvos kigombolta a megkeményedett, véres inget, s felfedte Joy mellén a 
sebet. 


- Igen, ez az. Ez végzett vele - szólt a doktor. 
- Megismeri, Doki? - kérdezte Mac. 

Burton jobban megnézte az eltorzult arcot: 

- Láttam már valahol. 


- Persze hogy látta. Joy ez! Hiszen alig van csontja ebben a nyomoruk testében, amit maga 
már helyre ne igazított volna. 


- Hát most befejezte szegény. Szívós kis ember volt. Be kell majd küldeniük a holttestét a 
városba. A halottkémnek látnia kell. 


- Ha elküldjük a holttestet - szólalt meg London -, eltemetik, elrejtik. 
Mac azt mondta: 


- Elküldhetünk vele néhány embert, azok majd gondoskodnak róla, hogy visszakerüljön. 
Addig álljanak majd őrséget a hullaháznál, amíg vissza nem kapják. Nagy hibát csináltak azok 
a rohadt "éberek", s most már ők is tudják. 


Dakin fellibbentette a ponyvát belépett a nagy sátorba. 
- Sütik már a malacpecsenyét - mondta. - Milyen gyorsan felszeletelték! 
Mac hozzáfordult: 


- Ácsoltathatnál valami emelvényfélét, Dakin? Valahol el kell helyeznünk a koporsót. És 
valami hely is kell, ahol elmondhatod a beszédedet. 


- Egész színjátékot akarsz rendezni, mi?! 


- De mennyire! Rosszul ítélsz meg engem, Dakin. Ugyan mivel tudunk mi harcolni? 
Kövekkel meg botokkal. Még az indiánok is nyilat használtak. Ha egyszer véletlenül szert 
teszünk egy icipici puskára, hogy megvédjük a bőrünket, máris kivezénylik ellenünk a 
katonaságot, hogy tiporják el a forradalmat. Átkozottul kevés harci eszközünk van. Fel kell 
hát használnunk mindent, amit csak tudunk. Ez a kis ember a barátom volt. Biztosíthatlak 
róla, hogy igenis akarná, hogy olyan jól használjuk fel halála körülményeit, ahogyan csak 
tudjuk. Ezt meg is kell tennünk. - Kis szünet után így folytatta: - Hát nem érted, Dakin? Egész 
sereg embert állítunk magunk mellé, ha nyilvános temetést rendezünk. Szükségünk van a 
közvélemény rokonszenvére. 


London lassan bólogatott: 
- Igaza van ennek a fickónak, Dakin. 


- Oké, London, ha te is úgy akarod. Gondolom, valakinek beszédet is kell mondania, de az a 
valaki nem én leszek. 


- Hát majd én beszélek, ha kell - kiáltott fel London. - Láttam, amikor az a kis ember elindult, 
hogy átálljon hozzánk. Láttam, amikor lelőtték. Ha te nem beszélsz, majd beszélek én. 


- Akár egy mesehős - mondta Burton. 
- Mi? 


- Semmi. Csak hangosan gondolkodtam. Jó volna most elvitetni a holttestet és átadni a 
halottkémnek. 


- Az én embereimnek egy csoportja fogja őrizni - mondotta London. 
Most Jim szólt be kintről: 

- Gyere ki, Mac. Anderson akar veled beszélni. 

Mac azonnal kiment. Anderson ott állt Jim mellett, fáradtan, öregesen. 
- Maguk ránk szabadították a poklot! - tört ki hevesen. 

- Mi baj, Mr. Anderson? 

- Maga azt mondta, hogy megvédenek bennünket, ugye? 

- Azt hát. Vigyáznak magára az embereink. Mi a baj? 


- Majd megmondom, mi a baj. Tegnap este egy banda felgyújtotta Al falatozóját. Megtámad- 
ták Alt, eltörték a karját, betörték hat bordáját. A falatozó pedig porrá égett. 


- Úristen! Nem gondoltam volna, hogy ezt megteszik - mondta Mac. 
- Maga nem gondolta volna, de ők mégis megtették. 

- Hol van most Al, Mr. Anderson? 

- Odabent a házban. El kellett hoznom a kórházból. 

- Megyek a doktorért. Mindjárt meglátogatjuk Alt. 


- Ezernyolcszáz dollár! - kiáltott fel az öregember. - Egy részét ő kuporgatta össze, egy részét 
én adtam kölcsön neki, erre jönnek maguk és... Nem maradt semmije. 


- Borzasztóan sajnálom - mondta Mac. 


- Sajnálja, sajnálja. Attól nem épül fel AI falatozója, nem gyógyul meg a karja, nem forrnak 
össze a bordái. Es mit tesznek maguk vajon az én védelmemre? Legközelebb majd az én 
házamat gyújtják fel azok az emberek. 


- Őrséget állítunk a háza köré. 


- Őrséget, őrséget! Miféle őrséget lehet összeállítani ezekből a csavargókból? Bár sose 
engedtem volna magukat a tanyámra. Hiszen maguk tönkretesznek engem. - Hangja 
vinnyogássá vékonyodott, öreg szeméből folyt a könny. - Rám szabadították a poklot, úgy 
bizony, így Jár az, aki vörösökkel szűri össze a levet. 


Mac próbálta megnyugtatni az öregembert: 

- Gyerünk, látogassuk meg Alt - indítványozta. - Al nagyon derék fiú. Látni szeretném. 
- Agyba-főbe verték. Még fejbe is rúgták. 

Mac eltuszkolta az öreget, mert egyre több embert csődített oda a sipítozás. 


- Miért minket hibáztat? - kérdezte. - Nem mi csináltuk. Hanem a maga kedves szomszédai 
voltak. 


- Igen, igen, de ez nem történt volna meg, ha nem szűrjük össze magukkal a levet. 
Mac most már dühösen támadt rá: 


- Ide hallgasson, uram. Tudjuk, hogy magát már többször alaposan főbe kólintották; az olyan 
kisembereket, mint amilyen maga meg én, nagyon sokszor főbe kólintják ám. Mi éppen azért 
harcolunk, hogy a jövőben ne történhessen ilyesmi. 


- Ezernyolcszáz dollárba került az a vagon! És valahányszor bemegyek a városba, kővel 
dobálnak meg a kölykök. Maguk tönkretettek bennünket, úgy bizony. 


- Al hogy gondolkodik a dologról? - kérdezte Mac. 
- Al már maga is olyan vörös, mint a pokol. Csak azokra dühös, akik elkövették a dolgot. 


- AI okos fickó - mondotta Mac. - Ő jól látja az egészet. Magát előbb-utóbb úgyis kipenderí- 
tették volna innen. De ha most teszik ki a szűrét, egy egész sereg ember támogatja majd 
magát. Ezek az emberek nem felejtik el, hogy mit tett értük. És még ma este őrséget állítunk a 
háza köré. Szólok a doktornak, hogy jöjjön, mihelyt lehet, és nézze meg Alt. 


Az öregember fásultan sarkon fordult és elment. 


A táborra rátelepedett a rozsdás tűzhelyek füstje. A malacpecsenye szagára gyülni kezdtek az 
emberek. Mac elgondolkozva nézett a távolodó Anderson után. 


- Azt mondd meg, hogy most milyen érzés a párt tagjának lenni, Jim? Pompás dolog olvasni 
róla - olyan romantikus. Egyes hölgyek nagyon szeretnek kiállni a dobogóra, és kotkodácsolni 
a "kizsákmányoló osztály"-ról, meg a "lábbal tiport dolgozó ember"-ről. Pedig véresen 
komoly dolog ez, Jim. Szerencsétlen öregember. Nagyobbnak látja azt a falatozó-kocsit, mint 
az egész világot. Felelősnek érzem magam az esetért. De a fene egye meg - folytatta Mac -, 
azt hittem, azért hozlak ki ide, hogy tanítsalak, hogy hitet öntsek beléd; és erre nyavalygással 
töltöm az időt. Azt hittem, fellelkesítlek majd, és erre... Á, az ördög vigye el, de nehéz mindig 
csak a nagy kérdéseket szem előtt tartani! Miért nem mondasz már valamit? 


- Mert nem hagysz szóhoz jutni. 


- Ez igaz. De azért most már mondhatsz te is valamit! Folyton az a szegény kis lepuffantott 
Joy jár az eszemben. Nem volt valami okos ember szegény, de félni nem félt semmitől. 


- Derék kis ember volt - mondotta Jim. 


- Emlékszel, mit mondott? Hogy senki sem akadályozhatja meg, hogy a gazembert gaz- 
embernek nevezze. Csak ne rohanna meg néha ez a reménytelenség, Jim! 


- Egy kis malacpecsenye talán segít rajtad. 
- Igazad van, fiú. Reggel úgyis alig ettem valamit. Gyere, menjünk oda. 


Hosszú szállítóautó tűnt fel az úton. A kocsisor előtt megállt. Fontoskodó emberke szállt le az 
ülésről, s bejött a táborba. 


- Ki Itt a vezető? - kérdezte Mactől. 

- Dakin. Ott lakik abban a nagy sátorban. 
- A halottkém vagyok. A hulláért jöttem. 
- Hol a testőre? - kérdezte Mac. 


- Minek nekem testőr? - vetette oda foghegyről a kis ember. - Én halottkém vagyok. Hol a 
holttest? 


- Ott, abban a nagy sátorban. Készen várja magát. 

- Miért nem mondta mindjárt? 

Fújtatva távozott, mint valami apró mozdony. 

- De jó, hogy nincs sok ilyen az ellentáborban! - sóhajtott fel Mac. - Bátor kis ember! Egyedül 
jött ide. 

Mac és Jim megindult a tűzhelyek felé. Joy holttestét két ember vitte, a halottkém fontos- 
kodva lépdelt mögöttük. 


Az emberek zsíros sültszeleteket vittek magukkal, úgy távoztak a tűzhelyektől. Szájukat 
kabátujjukba törölték. A tűzhelyek lapját ellepték a sistergő hússzeletkék. 


- Hű, de jó szaga van! - kiáltott fel Mac. - Gyere, együnk. Olyan éhes vagyok, mint a farkas. 


A szakácsok szabálytalanul szeletelt, félig főtt húsdarabokat adtak nekik, ők meg a puha húst 
rágcsálva indultak visszafelé. 


- Csak a külső réteget edd - szólt Mac. - A Dokinak nem volna szabad megengednie, hogy az 
emberek nyersen egyék a disznóhúst. Mind rosszul lesz majd. 


- Nagyon megéheztek már, nem tudtak várni - mondta Jim. 

Fásultság kerítette hatalmába az embereket. Maguk elé meredve üldögéltek. Még a beszél- 
getéshez sem volt elég erejük. Az elhanyagolt, örökké zsörtölődő asszonyok kedvetlenül, 
ernyedten üldögéltek közöttük. Elgondolkozva rágcsálták a húst, s mikor aztán megették, 
ruhájukba törölték a kezüket. Szinte a levegő is megtelt zúgolódásukkal, kelletlenségükkel. 


Mac, aki Jimmel együtt rótta a tábor utcáit, szintén elégedetlenkedett: 


- Csinálniuk kellene már valamit - szólt panaszosan, - Mindegy, hogy mit. Nem hagyhatjuk, 
hogy folyton csak tétlenül üldögéljenek, mert akkor kicsúszik kezünkből ez a sztrájk. Egek 
ura, mi van ezekkel? Hiszen ma reggel megölték egy emberünket; legalább ez tarthatná 
bennük a lelket! Most alig múlt el dél, és máris lekókadtak. Valami munkát kellene adnunk 
nekik. Nézd ezeket a szemeket, Jim. 


- A semmibe bámulnak, csak merednek maguk elé. 


- Igen, mindegyik csak magára gondol. Hogy milyen baj érte, vagy hogy milyen sokat keresett 
a háború alatt. Akár Andersen. Egészen ernyedtek. 


- Hát csináljunk valamit. Mozgassuk meg őket. Milyen munka volna itt? 


- Tudom is én. De ha csak éppen gödröt ásatnánk velük, már az is jó volna. Ha csak 
tologatniuk, vagy emelniük kellene valamit, vagy csak éppen sétáltatnánk őket együtt - az is 
jó! Ha nem mozgatjuk meg őket, nemsokára verekedni kezdenek egymással. Csak az 
indulatok uralkodnak majd rajtuk. 


Az arra siető London elkapta az utolsó mondatfoszlányt. 

- Mi van az indulatokkal? 

- Hello, London - fordult hozzá Mac. - Az embereinkről beszélgetünk. Egészen elkenődnek. 
- Tudom. Eleget csavarogtam én már ilyenfajta népséggel, én aztán tudom. 

- Éppen azt mondtam Jimnek, hogy ha nem dolgoztatjuk őket, verekedni kezdenek. 


- Már verekedtek is. Abban a kompániában tört ki a botrány, amelyet reggel itt hagytunk, 
tábort őrizni. Az egyik tag megpróbálta lefektetni a másik feleségét. Mire a másik ollóval 
ment neki és úgy összeszurkálta, hogy a doktor kötözte be a sebet, különben elvérzett volna a 
fickó. 

- Látod, Jim? Ugye, mondtam neked? Ide figyelj, London. Dakin haragszik rám. Amit én 
mondok, arra fütyül, de rád hallgat. Meg kell mozgatnunk az embereinket, mielőtt még 
nagyobb lesz a baj. Ásassunk gödröt velük, aztán temettessük be újra, mindegy, csak valami 
meghatározott dolgot csináljanak. 


- Tudom. És ha sztrájkőrséget szerveznénk? 
- Az pompás volna, csakhogy azt hiszem, a sztrájktörők még nemigen dolgoznak. 
- Sose törődj vele. Fő, hogy az embereink ne üljenek a fenekükön. 


- Okos ember vagy te, London. Igyekezz rávenni Dakint, küldje őket ötvenes csoportokban, 
kit erre, kit arra. Haladjanak mindig az út mentén, s ha látják, hogy valahol szedik az almát, 
menjenek oda és akadályozzák meg. 


- Jó - mondta London, és már indult is Dakin barna sátra felé. 


- Mac! - kezdte rá Jim. - Azt mondtad a múltkor, hogy majd csatlakozhatom valamelyik 
sztrájkőrséghez. 


- Jobb szeretném, ha velem maradnál. 
- Most már igazán bele szeretnék kerülni a dolog sűrűjébe, Mac. 


- Jó, hát menj el az egyik kompániával. De maradj mindig a többiek közelében. Tudod, ugye, 
hogy kettőnket kipécéztek a zsaruk. Vigyázz, nehogy lekapcsoljanak! 


Dakin és London lépett ki a nagy sátorból. London gyorsan, kapkodva beszélt. 


- Azt hiszem - szólt Mac Jimhez -, Dakinnel hibát csináltunk. Túlságosan leköti a teherautója, 
a sátra, a két gyereke. Túlságosan óvatos. London lett volna a legjobb vezető. Neki nincs 
veszteni valója. Azon gondolkozom, rá tudjuk-e venni az embereket, hogy csapják el Dakint, 
és válasszák meg Londont helyette. Azt hiszem, Londont jobban is szeretik az emberek. 
Dakinnek túl sok az értéktárgya. Láttad azt a szétszedhető tűzhelyét? Dakin még csak nem is 
eszik együtt az emberekkel. Legjobb lenne minél előbb működésbe lépni, s kipuhatolni, meg 
tudjuk-e választatni Londont. Én abból indultam ki, hogy Dakin higgadt ember; de sajnos, 
túlságosan higgadt. Olyan valakire van szükségünk, aki fel tudja tüzelni az embereket. 


- Gyere - szólt Jim -, Dakin most állítja össze a sztrájkőrségeket. 


Jim egy ötven tagú csoporthoz csatlakozott. Az út mentén haladtak, a várossal ellentétes 
irányban. Alighogy elindultak, elszállt a közönyük. Szaporán lépkedett a rendezetlen menet. 


A sovány arcú Sam volt a csoport vezetője. 


- Szedjetek fel köveket - utasította menet közben az embereket. - Rakjátok tele a zsebeiteket 
jó nagy kövekkel. Es tartsátok szemmel a fasorokat. 


Jó darabon elhagyatott volt a gyümölcsös. Az emberek fahangon énekelni kezdtek: 
Karácsony volt a Szigeten, 
Unnepeltek az elítéltek... 

A dal ütemére haladtak előre. Átmentek a keresztúton, szürke porfelleg támadt a nyomukban. 


- Akárcsak Franciaországban - jegyezte meg egyikük. - Ha még sár is volna, egészen 
Franciaországban érezném magam. 


- Szépen voltál te Franciaországban! 

- De bizony voltam. Öt hónapig. 

- Nem úgy lépsz te, mint egy katona. 

- Nem is akarok. Léptem én úgy épp eleget. Még srapnel is van bennem, bizony. 
- No, hol vannak azok a sztrájktörők? 


- Úgy látszik, jól rájuk ijesztettünk. Nem látok én senkit dolgozni. A zsebünkben van már ez a 
sztrájk. 


Most Sam szólt közbe: 


- Szóval te már meg is nyerted a sztrájkot, mi?! Csak ültél a fenekeden és megnyerted, ugye? 
Ne légy már olyan ostoba! 


- Hát annyi biztos, hogy a rendőrökre alaposan ráijesztettünk ma reggel. Zsarut nem látsz 
errefelé. Vagy talán igen? 


- Sok zsarut fogsz te még látni, öregem, mielőtt vége ennek a cécónak. Éppen olyan vagy, 
mint az egész föld kerekén a magadfajta kulik. Most akkora melled van, hogy alig bírni veled. 
Egy perc múlva berezelsz, a következő percben pedig megpucolsz. 


Kórusban támadtak rá: 


- Menj már, te nagy pofájú?! Majd éppen te fogsz minket tanítani! Nincs jogod így beszélni! 
Miért, te mit csináltál, hogy olyan nagyra vagy vele? 


Sam kiköpött az útra. 


- Hát majd megmondom, mit csináltam. Ott voltam azon a Véres Csütörtökön Friscóban-. 
Leütöttem egy rendőrt a lováról. Ott voltam azok között, akik megtámadtak egy ácsműhelyt, 
és megkaparintották a rendőrségnek gyártott gumibotokat. Van is egy nálam, eltettem 
emlékbe. 


- Hazudsz! Nem vagy te kikötőmunkás! Tetves, kóborló gyümölcsszedő vagy te! 


- Persze hogy gyümölcsszedő vagyok. De tudjátok-e miért? Mert feketelistára tett ennek a 
rohadt országnak minden hajózási vállalata. 


Büszkén beszélt. Állítását csend fogadta. 


- Több felfordulásban voltam én már benne, mint amennyiről ti, konzervkulik csak 
hallhattatok is. - Megvető hanghordozása egészen lenyűgözte a többit. - Most pedig tartsátok 
szemmel a fasorokat, és hagyjátok abba azt a fecsegést. 


Tovább vonultak. 

- Ni! Ládák! 

- Hol? 

- Ott! A fenébe" ! Ni, abban a fasorban. 
Jim is arra nézett. 

- Embereket is látok! - kiáltott fel. 

- No, te kikötőmunkás! - szólt valamelyik sztrájkőr. 
- Lássuk, odamegy-e? 

Sam nyugodtan állt az úton. 

- Követitek az utasításaimat? - kérdezte. 
- Persze hogy követjük, ha érnek valamit. 


- Jó. Tehát: lassan a testtel. Nem akarom, hogy eszeveszetten nekik rontsunk, s aztán, ha kitör 
a zenebona, ki-ki szaladjon, amerre lát. Gyerünk. Egymás mellett. 


Befordultak a gyümölcsösbe. Átugrottak egy mély öntözőárkot, s továbbmentek a fasorban, a 
magas fák között. Amikor közeledtek a ládakupachoz, egyre többen másztak le a fákról a 
sztrájktörők, s izgatott csoportokba verődtek. 


A ládakupacnál egy ellenőr állt. A sztrájkőrség közeledtére dupla csövű fegyvert vett elő az 
egyik ládából, és néhány lépést tett feléjük. 


- Dolgozni jönnek, emberek? - kiáltotta. 

San Francisco 


Kórusban hangzott fel a gúnyos kiabálás. Az egyik sztrájkőr a szájába dugta két ujját, s átható 
füttyöt hallatott. 


- Menjenek ebből a gyümölcsösből - szólt az ellenőr. - Nincs joguk itt tartózkodni. 


A sztrájkolók lassan vonultak tovább, előre. Az ellenőr a ládakupacig hátrált, ahol idegesen 
toporogtak a gyümölcsszedők, s ijedten meresztették a szemüket. 


Sam hátraszólt: 
- Ti maradjatok itt. 
Ő maga pedig néhány lépést tett előre. 


- Ide figyeljetek, munkások - mondta. - Álljatok át hozzánk. Ne döfjetek hátba minket. 
Gyertek, csatlakozzatok hozzánk. 


Csak az ellenőr válaszolt: 

- Vigye az embereit erről a birtokról, vagy bevitetem az egész bandáját. 

Ismét felhangzott a gúnyos kiabálás, meg az éles fütty: 

- Hagyjátok abba, ti marhák! - fordult hátra dühösen Sam. - Elég volt ebből a macskazenéből. 
A sztrájktörők már azt nézték, merre tudnának eliszkolni. 


- Ne ijedjenek meg tőle, emberek - nyugtatta őket az ellenőr. - Maguknak joguk van dolgozni, 
ha akarnak. 


- Ide figyeljetek - szólt ismét Sam. - Lehetőséget adunk nektek arra, hogy velünk jöjjetek. 


- Ne hagyják magukat terrorizálni! - kiáltotta az ellenőr. Hangja rikácsolásba csapott át. - 
Nem ők szabják meg, hogy maguk mit csináljanak. 


A sztrájktörők nem mozdultak. 

- No, jöttök? - kérdezte Sam. Nem kapott feleletet, s lassan megindult feléjük. 
Az ellenőr egy lépést tett előre. 

- Ebben a puskában sörét van - mondta. - Ha nem takarodnak, lövök. 


- Nem fog maga lőni, fiatalember - mondta csendesen Sam, miközben tovább ment előre. - Ha 
egyet eltalál közülünk, a többi agyonveri magát. 


Halk volt a hangja, halk és szenvtelen. Az emberei hét-nyolc lépésnyire mögötte jöttek. Sam 
megállt az ellenőr orra előtt. Mellénél ott remegett az ellenőr puskájának csöve. 


- Csak beszélgetni akarunk - mondta, azzal hirtelen előrevetődött, mint valami rögbi-csatár, 
átkulcsolta és kirántotta az ellenőr alól a lábát. A fegyver elsült, a sörét lyukat vájt a földbe. 
Sam megfordult a tengelye körül, és térdét nagy erővel az ellenőr lába közé nyomta. Aztán 
felugrott s otthagyta a vonagló, rekedten üvöltöző embert a földön. Egy pillanatig mozdulatla- 
nul álltak a sztrájktörők és a sztrájkolók is. Akkor a sztrájktörők sarkon fordultak és futni 
kezdtek - de már késő volt. A sztrájkolók - fojtott hangon átkozódva - rájuk vetették magukat. 
A sztrájktörők kis ideig ellenálltak, de aztán alulmaradtak. 


Jim, aki egy kicsit oldalt állt a verekedőktől, észrevette, hogy az egyik sztrájktörő valahogy 
kiszabadul ellenfele szorításából és futásnak ered. Felkapott egy jó nehéz követ, s a menekülő 
után dobta. A két lapockája közt találta el, az ember felbukott. Többen körülvették a földön 
fekvő sztrájktörőt, megrugdosták, tapostak rajta, az meg üvöltött fájdalmában. Jim pedig 
ridegen nézte az ellenőrt, akinek arca egészen elfehéredett a kíntól, és a fájdalom verítéke 
ütött ki rajta. 


Sam a rugdaló, taposó emberekhez rohant: - Hagyjátok abba, az isten verje meg, hagyjátok 
már abba - ordította. Ők azonban tovább rugdosták a földön fekvő sztrájktörőket. Hörögve 
káromkodtak, habzott a szájuk. Sam felkapott egy almásládát, és hozzávágta egyik 
emberéhez. - Ne öljétek meg őket! - ordította. - Ne öljétek meg őket! 


Az emberek dühe éppoly gyorsan szállt el, mint amilyen hirtelen hatalmába kerítette őket. 
Eltávolodtak áldozataiktól. Fújtatva ziháltak. Jim közönyösen nézte a földön nyöszörgő 
sztrájktörőket, akiknek arcát felismerhetetlenné rugdosták legyőzőik. Az egyik embernek 
felszakadt az ajka, kilátszottak vérző fogai, foghúsa; egy másik úgy sírt, mint valami 
kisgyerek: karja éles szögben hajlott hátra, a könyökénél tört el. 


Most, hogy elpárolgott belőlük a düh, rosszullét környékezte a sztrájkolókat, dühük mérgezte 
meg őket. Elgyengülten szédelegtek; egyikük a fejét fogta, mintha szörnyű fejfájás kínozná. 


Egyszerre csak az egyik ember szaggatott üvöltést hallatva többször is megfordult saját 
tengelye körül; ugyanabban a szempillantásban puskaropogás hallatszott a fasor végéről, 
ahonnan öt ember rohant feléjük; időnként megálltak, tüzelni. A sztrájkolók hanyatt-homlok 
rohantak visszafelé, félreugrottak a fák közé, hogy kikerüljenek a tűzvonalból. 


Jim futott velük. - Nem álljuk a puskatüzet, nem álljuk a puskatüzet - zokogott magában. 
Könnyei egészen megvakították. Vállán súlyos ütést érzett, s egy kicsit megtántorodott. A 
csoport elérte az utat, s hátra-hátranézegetve rohant tovább. 


Sam hátul futott, Jim mellett. 


- Oké - mondta. - Nem jönnek tovább. - Néhány sztrájkoló egészen vakon a pániktól mégis 
tovább rohant, és a keresztútnál eltűnt. Sam utolérte a többit. 


- Nyugodjatok már meg - kiáltotta. - Nyugodjatok meg. Nem kerget senki. 
Megálltak. Kimerülten ténferegtek az útszélen. 

- Hányat találtak el közülünk? - kérdezte Sam. 

Az emberek egymásra néztek. Jim így szólt: 

- Én úgy láttam, csak egyet. 


- Oké - mondta Sam. - Lehet, hogy felépül. A mellén találták el. - Most jobban megnézte 
Jimet: - Mi van veled, te fiú? - kérdezte. - Vérzel. 


- Hol? 
- Ömlik a vér a hátadon. 
- Biztos valami faág... 


- Fenét faág. - Sam lehúzta Jim válláról a kiskabátot. - Nagykaliberű golyó. Tudod mozgatni a 
karodat? 


- Igen. Csak olyan zsibbadtnak érzem. 


- Nem hiszem, hogy csontot ért volna a golyó. A vállizom sérült meg. Biztosan acélburkolatú 
golyó volt. Nem is nagyon vérzel. No, gyerünk vissza a táborba, emberek. Mindjárt úgy 
fognak itt nyüzsögni a rendőrök, mint eső után a giliszták. 


Továbbsiettek az úton. Sam így szólt: 
- Ha rád jön a gyengeség, fiacskám, majd támogatlak. 


- Nem, nem, rendben vagyok. Sam... Nem álltuk ám a sarat. 


- Vitézül verekedtünk, míg öten voltunk egy ellen - mondta keserűen Sam. - Palacsintát 
csináltunk azokból a sztrájktörőkből. 


- Gondolod, hogy halottjuk is van? 
- Nem hiszem. De többen közülük már sose nyerik vissza a régi formájukat. 
- Iszonyatos volt, nem? Láttad azt a felszakadt ajkú manuszt? 


- Majd összevarrják az ajkát, a fene egye meg. Nem lehet ezt másképp, kisfiam. Nem lehet ezt 
másképp. Ha nem állnak át hozzánk, hát meg kell félemlítenünk őket. 


- Tudom én azt. Nem is miattuk fő a fejem. 
Sziréna búgott fel a távolban. 
- Az árokba, emberek! Le az árokba, és lapuljatok! Jönnek a zsaruk! 


Sam megvárta, amíg a többiek lehasaltak az út szélén húzódó mély öntözőárokba, aztán maga 
is lehasalt. Elzúgtak mellettük a motorkerékpárok, áthaladtak a keresztezésen, mögöttük 
mentőautó robogott. Az emberek csak akkor dugták ki a fejüket, amikor a motoros rendőrök 
már túljutottak az útkereszteződésen. Sam felugrott. 


- Gyerünk - szólt. - De gyorsan! 


Futólépésben haladtak tovább. Már lemenőben volt a nap, kékes estéli árnyékba borult az út. 
Hajóként vitorlázott a nap felé egy súlyos felhő, s ahogy a nap közelébe ért, úgy pirosodott 
meg sötét széle. Jött visszafele a mentőautó, az emberek ismét beugráltak az árokba. A 
motorkerékpárok ezúttal lassabban haladtak el, a rendőrök végigfuttatták tekintetüket a 
fasorokon, de az árkot nem kutatták át. 


sötétedéskor ért vissza a táborba a csapat. Jimnek rogyadoztak a lábai, szúró fájdalmat érzett 
a vállában: éledeztek már az idegek, amelyeket egy időre elzsibbasztott a nagykaliberű golyó. 
Az emberek szétoszlottak a táborban. 


Mac megindult Jim felé; amikor látta, hogy Jim halottsápadt, futólépésre váltott. 

- Mi bajod, Jim? - Csak nem sebesültél meg? 

- Nem, nem nagyon. Sam azt mondja, hogy a vállamat találták el. Én nem látom. Nem nagyon 
fáj. 

Mac egészen belevörösödött: 

- Az úristenit, tudtam, hogy nem lett volna szabad elengednem téged. 

- De hát miért nem? Nem vagyok én valami gyenge virágszál. 


- Hát ha ibolya nem is vagy, de mondhatom, hogy nemsokára alulról fogod szagolni, ha nem 
vigyázok rád jobban. Gyerünk, hadd nézzen meg a Doki. Még egy perccel ezelőtt itt volt. No, 
ott jön. Hé, Doki! 


Jimet bevitték egy fehér sátorba. 
- Ezt éppen most kaptuk - jegyezte meg Mac. - A Doki kórháznak rendezi be. 


Hirtelen borult rá a táborra az őszi este, siettette eljövetelét a nyugati égbolton terpeszkedő 
nagy fekete felhő is. Mac tartotta a lámpást, Burton meg lehúzta Jim válláról az inget. Forró, 
fertőtlenített vízzel óvatosan kimosta a sebet. 


- Szerencsés fickó maga - szólt a doktor. - Egy ólomgolyó darabokra zúzta volna a vállát. Ez 
csak egy kis fúrólyukat vájt az izomba. Egy ideig nem tudja majd mozgatni. Átütötte a golyó. 


Ügyes orvoskeze szondával megtisztította a sebet. Bekötözte, leragasztotta a kötést. 


- Szépen rendbe jön majd - mondta Burton. - Pihenjen egy-két napig. Mac! Később átmegyek 
Al Andersonhoz. Akar velem jönni? 


- Persze. De előbb szerzek Jimnek egy csésze kávét. 
Konzervdobozt nyomott Jim kezébe. A dobozban csúnya színű kávé lötyögött. 


- Gyere, ülj le! - mondta. Odatolt egy ládát, ráültette Jimet, ő maga pedig ledőlt mellé a földre. 
- Mi történt, Jim? - kérdezte. 


- Elláttuk a baját egy pár sztrájktörőnek, Mac! Agyonrugdosták őket a mieink. Majd 
szétrúgták a fejüket! 


- Tudom, Jim - mondta csendesen Mac. - Borzalmas dolog, de ha nem állnak át hozzánk, nem 
lehet mást csinálni. Meg kell tennünk, Jim. A birkavágás sem szép látvány, de az ürühúsra 
szükség van. Mi történt azután? 


- Előrohant valahonnan öt ember, és lövöldözni kezdett. Erre a mieink úgy elfutottak, mint a 
nyúl. Nem állták a puskatüzet, Mac. 


- Miért is állták volna, Jim? Hisz nem volt fegyverük, csak a puszta kezük. 


- Szinte nem is éreztem, hogy eltaláltak. Az egyik emberünket lelőtték. Nem tudom, meghalt- 
e vagy sem. 


- Kellemes kis szórakozás lehetett - mondta Mac. - A többiek körülbelül harminc sztrájktörőt 
hoztak magukkal. Semmi nehézségük nem volt; hívták őket, és ők jöttek. - Ujjával 
megérintette Jim lábaszárát. - Hogy van a vállad? 


- Fáj egy kicsit. Nem nagyon. 
- Igaz, Jim! Rövidesen új főnökünk lesz. 
- Kirúgtátok Dakint? 


- Nem, de kint van a buliból, az biztos. Úgy esett, hogy Dick megüzente: szerzett egy rako- 
mány takarót, hozzuk el a városból. Erre Dakin maga mellé vett hat embert, és elhajtott a 
fényes teherautóján. Az egyik ember visszatért az expedícióról, és elmondta, mi történt. 
Elmentek a rakományért, felpakolták a takarókat és megindultak visszafelé. Alig értek ki a 
városból, szögdefektet kaptak, megálltak kerékgumit cserélni. Erre előugrott valahonnan egy 
tucat fegyveres, és puskát fogott rájuk. Hatan sakkban tartották az embereket, a többi pedig 
darabokra törte Dakin teherautóját, szétzúzta a hűtőt is, aztán felgyújtotta. Dakin meg csak állt 
ott, mellének szegezve a puskacső. Egészen elsápad az arca, majd elkékül. Aztán felüvölt, 
mint a prérifarkas, s neki az embereknek! Kap egy golyót a lábába, de fel se veszi. Már járni 
sem tud, hát négykézláb mászik a földön, úgy kap a támadói felé, mint a veszett kutya, még a 
szája is habzik. Egészen begőzölt, tökéletesen. Azt hiszem, jobban szerette azt a teherautót, 
mint a tulajdon gyerekeit. Azt meséli az az ember, borzalmas volt nézni Dakint, ahogy 
négykézláb mászott a pasasok után. Meg akarta harapni őket Vicsorgott, mint a veszett kutya. 
No, szóval: felbukkan néhány közlekedési rendőr, erre az "éber" legények eltünnek a 
balfenéken. A zsaruk letartóztatják Dakint, és magukkal viszik. Az emberünk, aki mindezt 
elmesélte, fenn ült egy gumifa tetején, onnan nézte végig az egészet. Azt mondja, Dakin 
megharapta az egyik zsaru kezét. Csavarhúzót kellett a szájába dugni, csak úgy tudták 
felfeszíteni, különben még szétharapja a zsaru mancsát. És erről az emberről mondtam én, 
hogy sose jön ki a sodrából! Most ül a sitten. Azt hiszem, az embereink Londont fogják 
megválasztani helyette. 


- Én is azt hittem, hogy Dakin higgadt ember - jegyezte meg Jim. - Örülök, hogy egy ujjal se 
nyúltam ahhoz a teherautóhoz. 


Mac összekotort egy kis földet a kezével. Megformálta, s tenyerével laposra simította a kis 
kupac tetejét. 


- Nyugtalankodom, Jim. Dick ma nem küldött élelmet. Amióta a takarókat küldte, nem 
hallottunk felőle. Most még megfőzik az emberek a maradék babot, a malaccsonttal, de aztán 
nincs egyéb, csak egy kis kukorica-málé! Holnapra már csak ez marad. 


- Gondolod, hogy elkapták Dicket? 
Mac egyre csak paskolta a tenyerével a kis halom földet. 


- Dick hihetetlenül ügyes fiú. Nem hiszem, hogy elkapták volna. Nem tudom, mi baj lehet. 
Nagyon kellene valami élelem! Mihelyt éhezni kezdenek az emberek, vége. 


- Talán nem sikerült semmit összeszednie azóta. Hisz csak ma reggel küldte azt a disznót. 


- Jó, jó, de annak már az utolsó darabjai is ott főnek a babban. Dick tudja, mennyi élelem kell 
egy ilyen tábornak. Most már biztosan jól meg is szervezte a szimpatizánsokat. 


- Hogy érzik magukat az emberek? - kérdezte Jim. 


- Most jobban. Kaptak egy kis erősítőt ma délután. Tudom, hogy egy kicsit hamar lesz még - 
de meg kell rendeznünk holnap azt a temetést. Az majd egy ideig tartja bennük a lelket. - 
Kinézett a sátorból. - Uristen! Nézd azt a felhőt! 


Kilépett a szabadba, és felnézett az égre. Az égboltot csaknem elsötétítette a sűrű fekete felhő. 
Játékos szél kerekedett; maga előtt kergette a porfelhőket, kergette a tűzről a füstöt, 
meglebbentette a sátorfalakat, megzizegtette a tábort körülvevő almafákat. 


- Esőfelhő - mondotta Mac. - Remélem, mégsem fog esni. Megfullasztaná ezt a kompániát. 


- Túlságosan sokat gondolsz te arra, hogy mi történik, ha... Folyton csak töprengsz. Ezek az 
emberek eleget éltek már szabad ég alatt. Nem árthat nekik egy kis eső. Folyton csak 
aggodalmaskodol, Mac. 


Mac közben ismét leült a földre. 


- Lehet, hogy igazad van, Jim - szólt. - Úgy félek, hogy kudarcba fullad a sztrájk, talán ezért 
képzelődöm. Annyi levert sztrájkban vettem már részt, Jim. 


- És mi történik, ha ezt is leverik? Magad mondtad, hogy akkor állandó marad a nyugtalanság 
az emberek között. 


- Persze, tudom. Lehet, hogy nem is volna baj, ha a sztrájk most összeomlanék. Az emberek 
akkor sem felejtenék el, hogyan halt meg Joy. Es nem felejtenék el, hogy mi történt Dakin 
teherautójával. 


- Olyan vagy, mint valami vénasszony. 

- Végre is az én sztrájkom ez... illetve a magaménak érzem. Nem szeretném, ha bedöglene. 
- Nem fog bedögleni. 

- Hát azt meg honnan tudod? 

- Ma délelőtt gondolkoztam rajta. Tanultál te történelmet, Mac? 

- Valamicskét. Az iskolában. Miért? 


- Akkor talán emlékszel rá, hogyan nyerték meg a görögök a szalamiszi csatát. 


- Lehet, hogy valamikor tudtam. De nem emlékszem. 


- A görögöknek az a néhány hajója beszorult egy kikötőbe. A legénység el akart volna 
menekülni, neki akart vágni a tengernek. Odakinn már lesett rájuk az egész perzsa hajóhad. A 
görög flotta parancsnoka tudta, hogy az emberei szökni készülnek. Erre üzenetet küldött az 
ellenségnek, kerítsék körül jó szorosan az övéit. Másnap reggel a görögök látták, hogy sehogy 
sem tudnak megszökni; ha ki akarnak jutni a nyílt tengerre, harcolniuk kell. Hát harcoltak, és 
megnyerték az ütközetet. Tönkreverték a perzsa flottát. 


Jim elhallgatott. 


Egyre több ember haladt el a sátor mellett, a tűzhelyek felé. Mac keményen ütögette a kis 
halom földet nyitott tenyerével. 


- Értem, Jim - mondta. - Most még nem kell előhozakodnunk ilyesmivel, de ha szükségünk 
lesz rá, bizisten jó ötlet. - Panaszos hangon folytatta: - Kihozlak ide, hogy tanítsalak, és lám, 
te tanítasz meg engem sok mindenre. 


- Ugyan, hülyeség - mondta Jim. 


- Oké, hát akkor hülyeség. Vajon honnan tudják az emberek, hogy kész az étel. Telepátia vagy 
micsoda. Vagy olyanforma érzékük van, mint a keselyűnek? Odanézz, hogy mennek. Gyere, 
Jim. Együnk mi is. 

Disznózsírban úszkáló bab - ez volt a vacsora. Mac és Jim magukkal hozták a csajkájukat, és 
addig álltak sorban, amíg végül a szakácsok az ő edényükbe is belelöttyentettek valamit. 
Aztán megindultak visszafelé. Jim fakanálkát vett elő a zsebéből, és megízlelte a babot. 


- Ezt én nem tudom megenni, Mac - mondta. 
- Jobbhoz voltál szokva, mi? Pedig meg kell enned. 
Megkóstolta a maga adagját, és abban a szempillantásban a földre dobta a csajkáját. 


- Ne is edd meg, Jim! Rosszul leszel tőle. Bab meg zsír! Az emberek irtózatos botrányt 
fognak csapni. 


Nézték a sátrak előtt üldögélő, az étellel küszködő embereket. A viharfelhő befedte már az 
egész égboltot, elnyelte a feljövő csillagokat is. 


- A végén még merényletet követ el valaki a szakácsok ellen. Gyerünk át London sátrába. 
- Te, Mac, nem látom Dakin sátrát. 


- Mrs. Dakin leszerelte. Bement a városba, és magával vitte a sátrat. Furcsa alak az a Dakin. 
Meglátod, keres az még valamit ezen az egészen. Gyere, látogassuk meg Londont. 


Végigmentek az utcán, s London sátrához értek. A sátorponyván világosság sütött át. Mac 
fellibentette a ponyvát. London egy ládán ült, nyitott szardíniásdoboz volt a kezében. A fekete 
hajú Liza a földre tett derékaljon kuporogva szoptatta csecsemőjét. Amikor a két férfi 
belépett, kendővel befedte meztelen mellét és a gyereket. Futó mosollyal üdvözölte a 
jövevényeket, aztán ismét lesütötte a szemét, és csak a csecsemővel törődött. 


- Jókor jöttünk! Kapunk még vacsorát? - szólt Mac. 

- Még volt egy kis tartalékom - pislogott zavartan London. 
- Megkóstoltad te azt a löttyöt? 

- Meg. 


- Hát remélem, a többieknek is van még egy kis tartalékuk. Ha ennél a mai vacsoránál nem 
tudunk jobbat adni, meggyűlik a bajunk az emberekkel. 


- Mintha megszűnt volna az élelmiszer-utánpótlás - mondotta London. - Van még egy doboz 
szardíniám. Akarjátok? 


- De mennyire! - Mac mohón nyúlt a felajánlott doboz után, s megcsavarta a konzervkulcsot. - 
Vedd elő a bicskádat, Jim. Felnyitjuk ezt a dobozt. 


- Hogy van a karod? - kérdezte London. 
- Lassan elmerevedik - válaszolt Jim. 
Kint megszólalt valaki: 

- Az ott, ahol a világosság látszik. 


Meglibbent a ponyva, s belépett Dick. Szép rendesen meg volt fésülve. Kezében szürke sapka. 
Szürke öltönye tiszta volt, de vasalatlan. Csak fénytelen, poros cipőjén látszott, hogy gyalog 
jött a földeken át. Megállt a bejáratnál, körülnézett. 


- Szevasz, Mac. Hello, Jim - szólt. - "Stét, cica - köszönt oda Lizának. Liza szeme felcsillant, 
orcája kipirult. Kacéran igazította a kendőt a válla köré. 


- Ez itt London. Ez meg Dick - mutatta be őket egymásnak Mac, egy-egy kézmozdulattal. 


- "Stét - mondta Dick, félbemaradt főhajtás kíséretében. - Te, Mac - fordult aztán McLeodhoz 
-, ezek a pasasok ott a városban sokat tanultak ám. 


- Hogy érted ezt? És egyáltalán, mit keresel itt? 


Dick a külső zsebéből előhúzott egy újságot, és átnyújtotta Macnek. Mac kiteregette a lapot, 
London és Jim pedig beleolvasott a válla fölött. 


- Ma délelőtt jelent meg - mondta Dick. 
- A gazemberek! - kiáltott fel Mac. 


A főcím a következő volt: "A megyei elöljárók elhatározták, hogy élelmezik a sztrájkolókat. 
Tegnap este tartott nyilvános ülésén az Elöljáró Testület egyhangúlag megszavazta azt a 
határozati javaslatot, hogy élelmet küld a gyümölcstermesztők ellen sztrájkba lépett 
szedőmunkásoknak." 


- Hát bizony sokat tanultak - mondotta Mac. - Érezni már a hatását, Dick? 
- De mennyire! 


- Nem tudom, miért vagytok úgy felháborodva - avatkozott be London a beszélgetésbe. - Ha 
sült sonkát akarnak küldeni tojással, én nem ellenzem. 


- No persze - mondta gúnyosan Mac. - Ha akarnak. Ez az újság viszont nem ír arról a második 
ülésről, amelyet közvetlenül az első után tartottak az urak, s amelyen hatálytalanították előbbi 
határozatukat. 


- Hát ebben meg mi a vicc? - kérdezte London. - Nem értem az egészet. 


- Ide hallgass, London - kezdte magyarázni a dolgot Mac. - Régi trükk, de be szokott válni. 
Dick megszervezte a szimpatizánsokat. Küldték nekünk az elemózsiát, a takarókat. Erre 
megjelenik ez itt. Dick végigjárja az embereit. Azok meg azt mondják: "Mit akar maga? Hisz 
a megye élelmezi őket!" "Fenét!" - mondja erre Dick, mire a szimpatizáns azt mondja: "De 
hiszen olvastam az újságban! Megírta az újság, hogy a megye küld maguknak élelmet. 
Mondja, tulajdonképpen mennyit keres maga ezen a bolton?" Hát ez a nagy trükk, London. 
Érkezett talán valami élelem a megyétől? 


- Hát nem... 


- Nos, hát Dick sem tudott gyűjteni semmit. Most már érted, ugye? Ki akarnak éheztetni 
bennünket. Es sikerül is nekik, ha nem kapunk segítséget. - Dickhez fordult: - Pedig nagyon 
jól ment minden. 


- Bizony - hagyta helyben Dick. - Mindenkit levettem a lábáról. Időbe telik, míg újra meg- 
szervezem az egészet. Kell nekem egy igazolás ettől az embertől itt, hogy nem kaptok 
semmiféle élelmet. A sztrájkbizottság elnökének kell aláírnia a papírt. 


- Rendben van - mondta London. 


- Sok a szimpatizáns Torgasban - folytatta Dick. - Persze a völgyet jól megszervezte a 
Gyümölcstermesztők Szövetsége, s így az egész társaság a föld alatt bujkál, akár az ürgék. De 
anyag van, csak meg tudjam szerezni. 


- Pompásan dolgoztál, amíg ki nem tört a dögvész - mondta Mac. 


- Hát bizony jól ment. Csak egy koros hölggyel gyűlt meg kissé a bajom... Annyira a szívén 
viselte az ügyünket, hogy az valami borzasztó. 


Mac nevetett. 


- Sose tapasztaltam, hogy téged holmi szűzi szemérem távoltartott volna az abrakos tarisz- 
nyától. Talán bizony mindenét fel akarta áldozni az ügy oltárán? 


Dick összerázkódott. 
- A mindene se lehet vastagabb, mint tizenhat piszkafa együttvéve. 


- No, megírjuk neked azt az igazolást, aztán szeretném, ha minél hamarabb tágulnál innen. 
Még nem szúrtak ki, ugye? 


- Nem tudom - felelte Dick. - Az az érzésem, hogy igen. Írtam Bob Schwartznak, jöjjön ide. 
Az az érzésem, hogy engem rövidesen leültetnek csavargás miatt. Akkor Bob átveheti a 
megbízatásomat. 


London egy darabig kotorászott valami skatulyában, végül papírlapot és ceruzát halászott elő. 
Mac elvette tőle mind a kettőt, és megírta az igazolást. 


- Be szépen írsz - álmélkodott London. 
- Mi? Vagy úgy. Igen. Aláírhatom helyetted, London? 
- Persze, írd csak alá. 


- A fene egye meg - mondta Dick -, ezt magam is meg tudtam volna csinálni. - Átvette a 
papírlapot, gondosan összehajtogatta. - Mac! - kiáltott fel. - Ugy hallottam, hogy egy 
emberünket lepuffantották. 


- Hát nem tudtad, Dick? Szegény Joyt! 
- Mi a fene!? 


- Bizony. Lejött egy sereg sztrájktörővel. Át akarta hozni őket a mi oldalunkra. Akkor kapta a 
golyót. 


- Szerencsétlen! 

- Hamar ment. Talán egy percig sem szenvedett. 

Dick felsóhajtott: 

- Ez volt a sorsa. Előbb-utóbb meg kellett történnie. Rendeztek temetést? 

- Igen, holnap. 

- Minden sztrájkoló kivonul? 

Mac Londonra nézett. 

- Persze - mondta. - Így talán könnyebben megnyerjük magunknak a közvéleményt. 


- Joy hogy élvezné ezt! - kiáltott fel Dick. - Csudára tetszene neki a dolog. Be kár, hogy nem 
láthatja. No, viszlát, mennem kell. - Sarkon fordult, hogy távozzék. Liza felnézett. - Viszlát, 
cica. Találkozunk még! - mondta Dick. Liza arca ismét kipirult, ajka kissé szétnyílt, és amikor 
a kilépő Dick mögött összecsapódott a sátorponyva, Liza egy kicsit ott felejtette a szemét. 


- Úristen, hogy meg vannak ezek szervezve! - szólt Mac. - Dick kitűnően dolgozik: ha ő nem 
tud élelmet szerezni, akkor senki. 


Jim megkérdezte: 


- Mi van azzal a szónoki emelvénnyel? 
Mac Londonhoz fordult: 
- Elintézted, London? 


- Holnap reggel felállítják az emberek. Csak ócska kerítéskarókat tudtunk szerezni, ezért csak 
nagyon alacsony lesz az emelvény. 


- Az nem baj - mondta Mac -, elég, ha csak akkora, hogy mindenki láthassa Joyt. Az éppen 
elég. 


London arcára aggodalom ült ki. 


- Mi a fenét mondok én az embereknek? Mert azt mondtad, Mac, nekem kell elmondanom azt 
a beszédet. 


- Éppen eléggé tűzbejössz te addigra - nyugtatta meg Mac. - Mondd meg nekik, hogy az a kis 
ember értük halt meg. Es ha ő tudott harcolni másokért, akkor ők legalább harcoljanak saját 
magukért. 


- Nemigen szónokoltam én még - aggályoskodott London. 


- Hát ne is szónokolj. Csak beszélj az emberekhez. Éppen elégszer csináltad. Csak beszélj 
hozzájuk. Az jobb is, mintha szónokolnál. 


- Csak úgy beszéljek? Oké. 

Mac most Lizához fordult: 

- Hogy van a srác? 

Liza elpirult, szorosabbra húzta a takarót a válla körül. Szempillái beárnyékolták az arcát. 
- Nagyon jól - suttogta. - Nem sír ez soha. 


Lebbent a sátorponyva, belépett a doktor. Gyors, hirtelen mozdulatai csöppet sem illettek 
szomorú kutyaszeméhez. 


- Megyek, megnézem a fiatal Andersont, Mac - mondotta. - Akar velem jönni? 


- De mennyire, Doki - felelte Mac, és Londonhoz fordult. - Küldtél őrséget Anderson 
házához? 


- Küldtem. Nem akartak menni, de odaparancsoltam őket. 
- Rendben van. Gyerünk, Doki. Te is gyere, Jim, ha tudsz. 
- Kutyabajom - mondta Jim. 

Bűnön hosszan nézett Jim arcába. 

- Ágyban volna magának a helye - mondotta. 


- Nem merem itt hagyni - kuncogott Mac. - Ha csak egy percre egyedül hagyom, már zűrt 
csinál. Viszlát, London. 


Sűrű sötétség borult a tájra. A hatalmas felhő egészen szétterült az égen, a csillagok eltűntek 
mind egy szálig. A tábort fojtott csend ülte meg. Csak itt-ott égtek kis tábortüzek, halkan 
beszélgető csoportok üldögéltek körülöttük. Mozdulatlan, meleg, párás volt a levegő. Doki, 
Mac és Jim nagy óvatosan léptek ki a táborból, tapogatózva haladtak a sátrakat körülvevő 
sötétségben. 


- Attól tartok, esni fog - szólt Mac. - Rengeteg bajunk lesz ám az emberekkel, ha megáznak. 
Az eső jobban megtöri őket, mint a sortűz. Azt hiszem, a legtöbb sátor átereszti a vizet. 


- Természetesen - mondta Burton. 


A gyümölcsöshöz értek. Nekiindultak az egyik fasornak. Sötét volt, kezüket előrenyújtva 
haladtak tovább. 


- Mi a véleménye, hogy áll most ez a maguk sztrájkja? - kérdezte Burton. 


- Nem valami jól. Úgy meg van szervezve ez a völgy, mint a fasiszta Olaszország. Elvágták 
az élelmiszerutánpótlásunkat. Ha nem tudunk élelmet szerezni, végünk. És ha ma éjjel amúgy 
istenigazában esni kezd, egymás után szöknek meg tőlünk az emberek. Mert az esőt végképp 
nem bírják. Fura dolog, Doki: maga nem hisz a mi ügyünkben, de alighanem itt marad velünk 
akár utolsónak is. Akármi legyek, ha értem magát. 


- Én sem értem magamat - mondta csendesen Doki. - Nem hiszek az ügyben, de hiszek az 
emberekben. 


- Hogy érti ezt? 


- Nem tudom pontosan. Talán abban hiszek, hogy az emberek: emberek, nem pedig állatok. 
Bár... ha éhes, beteg, koszos kutyákat találnék egy ólban, és segíteni tudnék rajtuk, hát 
segítenék. Nem az ő hibájuk, hogy olyanok, amilyenek. Nem mondhatom ilyenkor, hogy 
"Azért olyanok ezek a kutyák, mert nincs bennük semmi ambíció. Nem takarékoskodnak a 
csontokkal. Hiába minden, a kutyák már csak ilyenek." Nem! Hanem fogom magam, meg- 
mosdatom és megetetem azokat a kutyákat. Hát így vagyok én ezzel. Van egy kis 
gyakorlatom benne, hogy segítsek az embereken, és amikor olyan emberekre bukkanok, akik 
megsegítésre szorulnak, hát segítek rajtuk. Nem sokat gondolkozom rajta. Ha a festő talál egy 
darab vásznat, és megvannak hozzá a színei, hát nekiáll, és megfesti azt a vásznat. Nem sokat 
töri a fejét, hogy miért csinálja. 


- Értem, értem. Mondhatnám azt, hogy hideg, érzéketlen magatartás ez: kívül maradni s csak 
úgy lenézni az emberekre, sohasem elvegyülni közéjük; de mondhatnám azt is, Doki, hogy 
csodálatraméltóan szép és tiszta magatartás. 


- Majd elfelejtettem, Mac, hogy kifogyott a fertőtlenítőszerem. Ha nem szerez karbolt, nem 
lesz többé része abban a jó szagban. 


- Majd utánanézek - mondta Mac. 

Mintegy száz méterrel odább sárga fény pislákolt. 
- Nem Anderson háza az ott? - kérdezte Jim. 

- De igen. Hamarosan találkoznunk kell egy őrrel. 


Mentek tovább a fény irányába, de senki sem állította meg őket. Elérkeztek a kertkapuhoz, de 
még mindig nem találkoztak egy lélekkel sem. 


- Az isten verje meg - szólt Mac -, hol lehetnek azok az emberek, akiket London ideküldött? 
Maga merjen előre, Doki, mi majd megkeressük az őröket. 


Burton továbbment a kerti úton, és bement a konyhába, ahol a lámpa égett. Mac és Jim pedig 
benéztek az istállóba; ott találták az embereket, cigarettázva hevertek az alacsony szénaraká- 
son. A falra akasztott kampón petróleumlámpa égett, sárgás fényt vetett az üresen álló 
rekeszsorra és a nagy halom ládába rakott almára - Anderson elszállításra váró termésére. 


Mac csak úgy fortyogott dühében, de tüstént erőt vett magán, s csendes, barátságos hangon 
szólalt meg: 


- Ide hallgassatok, emberek! Ennek a fele se tréfa. Tudomásunkra jutott, hogy azok az 
átkozott "éberek" bosszút akarnak állni Andersonon, amiért ide engedett bennünket a 
birtokára. Ha Anderson nem engedett volna ide bennünket, most összevissza kódoroghatnánk, 
mint a kivert kutyák. Anderson rendes ember. Nem szabad engednünk, hogy valami 
bántódása essék. 


- De mikor senki sem jár erre! - erősködött az egyik őr. - Az isten szerelmére, nem kóvá- 
lyoghatunk egész éjjel odakint, amikor egész délután sztrájkőrségen voltunk. 


- Hát akkor csak heverésszetek tovább! - kiáltott fel haragosan Mac. - Hadd támadják meg a 
tanyát! De akkor aztán Anderson kirúg bennünket, és hol a fenében fogunk táborozni?! 


- Hát odalenn a folyónál. 
- Azt csak te gondolod! Úgy átpenderítenének a megyehatáron, hogy a lábad se érné a földet! 
Az egyik ember lassan feltápászkodott. 


- Igaza van neki - szólt a többihez. - Gyerünk ki innét. Az öreglány is velem van a táborban. 
Nem akarom, hogy baja essék. 


- No hát, akkor helyezkedjetek el a ház körül - javasolta Mac - és ne engedjetek keresztül egy 
lelket se. Tudjátok, mit csináltak Anderson fiával: Al falatozóját felgyújtották, őt magát pedig 
agyba-főbe verték. 


- Pedig milyen jó gulyást főzött! - mondta az egyik őr. Fáradtan felkászolódtak. Amikor 
mindnyájan kiértek a szabadba, Mac visszafordult, és eloltotta a lámpást. 


- Az féberek" szívesen lőnek lámpába - magyarázta. - Szeretik az ilyen bátor cselekedeteket. 
Andersonnak is megmondjuk majd, függönyözze el az ablakait. 


Az őrök elvonultak a sötétbe. 
- Gondolod, Mac, hogy most majd valóban őrt állnak? - kérdezte Jim. 


- Bár úgy gondolnám! Azt hiszem, tíz perc múlva megint odabent lesznek az istállóban. A 
hadseregben főbe is lőhetik azt, aki őrségen elalszik. Mi legfeljebb összeszidhatjuk az ilyet. 
Úristen, egészen beteggé tesz a tehetetlenség! Csak fegyverünk volna! Csak legalább 
büntethetnénk néha, hogy egy kis fegyelmet tudjunk tartani! 


Az őrök lépteinek zaja beleveszett a sötétségbe. 
- Majd még egyszer felriasztom őket, mielőtt visszamegyünk - mondta Mac. 


Felmentek a tornácra, kopogtattak a konyhaajtón. Kutyák morgása-vakkantása volt a válasz. 
Mac és Jim hallotta, mint ugrándoznak odabenn a vizslák, mint csitítja őket Anderson. Rés 
nyílt az ajtón. 


- Mi vagyunk, Mr. Anderson. 
- Jöjjenek be - mondta Anderson kedvetlenül. 


Ide-oda táncoltak a vizslák, összevissza csapkodtak a farkukkal, s vinnyogtak örömükben. 
Mac lehajolt, megveregette mind a kettőt, s megigazította nyakörvüket. 


- Odakint kellene hagynia a kutyákat, Mr. Anderson, a házat őrizni - mondta Mac. - Olyan 
sötét van, hogy az őrök nem látnak semmit, de a kutyák már messziről megszagolnák az 
idegent. 


Al tábori ágyon feküdt, a tűzhely mellett. Sápadt és gyenge volt. Lefogyott: orcáin petyhüdten 
lógott a hús. A hátán feküdt, egyik karja - a bekötözött - keresztben a mellén. Burton az ágy 
melletti széken ült. 


- Hello, Al - szólt csendesen Mac. - Hogy vagyunk, fiú? 

Al szeme felcsillant. 

- Oké - mondta. - Eléggé fáj. Azt mondja a Doki, hogy még sokáig kell feküdnöm. 
Mac Al épségben maradt keze után nyúlt. 

- Ne erősen - hadarta Al. - Egész sor betört borda van azon az oldalamon. 
Anderson ott állt Mac mellett. Szeme lángolt. 


- Most láthatja - szólt. - Most láthatja, mi lett ebből az egészből. A falatozót felgyújtották, Alt 
meg összetörték. 


- Az isten szerelmére, papa - szólt Al gyenge hangon -, hagyd már abba. Téged Macnek 
hívnak, ugye? 

- Igen. 

- Hallgass ide, Mac. Mit gondolsz, felvennének engem a pártba? 

- Úgy érted, hogy aktív munkát akarsz végezni? 

- Úgy. Mit gondolsz, felvennének? 


- Azt hiszem - válaszolta elgondolkozva Mac. - Majd adok egy felvételi kérdőívet. Miért 
akarsz belépni, Al? 


Al széles arca fintorba torzult. 


- Sokat gondolkoztam én - mondta Al egyre bólogatva. - Amióta így összevertek, egyebet se 
tettem. Nem tudom kiverni a fejemből azokat a pofákat - ahogy felgyújtották az én kis 
vagonomat, és ahogy rám ugrottak, mikor a földön feküdtem. És ahogy az a két rendőr, ott a 
sarkon, nézett, nézett és meg se mozdult! Egyszerűen nem tudom kiverni a fejemből. 


- És ezért akarsz hozzánk csatlakozni, Al? 


- Igen, mert harcolni akarok azok ellen - kiáltott fel Al. - Harcolni akarok ellenük egész 
életemben. Azokhoz akarok tartozni, akik szembenállnak velük. 


- De akkor még jobban összevernek, Al. Megmondom neked egész nyíltan. Kiverik belőled a 
szuszt. 


- De akkor már fütyülök rá, mert harcban kapom az ütéseket. Érted? De most! Hiszen csak 
egy kis falatozó tulajdonosa voltam, és néha megvendégeltem egy-egy szerencsétlen, 
ágrólszakadt fickót... 


Elcsuklott a hangja, patakzott a könnye. 
Dr. Burton megsimogatta Al arcát. 
- Ne beszéljen, Al. Fárasztja a beszéd. 


- Majd gondom lesz rá, hogy kapjál egy kérdőívet -, szólt Mac, majd így folytatta: - Fura 
dolog. A rendőrök gumibotja egymás után veri át az embereket a mi oldalunkra. Valahányszor 
a zsaruk félholtra vernek egy csomó embert, csak úgy özönlenek hozzánk a felvételi 
kérelmek. Van Los Angelesben a Vörösellenes Osztagban egy zsaru, az több tagot toboroz a 
pártnak, mint akárhány szervezőnk. És azoknak a barmoknak az ellentáborban nincs elég 
eszük, hogy ezt megértsék. Oké, Al. Megkapod azt a kérdőívet. Nem tudom, elfogadják-e a 
jelentkezésedet. Ha rajtam múlik, akkor biztosan. - Megveregette Al ép karját. - Remélem, 
felvesznek. Rendes ember vagy, Al. Ne hibáztass engem a falatozód miatt. 


- Nem hibáztatlak, Mac. Tudom én, kit kell hibáztatnom. 
- Pihenjen, Al - szólt Burton. - Pihenjen csak; szüksége van rá. 


Anderson tett-vett a szobában. A kutyák szüntelenül a sarkában voltak, májszínű orrukat 
hozzádörgölve szaglászták; merev farkukat ide-oda csapdosták, mint valami ostort. 


- Remélem, most meg vannak elégedve - mondta egészen lesújtva az öregember. - Mindene- 
met tönkreteszik. Még Alt is elveszik tőlem. Remélem, örülnek neki. 


- Ne nyugtalankodjék, Mr. Anderson - szólt közbe Jim. - Őrséget állítottunk a háza köré. 
Maga az egyedüli ember az egész völgyben, akinek leszüretelték a termését. 


- Mikor akarja elszállítani az almáját? - kérdezte Mac. 
- Holnapután. 

- Akar őrséget a teherautókra? 

- Hát, nem tudom - aggályoskodott Anderson. 


- Jobb lesz, ha őrséget küldünk magának - szólt Mac -, hátha ki akarja borítani valaki azt a sok 
szép gyümölcsöt. No, akkor mi most elmegyünk. Jó éjszakát, Mr. Anderson. Jóccakát, Al. 
Egy bizonyos szempontból örülök, hogy ez történt veled. 


Al mosolygott: 
- Jóccakát, fiúk. Ne felejtsd el a kérdőívet, Mac. 


- Nem felejtem el. Eressze le a függönyt, Mr. Anderson. Nem hiszem ugyan, hogy belőnének 
az ablakon, de megtehetik éppen, hiszen megtették máskor is, ha itt még nem is. 


Tüstént becsukódott mögöttük az ajtó. Az ablakból a földre szűrődő fény fokozatosan 
zsugorodott össze, amikor Anderson leeresztette a függönyt. Mac elbotorkált a kertajtóig, 
megvárta a többieket, majd becsukta utánuk az ajtót. 


- Várjatok itt egy percig - szólt. - Megnézem, mit csinálnak az őrök. 
Azzal eltűnt a sötétben, 

Jim meg ott maradt az orvossal. 

- Jó lesz vigyázni a vállára - tanácsolta Burton. - Még baj lehet belőle. 
- Fütyülök rá, Doki. Valósággal örülök neki. 

- Igen, ismerem ezt. 

- Micsodát? 


- Van valami a maga tekintetében, Jim... Valami vallásos rajongásféle. Láttam én ezt már 
maguknál. 


- Egyáltalán nem vallásos - fortyant fel Jim. - Nincs szükségem semmiféle vallásra. 


- Igen, tudom. Ne bosszankodjék, Jim. Ne tévessze meg az én kifejezésmódom. Maga szép 
életet él, akármilyen elnevezéssel is illeti. 


- Boldog vagyok, Doki - mondotta Jim. - Először életemben. Csordultig tele a szívem. 
- Tudom. Ne hagyja elapadni ezt az érzést. A mennyország látomása ez. 


- Nem hiszek a mennyországban. Es nem hiszek a vallásban. 


- Jó, nem vitatkozom. Nem irigylem magát annyira, Jim, amennyire irigyelhetném, mert néha 
magam is éppen olyan nagyon szeretem az embereket, mint maga, ha nem is ugyanolyan 
módon. 


- Magát is elfogja ez az érzés, Doki? Valahogy... mintha szakadatlanul masíroznának a 
szívében a csapatok... maga meg körülölelné őket. 

- Igen, így valahogy. Különösen, amikor valami ostobaságot követtek el az emberek, amikor 
valaki valami hibát csinált, s meg kell halnia miatta. Igen, engem is elfog ez az érzés, Jim... 
méghozzá elég gyakran. 

Mac kiáltását hallották: 

- Hol vagytok? Irtózatosan sötét van itt. 

- Itt vagyunk. 


Találkoztak, s aztán hárman együtt megindultak a gyümölcsösben, a feketén meredező fák 
alatt. 


- Hát nem voltak az istállóban az őrök - mondta Mac. - Odakint cirkáltak. Talán most már 
nem hagynak cserben. 


Közelgő teherautó dübörgése hallatszott, messze az úton. 


- Sajnálom Andersont - szólt csendesen Burton. - Minden, amit tisztel, minden amitől fél: 
ellene fordul. Kíváncsi vagyok, mit fog csinálni. Mert, hogy innen elkergetik, az biztos. 


- Nem tehetünk róla, Doki - szólt nyersen Mac. - Véletlenül éppen ő az, akit fel kell áldozni a 
többiért. Valakinek meg kell sebesülnie, ha ki akarjuk harcolni a szabadulást. Egyetlen ember 
érzelmein nem sokat töprenghetünk. Szükségszerű az ilyesmi. Doki. 


- Nem vontam én kétségbe sem a maga indítékainak, sem a céljainak helyességét. Egyszerűen 
csak sajnáltam azt a szegény öregembert. Oda az önbecsülése. Nagy keserűséget érezhet. Nem 
gondolja, Mac? 


- Nincs időm rá, hogy egyetlenegy ember érzéseivel foglalkozzam - mondta mogorván Mac. - 
Nekem az emberek tömegeivel kell foglalkoznom. 


- Más volt a helyzet azzal az emberkével, akit agyonlőttek - folytatta tünődését az orvos. - 
Annak egyenesen jólesett, amit csinált. Nem is akarta volna, hogy másképpen alakuljanak a 
dolgok. 


- Vigyázzon, Doki, a végén még megszakad a szívem - mondta ingerülten Mac. - Ne gaba- 
lyodjék bele a sok érzelgős ostobaságba. Arról van szó, hogy el kell érnünk egy kitűzött célt, 
mégpedig egy valóságos, konkrét célt, amelynek semmi köze sincs önbecsülés elvesztéséhez, 
meg más efféléhez. Ez a cél pedig az, hogy az emberek mindig jóllakjanak. Konkrét cél ez, 
amelynek semmi köze sincs a maga fellengzős gondolataihoz. Hogy van az az öregember, 
akinek eltört a csípőcsontja? 


- Jó, tereljük hát másra a beszédet. Olyan szemtelen már az öreg, mint a poloska. Eleinte sokat 
foglalkoztak vele, s akkor egy ideig nagyon gőgösen viselkedett; most meg haragszik, amiért 
nem látogatják őt az emberek, hogy a mondókáját hallgassák. 


- Reggel meglátogatom - szólt Jim. - Egész kedves öreg fickó. 
Mac felkiáltott: 
- Hallgassatok csak! Nem állt meg az a teherautó? 


- De, én is úgy hallottam. Mintha éppen a tábornál állt volna meg. 


- Hát ez meg mi? Gyerünk, siessünk! Vigyázzatok, neki ne menjetek valami fának. 


Alig haladtak egypár lépést, amikor felzúgott a motor, kattogott a sebességváltó, s a teherautó 
ismét útnak indult. Dübörgése a távolba halkult, s végül összeolvadt a csenddel. 


- Remélem, nincs semmi baj - mondotta Mac. 


Elhagyták a gyümölcsöst, átmentek a tisztáson. London sátrában még mindig égett a lámpa, s 
a közelben sürögtek-forogtak az emberek. Mac odarohant, felcsapta a sátorponyvát és 
belépett. Hosszúkás, hevenyészett fenyő-faláda feküdt a földön. London egy ládán ült, s 
mogorván meredt a jövevényekre. Menye a derékaljon gubbasztott, London fekete hajú, 
halvány arcú fia pedig ott ült felesége mellett, és egyre csak simogatta az asszony haját. 
London a fenyőfaláda felé bökött a hüvelykujjával. 


- Hát ezzel meg mi a fenét csináljak? - kérdezte. - Halálra rémült tőle az a szegény nő. Itt nem 
tarthatom. 


- Joy? - kérdezte Mac. 
- Igen. Most hozták. 
Mac az állát simogatta, töprengve tanulmányozta a koporsót. 


- Kitehetjük a sátor elé. Vagy pedig aludjanak ma a fiatalok a kórház-sátorban, és akkor itt 
hagyjuk a koporsót, ha ugyan te nem félsz tőle, London. 


- Nekem ugyan mindegy - tiltakozott London. - Ez is csak egy szimpla hulla. Láttam én már 
ilyet éppen elégszer. 


- Hát akkor hagyjuk itt. Jim meg én maradunk vele. A barátunk volt. 

A Mac mögött álló Burton halkan kuncogott. Mac elpirult és hirtelen hátrafordult. 
- Maga persze most diadalt ül, mi, Doki? Mit akar?! Jól ismertem ezt a kis embert. 
- Nem szóltam én egy szót sem - szabadkozott Burton. 


London halkan mondott valamit Lizának, meg a fekete hajú fiatalembernek, mire mindketten 
távoztak a sátorból. Liza szorosan húzta a pokrócot a válla meg a csecsemője köré. 


Mac leült a téglalap alakú láda egyik végéhez, s végighúzta mutatóujját a fán. A felszínen 
holmi kis folyócskák módjára kanyarogtak a durva fenyőfaszemcsék. Jim Mac háta mögött 
bámulta a koporsót, melyet a sátorban idegesen matató London tekintete következetesen 
került. 


- Finom kis árut ad ez a megye - jegyezte meg Mac. 
- Ingyen mi jobbat várhat az ember? - kérdezte London. 


- Hát ami engem illet - válaszolta Mac -, én már csak inkább egy kis máglyát kívánok 
magamnak, hogy megszabaduljon tőlem a világ, s ne heverésszem feleslegesen odalenn. 


Felállt, kezeslábasának zsebében kotorászott, s hatalmas bicskát húzott elő. Az egyik penge 
végén csavarhúzó volt. Beleillesztette a koporsófedél egyik srófjába, és egyet csavarintott 
rajta. 


- Minek akarod kinyitni? - kiáltott fel London. - Mire jó az? Hagyd békén. 
- Látni akarom - szólt Mac. 
- Minek? Hiszen halott, már csak egy sárdarab. 


A doktor csendesen megjegyezte: 


- Néha azt hiszem, hogy maguk realisták a legérzelmesebb emberek a világon. 
Mac felhördült, a csavarhúzót letette a földre. 


- Ha azt gondolja, hogy holmi érzelmekről van szó, akkor maga nem normális, Doki. Azt 
akarom megnézni, megmutassuk-e holnap az embereknek. Valami injekciót kell kapniuk, 
hiszen olyanok már, mint a két lábon járó hullák. 


- Színházat játszik egy holttesttel, mi? - mondta Burton. 


- Minden eszközt fel kell használnunk, Doki - szólt komolyan Jim. - Minden fegyvert igénybe 
kell vennünk. 


Mac méltánylón pillantott fel Jimre. 


- Erről van szó. Így van. Ha Joynak még a halála után is alkalma nyílik munkára, hát 
dolgoznia kell. Ebben a kompániában nincs szó személyes érzelmekről. Nem is lehet. Sem 
jóizlésről. Ezt ne felejtse el. 


London most csendben figyelt, hatalmas fejét lassan ingatta előre-hátra. 


- Igazatok van - helyeselt. - Itt van például Dakin. Az a rohadt teherautója teljesen elvette az 
eszét. Ugy hallom, holnap kerül tárgyalásra, hatóság elleni erőszak miatt. 


Mac gyorsan kicsavarta a srófokat, és sorba rakta a földön. A koporsófedél egészen leragadt. 
Mac addig rugdosta a sarkával, amíg végre engedett. 


Joy most még apróbbnak látszott, és kínosan tisztának. Tiszta kék ing volt rajta, meg 
olajfoltos, kék kezeslábasa. Karja mereven feküdt keresztben a mellén. 


- Csak egy formaldehid-injekciót kapott - szólt Mac. 


Joy arcán kiütközött a szakálla - szürke, viaszszerű bőrén igen sötétnek látszott. Arca nyugodt 
volt és pihent. Eltűnt róla a mardosó keserűség. 


- Milyen nyugodtnak látszik - jegyezte meg Jim. 
- Igen - mondotta Mac. - Nem is lenne jó megmutatni. Olyan kényelmesen fekszik itt, hogy az 
emberek a legszívesebben azonnal mellé feküdnének, ha látnák. 


Odajött a doktor is, egy pillantást vetett a halottra, aztán odébb ment, s leült egy ládára. Nagy, 
szomorú szemét Macre függesztette. Mac Joyt bámulta. 


- Olyan rendes emberke volt - mondta. - Nem akart az magának semmit. Nem volt valami 
okos ember, de azt tudta, hogy valami nincs rendjén a világgal. Nem tudta felfogni, miért kell 
szemétdombra hajítani az élelmiszert és hagyni megrohadni, amikor oly sok ember éhezik. 
Ezt sosem tudta megérteni, szegény ostoba kis jószág. Valahogy az motoszkált a fejében, 
hogy ő is segíthet megszüntetni ezeket az állapotokat. Vajon mennyire segített valójában? 
Nagyon nehéz megmondani. Talán semmit, de talán nagyon sokat. Nem tudni. 


Most már reszketett a hangja. Burton továbbra is merőn nézte Mac arcát, és különös - félig 
cinikus, félig jóságos - mosolyra húzódott a szája. 


- Joy nem félt semmitől - szólt közbe Jim. 
Mac a helyére illesztette a koporsó fedelét. 


- Nem is tudom - mondotta -, miért nevezzük őt "szegény kis ember"-nek. Nem volt 
"szegény". Túlnőtt önmagán. Nem tudta, nem is törődött vele. De valami eksztázis lángolt 
benne mindig, még akkor is, amikor verték. Es igaza van Jimnek: Joy nem félt. 


Mac felvette a földről az egyik srófot, a helyére illesztette, és becsavarta a késével. 


- Ez egészen olyan volt, mint valami szónoklat - szólalt meg London. - Talán mégis jobb lesz, 
ha te mondod el azt a beszédet. En nem tudok beszélni. De a tied, az szép beszéd volt. Olyan 
szépen hangzott! 


Mac bűntudatosan tekintett fel, kereste London arcán a gúnyt, de nem találta. 


- Nem volt ez beszéd - mondta csendesen. - Azt hiszem, lehetett volna éppen, de nem volt az. 
Csak olyan volt, mintha elmondtam volna egy embernek, hogy nem élt hiába. 


- Miért nem te mondod holnap a beszédet? Te tudsz beszélni. 


- Szó sem lehet róla. Te vagy a góré. Haragudnának az emberek, ha én pofáznék. Azt várják, 
hogy te beszélj. 


- Jó, de hát mit mondjak? 
Mac egymás után erősítette be a csavarokat. 


- Mondd el nekik a szokásos dolgokat. Mondd el nekik, hogy Joy értük halt meg. Mondd el 
nekik, hogy rajtuk akart segíteni, s ezt hálálják meg azzal, hogy összetartanak és segítenek 
saját magukon. Erted? 


- Értem. 
Mac felegyenesedett, s a koporsófedél szemcsés fáját mustrálgatta. 


- Remélem, holnap majd igyekeznek feltartóztatni a menetünket - mondta. - Remélem, 
összeakadunk annak a rohadt éberségi bizottságnak egy-két tagjával. Uristen, de nagyon 
szeretném, ha megpróbálnának feltartóztatni bennünket, miközben átvonulunk a városon! 


- Igen... Értem - mondotta London. 
Jim szeme szikrázott. 
- Én is remélem - visszhangozta. 


- Harcos kedvükben lesznek az embereink - folytatta Mac. - Csak úgy forr majd bennük az 
indulat. Törni-zúzni akarnak majd. Az "ébereknek" pedig nincs valami sok sütnivalójuk; 
remélem, hogy megbolondulnak, és valami botrányt kezdeményeznek majd. 


Burton törődötten kelt fel a ládáról, odament Machez és gyengéden megérintette a vállát. 


- Mac - mondta -, sosem tapasztaltam még a ridegségnek és egy német háziasszony érzelgős- 
ségének, a tisztánlátásnak és a rózsaszín-szemüveges optimizmusnak olyan cifra vegyülékét, 
mint amilyen magában keveredett össze. Csak azt nem tudom, hogyan tud egymaga, 
egyszerre ennyiféle ember lenni. 


- Marhaság - mondta Mac. 
Az orvos ásított. 


- Jó. Ebben maradunk. Én lefekszem. Tudják, hol találnak meg, ha szükség van rám. De 
remélem, nem lesz szükség. 


Mac hirtelen felpillantott a sátor mennyezetére. Lusta, kövér esőcseppek potyogtak a ponyva 
tetejére. Egy, kettő, három - aztán tíz, tizenkettő koppant lágy dobszóval a sátortetőn. Mac 
felsóhajtott: 


- Úgy reméltem, hogy nem fog esni! Reggelre olyanok lesznek az emberek, mint az ázott 
ürgék. Nem marad bennük több kurázsi, mint egy tengeri malacban. 


- Én akkor is lefekszem - mondta a doktor. Kiment a sátorból, összecsapódott mögötte a 
ponyva. 


Mac nehézkesen ült le a koporsóra. Meggyorsult az esőcseppek dobolása. Odakint szólongatni 
kezdték egymást az emberek, de az eső most már a hangokat is elmosta. 


- Azt hiszem, egyetlenegy sátor sincs a táborban, amely ne ázna be - szólt Mac. - Uramisten, 
miért kell valaminek mindig közbejönnie? Miért kell mindig, de mindig a rövidebbet 
húznunk. 


Jim óvatosan leült Mac mellé a hosszú ládára. 


- Sose törődj vele, Mac. Sokszor van az úgy, hogy minél szerencsétlenebb az ember, annál 
keményebben harcol. Én is így voltam, Mac, amikor haldoklott az anyám, s még csak egy szót 
sem volt hajlandó szólni hozzám. Olyan szerencsétlennek éreztem magam akkor, hogy 
szembeszálltam volna ezer ördöggel is. Ne nyugtalankodjál. 


- A tanítvány oktatja a mestert, mi? - csattant fel Mac. - Ha még sokszor fordítod ellenem a 
saját fegyvereimet, megharagszom. Eridj, feküdj le Liza matracára. Végre is megsebesült a 
karod! Most már biztosan fáj is. 


- Hát, ami azt illeti, bizony tüzel. 
- Hát akkor feküdj le, és próbálj aludni egyet. 


Jim először szabadkozni próbált, de aztán mégis odament a földretett derékaljra és 
elnyújtózott rajta. Egész karjában, de még a mellében is érezte a seb lüktetését. Hallotta a 
mind jobban zuhogó eső zaját: az eső már ostorként vágott végig a sátorponyván. Nagy 
cseppek estek be, és amikor a sátor mennyezetének a közepe is beázott, a súlyos cseppek 
szétloccsantak a koporsón. 


Mac most a koporsó mellett ült. Fejét karjára hajtotta. London éber hiúz-szemei pedig egyre 
csak a lámpára meredtek. A táboron ismét csend ült, szüntelenül zuhogott az eső, de szellő se 
rebbent. Jim csakhamar lázas álomba merült. Múltak az órák, s az eső egyre csak ömlött. A 
sátorpóznán függő lámpa világa meg egyre sárgult. Még egy ideig sercegett a kék láng, azután 
kialudt. 

Amikor Jim felébredt, úgy érezte, mintha valami ládában aludt volna. Féloldalát kalodába 
zárta a fájdalmas merevség. Felnyitotta a szemét, körülnézett a sátorban. Szürkén, kedvetlenül 
érkezett el a hajnal. A koporsó ott volt a helyén, Mac és London azonban már nem. Jim 
kopácsolást hallott - bizonyára az verte fel álmából is -: odakint kalapáltak-ácsoltak az 
emberek. Jim egy ideig mozdulatlanul feküdt, úgy tekingetett körül a sátorban, de végül is 
megpróbált felülni. A fájdalomkaloda azonban nem engedte. Oldalára fordult, feltérdelt, majd 
felállt, közben meggörnyesztette a fájós vállát, hogy meg ne húzódjék. 


Csapódott a sátorponyva, Mac lépett be. Kék pamutszövet-zubbonyán csillogott a nedvesség. 
- Szervusz, Jim. Aludtál? Hogy van a karod? 
- Nagyon merev. Esik még? 


- Szitál szüntelen. Doki mindjárt itt lesz, megnézi a válladat. Úristen, milyen nedves odakint 
minden. Mihelyt elkezdenek egy kicsit járkálni az emberek, csupa locspocs az egész tábor. 


- Mi ez a kopácsolás? 


- Az emelvényt ácsoljuk, Joy koporsójának. Még egy ócska zászlót is kerítettünk, azzal 
takarjuk majd le a koporsót. 


Piszkos kis rongygöngyöleget mutatott fel, aztán ki-kiterítette: kopott, foltos amerikai zászló 
volt. Gondosan befedte vele a koporsót. 


- Nem, nem így - mondta. - Azt hiszem, ez így nem jó. A csillagoknak a szíve fölé kell 
kerülniük, így, ugye? 


- De koszos ez a zászló - mondotta Jim. 

- Tudom, mégis jó hatása lesz. A Dokinak most már minden pillanatban itt kell lennie. 
- Pokolian éhes vagyok. 

- Mindenki az. Reggelire üres zabkása lesz, se cukor, se tej - csak zab. 

- Még ezt is jólesik hallanom. Mintha ma nem lennél olyan rossz hangulatban, Mac. 


- Én? Mert az emberek nincsenek úgy összetörve, mint gondoltam. Az asszonyok ugyan 
rettenetesen nyavalyognak, de a férfiak a körülményekhez képest elég jól tartják magukat. 


Nagy sebbel-lobbal futott be a doktor. 
- Hogy van a karja, Jim? 

- Meglehetősen fáj. 

- Üljön csak le oda. Friss kötést kap. 


Jim leült egy ládára, nekidurálta magát, hogy jól bírja a várható fájdalmat, de az orvos 
ügyesen dolgozott: úgy távolította el a régi kötést, és alkalmazta az újat, hogy Jimnek nem is 
fájt. 
- Az öreg Dan egészen oda van - mondta közben. - Attól fél, hogy nem mehet el a temetésre. 
Azt mondja, ő robbantotta ki ezt a sztrájkot, most pedig egyszerre mindenki megfeledkezik 
róla. 


- Gondolja, Doki - kérdezte Mac -, hogy felrakhatnánk az öreget egy teherautóra, és magunk- 
kal vihetnénk? Csuda jó propaganda lenne. 


- Meg lehetne csinálni, Mac, de borzasztó fájdalmat okoznának a betegnek; és sokkos szövőd- 
mények léphetnek fel. Dan már öreg. Nyugalom Jim, mindjárt készen vagyok. De van egy 
ötletem. Azt mondjuk az öregúrnak, hogy elvisszük, s mihelyt megemeljük egy kicsit, 
biztosan könyörögni fog, hogy hagyjuk itt. Á, csak a sértett hiúság dolgozik benne. Úgy érzi, 
hogy Joy ellopta tőle a főszerepet. 


Burton gyengéden megveregette a kész kötést. 

- Megvan, Jim. Hogy érzi magát most? 

Jim óvatosan megmozdította a vállát. 

- Jobban. Nem vitás, hogy sokkal jobban. 

Mac így szólt: 

- Látogasd meg az öregurat reggeli után, Jim. A te barátod. 

- Jó. 

- Kicsit dilis az öreg - magyarázta Burton Jimnek. - Szőrmentén bánjon vele. Egy kicsit az 
agyára ment a sok izgalom. 


- Jó, jó, majd csak elboldogulok vele - mondotta Jim, és felállt. - Ó, hát igazán sokkal jobban 
érzem magam. 


- Együnk egy kis kukoricamálét - szólt Mac. - Idejében kell kezdenünk a temetést, hogy egy 
kissé akadályozzuk a városban a déli forgalmat, ha lehet. 


- Nagy emberbarát maga! - hördült fel a doktor. - Úristen, Mac, hogy micsoda gonosz egy 
alak maga! Ha én parancsolnék az ellentáborban, kiemelném magát innen és agyonlőném. 


- Egy szép napon úgyis megteszik - mondotta Mac. - A többi figurát már úgyis mind 
kipróbálták rajtam. 


Egyenként mentek ki a sátorból. Odakint a zuhogó vízcseppecskék elárasztották a levegőt; 
szürkén, párásan szitált az eső. Szürke fátyolszövet-függöny burkolta homályba a gyümölcs- 
fákat. Jim végigtekintett az átázott sátrak során. A tábor utcáit már sártengerré dagasztotta a 
járó-kelő emberek lába - s az emberek szakadatlanul jöttek-mentek, mert nem volt egy 
talpalatnyi száraz hely sem, ahová leülhettek volna. Az utcák végében, az árnyékszékek előtt 
hosszú sorok álltak. 


Burton, Mac és Jim megindultak a tűzhelyek felé. Nedves fa sűrű kék füstje szállt fel a kémé- 
nyekből. Hatalmas üstökben főtt a tüzhelyeken a kukoricamálé, amelyet hosszú rudakkal 
kavargattak a szakácsok. Jim érezte, mint csap a nyakába a szemetelő eső. Szorosabbra húzta 
a zubbonyát, begombolta a felső gombját. 


- Meg kellene fürödnöm - mondotta. 
- Fürödj meg lavórban. Más itt nincs. Nesze, elhoztam a csajkádat. 


Beálltak a tűzhelynél várakozó sor végére. A szakácsok kukoricamáléval töltötték meg a 
libasorban elvonulok csajkáját. Jim kimert magának egy kicsit a falapátkájával, s addig fújta, 
amíg ki nem hűlt. 


- Jóízű - mondotta. - Olyan éhes vagyok, mint a farkas. 


- Csodálkoznék is, ha nem volnál. London felügyel az emelvényépítésre. Gyere, menjünk oda 
mi Is. 


Átcaplattak a sártengeren, igyekezve elkerülni a még össze nem járt helyeket. Az újonnan 
ácsolt emelvény a tűzhelyek mögött állott: ócska kerítéscölöpökből és csatornapallókból 
ácsolt kis dobogó volt. Talán egy méternyire emelkedett a föld színe fölé. London éppen a 
karfát szögezte fel. 


- Hello - köszöntött rájuk. - Milyen volt a reggeli? 
- Ma még a sült salak is ízlett volna - mondotta Mac. - Több élelmünk nincs is, igaz-e? 
- Nincs bizony. Ha ezt megettük, vége. 


- Dick talán ma több szerencsével jár - szólt Jim. - Miért nem engeded, Mac, hogy elmenjek 
élelmet szerezni? Ugysem csinálok semmit. 


- Itt maradsz - szólt rá Mac. - Figyelj csak ide, London. Ezt a fiút kipécézték! Már kétszer is 
megpróbálták kikészíteni; most meg mindenáron el akar menni és egyedül kódorogni. 


- Ne légy már olyan hülye! - intette London Jimet. - Felültetünk a teherautóra, a koporsó 
mellé. Nem gyalogolhatsz a sebesüléseddel. Ulj csak fel szépen a teherautóra. 


- De a fene egye meg... - kezdte rá Jim. 
London fenyegetőn nézett rá. 


- Ne szemtelenkedj velem - mondotta. - Én vagyok itt a főnök. Ha majd te leszel a fejes, te 
mondod meg nekem, mit csináljak. Most még fordítva van. 


Jim szemében fellángolt a lázadás tüze. Gyorsan Macre pillantott, látta, hogy barátja 
mosolyogva várja a választ. 


- Jó - mondta Jim. - Azt csinálom, amit mondasz. 


- Más feladatom van a számodra, Jim! - szólt Mac. - Majd mondd meg te is, London, mit 
gondolsz felőle. Mi lenne, ha Jim járkálna egy kicsit a táborban, s beszélgetne az emberekkel? 
Kipuhatolná, hogymint gondolkoznak? Meg kellene tudnunk, hol a határ, ameddig 
elmehetünk. Azt hiszem, Jim előtt megnyílna az emberek szíve. 


- Mit akarsz megtudni? - kérdezte London. 
- Hát azt, hogy mi a véleményük most a sztrájkról? 
- Jó, én egyetértek - mondotta London. 


- Eridj, látogasd meg az öreg Dant - fordult Mac Jimhez. - Azután beszélj egy csomó 
emberrel, kis csoportokban. Ne igyekezz rávenni őket semmire. Csak bólints rá mindenre, 
amíg aztán meg nem tudod, hogy voltaképpen hogy-mint gondolkoznak. Vállalod, Jim? 


- Persze. Hol fekszik az öreg Dan? 


- Nézd csak. Látod a második sorban azt a sátrat, amelyik valamivel fehérebb a többinél? Az a 
Doki kórház-sátra. Biztosan ott fekszik az öreg. 


- Benézek hozzá - mondotta Jim. A maradék kukoricamálét is összekaparta fapálcikájával és 
megette. Megállt az egyik vizeshordónál, vizet mert a csajkájába, kimosta az edényt, s amikor 
elhaladt a sátra mellett, behajította. A sátorban egy kis mozgás támadt. Jim térdre ereszkedett, 
bemászott. Liza volt ott az ő sátrukban. Éppen befejezte a szoptatást, sietve befedte a mellét. 


- Hello - szólt Jim. 
Liza elpirult. 


- Hello - mondta alig hallhatóan. 


- Úgy volt, hogy a kórház-sátorban alszik, nem? 
- Igen, de ott férfiak voltak. 

- Remélem, nem ázott meg itt az éjjel. 

Liza gondosan megigazította a vállkendőjét. 

- Nem, nem ázott be a sátor. 


- Miért van úgy megijedve? - kérdezte Jim. - Nem bántom én magát. Hiszen egyszer már 
segítettünk magán, Mac meg én. 


- Tudom. Éppen ez az. 

- Hogyhogy? 

Liza arca majdnem egészen beleveszett a kendőbe. 
- Maga látott engem... meztelenül - mondta halkan. 
Jim elnevette magát, de aztán észbekapott. 


- Hát az igazán nem jelent semmit - mondta. - Ne legyenek rossz érzései emiatt. Segítenünk 
kellett magán. 


- Tudom. - Egy pillanatra Jimre emelte tekintetét. - Csak hát olyan furcsa érzés. 
- Sose törődjön vele - mondta Jim. - Hogy van a gyerek? 

- Jól. 

- Hogy megy a szoptatás? 

- Jól. - Liza egészen elvörösödött. Aztán kibökte: - Szeretek szoptatni. 

- Az természetes. 


- Szeretek szoptatni, mert... olyan jó. - Kendőjébe rejtette arcát. - Ezt nem kellett volna meg- 
mondanom magának. 


- Miért nem? 

- Nem tudom, de... nem kellett volna. Nem illik. Nem gondolja? De nem mondja el senkinek, 
ugye? 

- Nem hát. 


Jim elkapta tekintetét az asszonyról és kinézett. Odakint unottan szemetelt az eső. A 
sátorponyván sorban gyöngyöztek lefelé a cseppek. Jim kibámult a sátorból, mert ösztönösen 
érezte, hogy az asszony rá akar nézni, de csak akkor meri ráemelni a szemét, ha ő másfele 
néz. 


Liza pillantása bejárta Jim arcát, a világos háttérben sötétlő profilját. Tekintete a kidomborodó 
vállkötésre esett. 


- Mi van a karjával? - kérdezte. 

Jim megfordult, és Liza most nem kapta el a szemét. 
- Rám lőttek tegnap - mondta Jim. 

- Jaj! Fáj? 

- Kicsit. 


- Csak úgy rálőttek? Valakinek csak úgy eszébe jutott és magára lőtt? 


- Sztrájktörőkkel harcoltunk. Valamelyik góré rám lőtt. 

- Harcoltak? Maga is? 

- Igen. 

Liza szeme tágra meredt. Megbűvölten nézett Jim arcába. 

- De hát magának nincs puskája. 

- Nincs. 

Liza felsóhajtott. 

- Ki volt az az ember, aki tegnap este bejött a sátrunkba? - kérdezte. 
- Az a fiatalember? Dick. Jó barátom. 

- Kedves embernek látszik. 

- Meghiszem azt - mosolygott Jim -, nagyon kedves ember. 


- Csak egy kicsit szemtelen - mondta Liza. - Joey-nak, a férjemnek, nem tetszett a 
viselkedése. De én kedves embernek találtam. 


Jim térdre ereszkedett, hogy kimásszék a sátorból. 
- Reggelizett már? - kérdezte Lizától. 


- Joey most ment a reggelimért. - Most már bátrabban tekintett Jimre. - Megy a temetésre? - 
kérdezte. 


- Persze. 
- Én nem mehetek. J oey azt mondja, nem mehetek. 


- Igen, csúnya, nedves idő van. - Jim kimászott a sátorból. - Viszlát, kislány - szólt vissza. - 
Vigyázzon magára. 


- Viszlát - mondta Liza, majd kis szünet után hozzátette: - Nem beszél róla senkinek, ugye? 
Jim visszanézett rá. 
- Miről? Vagy úgy, a szoptatásról. Nem, nem beszélek róla. 


- Tudja - magyarázta Liza -, maga látott engem... úgy; így hát elmondtam magának. Magam 
sem tudom, miért. 


- Én sem tudom. Na, viszlát, kislány. 


Felegyenesedett és elment. Kevesen voltak odakint a szitáló párában. A legtöbb sztrájkoló 
már megette a maga kukoricamáléját, és visszament a sátrába. A tűzhelyek füstje lefele 
szálldogált. A szitáló esőt kissé ferdén sodorta az enyhe szél. Jim elhaladt London sátra 
mellett, benézett: tíz-tizenkét ember állta körül a koporsót. Jim már indult volna befelé, de 
észbekapott, s elsétált a fehér kórház-sátorig. Különös, gyakorlatias rend uralkodott a 
sátorban: néhány egészségügyi kellék, kötszerek, jódosüvegek, egy nagy üveg só, s egy orvosi 
táska - mind ott állt glédában, egy nagy ládán. 


Az öreg Dan feltámasztva feküdt a tábori ágyon; a földön széles nyakú vizelőedény állt, meg 
egy régimódi ágytál. Megnőtt és kuszáltabb lett az öreg Dan szakálla, beesettebb az arca. 
Szeme vadul vágott Jim felé. 


- Úgy! - mondta -, hát eljöttél végre. A magadfajta szemtelen fráter, ha megkapja, amit akart, 
egyszerűen cserben hagyja az embert. 


- Hogy érzed magad, Dan? - kérdezte csendesítőleg Jim. 


- Hát érdekes az? A doktor, az rendes ember, az egyetlen rendes ember az egész tetves 
bandában. 


Jim egy ládát húzott az ágyhoz, leült. 
- Ne dühöngj, Dan. Nézd, én is megkaptam a magamét. Belelőttek a vállamba. 


- Úgy kell neked - szólt komoran Dan. - Ti taknyosok, nem tudtok vigyázni magatokra. Csak 
azt csodálom, hogy nem estek mindjárt holtan össze, amint egy kis szellő ér. - Jim nem 
válaszolt. - Itt hagytok engem döglődni! - kiáltott fel Dan. - Azt hiszitek, nem emlékszem 
semmire. Odafenn, azon az almafán, egyebet sem lehetett hallani tőletek, mint "sztrájk, 
sztrájk!" És erre ki robbantja ki a sztrájkot? Ti? Fenét! Én! Azt hiszitek, én nem tudom? Én 
robbantottam ki, azzal, hogy eltörtem a csipőcsontomat. És akkor itt hagytok engem, egyedül. 


- Tudjuk, Dan. Mindannyian tudjuk. 


- Hát akkor miért nincs nekem szavam? Úgy kezeltek, mint valami hülye kis gyereket. - 
Dühösen hadonászott. Arca összerándult a fájdalomtól. - Az egész kompánia elmegy a 
temetésre, engem meg itt hagynak! Velem senki se törődik! 


- Nem így van, Dan - vetette közbe Jim. - Felteszünk egy teherautóra és elviszünk, mégpedig 
a menet élén. 


Dan eltátotta a száját, kilátszott mind a négy hosszú mókusfoga. Kezei lassan-lassan meg- 
pihentek az ágyon. 


- Igaz lelkedre mondod? - kérdezte. - Teherautón? 
- Ezt mondta a főnök. Azt mondta, te vagy az igazi vezető, ott van tehát a helyed. 


Dan igen komoran meredt a világba. Száját méltóságteljesre, katonásan-komolyra szorította 
össze. 


- Hát bizony úgy is illik. A főnök csak tudja. - A kezére bámult. Tekintete ellágyult, 
gyerekessé vált. - Én vezetem majd az embereket - mondta szelíden. - Évszázadok óta ez kell 
a robotoló kulinak: vezető. Én majd vezetem őket, amíg meg nem látják a világosságot. Egyéb 
dolguk nem lesz, mint hogy hallgassanak a szavamra. Azt mondom majd nekik: "Ezt meg ezt 
csináljátok, ti emberek", s erre ők megcsinálják. Meg azt mondom majd: "Azonnal 
odamentek, ti lusta disznók!" és istenemre, odamennek, mert én ki nem állhatom a lusta 
disznókat. Amint beszédre nyitom a számat, máris teljesíteniük kell a parancsomat. - 
Szeretetteljesen mosolygott: - Szegény, szerencsétlen flótások - mondta. - Soha senki sem 
mondta meg nekik, mit kell tenniük. Sohasem volt igazi vezetőjük. 


- Igaz - helyeselt Jim. 


- Hát most majd nagy változások lesznek! - kiáltott fel Dan. - Mondd meg nekik, hogy én 
mondtam. Mondd meg nekik, hogy éppen most dolgozok ki egy tervet. Még egypár nap, és 
ott leszek közöttük. Mondd meg nekik, legyenek türelemmel, nemsokára fel tudok kelni, és 
akkor majd az élükre állok. 


- Jó, megmondom nekik - bólintott Jim. 
Dr. Burton lépett be a sátorba. 


- Jó reggelt, Dan. Hello, Jim. Dan, hol az az ember, akit azzal bíztam meg, hogy vigyázzon 
magára? 


- Kiment - panaszolta Dan. - Kiment, hogy reggelit hozzon nekem. Azóta is hozza. 


- Kell az ágytál, Dan? 

- Nem kell. 

- Beadta az az ember a beöntést? 

- Nem adta be. 

- Más ápolót kell szereznem magának, Dan. 

- Ja igaz, Doki! Azt mondja ez a taknyos kölyök itt, hogy megyek a temetésre, teherautón. 
- Bizony, Dan. Ha akar, mehet. 

Dan mosolyogva hanyatlott vissza a párnájára. 

- Éppen ideje, hogy velem is törődjék valaki - mondotta elégedetten. 

Jim felállt a ládáról. 

- Viszontlátásra, Dan - mondta. Burton kikísérte. - Bedilizik az öreg, Doki? - kérdezte Jim. 


- Nem. Csak hát öreg már. Megrázkódtatás érte. A csontjai sem forrnak össze valami 
könnyen. 


- De milyen bolondokat beszél! 


- Az az ember, akit megkértem, hogy vigyázzon Danre, nem látta el a feladatát. Dannek 
beöntés kell. A székrekedés néha bizony gyengíti az elmét. De Dan nem bolond, csak éppen 
öreg, Jim. Maga nagyon boldoggá tette őt. Látogassa gyakrabban. 


- Gondolja, hogy Dan ki tud menni a temetésre? 


- Nem. Megártana neki, ha összevissza rázná a teherautó. Valahogy majd elintézzük ezt is. 
Hát a maga karja hogy van? 


- Egészen meg is feledkeztem róla. 


- Az jó. Vigyázzon, hogy hideg ne érje. Nagyon kellemetlen dolog keveredhet belőle, ha nem 
ügyel rá. No, viszontlátásra. Az emberek nem hajlandók földet lapátolni a pöcegödrökbe. 
Kifogyott a fertőtlenítőnk. Feltétlenül kell valamilyen fertőtlenítőt szereznünk - akármilyet. 


Elsietett. Járás közben még motyogott magában. 


Jim körülnézett, hogy kivel beszélgethetne. Akiket csak megpillantott, sátortól sátorig siettek 
a szitáló esőben. Mély és fekete volt most már az utcákon a latyak. Ott volt a közelben az 
egyik nagy brigádsátor. Jim odabentről hangokat hallott, s bement. A barnálló félhomályban 
tíz-tizenkét ember kucorgott a pokrócokon. Amint Jim belépett, elhalt a beszélgetés. Az 
emberek nézték őt, és várták, mi lesz. Jim a zsebébe nyúlt, elővette a Mactől kapott 
dohányzacskót. 


- Jó reggelt - szólalt meg. Semmi válasz. - Fáj a karom - folytatta Jim. - Nem sodorna nekem 
valamelyikőtök egy cigarettát? 


Az elöl ülők egyike elvette Jimtől a dohányzacskót, és gyorsan megsodorta a cigarettát. Jim 
átvette, aztán kört írt le a kezével: - Add körbe. Nincs olyan sok dohány ebben a táborban. - 
Kézről kézre járt a dohányzacskó. Egy rövidre nyírt bajuszú, testes kis ember ezt mondta: - 
Ülj le az ágyamra, te srác! Nem te vagy az, akit tegnap eltaláltak? 


- Az egyik - nevetett Jim. - Nem az, amelyik meghalt, hanem a másik, amelyik meg tudott 
lógni. 


Kacagva méltányolták a tréfát. Keskeny állú, fénylő pofacsontú férfi vetett véget a 
nevetésnek: 


- Miért ma temetik el azt az emberkét? - kérdezte. 

- Miért ne temetnék el ma? - válaszolt kérdéssel Jim. 

- Hát csak mert mindenkinél három napot szoktak várni. 

A testes kis ember füstfelhőt fújt ki a száján: 

- Ha egyszer meghalt az ember, akkor halott is marad - mondotta. 


- De tegyük fel, hogy nem halt meg - szólt sötéten Keskenyállú. - Tegyük fel, hogy csak olyan 
állapotban van, mintha meghalt volna. S tegyük fel, hogy akkor élve temetjük el. Nekünk is 
meg kéne várnunk azt a három napot, mint másnak. 


Sima, gúnyos hangon szólalt meg valaki. Jim odanézett: magas férfi volt, fehér- és ránctalan 
homlokú. 


- Nem alszik az - mondta. - Ebben bizonyos lehetsz. Ha tudnád, mit csinál egy olyan 
temetkezési vállalkozó, biztos volnál benne, hogy az az emberke nincs semmiféle "állapot- 
ban". 


- De lehetne - erősködött Keskenyállú. - Miért kockáztassunk? 


- Hát ha tud aludni, amikor balzsamozó-folyadékkal vannak tele az erei - gúnyolódott 
Fehérhomlokú -, akkor ugyancsak fene jó alvó. 


- Ezt csinálják az emberrel ilyenkor? 


- Ezt bizony. Ismertem egy ipsét, aki temetkezési vállalkozónál dolgozott. Olyanokat mesélt, 
hogy el se hinnétek. 


- Inkább el se mondd - szólt Keskenyállú. - Nem sül ki semmi jó az ilyen beszédből. 


- Ki volt tulajdonképpen az a kis ember? - kérdezte a testes. - Láttam, amikor megpróbálta a 
mi oldalunkra állítani a sztrájktörőket, láttam, amint megindult mifelénk, és akkor egyszerre 
csak: puff! és összerogy. 


Jim egy pillanatra az ajkához illesztette meggyújtatlan cigarettáját. 
- Én ismertem - mondotta. - Kedves kis ember volt. Olyan munkásvezérféle. 


- Úgy látszik - szólt Fehérhomlokú -, jutalmat tűztek ki a munkásvezérek fejére. Nem élnek 
azok sokáig. Figyeljétek csak azt a csörgőkígyót, Samet. Azt, aki azt mondja magáról, hogy 
kikötőmunkás. Fogadni mernék, hogy egy fél éven belül kiterítik. 


- Hát Londonnal mi lesz? - kérdezte egy fekete fiú. - Gondolod, hogy őt is elintézik, mint 
Dakint? 


- Ugyan! - szólt közbe Keskenyállú. - London tud vigyázni magára. Londonnak helyén van az 
esze. 


- Ha Londonnak helyén van az esze, akkor mi a fenét ücsörgünk itt? - mondta Fehérhomlokú. 
- Marhaság ez a sztrájk. Valaki keres ezen. Ha majd meleg lesz a helyzet, valaki elad 
bennünket, és majd mi isszuk meg az egésznek a levét. 


Széles vállú, izmos ember térdelt most fel ültő helyéből, s ugrásra készen lapult, mint valami 
állat. Ugy vicsorgott, hogy minden foga kilátszott, szemében pedig vörös tűz lángolt: 


- Elég volt, te okos - mondta. - Régóta ismerem én Londont. És ha te azt akarod mondani, 
hogy London úgy intézi a dolgot, hogy eladjon bennünket, hát akkor jobb lesz, ha mi ketten 


megverekszünk, akár most rögtön! Nem tudok én semmit erről a sztrájkról. De csinálom, mert 
London azt mondja, hogy helyes. Hagyd hát abba a pimasz bemondásaidat. 


Fehérhomlokú hűvösen nézett rá: 
- Csuda kemény legény vagy, mi? 
- Ahhoz éppen elég kemény, hogy összetörjem a képedet. 


- Hagyjátok abba - vágott közbe Jim. - Minek verekednénk? Ha mindenáron verekedni 
akartok, lesz még elég verekednivalója valamennyiünknek. 


A széles vállú morogva ült vissza a pokrócára: 

- Senki se mondhat rosszat Londonra az én jelenlétemben - jelentette ki. 
- Hogyan találtak el? - kérdezte Jimtől a kis kövér. 

- Futtában - felelte Jim. - Valósággal szárnyakat kaptam a golyótól. 

- Valaki azt mesélte, hogy alaposan összevertetek egy pár sztrájktörőt. 

- Igaz. 

Fehérhomlokú ismét közbeszólt: 


- Azt mondják, teherautószámra érkeznek a sztrájktörők. Azt is mondják, hogy tele a zsebük 
könnygázbombával. 


- Hazugság! - vágta rá Jim. - Mindig ilyen rémhírekkel próbálnak ráijeszteni az emberekre. 
Fehérhomlokú azonban folytatta: 


- Úgy hallom, a górék megüzenték Londonnak, hogy addig nem hajlandók tárgyalni, amíg 
vörösök vannak a táborban. 


Erre ismét felélénkült a széles vállú, izmos ember: 
- No és kik azok a vörösök? A te beszéded vörösebb, mint bárkié, akivel eddig találkoztam. 


- Azt hiszem - folytatta Fehérhomlokú -, hogy a doktor például vörös. Mit keres itt egy orvos? 
Fizetést itt nem kap. Hát akkor ki fizeti? De megfizetik azt jól, sose féljetek. - Nagyképűen 
pislogott. - Ki tudja, honnét kapja a pénzt, lehet, hogy... 


Jim kiköpött. Egészen sápadt volt. 


- Náladnál aljasabb gazembert még nem láttam! Azt hiszed, mindenki olyan ronda patkány, 
mint amilyen te vagy. 


A széles vállú, izmos ember megint feltérdelt: 


- Igaza van ennek a fiúnak - mondotta. - Ő most nem tud összeverni téged, de én igen. És 
esküszöm, össze is verlek, ha be nem fogod a mocskos pofádat. 


Fehérhomlokú lassan felállt, s odament a bejárathoz. 


- Rendben van, legénykék - mondta feléjük fordulva -, de csak figyeljétek meg: London 
hamarosan azt fogja javasolni, álljatok munkába. O meg kap egy új kocsit, vagy valami fix 
állást. Csak figyeljétek meg. 


A tagbaszakadt gyorsan térdre emelkedett, de Fehérhomlokú kiugrott a sátorból. 
- Ki ez a fickó? - kérdezte Jim. - Itt alszik ebben a sátorban? 


- A fenét. Csak nemrég jött be. 


- Látta már valamelyikőtök azelőtt 15? 

- Én ugyan nem - rázta a fejét mindegyik. - Én soha. 

- Az istenit! - kiáltott fel Jim. - Akkor hát ide küldték! 
- Ki küldte volna? - kérdezte a kövér. 


- Hát a górék. Azért küldték, hogy ilyeneket beszéljen, és bizalmatlanságot keltsen bennetek 
Londonnal szemben. Hát nem értitek? Az ilyesmi viszályt szíthat a táborban. Nem volna 
rossz, ha egypáran utánamennétek és gondoskodnátok róla, hogy kitakarodjék a táborból. 


A tagbaszakadt feltápászkodott. 
- Majd én - mondta. - Ez éppen nekem való feladat. 
Ezzel kiment. 


- Vigyázni kell - mondta Jim. - Az ilyen emberek azt akarják bebeszélni nektek, hogy a 
sztrájkot már leverték. Ne üljetek fel a hazugságoknak. 


A kövér ember kibámult a szabadba: 


- Az nem hazugság, hogy az élelem kifogyott - mondotta. - Az sem hazugság, hogy az a főtt 
tehéneledel nem valami kiadós reggeli. Az ilyesminek a terjesztéséhez nem kellenek beépített 
emberek. 


- De ki kell tartanunk! - kiáltott fel Jim. - Ki kell tartanunk és kész! Ha elveszítjük ezt a 
sztrájkot, akkor nekünk befütyültek. Es nemcsak nekünk. Minden dolgozó megérezné az 
egész országban. 


A kövér bólintott: 


- Az már igaz - helyeselt -, minden összefügg. Semmit sem lehet különválasztani. Vannak, 
akik azt gondolják, nem baj, akármi történik, csak ők éljenek kellemesen; de nem megy, mert 
nekik sem javul meg az életük, csak a többiekével együtt. 


Egy középkorú férfi, aki valahol a háttérben feküdt, most hirtelen felült: 


- Tudjátok, mi a baj a munkásemberekkel? - tette fel a kérdést. - Hát én megmondom. Túl 
sokat beszélnek. Ha többet ütnének és kevesebbet vitatkoznának, mennének valamire. 


Abbahagyta a mondókáját. Az emberek felfigyeltek: odakintről mozgolódás hallatszott; léptek 
csoszogása, beszéd moraja, emberek hangja terjedt lágyan, akár az illat. A sátorban mindenki 
csendben ült és fülelt. Kicsit felerősödtek a hanghullámok. Léptek cuppogtak a latyakban. 
Egy csoport elhaladt a sátor mellett. 


Jim felkelt, s a bejárathoz ment. Abban a pillanatban nézett be valaki s így szólt: 
- Gyertek, emberek, most hozzák a koporsót. 


Jim kilépett. Még mindig szitált a pára, rézsűt fújta a szél az apró, könnyű, hópehelyszerűen 
lebegő cseppeket. Itt-ott egy-egy meglazult, átázott sátorponyvadarab mozdult a szélben. Jim 
végignézett az utcán. A hír már elterjedt; csak úgy özönlöttek a sátrakból a férfiak, az 
asszonyok. Lassan nyomultak minden irányból az emelvény felé. S ahogy mind tömörebb lett 
a tömeg, úgy olvadt össze a hangok sokasága egyetlenegy hanggá, a lépések zöreje egyetlen 
hatalmas türelmetlen mozgolódássá. Jim elnézte az arcokat. A szemek vakon bámultak, a 
fejüket pedig hátra vetették az emberek, mintha szaglásztak volna. Odatódultak az emelvény- 
hez, szorosan körülállták. 


Hat ember hozta London sátrából a koporsót. A koporsónak nem volt fogója. Az emberek 
párosával vitték, összekulcsolták kezüket a koporsó alatt, s az alkarjukon hordták a terhet. 


Tétován zökkenve meg-megálltak, igyekeztek lépést tartani; s amint kialakult a ringó ritmus, 
lassan közeledtek a latyakban az emelvény felé. Fejük fedetlen volt, az esőcseppek szürke por 
módjára ülepedtek meg a hajukban. Az enyhe szél fellebbentette, visszafújta, majd ismét 
meglebbentette a piszkos zászló egyik sarkát. Ösvény nyílt az embertömegben a koporsó 
előtt, s a koporsóvivők mentek, mentek tovább, arcukat megmerevítette a szertartásos 
ünnepélyesség, nyakukat megfeszítették, állukat leszegték. Az ösvény szélén álló emberek 
meredten nézték a koporsót. Elcsendesedtek, amikor odaért a menet, s izgatottan suttogtak, 
amikor már elhaladt. Néhányan lopva keresztet vetettek. A menet az emelvényhez ért. Az első 
pár a deszkákra helyezte a koporsó elejét, a többiek pedig előrecsúsztatták a ládát, míg végül 
szilárdan állt. 


Jim London sátrához sietett. London és Mac volt ott. 
- De szeretném, ha te beszélnél, Mac! - mondta London. - Nem tudok én beszélni. 


- Ugyan! Meglátod, menni fog. Ne felejtsd el, amit mondtam: igyekezzél úgy intézni a dolgot, 
hogy a tömeg válaszoljon neked. Ha megindul a felelgetés, nyert ügyed van. Régi gyűlési 
fogás, de mindig beválik, ha tömeggel van dolga az embernek. 


- Csináld inkább te, Mac - mondta rémülten London. - Becsületistenemre, én nem tudom. 
Hisz nem is ismertem a halottat. 


- Hát csak megj fel oda szépen és próbáld meg - mondta utálkozva Mac. - Ha meg belesülsz, 
ott leszek és kisegítlek. 


London begombolta kék ingének gallérját, s a hajtókát felfelé fordította. Begombolta ócska 
fekete szerzszakóját a mellén, aztán helyrerángatta, lesimítgatta. Kezével oldalt és hátul 
lesimította tonzúrásan nőtt haját; aztán valami merev, nehézkesen ünnepélyes pózba vágta 
magát. Bejött a sovány arcú Sam, odaállt London mellé. London tekintélyes-méltóságosan 
lépett ki a sátorból. Mac, Jim és Sam felsorakoztak mögötte; London egyedül ment végig a 
latyakos utcán, mögötte a kis díszkíséret. Közeledtére felé fordultak a tekintetek. Megszakadt 
a halk beszélgetés. Újabb ösvény nyílt, ezúttal a vezetőnek, s amikor elhaladt, megint csak 
utána fordultak az arcok. 


London felkapaszkodott az emelvényre. Egyedül állt ott, a tömeg fölé emelkedve. Az arcok, a 
szemek - a kifejezéstelen üveges szemek - felszegeződtek rá. London lepillantott a fenyőfa- 
koporsóra, aztán kiegyenesedett. Úgy látszott, vonakodva töri meg a csendet, amelyben még a 
lélegzetvétel is hallható volt. A hangja távolból, ünnepélyesen csengett: 


- Azért jöttem fel ide, hogy valami beszédfélét mondjak. De nem értek én a beszédhez. - 
Szünetet tartott, nézte a rátekintő arcokat. - Ezt a kis embert megölték tegnap. Mindnyájan 
láttátok. Át akart jönni a mi oldalunkra, erre valaki lepuffantotta. Pedig nem bántott ő senkit. - 
Megint szünetet tartott, arca töprengést árult el. - Hát mit mondhat ilyenkor az ember? El 
fogjuk temetni. Mihozzánk tartozott, lelőtték. Mit mondhatok még? Kivonulunk mindannyian 
és eltemetjük. Mert a mi emberünk volt. Olyanféle volt, mint mi mindnyájan. Ami vele 
történt, megtörténhet itt akármelyikünkkel. - Abbahagyta, nyitva maradt a szája... - Én... én 
nem értek a beszédhez - mondta zavartan. - Van itt valaki közöttünk, aki ismerte ezt a kis 
embert. Inkább hagyom őt beszélni. - Lassan arra fordította a tekintetét, amerre Mac állott. - 
Gyere fel, Mac. Beszélj nekik a kis emberről. 


Mac kirázta magát merevségéből, és szinte rávetette magát az emelvényre. 


- De mennyire, hogy beszélek róla! - kiáltotta szenvedélyesen. - Joynak hívták őt. Vörös volt! 
Értitek? Vörös! Azt akarta, hogy az olyan embereknek, mint ti vagytok, legyen elég enni- 
valójuk, és hogy olyan helyen alhassanak, ahol nem áznak meg. Saját magának nem akart ő 
semmit. Vörös volt! - kiáltotta Mac. - Tudjátok most már, hogy miféle volt? Az államrendet 


veszélyeztető, utolsó csirkefogó! Nem tudom, láttátok-e azt a torzzá vert arcát? A zsaruk 
tették ezt vele, azért, mert vörös volt. Eltörték a két kezét, széttörték az állkapcsát, sztráj- 
körségen volt, amikor ezt tették vele a rendőrök. Azután lesittelték. Azután jött egy doktor és 
végigmérte őt. "Nem kezelek én piszkos vörösöket" - aszondta a doktor. Joy ott maradt hát a 
törött állkapcsával. Veszedelmes ember volt, mert azt akarta, hogy az olyan embereknek, mint 
ti, elegendő ennivaló jusson. - Egyre halkult a hangja, szakértő szeme az embereket figyelte: 
látta, mint fokozódik a tekintetekben a feszültség, mert az emberek összpontosították figyel- 
miüket, hogy megértsék egyre halkuló szavát; látta, mint hajolnak előre a testek. - Én ismertem 
őt - mondotta, majd egyszerre kiabálásba csapott át: - És ti vajon mivel háláljátok meg, amit 
tett? Bedobjátok egy gödörbe, és földet lapátoltok rá. És aztán elfelejtitek őt. 


A tömegben egy asszony hisztérikusan felzokogott. 

- Joy tiértetek harcolt! - kiáltotta Mac. - El fogjátok valaha is felejteni? 
A tömegben egy ember felkiáltott: 

- Nem! Esküszöm, hogy nem! 

Mac tovább ütötte a vasat: 

- Szó nélkül hagyjátok, hogy megöljék? Csak lapultok és tűrtök? 
Ezúttal már kórus válaszolt: 

- Neeem! 

Mac most kántálásra váltott át: 

- Csak úgy bedobjátok egy gödörbe? 

- Neeem! - hangzott a felelet, s a testek is előre lendültek egy kicsit. 
- Tiértetek harcolt. El fogjátok őt felejteni? 

- Neeem! 


- Keresztülvonulunk a városon. Hagyjátok majd, hogy holmi rothadt zsaruk feltartóztassanak 
bennünket? 


- Neeem - mennydörögte a tömeg, előre-hátra himbálózva a beszéd ütemére. Majd 
egyensúlyba billenve készültek a következő válaszra. 


Mac azonban megtörte a ritmust, s ez szétzilálta a tömeg mozgását. 


- Ez a kis ember - mondta csendesen Mac - mindnyájunk lelke. De nem fogunk imádkozni 
érte. Neki nincs szüksége imádságra. Nekünk sincs szükségünk imádságra. Bunkósbotokra 
van szükségünk. 


A tömeg sóvárogva igyekezett újra belelendülni a ritmusba: 
- Bunkósbotokat! - kiáltották az emberek. - Bunkósbotokat! 
Aztán csendben várták a fejleményeket. 


- Jó - mondta Mac kurtán. - Bedobjuk ezt a vörös gazfickót a földbe, de azért ő velünk marad. 
És az isten irgalmazzon annak, aki megpróbál feltartóztatni minket. 


Hirtelen-váratlan lejött az emelvényről; ott hagyta a kielégítetlen, ingerült tömeget. Csodál- 
kozva meredtek egymásra a tekintetek. 


London is lelépett az emelvényről. Odaszólt a koporsóvivőknek: 


- Tegyétek fel Albert Johnson teherautójára. Néhány perc múlva indulunk. 


Ezzel követte Macet, aki éppen kifele furakodott a tömegből. 
Amikor Mac kikecmergett a tumultusból, dr. Burton csatlakozott hozzá. 


- Tud maga bánni ezekkel, Mac, az biztos - mondta csendesen. - Nincs az a pap, aki ilyen 
gyorsan meg tudna mozgatni egy gyászoló gyülekezetet. Miért nem folytatta még egy 
darabig? Még egy perc, és eksztázisban fetreng mindenki. 


Mac ingerülten válaszolt: 


- Ne piszkáljon engem folyton, Doki. Nehéz munkám van, és minden eszközt fel kell 
használnom, hogy el tudjam végezni. 


- Jó, jó, de hol tanulta, Mac? 
- Micsodát? 
- Hát ezt a sok fogást. 


- Ne érdeklődjék már annyit, Doki. Mit törődik maga azzal, hogy hogyan csinálják az 
ilyesmit? 


- Azt tudom, hogy hogyan csinálják - mondotta Burton. - Csak az érdekelne, hogy maga hol 
tanulta. Igaz, most jut eszembe: az öreg Dan belenyugodott: nem megy a temetésre. Akkor 
döntött így, amikor megemeltük őt. 


London és Jim utolérte őket. 
- Azt ajánlom, hagyj itt erős őrséget, London - szólt Mac. 
- Oké. Megmondom Samnek, maradjon itt, úgy száz emberrel. Szép beszéd volt, Mac. 


- Nem volt időm előre átgondolni. Menjünk minél hamarabb, még mielőtt lehiggad a társaság. 
Mihelyt megindulnak, oké. De ha sokat hagyjuk őket álldogálni... 


Megálltak, visszanéztek. A koporsóvivők imbolyogva törtek maguknak utat a tömegben, 
alkarjukon vitték a koporsót. Széttöredezett az embercsomó, a koporsó mögött széthúzódott a 
tömeg. Enyhén szitált a pára. Nyugat felől, a felhők közt támadt kis hasadékban kibukkant 
egy halványkék folt, s a zajtalan szél nyomán a szemük láttára kezdett felszakadozni a 
felhőzet. 


- Talán még szép időnk lesz ma - mondta Mac. Aztán Jimhez fordult: - Rólad meg csaknem 
megfeledkeztem. Hogy érzed magad? 


- Jól. 
- Nem hiszem, hogy jót tenne neked a sok gyaloglás. Szállj fel a teherautóra. 
- Nem. Inkább gyalog megyek. Nem tetszene az embereknek, ha kocsikáznék. 


- Erre is gondoltam - mondotta Mac. - A koporsó-vivőket is a teherautóra ültetjük, úgyhogy te 
15 nyugodtan felszállhatsz. Mehetünk, London? 


- Mehetünk. 

A koporsó egy ócska Dodgeteherautón pihent. Kétfelől a koporsóvivők ültek, lábukat oldalt 
lógatták lefelé. Jim a koporsó mögött ült, ő hátul lógatta ki a lábát az autóból. Zakatolt, 
köhécselt a motor; Albert Johnson kivezette az autót a kocsisorból, megállt az úton, s 
megvárta, amíg felsorakoznak az emberek, nyolcan egy-egy sorban. Első sebességgel lassan 
kocogott az úton, utána hosszú sorban csoszogott a menet. Az őrségen hátrahagyott száz 
ember ott állt a táborban, nézték, mint vonul el a többi. 


Azok eleinte igyekeztek egyszerre lépni. "Egy-kettő, egy-kettő" - hajtogatták, de hamar 
belefáradtak. Csosszant-vánszorgott a sok láb a kavicsos úton. Halkan zümmögött az egész 
tömeg: mindenki igyekezett fojtott hangon beszélni, hogy ezzel is megadja a koporsónak a 
kellő tiszteletet. A beton országúton már várta a menetet tizenkét motorkerékpáros rendőr. 
Kapitányuk túrakocsiban ült, onnan kiabálta: 


- Mi nem zavarjuk magukat. Mi mindig csak irányítjuk a díszszemlét. 


Élesen koppantak a léptek a betonon. Szakadozottan, rendetlenül vonult a menet Csak a 
városba érve igazodtak ki a sorok. A lakosok a kertekből, a mellékutcákból nézték a 
felvonulást. Sokan levették kalapjukat, amikor meglátták a koporsót. De Mac kívánsága nem 
teljesült. Rendőrök álltak minden utcasarkon, s irányították a forgalmat: más irányba terelték, 
hogy szabad utat biztosítsanak a temetési menetnek. Amikor a menet Torgas üzleti negyedébe 
ért, előbújt a felhők mögül a nap, sugarai megcsillantak a nedves úton. A hirtelen támadt 
melegben gőzölgött a menetelő emberek nedves ruhája. A mellékutcákban most már tömött 
sorokban álltak a kíváncsiak, bámulták a koporsót; a menetelők ismét kiigazították soraikat, 
tömörültek a brigádok. Egyszerre léptek az emberek, arcuk ünnepélyes kifejezést öltött. Senki 
sem zavarta a felvonulást, egyetlenegy jármű sem tünt fel az úton. 


A teherautót követő menet átvonult a városon, aztán áthaladt a ritkuló házsorok között, majd a 
falusias tájon, a megyei temető felé. A várostól egy mérföldnyire volt az elgazosodott kis 
temető. A friss sírokon fémmel bevont kis fejfák, nevekkel, dátumokkal, az egyik parcella 
mögött nedves, friss földkupac. A temető kapujánál megállt a teherautó. Leszálltak a koporsó- 
vivők, ismét alkarjukra vették a koporsót. Odakint az országúton a közlekedési rendőrök 
megállították gépeiket, vártak. 


Albert Johnson két vontatókötelet vett elő a sofőrülés alól, s követte a koporsóvivőket. 
Megbomlottak a sorok, a koporsó után tódult a tömeg is. Jim leugrott az autóról, csatlakozni 
akart a többiekhez, de Mac megállította. 


- Hagyd, bízd csak rájuk. A felvonulás volt a fő. Mi majd itt várunk. 
Vörös hajú fiatalember tűnt fel a temető kapujában, és feléjük tartott. 

- Ismernek maguk valami Mac nevű embert? - kérdezte, amikor odaért. 
- Engem hívnak úgy. 

- Hát akkor ismer maga egy Dick nevezetűt? 

- Ismerek hát! 

- Igen? Mi annak a vezetékneve? 

- Halsing. Miért, mi baj van vele? 


- Semmi, csak ezt a cédulát küldi. 


Mac széthajtogatta a papírszeletet, elolvasta az üzenetet. 

- Hűha! - kiáltott fel. - I[denézz, Jim. 

Jim átvette a cédulát. Ez állt rajta: 
"A hölgy megnyerte a csatát. Tanyájának címe: Vidéki postai 
kézbesítés, 221. sz. postaláda, Gallinas Road. Azonnal küldj 
teherautót. Van itt két tehén - öreg, mint az országút -, egy bika- 
borjú, meg tíz zsák bab. Küldj néhány embert, hogy levágják a 
teheneket. 


Dick. 
U. 1. Tegnap este majdnem lebuktam. 
U. 1. Legfeljebb tizenkét piszkafa." 
Mac kacagott. 
- Hát ez isteni! Óriási! Két tehén, egy borjú, és bab! Időt nyertünk, Jim! Eridj, keresd meg 
Londont. Mondd meg neki, jöjjön ide, amilyen gyorsan csak tud. 


Jim nekiiramodott, keresztülfurakodott a tömegen. Egy perc múlva visszajött. London ott 
sietett mellette. 


- Megmondta Jim, mi újság, London? - kiáltotta Mac. - Megmondta? 
- Azt mondja, van élelem. 


- De van ám! Két tehén, egy borjú, meg tíz zsák bab! Akár rögtön elmehetnek érte az 
emberek, ezen a teherautón. 


A temetőnek arról az oldaláról, ahol a tömeg állt, jellegzetes zörej hallatszott: hullottak a 
rögök a fenyőfakoporsóra. 


- Szó se róla - mondta Mac -, az emberek jól fogják érezni magukat, ha majd megtöltötték a 
hasukat hússal meg babbal. 


- Magam is de szívesen megennék már egy szelet húst! - mondotta London. 


- Ide hallgass, London. Én elmegyek azon a teherautón. Adj mellém úgy tíz embert. Te is 
velem jöhetsz, Jim. - Tétovázott. - Hol szerezzük a fát? Mert az is körülbelül kifogyott. 
Figyelj csak, London. Mindenki szedjen össze néhány fadarabot: kerítéskarót, csatornapallót, 
akármit. Mondd meg nekik, mire kell. Azután: mihelyt visszaértek, ássatok egy gödröt, 
rakjatok benne tüzet. Elég ócska holmi van azokban a ronda, rozoga kocsikban, úgyhogy nem 
lesz nehéz valami védőfalfélét összeeszkábálni. Rakjatok jó nagy tüzet. - Odafordult a vörös 
hajú fiatalemberhez. - Hol van az a Gallinas Road? 


- Körülbelül egy mérföldnyire innen. Engem majd letehetnek útközben. 


- Szólok Albert Johnsonnak és még egypár embernek - mondta London. Azzal elsietett, és 
eltünt a tömegben. 


Mac még mindig csendesen kuncogott magában: 
- Micsoda szerencse! Aki időt nyer, életet nyer. Nagyszerű fiú ez a Dick. Nagyszerű fiú. 


Jim látta, mint élénkül fel, mint örvénylik a tömeg. Izgatott mozgás támadt. Kavarogva, 
szétszakadozva indultak a csoportok vissza a teherautóhoz. London ott volt az élen, rámutatott 
egy-egy emberre, megmondta, mi lesz a feladata. A nevetgélő, kiabáló emberek körülállták a 


teherautót. Albert Johnson a sofőrülés alá tette a sáros köteleket, s beült az autóba. Mac 
felszállt mellé, és felsegítette Jimet. 


- Tartsd együtt az embereket, London - kiáltotta. - Ne engedd, hogy szétszakadozzon a menet. 
A tíz kijelölt ember felugrott az autóra. 


A tömeg most játszadozni kezdett. Az emberek addig kapaszkodtak az autó keresztlapjába, 
amíg a kerekek az arcukba nem verték a sarat. Labdákat gyúrtak sárból, megdobálták az autón 
ülőket. Odakint az úton ezalatt nyugodtan álltak-várakoztak a rendőrök. 


Albert Johnson lenyomta a kuplungot, és kitört az embergyűrűből. Nagyot zihált a motor, 
amikor a teherautó kiért az útra. Két rendőr utána rugaszkodott a motorkerékpárján: utolérték 
a teherautót, és kétoldalt kísérték. Mac hátrafordult az ülésen, és kinézett a fülke hátsó 
ablakán: a tömeg hatalmas hullámokban zúdult kifelé a temetőkapun. Kitódultak az emberek 
az útra, úgy siettek tovább; az út megtelt emberekkel, a rendőrök pedig hiába igyekeztek 
megtisztítani az útvonalat a járművek számára. Az ujjongó emberek csak csúfolódtak rajtuk, 
1de-oda lökdösték őket, ugrándoztak körülöttük, közben kacarásztak, akár a gyerekek. A 
teherautó - díszkíséretével együtt - befordult a legközelebbi sarkon és gyorsan távolodott. 


Albert figyelmesen nézegette a sebességmérőt: 
- Azt hiszem, ezek a szépfiúk el szeretnének kapni engem gyorshajtásért. 
- Szent igaz! - bólintott Mac, azután Jimhez fordult. 


- Ha előzünk valakit, kapd le a fejed, Jim. - Majd ismét Alberthez szólt: - Ha valamelyik meg 
akar állítani bennünket, egyszerűen gázold el. Emlékezz vissza, mi történt Dakin autójával. 


Albert rábólintott, s negyven mérföldre csökkentette a sebességet. 


- Engem ugyan meg nem állít senki - mondotta. - Gyerekkorom óta vezetek én teherautót, ha 
módom volt rá. 


Nem hajtottak Torgason keresztül, hanem megkerülték a város végét, átmentek a folyó egyik 
fahídján, és befordultak a Gallinas Roadra. Albert lassított, s megvárta, míg a vörös hajú fiú 
kiszáll. A fiatalember előkelősködve integetett a távozó autó után. Almafák végeláthatatlan 
sorai között vezetett az út. Még vagy három mérföldet tettek meg, míg a dombos vidékhez 
értek; azután már ritkultak a gyümölcsösök, tarlók váltották fel a kerteket. Jim figyelte az 
útmenti postaládák számozását. 


- Ez már a 218-as - szólt. - Nem lehet már messze az a tanya. 


Az egyik motorkerékpáros rendőr visszafordult, s a városnak vette útját, a másik azonban 
továbbra is a nyomukban maradt. 


- Megérkeztünk - mondotta Jim. - Az ott, ni, az a nagy fehér kapu. 


Albert befordult az útról, megállította az autót, az egyik ember leugrott, kinyitotta a kaput. A 
rendőr megállította, s megtámasztotta a motorkerékpárját. 


Mac odaszólt: 
- Magánbirtok! 
- Nem megyek én be, öregfiú - mondta a rendőr. - Itt fogok én ácsorogni, idekint. 


Vagy száz méternyire a kaputól, egy hatalmas birsfa terebélyes lombozata alatt kis fehér ház 
állott, mögötte az istálló. Szalmaszőke bajuszú, köpcös farmer csoszogott ki eléjük. Albert ott 
állt meg mellette, Mac pedig megszólította őt: 


- Hello, miszter. A hölgy azt mondta, jöjjünk el a jószágért. 


- Tudom - hangzott a válasz -, nekem is megmondta. Két öreg fejőstehén, meg egy kis 
bikaborjú. 


Németesen ejtette a szavakat. 

- Levághatjuk itt az állatokat, miszter? 

- Le. Vágják csak le maguk. Aztán csináljanak rendet. Ne hagyjanak piszkot maguk után. 
- Hol vannak az állatok? 

- Istállóban. De ne ott vágják le őket. Még csak az kéne, hogy bepiszkítsanak istálló. 

- Jól van, miszter. Állj be oda az istállóhoz, Albert. 

Amikor a teherautó ismét megállt, Mac leugrott az ülésről, és hátraszólt az embereknek. 
- Vágott-e már marhát valamelyikőtök? 

Jim a szavába vágott: 


- Az öregem vágóhídi munkás volt. Meg tudom mutatni, hogy kell. Magam most nem tudnám 
megcsinálni, mert fáj a karom. 


- Oké - mondta Mac. 

Közben odaért a farmer is. 

- Van kovácskalapácsa? - kérdezte Jim. 

A gazda az istálló mellett lapuló kis fészer felé bökött a hüvelykujjával. 

- Hát kése? 

- Igen. Van nekem jó kés. De adja maga vissza. 

Azzal elbaktatott a ház felé. 

Jim odafordult az emberekhez: 

- Menjetek be néhányan az istállóba. Először a borjút hozzátok ki. Biztosan az a legelevenebb. 


Sietve jött vissza a farmer, rövid nyelű, súlyos fejű kovácskalapács volt az egyik kezében, kés 
a másikban. Jim elvette tőle a kést, jól megnézte. A pengét egészen vékonyra és csillogóra 
köszörülték, a kés hegye pedig olyan volt, mint a tű. Jim megtapogatta a pengét az ujjával. 


- Éles - mondta a farmer. - Éles ő mindig. 


Kivette a kést Jim kezéből, beletörölte a kabátujjába, s úgy tartotta, hogy visszaverődjék róla a 
fény. 


- Német acél. Jó acél. 


Négy ember rohant ki az istállóból, körülfogták az egyéves bikaborjút. Belekapaszkodtak a 
nyakára tekert kötélbe, s a vállukkal lökdösték-terelgették az állatot. Sarkukat erősen 
belevájták a földbe, hogy féken tudják tartani a rúgkapáló bocit. 


- Ide jöjjenek - szólt a farmer. - Itt a föld beszívja a vért. 


- Jó volna felfogni valamibe azt a vért - mondotta Mac. - Jó tápláló ital az. Bár volna vala- 
milyen edényünk. 

- Az öregem meg is itta mindig - mondta Jim. - Én nem tudom meginni, rosszul leszek tőle. 
Nesze, Mac, itt a kalapács. Itt üsd meg a fejét, ni, jó erősen. 


A kést Albert Johnsonnak adta. 


- Idenézz, Albert. Látod, hol a kezem? Itt kell beleszúrni, abban a pillanatban, amikor Mac a 
fejére üt. Ez a nagy ütőér. Ezt kell megnyitni. 


- És honnan tudom, hogy megnyitottam-e? 


- Azt majd látod. Úgy ömlik majd belőle a vér, mint fél hüvelykes csőből a víz. Menjetek 
hátrább, emberek. 


Ketten ott maradtak, kétoldalt lefogták a kapálózó borjút. Mac leütötte, az állat térdre rogyott. 
Albert beleszúrta a kést, hátraugrott a kifreccsenő vér elől. A borjú rángott egyet, aztán lassan 
összecsuklott. Álla már a földet súrolta, lábai összerándultak. Sűrű, kárminpiros vérének 
pocsolyája szétfolyt a nedves talajon. 


- Nagy kár, hogy nem tudjuk felfogni a vért - sóhajtott fel Mac. - Ha csak egy kis hordónk 
volna! 


- Oké - kiáltott Jim. - Jöhet a következő. Hozzátok kit. 


Az első vágást még kíváncsian nézték az emberek, mire azonban a két kivénhedt tehén sorra 
került, már nem húzódott olyan közel a közönség. Mind a három állat a földön hevert, 
nyakukból lassan szivárgott a vér. Albert egy zsákdarabba törölte a ragadós kést, azután 
visszaadta a gazdának. Az autót odafaroltatta a levágott állatokhoz, az emberek pedig 
beemelték a súlyos, élettelen testeket a teherautóba. Az állatok fejét kilógatták a kocsiból, 
hogy a vér a földre csöpögjön. A tíz zsák babot felrakták a sofőrfülke mögé, ők maguk pedig 
a zsákokra telepedtek. 


- Köszönjük, miszter - fordult Mac a farmerhez. 
- Tanya nem enyém. Tehén nem enyém. Én csak bérlő. 
- Jó, hát akkor köszönjük, hogy kölcsönadta a kést. 


Mac felsegítette Jimet, Jim pedig szorosan Albert Johnson mellé rukkolt az ülésen. Albert 
jobb karján vértől piroslott az ingujj. Elindította a motort, lassan zakatolva indult meg az autó 
a hepehupás úton. A kapunál ott várt rájuk a rendőr, s amikor a teherautó kiért az országútra, a 
rendőr utánaeredt és néhány méter távolágból kísérte. 


A zsákokon ülő emberek nótára gyújtottak: 


Levest kérünk, levest. 
Nem kell más, csak leves... 


A rendőr vigyorgott, az egyik ember pedig rázendített: 


Bor, sör, pálinka, 
A zsaru is megissza... 
Mac előrehajolt, átszólt Johnsonnak: 


- Kerüljük meg a várost, Albert. Feltétlenül be kell juttatnunk az élelmet a táborba. Igyekezz 
mindig a városon kívül haladni, jó? Az sem baj, ha egy kicsit tovább tart az út. 


Albert mogorván bólintott. 
Sütött a nap, de magasan járt, s nem adott meleget. 
- Biztosan jót tesz majd az embereknek az élelem - szólalt meg Jim. 


Albert ismét bólintott: 


- Jól megtömik a bendőjüket hússal, azután lefekszenek aludni. 
Mac nevetett. 


- Csodálkozom rajtad, Albert - mondotta -, hát nincsenek neked eszményeid? A munka 
nemesít, satöbbi. 


- Nincs nekem semmim. Se eszményeim, se pénzem, se egyebem. 
- Csak a láncaidat veszítheted el - jegyezte meg halkan Jim. 
- Azt sem - mondta Albert. - Csak a hajamat veszíthetem el. 


- De hát tied ez a teherautó - mondotta Mac. - Enélkül vissza sem tudnánk vinni az élelmet a 
táborba. 


- Az a helyzet, hogy inkább én vagyok a teherautóé! - panaszkodott Albert. - A sírba visz 
engem ez az istenverte autó. - Szomorúan meredt előre, az útra. Ajka alig mozgott, úgy 
beszélt. - Ha akad valami munkám, úgyhogy sikerül három dollárt összekaparnom és neki- 
vágok, hogy felcsípjek valami jó spinét, hát valami fogja magát, és elromlik ezen a 
teherautón, és három dollárba kerül a megjavítása. Erre mindig számíthatok, ebben még 
sosem csalódtam. Rosszabb ez az istenverte autó, mint egy feleség. 


- Jó rendszerben jó teherautód volna - mondotta Jim nagy komolyan. 


- Ugyan-ugyan! Jó rendszerben egy jó spiném volna. Nem vagyok én Dakin! Ha Dakin 
teherautója főzni tudott volna, nem is kellett volna feleség annak a pasasnak. 


- Olyan emberrel beszélsz, Jim - fordult barátjához Mac -, aki tudja, mit akar. Nem autót, az 
biztos. 


- Hát bizony nem! - helyeselt Albert. - Azt hiszem, attól van az egész, hogy leszúrtam azokat 
a teheneket. Az izgatott fel ennyire. 


Visszaértek a gyümölcsfák végtelennek látszó sorához. Sötétlettek a levelek, és sötétlett a föld 
15 az esőtől. Az útszéli árkokban iszapos esővíz folydogált. Albert, nyomában a közlekedési 
rendőrrel, mindig derékszögben fordulva sorra vette az utakat, úgy kerülte meg a várost. A fák 
között fehérlettek a gyümölcsös-tulajdonosok meg a letelepedett részesaratók házat. 


Mac megjegyezte: 


- Ha nem törné le annyira az embereinket, hát azt kívánnám, bár esnék tovább az eső. Mert 
nem tesz ám jót az almának! 


- De az én pokrócaimnak sem - mondta komoran Albert. 
Hátul kórusban énekeltek az emberek: 
Lydia Pinkham, Lydia Pinkham. 
Hálás néked az emberiség... 
Egy útkeresztezésnél Albert befordult az Anderson-tanyához vezető útra. 


- Jól csináltad - szólt Mac. - Közelébe sem mentél a városnak. Rettenetes lett volna, ha 
feltartóztatnak bennünket, és elveszik a rakományt. 


- Nézd a füstöt, Mac - szólt Jim. - Jó kis tüzet raktak az emberek. 
Hömpölygött a fák között a kék füst, alig emelkedett a lombok fölé. 


- Menjünk végig a tábor szélén, egészen a gyümölcsfákig - tanácsolta Mac. - Fel kell 
trancsírozni ezeket az állatokat, s csak az almafákra akaszthatjuk a húst, más lehetőség nincs. 


Emberek álldogáltak az úton, már várták a szállítmányt. Amikor az autó elhaladt közöttük, a 
babzsákokon ülők felálltak, s kalaplengetve, hajbókolva üdvözölték a várakozókat. Albert 
első sebességre kapcsolt át, lassan kocogott előre a tömegben, a tábor végébe, egészen az 
almafák közelébe. 


London, s nyomában Sam, utat törtek maguknak a hisztérikusan kiáltozó férfiak, nők 
sűrűjében. 

- Függesszétek a húsdarabokat a fákra - kiáltott Mac. - London, mondd meg a szakácsoknak, 
egészen vékonyra trancsírozzák, úgy hamarabb megfő. Ehesek már nagyon az emberek. 
London szeme csillogott, akárcsak a körülötte állóké. 


- Úristen - mondta London -, olyan éhes vagyok, mint a farkas. Tudod, Mac, hogy már 
majdnem lemondtunk rólatok? 


Jöttek a szakácsok, áthatoltak a tömegen. A két tehén meg a borjú tetemet egy-egy fa alsó 
ágaira akasztották, azután kivájták a beleket, lehántották a bőrt. 


- Ne engedd, London, hogy valami is kárba vesszen - kiáltotta Mac. - Csont, fej, láb, mind jó 
lesz majd a levesbe. 


Egy fazéknyi feltrancsírozott húst már vittek is a tüzhöz, a tömeg meg tódult utána, úgyhogy 
most a mészárosoknak több hely jutott s könnyebben dolgozhattak. Mac az autó lépcsőjén 
állt, onnan tekintette át a terepet, de Jim még mindig bent ült a fülkében, lovaglóülésben a 
sebességváltókaron. Mac aggódva fordult hozzá: 


- Mi a baj, Jim? Jól érzed magad? 
- Jól hát. Csak a vállam merev nagyon. Alig tudom mozgatni. 
- Biztosan fázol. Talán a Doki egy kicsit fellazítja majd a válladat. 


Lesegítette Jimet az autóról, könyökénél fogva támogatta, úgy mentek ketten a tűz felé. Az 
egész tábort elárasztotta a piruló hús szaga, a szénre zsírcseppek potyogtak, s a cseppeket 
egymás után emésztették fel a vadul fellobbanó lángocskák. Az emberek olyan sűrű tömegben 
állták körül a mélyedést, hogy a szakácsok, akik hosszú, hegyes rudakkal felszerelve 
készültek megforgatni a húst a tűzön, alig tudtak a gödör közelébe férkőzni. Mac London 
sátrához kísérte Jimet. 


- Megkérem a Dokit, jöjjön ide - mondotta. - Te menj be és ülj le. Mihelyt kész a hús, hozok 
belőle. 


Odabent félhomály terjengett. Csak gyenge szürke fényt engedett át a szürke ponyva. Amikor 
Jim szeme megszokta a homályt, megpillantotta Lizát: a fiatalasszony a matracon ült, váll- 
kendőjébe bugyolált csecsemőjét dajkálta. Fekete szemét, amelyben ezúttal nem volt 
kíváncsiság, a férfira függesztette. 


- Hello - szólt Jim. - Hogysmint? 

- Jól. 

- Leülhetnék a matracára? Kicsit gyengének érzem magam. 

Liza maga alá húzta a lábait, s kissé odébb rukkolt. Jim leült melléje. 
- Mi ez a jó szag? - kérdezte az asszony. 

- Hús. Húst kapunk, sok húst. 


- Szeretem a húst. Akár el is tudnék élni rajta. 


Meglebbent a sátorponyva, bejött London fia, a vékony, fekete fiatalember. Megtorpant, 
meredten nézte Lizát és Jimet. 


- Fáj a válla - mondta Liza gyorsan. - Nem akar tőlem semmit, csak fáj a válla. 


- Úgy - szólalt meg halkan a fiatalember. - Nem is hittem én, hogy akarna valamit. - Aztán 
Jimhez fordult: - Liza mindig azt hiszi, hogy én azt hiszem... Pedig nem. - Fontoskodva 
folytatta: - Én mindig azt mondom: ha az ember nem bízhat meg egy nőben, jobb, ha nem is 
tartja szemmel. A ringyó, az csak ringyó marad. De Liza nem ringyó. Semmi okom rá, hogy 
úgy kezeljem, mint valami ringyót. - Kis szünet után: - Fő a hús odakint, sok-sok hús. Bab is 
van, de az nem mostanra. 


- A babot is szeretem - jegyezte meg Liza. 


- Az emberek nem akarják megvárni, míg megfő a hús - folytatta a férje. - Egészen nyersen 
akarják enni. Pedig nagyon megjárhatják, ha nem vigyáznak. 


Ismét csapódott a ponyva, ezúttal dr. Burton előtt. Forró vízzel telt fazék volt a kezében. 


- Akár a szent család - jegyezte meg. - Mac azt mondta, Jim, hogy a maga válla egészen 
elmerevedett. 


- Meglehetősen fáj is - mondotta Jim. 
Burton Lizára pillantott: 


- Liza, forró ruhát kellene odaszorítania Jim vállához. Le tudná tenni a gyereket arra a kis 
időre? 


- Én? 


- Maga hát. Nekem most más dolgom van. Vegye le Jim kabátját, s tartson forró vízbe áztatott 
ruhát arra a helyre, ahol Jim azt a merevséget érzi. De lehetőleg ne egészen a sebhez. 


- Gondolja, hogy meg tudom csinálni? 


- Miért ne? Jim is segített magának egyben-másban. Gyerünk, vegye le Jim kabátját, aztán 
húzza le a vállán az inget. Nekem most dolgom van. Mire maga végez, már itt 15 vagyok, és 
akkor friss kötést teszek a sebre. 


Azzal kiment. 

Liza azt kérdezte Jimtől: 

- Akarja, hogy megcsináljam? 

- Persze. Miért ne? Hisz meg tudja csinálni, nem? 


Liza átadta a csecsemőt Joey-nak, segített Jimnek levetni a kék pamutszövet zubbonyt, s 
lecsúsztatta a férfi vállán az inget. 


- Maga nem visel alsóinget? - kérdezte. 
- Nem - felelte Jim. 


Liza nem szólt egy szót sem. Odaszorította a forró ruhát a férfi vállizmához, míg végül aztán 
valóban felengedett a sajgó merevség. Liza az ujjaival szorította a ruhát, ide-oda mozogtak az 
ujjai, gyengéden nyomkodták-szorongatták a rongyot. Az ifjú férj nézte a jelenetet. Kis idő 
múlva visszajött Burton. Vele volt Mac is: pálcikára tűzött nagy fekete húsdarabot hozott. 


- Jobban érzi magát? - kérdezte a doktor. 


- Jobban. Sokkal jobban. Liza nagyon érti a dolgát. 


Liza eloldalgott. Zavartan sütötte le a szemét. Burton villámgyorsan tekerte fel az új kötést, 
Mac pedig átnyújtotta Jimnek a nagy szelet húst. 


- Megsóztam már odakint - jegyezte meg. - mondja a Doki, hogy ma már ne nagyon járkálj. 
Burton helyeslően bólintott. 

- Megfázhat és belázasodhat - tette hozzá. - Akkor aztán az égvilágon semmit sem csinálhat. 
Jim jókora darabot harapott a húsból és rágta, rágta. 

- Ízlik az embereknek a hús? - kérdezte. 


- De mennyire, hogy ízlik! Csuda nagy mellényük van már. Most azt hiszik, övék a világ. 
Majd még elverik valakin a port! Tudtam, hogy így lesz. 


- Elmennek ma sztrájkőrségre? 


- Te nem mégy, az biztos - mondta Mac pillanatnyi gondolkozás után. - Itt maradsz 
melegedni. 


Joey átadta a csecsemőt Lizának. 

- Sok hús van odakint, miszter? - kérdezte. 

- Sok hát. 

- Akkor megyek, hozok Lizának és magamnak. 


- Menj csak. Ide hallgass, Jim. Ne búsulj. Ma már amúgy sem történik valami sok esemény. 
Jól benne vagyunk már a délutánban. London elküld néhány embert kocsin, hogy nézzék meg, 
hány sztrájktörő dolgozik. Megtudjuk, hányan vannak, merre vannak, és akkor holnap reggel 
majd intézkedünk. Most néhány napra van élelmük az embereknek. A felhők is elvonulnak. 
Derült, hideg időnk lesz a változatosság kedvéért. 


- Hallottál valamit a sztrájktörőkről? - kérdezte Jim. 


- Nem sokat. Egyesek azt mondják, teherautókon jönnek sztrájktörők, fegyveres őrökkel, de 
az ilyen táborban semmit nem szabad készpénznek venni. Ilyen helyen csak úgy terem a 
rémhír. 

- Csuda csendesek most az emberek. 


- Csendesek hát. Miért ne volnának csendesek? Hisz tele van a szájuk. Holnap aztán 
komolyan hozzá kell látnunk a dolgokhoz. Azt hiszem, sokáig úgysem bírjuk szusszal, hát 
legalább üssünk oda keményen. 


Az útról motorzúgás hallatszott, azután csend lett Odakint a sátor előtt hirtelen hangzavar 
támadt, majd az is elhalt. Sam dugta be a fejét a sátornyíláson. 


- London itt van? - kérdezte. 

- Nincs itt. Mi a baj? 

- Valami kikent-kifent csirkefogó jött luxusautón. Azt mondja, a górénkkal akar beszélni. 
- Miről? 

- Mit tudom én! Azt mondja találkozni, akar a sztrájkolók vezetőjével. 


- London ott van, ahol a húst főzik - mondotta Mac. - Eridj, mondd meg neki, jöjjön ide. 
Biztosan tárgyalni akar a pasas. 


- Oké, szólok Londonnak. 


Kisvártatva megjelent London, nyomában az idegen: tagbaszakadt, jó húsban levő férfi, 
szürke utcai ruhában. Arca rózsaszín, frissen borotvált, haja csaknem egészen fehér. 
Jóindulatra valló ráncok ágaztak el a szeme sarkából. Valahányszor beszédre nyitotta a száját, 
nyíltan, barátságosan mosolygott. 


- Maga ennek a tábornak a vezetője? - kérdezte Londontól. 
- Én vagyok - szólt gyanakodva London. - Engem választottak meg. 


Bejött Sam, odaült közvetlenül London mögé. Komor, mogorva volt az arca. Mac leguggolt, 
ujjait a földre támasztotta, úgy egyensúlyozta testét. A jövevény mosolygott. Fogsora fehér 
volt és szabályos. 


- Bolter a nevem - mondotta mesterkéletlenül. - Van egy nagy gyümölcsösöm. Én vagyok a 
Torgas-völgyi Gyümölcstermesztők Szövetségének az új elnöke. 


- Mit akar? - kérdezte London. - Jó állást akar nekem felajánlani, ha beadom a derekamat, mi? 


Bolter most i5 mosolygott, de tiszta, rózsaszín bőrű kezeit egy árnyalattal merevebben 
szorította az oldalához. 


- Próbáljunk egy kicsit jobb startot venni - kérlelte Londont. - Azt mondtam, én vagyok a 
Szövetség új elnöke. Ez vonal változást jelent. Az a meggyőződésem, hogy a Szövetség 
eddigi politikája nem volt helyes. 


Mialatt Bolter beszélt, Mac nem őt nézte, hanem Londont. 

Kissé megenyhült London arckifejezése. 

- Mit akar mondani? - kérdezte. - Ki vele. 

Bolter körülnézett, valami ülőalkalmatosságot keresett. Nem talált semmit. 


- Mindig az volt a véleményem, hogy a szemben álló felek nem mehetnek semmire, ha 
vicsorítanak egymásra. Mindig azt a nézetet vallottam, hogy bármilyen dühösek is az 
emberek, ha leülnek a tárgyalóasztalhoz, jó eredményt tudnak elérni. 


- Nincs asztalunk - kuncogott London. 


- Tudja maga jól, hogy értem - folytatta Bolter. - A Szövetségben mindenki azt mondta, hogy 
magukkal nem lehet okosan beszélni, de én azt válaszoltam nekik, hogy én ismerem az 
amerikai dolgozókat. Javasoljunk az amerikai dolgozónak valami ésszerűt, és az amerikai 
dolgozó meghallgat bennünket. Ezt mondtam. 


- Hát most meghallgatjuk, nem? - förmedt rá London. - Gyerünk, halljuk azt az ésszerű 
javaslatot. 


Bolter fehér fogsora megvillant. Helyeslően nézett szét. 


- No lám. Ezt mondtam én a Szövetségben. Azt mondtam az embereknek: "Tegyük ki a 
kártyáinkat az asztalra, aztán tegyék ki ők is a maguk kártyáit, és majd meglátjuk, megyünk-e 
valamire. Az amerikai dolgozók nem állatok." 


- Felléphetne képviselőnek - dörmögte Mac. 
- Tessék? 


- A barátomnak mondtam valamit - mondotta Mac. London arcvonásai ismét megkeményed- 
tek. 


Bolter így folytatta: 


- Azért vagyok itt, hogy kitegyem az asztalra a mi kártyáinkat. Megmondtam, ugye, hogy van 
egy gyümölcsösöm, de azért ne gondolják, hogy a maguk érdekeit nem viselem a szívemen. 
Azt mi mindannyian tudjuk, hogy csak akkor tudunk keresni, ha a dolgozók elégedettek. - 
Szünetet tartott, valamiféle válaszra várt. De hiába várt rá. - Úgy gondolom - folytatta -, hogy 
maguk is veszítenek, meg mi is veszítünk a bolton, ha csak acsarkodunk egymásra. Azt 
szeretnők, ha munkába állnának. Akkor maguk is megkapják a bérüket, és a mi almánkat is 
leszedik a fáról, így mindkét fél jól jár. Munkába állnak tehát? Semmi utólagos faggatás, 
semmi neheztelés - csak egyszerűen arról van szó, hogy a két fél a tárgyalóasztal mellett 
elintézte a függő kérdéseket. 


- Hát persze hogy munkába állunk, miszter - mondta London. - Hiszen mi amerikai dolgozók 
vagyunk, nem? Csak adják meg a béremelést, amit követelünk, rúgják ki a sztrájktörőket, és 
holnap reggel már fenn mászkálunk azokon a kedves, jó fákon. 


Bolter mindegyikükre külön-külön rámosolygott, barátságos tekintetét hosszan nyugtatta 
mindegyik arcon. 


- Magam is amondó vagyok, hogy jár maguknak a béremelés - mondotta. - És ezt meg is 
mondtam odahaza mindenkinek. De úgy látszik, nem vagyok valami jó üzletember. A 
Szövetség többi tagja megmagyarázta nekem: a jelenlegi almaárakhoz képest a maximumot 
fizetjük maguknak. Ha többet fizetnénk, veszteséges volna az üzletünk. 


Mac mosolygott: 


- Úgy látszik, mégsem vagyunk mi amerikai dolgozók - mondotta. - Szerintem maga eddig 
semmi ésszerűt nem mondott. Eddig csupa maszlag volt az egész. 


Most megszólalt Jim: 


- Azért nem akarják megadni a béremelést, mert az azt jelentené, hogy megnyertük a 
sztrájkot; ha pedig mi megnyerjük a sztrájkot, akkor országszerte sztrájkba lép egy egész 
sereg szegény ördög. Nem így van, miszter? 


Bolter csak mosolygott, rendületlenül. 


- Nekem kezdettől fogva az volt a véleményem, hogy maguknak béremelést kell kapniok, de 
nem állt módomban érvényre juttatni a nézetemet. Most is ugyanaz a véleményem, de most 
már a Szövetség elnöke vagyok. Megmondtam a Szövetségben, mit fogok csinálni. Egye- 
seknek nem tetszett, de én kitartottam amellett, hogy maguknak béremelést kell kapniok. Nos, 
felajánlok maguknak húsz centet - és semmi utólagos vallatás, semmi neheztelés. És holnap 
reggel várjuk magukat a munkahelyeken. 


London megfordult, Samre nézett. Amikor meglátta Sam fenyegető tekintetét, felkacagott és 
hátba vágta. 


- Miszter Bolter - mondta aztán -, igaza van Macnek: úgy látszik, mégsem vagyunk mi 
amerikai dolgozók. Maga azt mondta, tegyük ki a kártyákat az asztalra, erre maga kiteszi a 
kártyáit, de lapjával lefelé. No hát, én is kiteszem a mi kártyáinkat az asztalra, de nem fogja 
megköszönni, az istenfáját. Maguknak szükségük van arra, hogy leszedjük a fáról a nyomorult 
almájukat, de mi nem szedjük le, ha nem teljesítik a követelésünket. És nem szedi le más sem! 
No, mi a véleménye, Miszter Bolter? 


Bolter arcáról végre-valahára lehervadt a mosoly. 


- Az amerikai nemzetet az tette naggyá - mondta ünnepélyesen -, hogy mindenki hozzájárult a 
közös erőfeszítéshez. Az amerikai munkás a világ legjobb és legjobban fizetett munkása. 


London dühösen közbevágott: 


- Lehet, hogy egy kínai kulinak napi fél cent is elég a táplálékára. Mit törődünk mi azzal, 
hogy mennyit kapunk, ha arra sem elég, hogy jóllakjunk belőle. 


Bolter ismét üzembe helyezte mosolyát. 


- Nekem otthonom van, gyermekeim vannak - mondotta. - Világéletemben keményen dolgoz- 
tam. Maguk azt hiszik, hogy én egészen más ember vagyok, mint maguk. Azt szeretném, ha 
maguk engem is dolgozó embernek tekintetének. Mindenért, amim van, keményen megdol- 
goztam. Egyébként úgy hallottuk, hogy szélsőbaloldaliak tevékenykednek a maguk táborában. 
Ezt én nem hiszem el. Nem hiszem el, hogy amerikai eszményeket valló, amerikai férfiak 
vörösök szavára hallgatnának. Mi mindannyian egy hajóban evezünk. Nehéz idők járnak ránk. 
Mindnyájan arra törekszünk, hogy boldoguljunk, és ehhez kölcsönösen segítenünk kell 
egymást. 


Sam felordított: 


- Hagyja már abba, az isten szerelmére! Ha van valami mondanivalója, hát bökje ki, csak 
hagyja már abba ezt a förtelmes szónoklást! 


Bolter nagyon szomorú arcot vágott. 
- Ha felajánlom annak a felét, amit maguk követelnek, elfogadják? - kérdezte. 


- Nem fogadjuk el - felelte London. - Nem ajánlaná fel maga a felét sem, ha nem volna olyan 
szorult helyzetben. 


- Honnan tudja, hogy az emberei nem fogadnák el az ajánlatomat, ha szavazásra tenné fel? 


- Ide hallgasson, miszter - mondotta London -, azok az emberek úgy fel vannak paprikázva, 
hogy elevenen megnyúznák magát, ha ebben az elegáns öltönyben mutatkozna közöttük. Mi 
sztrájkolunk, hogy teljesítsék a követeléseinket. Sztrájkőrségeket menesztünk a maguk rohadt 
gyümölcsöseibe, és agyba-főbe verjük a sztrájktörőket, akiket idehozattak. Most jöjjön ki hát 
végre maga is a farbával: vagy elfogadjuk a maga ajánlatát, vagy... Vagy mi lesz? Fordítsa 
lapjával felfelé azokat a koszos kártyáit. Mit csinálnak maguk, ha mi nem engedünk? 


- Ránk szabadítják az "ébereket" - szólalt meg Mac. 
Bolter sietve vágott közbe: 


- Nem tudunk mi semmiféle "éberekről". De ha a megbotránkozott polgárok összefognak a 
rend és a nyugalom biztosítására, az az ő dolguk. A Szövetség erről nem tud semmit. - Megint 
mosolygott. - Hát nem értik, emberek, hogy ha maguk veszélyeztetik a mi otthonainkat és a 
mi gyermekeinket, akkor nekünk védekeznünk kell? Maguk nem védenék meg a saját 
gyermekeiket? 


- Miért, most mi egyebet csinálunk? - kiáltott fel London. - Igyekszünk megvédeni a 
gyerekeinket az éhezéstől. Es a sztrájk a magunkfajta robotoló fickók egyedüli lehetséges 
védekezési módja. Maga itt ne beszéljen gyerekekről, mert alaposan megkaphatja a magáét! 


- Mi békésen szeretnők elintézni ezt a dolgot - mondta Bolter. - Az amerikai polgárok rendet 
akarnak, és biztosíthatom magukat, hogy lesz is itt rend, ha katonaságot kérünk a kormánytól. 


Sam habzó szájjal kiáltotta: 


- És úgy teremtenek rendet, maga gyáva disznó, hogy házak ablakából lövik le az emberein- 
ket! San Franciscóban meg úgy teremtettek rendet, hogy rendőrlovakkal tapostattak agyon 
asszonyokat. És akkor az újságok azt írják, hogy "Ma délelőtt egy sztrájkoló beleszaladt egy 
szuronyba és meghalt." Beleszaladt! 


London átkarolta a dühöngő embert, és sikerült őt lassan elvonszolnia Bolter közeléből. 


- Fogd be a szád, Sam! Hagyd abba. Nyughass! 


- Eridj a pokolba! - ordította Sam. - Csak állsz itt, mint egy hülye, és beveszed azt a 
maszlagot, amivel ez a nagy darab barom meg akar etetni. 


London testtartása hirtelen megmerevedett. Hatalmas ökle meglendült, és Sam arcába csapott, 
Sam pedig elterült. London rámeredt a földön fekvő emberre. Mac hisztérikusan kacagott: 


- Egy sztrájkoló éppen most szaladt bele egy ökölbe - mondta. 
Sam felült a földön. 


- Jól van, London. Győztél. Nem cirkuszolok többet, de hát te nem voltál ott Friscóban, azon 
a Véres Csütörtökön. 


Bolter szilárdan állt a helyén. 


- Azt reméltem, hogy lehet magukkal okosan beszélni - mondta. - Értesüléseink vannak arról, 
hogy magukat szélsőbaloldali egyének befolyásolják, akiket vörös szervezetek küldtek ide. 
Ezek az emberek félrevezetik magukat, hazudoznak maguknak. Nincs más céljuk, csak a 
zavarkeltés. Hivatásos bajkeverők, azért fizetik őket, hogy sztrájkokat robbantsanak kit. 


Mac felemelkedett guggoló-üléséből. 


- Nahát, nahát azok a piszkos patkányok! - mondta. - Félrevezetik az amerikai dolgozókat, 
mi?! Alighanem pénzelik őket valahonnét... nem gondolja, miszter Bolter? 


Bolter hosszan nézett Mac szemébe. Arcáról eltünt az egészséges pirosság. 


- Úgy látszik - mondotta -, maguk harcra akarnak kényszeríteni bennünket. Sajnálom. Én 
békességet akartam. Mi tudjuk, kik itt a vörösök, és meg kell majd tennünk ellenük a 
szükséges lépéseket. - Kérlelve fordult Londonhoz: - Ne hagyják, hogy félrevezessék 
magukat. Álljanak munkába. Mi csak békességet akarunk. 


London a homlokát ráncolta: 


- Hát ebből elegem volt - mondta. - Maga azt mondja, békességet akarnak. Mit csináltunk mi? 
Rendeztünk két felvonulást. És mit csináltak maguk? Lelőtték három emberünket, felgyújtot- 
tak egy teherautót, összeromboltak egy falatozó-vagont és megbénították az élelmiszerellátá- 
sunkat. Undorodom már a piszkos hazugságaitól, uram. Gondom lesz rá, hogy úgy jusson ki 
innen, hogy Sam ne tegyen kárt magában, de annyit mondok, csak akkor küldjön ide valakit, 
amikor majd becsületesen hajlandók tárgyalni. 


Bolter szomorúan csóválta a fejét: 


- Nem akarunk mi harcolni maguk ellen, emberek - mondotta. - Azt akarjuk, hogy munkába 
álljanak. Ha azonban harcolnunk kell, hát megvannak a fegyvereink. A közegészségügyi 
hatóságok nem nézik jó szemmel ezt a tábort. A kormányzatnak nincs ínyére, hogy le nem 
bélyegzett húst szállítgatnak a megye területén. A polgárok unják már ezt a felfordulást. És 
természetesen katonaságot is hívathatunk, ha éppen szükségesnek látjuk. 


Mac felállt, odament a sátor bejáratához és kinézett. Sötétedett már. A táborban csend volt, 
mert az emberek mind London sátrát figyelték. A szürkületben fehéren világító arcok mind, 
mind a sátor felé fordultak. 


- Minden rendben, fiúk! - kiáltott Mac harsányan. - Nem adunk el benneteket. 
Hátrafordult. 


- Gyújtsd meg a lámpát, London - mondta. - Volna néhány szavam ehhez az emberbaráthoz 
itt. 


London gyufát vett elő, meggyújtotta a bádoglámpást, felakasztotta a sátorrúdra. A lámpa 
halvány, de egyenletes világosságot adott. Mac odaállt Bolter elé. Gúnyos mosoly ült ki 
keményvonású arcára. 


- Jól van, szépember - mondotta. - Csudára tépte a száját, de tudom, hogy egész idő alatt 
nedves volt a nadrágja. Elismerem, hogy maguk meg tudják csinálni mindazt, amiről beszélt, 
de gondolkozzék csak egy kicsit, hogy mi történik azután. Washington államban a maguk 
közegészségügyi hatóságai felgyújtották a sztrájkolók sátrait. És ez volt az egyik oka annak, 
hogy Hoover elvesztette a munkás-szavazatokat. Friscóban kihívatták a katonaságot, és kis 
híja volt, hogy az egész lakosság a sztrájkolók oldalára nem állt. A végén a maga barátai 
kénytelenek voltak utasítást adni a rendőrségnek, hogy akadályozza meg az élelmiszer- 
felhozatalt: csak így tudták a közvéleményt a sztrájkolók ellen fordítani. Nem arról beszélek 
most, uram, kinek volt igaza és kinek nem, mi volt erkölcsileg helyes és mi volt helytelen. 
Csak tényeket sorolok fel. - Mac egy lépést tett hátrafelé. - Mit gondol, hogyan kapunk mi 
ennivalót és pokrócokat és gyógyszert és pénzt? Tudja maga azt nagyon jól. Tele van ez a 
maguk völgye olyan emberekkel, akik rokonszenveznek velünk. Azokat a bizonyos 
"megbotránkozott polgárokat" alaposan megbotránkoztatja a maguk viselkedése, kedves 
legénykéim, és maguk ezt nagyon jól tudják. És jól tudják azt is, hogyha maguk erőszakos- 
kodni kezdenek, akkor működésbe lépnek a szakszervezetek. Teherautósofőrök, pincérek, 
béresek - mindenki. És éppen azért, mert maguk mindezt jól tudják, hát megpróbálnak 
blöffölni. De nem sikerült! Ebben a táborban nagyobb a tisztaság, mint azokban a poloskás 
barakkokban, amelyekben maguk elszállásolnak bennünket a birtokaikon. Maga azért jött ide, 
hogy ránk ijesszen, de nem sikerült. 


Bolter egészen sápadt volt. Elfordult Mactől és Londonhoz intézte szavait: 


- Megpróbáltam békességet teremteni. Tudja-e, hogy ezt az embert a vörösök központjából 
küldték, hogy kirobbantsa ezt a sztrájkot? Csak vigyázzon, hogy ne kerüljön vele együtt 
börtönbe, amikor őt majd beviszik. Jogunk van hozzá., hogy megvédjük a tulajdonunkat, és 
meg is fogjuk védeni. Megkíséreltem, hogy emberségesen tárgyaljak magukkal, de maguk 
nem akarnak tárgyalni. Nos, mostantól fogva lezárjuk az utakat. Még ma éjjel meghozzák a 
rendeletet, amely megtiltja a megyei utakon való felvonulást vagy bármi néven nevezendő 
gyülekezést, csoportosulást. A seriff pedig akár ezer tartalékost i5s mozgósít, ha szüksége lesz 
rá. 

London gyorsan Macre pillantott; Mac visszavillantott rá a szemével. 


- Az isten szerelmére, miszter - mondotta London -, remélem, hogy biztonságban ki tudjuk 
juttatni innen. Ha az embereink odakint meghallják, hogy mit mondott, hát ízekre szedik 
magát. 


Bolter megfeszítette az állkapcsát, lesütötte a szemét. Kihúzta magát, úgy mondta: 


- Csak azt ne gondolják, hogy meg tudnak engem félemlíteni. Meg fogom védeni az ottho- 
nomat és a gyermekeimet; ha kell, az életem árán is. Es ha csak egy ujjal is hozzám nyúlnak, 
hát végzünk a maguk sztrájkjával, még mielőtt megvirrad. 


London begörbítette a karját, és egyet lépett előre, de Mac eléje ugrott: 


- Igazat mond ez a pasas, London. Ő nem fél. Sok hasonló ember fél, de ő nem. - Bolterhez 
fordult: - Miszter Bolter, gondunk lesz rá, hogy épségben hagyja el a tábort. Most legalább 
értjük egymást. Tudjuk, mit várhatunk maguktól. De azt is tudjuk, hogy maguknak mennyire 
kell vigyázniuk, amikor erőszakhoz folyamodnak. Ne hagyja ki a számításból azt a néhány 
ezer embert, aki élelmet és pénzt küld nekünk. Többre is vállalkoznak azok, ha kell. Eddig jól 


viselkedtünk, Mr. Bolter, de ha maguk elkezdenek disznólkodni, hát olyan cirkuszt csinálunk, 
hogy amíg él, megemlegeti. 


- Akkor úgy látszik, végeztünk - mondta fagyosan Bolter. - Sajnálom, hogy arról kell 
beszámolnom odahaza, maguk nem hajlandók velünk félúton találkozni. 


- Félúton? - kiáltott fel Mac. - A semmibe vezető útnak nincs fele, uram! - Halkra tompította a 
hangját: - London, Sam, fogjátok közre ezt az urat, és legyen rá gondotok, hogy épségben 
távozzék. Azután azt hiszem, legjobb lesz megmondani az embereknek, hogy mit fecsegett. 
De ne hagyjátok őket elkanászkodni. Mondjátok meg nekik, fokozzák a fegyelmet a 
brigádokban, mert most jönnek csak az igazán nehéz napok. 


Közrefogták Boltert; a szótlan emberek tömegén át egészen az autójáig kísérték, aztán néztek 
az úton távolodó kocsi után. Amikor eltűnt, London elkiáltotta magát: 


- Ha odajöttök az emelvényhez, hát felmegyek és elmondom, mit beszélt ez a gazember, és 
mit feleltünk neki. 


Keresztülfurakodott a tömegen, az emberek pedig izgatottan tódultak utána. Még a szakácsok 
15 otthagyták a tűzhelyeket, ahol a babot meg a nagy marhahúsdarabokat főzték. Az 
asszonyok kiöntött ürgék módjára másztak elő a sátrakból, s ők is az emelvény közelébe 
férköztek. Mire London felkapaszkodott az emelvényre, a tömeg már ott szorongott az 
építmény körül. Mindenki kimeresztette szemét, úgy nézett fel Londonra a szürkületben. 


A Bolterral folytatott beszélgetés alatt Burton doki a háttérbe húzódott; olyan csendben 
maradt, hogy szinte egészen eltűnt. De amikor Londonék kimentek, s csak a derékaljra 
telepedett Jimet és Lizát hagyták a sátorban, előjött a sarokból és maga is leült a matrac 
szélére. Arca gondterhelt volt. 


- De csúnya dolgokra kerül itt még sor - szólalt meg. 


- Azt akarjuk, Doki - mondotta Jim. - Minél rosszabbul alakul a helyzet, annál nagyobb hatást 
érünk el. 


Burton szomorúan nézett rá. 


- Maga legalább lát ebből valami kiutat, Jim. Bár én látnék. De én értelmetlennek látom az 
egészet, brutálisnak és értelmetlennek. 


- Pedig folytatni kell a harcot - erősködött Jim. - A harc csak akkor szűnhet meg, ha majd a 
dolgozók kormányozzák az országukat, ha majd ők aratják le a munkájuk gyümölcsét. 


- Ez így elég egyszerűnek hangzik - sóhajtott Burton. - Bár én is ilyen egyszerűnek látnám. - 
Mosolyogva fordult a fiatalasszonyhoz. - Maga szerint mi a megoldás, Liza? 


Liza összerezzent: 

- Tessék? 

- Azt szeretném tudni, mit gondol, mi tudná magát boldoggá tenni? 

Liza zavartan pislogott a csecsemőjére. 

- Szeretnék egy tehenet - mondotta. - Szeretném magam csinálni a vajat meg a sajtot. 
- Szóval egy tehenet akar kizsákmányolni? 

- Tessék? 


- Semmi, csak hülyéskedem. Volt otthon tehenük, Liza? 


- Volt, amikor egészen kis gyerek voltam. Kimentem az istállóba és azon melegen ittam a 
tejet. Egy öregember fejte a tehenet, a tej valami bögrefélébe csurgott, azonmód meg lehetett 
inni. Olyan jó meleg volt. Úgy szeretem, melegen. A gyereknek biztosan jót tenne. - Burton 
lassan elfordult tőle, de ő csak tovább fújta a magáét: - Füvet ettek a tehenek, meg néha szénát 
is. És nem mindenki tudja ám megfejni őket. Mert rúgnak! 


- Maguknak volt tehenük, Jim? - kérdezte Burton. 

- Nem volt. 

- Sosem gondoltam volna, hogy a tehén ellenforradalmi jószág - tűnődött el Burton. 
- Mire akar maga voltaképpen kilyukadni, Doki? - kérdezte Jim. 


- Semmire. Csak olyan szerencsétlennek érzem magam. A háború alatt a hadseregben 
szolgáltam. Alighogy kikerültem az iskolából. Egyszer behozták az egyik emberünket, szinte 
az egész mellkasát ellőtték. Aztán behoztak egy tágra nyitott szemű németet, annak meg a 
lábát lőtték el. Olyan nyugodtan dolgoztam rajtuk, mintha fából lettek volna. De néha, amikor 
vége lett az ilyenfajta munkának, amikor véletlenül nem dolgoztam, éppen olyan szerencsét- 
lennek ereztem magam, mint most. Olyan magányosnak, olyan elhagyatottnak. 


- Csak a végcélra kellene gondolnia, Doki - mondotta Jim. - Ebből a sok harcból sok jó 
születik majd. S ezért érdemes megvívni a küzdelmet. 


- Bár bizonyos volnék benne, Jim. De abból a kevés tapasztalatból, amire eddig szert tettem, 
azt a tanulságot szűrtem le, hogy a cél jellegzetességei nemigen különböznek az eszközeitől. 
Az ördög vigye el, Jim, erőszakkal csak valami erőszakos dolgot lehet létrehozni! 


- Hát én ezt nem hiszem. Minden nagyszerű vívmány kezdetén ott volt az erőszak. 


- Nincs kezdet, Jim - mondta Burton. - És vég sincsen. Én úgy látom a dolgot, hogy az embe- 
riség valami vak és iszonyatos harcban verekszi át magát egy olyan múltból, amelyre nem 
emlékszik, egy olyan jövőbe, amelyet nem lát előre, és nem is tud felmérni. Az ember eddig 
minden akadállyal, minden ellenséggel megbirkózott, minden akadályt, minden ellenséget 
legyőzött, kivéve egyet, önmagát nem tudta legyőzni. Hogy gyűlöli önmagát az emberiség! 

- Mi nem önmagunkat gyűlöljük - mondta Jim -, mi a tőkét gyűlöljük, amely fojtogat 
bennünket. 

- De a másik oldalon is emberek vannak, Jim, emberek, mint maga. Igenis, az ember gyűlöli 
önmagát. A lélekbúvárok azt mondják, hogy az egyes ember önszeretetét harmonikusan 
kiegészíti az önmaga iránt érzett gyűlölete. S ez, úgy látszik, érvényes az egész emberiségre 
15. Harcolunk önmagunk ellen, s csak úgy győzhetünk, ha minden embert megölünk. En 
nagyon egyedül vagyok, Jim. Nincs mit gyűlölnöm. Mit remél maga ettől az egésztől, Jim? 
Jim döbbenten nézett az orvosra: 

- Mármint én - kérdezte, s ujjával önmagára mutatott. 

- Igen, maga. Mi jó származik magára ebből az egész zűrzavarból? 

- Nem tudom. Nem is törődöm vele. 


- Tegyük fel, vérmérgezést kap a vállában, vagy meghal merevgörcsben, és a sztrájk össze- 
omlik. Akkor mi lesz? 


- Nem számít. Valaha én is úgy gondolkoztam, mint maga, Doki, de higgye el: nem számít. 


- Hogyan lesz valakiből ilyen ember? - kérdezte Burton. - Miféle folyamaton megy keresztül? 


- Nem tudom. Valaha én is magányos voltam, de most már nem vagyok az. Nem baj, ha most 
kiesem a sorból. Az ügy azért csak megy előre. Én csak egy parányi része vagyok. A 
mozgalom pedig nő és fejlődik. Valósággal örülök ennek a fájásnak a vállamban. És fogadni 
mernék, hogy közvetlenül a halála előtt Joy egy pillanatig elégedett volt. Igen, fogadni 
mernék, hogy egy pillanatig boldog volt. 


Odakintről érdes, színtelen hangot hallottak, azután haragosan felzúgott a tömeg, úgy 
bömbölt, mint valami feldühödött állat. 


- London most mondja el nekik, mi történt - szólt Jim. - Dühösek. Úristen, még a levegőt is 
elárasztja haraggal az ilyen feldühödött tömeg! Maga ezt nem érti, Doki. Az én öregem 
egyedül harcolt annak idején. Ha megverték, hát egészen összeroppant. Emlékszem, mennyire 
egyedül volt. De én már nem vagyok egyedül, és engem nem lehet összetörni, mert én több 
vagyok önmagamnál. 


- Tisztára vallásos eksztázis! Ezt meg tudom érteni. Akik magukhoz vették Krisztus urunk 
vérét... 


- Semmi köze ennek a valláshoz! - kiáltott fel Jim. - Emberekről van itt szó, nem pedig 
istenről. Olyasmiről, amit ismerünk. 


- De hát, Jim, nem ölthet testet isten az embereknek egy csoportjában? 
Jim idegesen rándított egyet a vállán. 


- Túlságosan szereti maga a szavakat, Doki. Csapdát épít a szavakból, aztán beleesik. De 
engem ugyan nem ejt foglyul. Nekem nem jelentenek semmit a maga szavai. En tudom, hogy 
mit csinálok. Engem ugyan nem befolyásol ez a sok csűrés-csavarás. 


- Lassan a testtel! Ne legyen már olyan izgatott! Nem csűrtem-csavartam én semmit, 
egyszerűen csak tájékoztatást kértem magától. Maguk már attól is méregbe jönnek, ha az 
ember kérdezni merészel valamit. 


Ahogy a szürkület éjbe feketedett, úgy élesedett a lámpa világa, úgy hatolt el a sátor egyre 
távolabbi sarkaiba a sárga fény. Mac jött be a sátorba nagy halkan, mintha a kinti lárma, az 
ordítozás elől lopózott volna ide. 


- Egészen megvadultak - mondotta. - És megint éhesek. Vacsorára főtt hús van, meg bab. 
Tudtam, hogy megbokrosodnak a hústól. A legszívesebben azonnal mennének gyújtogatni. 


- Milyen az égbolt? - kérdezte Burton. - Esőt ígér? 
- Nem, tiszta és csillagos. Jó idő lesz. 


- Beszélni akarok magával, Mac. Fogytán a készletem. Fertőtlenítő kell. Meg jó volna egy kis 
salvarzan is. Ha valami járvány tör ki, hát alaposan benne vagyunk a pácban. 


- Tudom - mondta Mac. - Már küldtem hírt a városba a helyzetről. Néhány emberünk 
megpróbál pénzt felhajtani. Próbálnak pénzt szerezni Dakin óvadékára is. Bár én személy 
szerint jobban szeretném, ha Dakin ott maradna a börtönben. 


Burton felállt a derékaljról. 


- Mert Londont rá tudják venni mindenre, igaz? Dakin viszont nem mindenben engedelmes- 
kedett. 


Mac fürkészően nézett a doktor arcába. 
- Mi baja van, Doki? Nem érzi jól magát? 


- Hogyhogy? 


- Olyan ingerült. És fáradt. Mi a baj, Doki? 
Burton mindkét kezét a zsebébe dugta. 


- Nem tudom. Csak olyan egyedül érzem magam. Rettenetesen egyedül. Teljesen magamra 
hagyatva dolgozom, cél nélkül. Maguk legalább kapnak valamiféle kárpótlást. En csak 
sztetoszkópon hallom az emberek szíve dobogását. Maguk még a levegőben is azt hallják. 


Hirtelen mozdulattal lehajolt, megfogta Liza állát, maga felé fordította a fiatalasszony arcát, 
és belenézett a riadt szemekbe. Liza lassan felemelte a kezét, s gyengéden eltolta magától 
Burton csuklóját. Az orvos nem állt ellen, s ismét a zsebébe tette a kezét. 


- Bár ismernék valami nőt, akihez maga elmehetne, Doki - mondotta Mac. - De nem ismerek 
egyet sem. Új ember vagyok még ezen a környéken. Dick eligazítaná magát a városban. Most 
már biztosan van neki vagy húsz nője. De aztán esetleg még lefogják magát, Doki, és 
leültetik; és ha maga nem vigyáz ránk, hát öt perc alatt kiebrudalnak minket innét. 


- Maga néha túlságosan is sokat megért, Mac, néha viszont semmit - válaszolt Burton. - No, 
megyek és meglátogatom Al Andersont. Egész nap feléje se néztem. 


- Oké, Doki, ha ez jobb kedvre deríti. Majd én gondoskodom róla, hogy Jim ne mozduljon 
Innen ma éjszaka. 


Burton még egy pillantást vetett Lizára, azután kiment. 


Közben az ordítozás beszélgetéssé csendesedett, halk beszélgetéssé, amely elevenséget hozott 
az éjszakába. 


- Nem eszik ez a Doki - panaszolta Mac. - Aludni sem látta még senki. Azt hiszem, előbb- 
utóbb összeroppan; bár eddig sosem történt vele ilyesmi. Sürgősen kellene neki valami nő, aki 
egy éjszakára szeretné őt; tudod, Jim, aki igazán szeretné. Szüksége volna valakire, akit maga 
mellett erezne - a bőrével is. És nekem is kellene egy ilyen nő. Szerencsés kis nő maga, Liza, 
hogy éppen most szült. Különben nem hagynám békén. 


- Tessék? 

- Semmi. Csak azt kérdeztem: hogy van a gyerek? 

- Jól. 

Mac komolykodva bólogatott. 

- Szeretem az olyan nőt, aki keveset beszél - mondotta Jimnek. 

- Mi történt odakint? - kérdezte Jim. - De unom már, hogy folyton idebent kell kuksolnom! 


- London elmondta, miket beszélt az a szépember, azután felvetette a bizalmi kérdést. 
Természetesen bizalmat szavaztak neki. Most odakint van, megbeszéli a brigádvezetőkkel a 
holnapi teendőket. 


- Miért? Mi lesz holnap? 


- A szépember igazat mondott, amikor azzal a rendelettel hozakodott elő. Ha az embereink 
holnap a megyei úton menetelnek már törvénybe ütköző cselekedetet követnek el. De nem 
hinném, hogy a rendelet s teherautókra is kiterjed majd. Tehát ahelyett, hogy kimasíroznánk a 
gyümölcsösökbe, autós osztagokat küldünk majd. Rajtaütünk egy sztrájktörő-csoporton, aztán 
elrobogunk, és rajtaütünk egy másikon. Számításom szerint eredménnyel járunk. 


- Honnan vesszük a benzint? 


- Kivesszük a többi kocsiból, s átöntjük azokba, amelyeket használni fogunk. Holnapra elég 
lesz. Azután majd valami mást kell kitalálnunk. Holnap talán sikerül elég keményen oda- 


vágnunk, úgyhogy holnapután pihenhetünk, és megvárhatjuk a következő sztrájktörő- 
szállítmány érkezését. 


- Ugye, én is elmehetek holnap? - kérdezte Jim. 


- Ugyan, mi hasznodat tudnák venni?! - kiáltott fel Mac. - Ott verekedni kell! Te csak helyet 
foglalnál el, hiszen a karodat se tudod használni. Légy észnél. 


London belökte a sátorponyvát, belépett. Arca piroslott az örömtől. 


- Hogy fel vannak paprikázva az emberek! - mondta. - Égnek a vágytól, hogy móresre tanítsák 
egész Torgast! 


- Csak fogd őket kemény kézzel, London - tanácsolta Mac. - Most tele van a bendőjük. Ha 
szabadjára engeded őket, nemigen tudjuk megfékezni ezt a társaságot. 


London odahúzott egy ládát, leült rá. 


- Azt mondják az emberek, hogy úgyszólván az egész kaja elfogyott. Akarok tőled kérdezni 
valamit, Mac. Mindenki azt mondja, hogy te kommunista vagy. Az a két ember, aki tárgyalni 
jött ide, az 15 azt mondta. Mintha csak mindent tudtak volna rólatok. 


- Hát aztán? 

- Mondd meg nekem nyíltan, Mac: kommunisták vagytok, ti ketten, te meg Jim? 
- Miért te mit gondolsz? 

London szeme haragosan villant meg, de azért uralkodott magán. 


- Ne pimaszkodj, Mac. Nem veszem jónéven, hogy az ellentáborban többet tudnak rólad, mint 
én. Mert mit tudok én? Megjelentetek a táborunkban, segítettetek rajtunk. Sosem firtattam, 
kifélék-mifélék vagytok. Sosem. Nem kérdezném most nem, de hát tudnom kell, mire 
készüljek fel. 


Mac arca tépelődést tükrözött. Jimre pillantott: 
- Megmondjam? - kérdezte. 
- Felőlem megmondhatod. 


- Ide hallgass, London - kezdte Mac. - Téged nagyon meg lehet ám szeretni. Sam például 
szétverné bárkinek a fejét, aki csak görbén néz rád. 


- Hát vannak jó barátaim. 


- No, éppen ez az. Én is azt érzem, amit ők. Mondjuk, hogy kommunista volnék. Akkor mi 
volna? 


- A barátom vagy - mondta London. 


- Oké. Hát akkor megmondom: kommunista vagyok. Nincs ezen semmi titkolnivaló. Azt 
mondják, én robbantottam ki ezt a sztrájkot. Nos, értsük meg egymást: ha módomban állt 
volna, hát kirobbantom. De nem volt rá szükség. Kirobbant magától. 


London elgondolkodva nézett rá, mintha egész lelkével Mac lelkét fürkészte volna. 
- Mit kapsz te ezért? - kérdezte. 
- Úgy érted, hogy pénzt? Egy vasat se. 


- Hát akkor miért csinálod? 


- Hát azt nehéz megmondani. Te ragaszkodol Samhez, meg a többi taghoz, aki veled együtt 
rója az országot, igaz? No hát, ugyanígy érzek én az ország valamennyi dolgozója iránt. 


- Olyan emberek iránt, akiket nem is ismersz? 

- Igen, London. És ugyanígy érez Jim is, ugyanígy. 

- Irtó hülyeségnek hangzik - mondotta London. - Akár valami vicc. Nem kaptok érte pénzt? 
- Láttál már bennünket Rolls-Royce-on közlekedni? 

- No és azután? 

- Hogyhogy azután. 

- Hát amikor ennek itt vége lesz. Talán majd akkor szeditek fel a pénzt. 


ezgátbinger ir ) 


- Nincs "azután". Ha ezzel végeztünk, hát belekerülünk egy másikba. 
London összehúzta a szemét; úgy nézett Macre, mintha a gondolataiban próbált volna olvasni. 


- Hiszek neked - mondotta vontatottan. - Eddig még sosem próbáltál az orromnál fogva 
vezetni. 


Mac nagyot ütött London vállára: 
- Régen megmondtam volna, London, ha megkérdezed. 


- Semmi kifogásom a vörösök ellen. Úton-útfélen azt hallja az ember, hogy csirkefogók. Sam 
gyakran úgy sziszeg, mint a csörgőkígyó, és hamar kijön a sodrából, de nem csirkefogó. No, 
gyerünk, együnk valamit. 


Mac felállt. 

- Jim, hozok valamit Lizának, meg neked is - mondotta. 
London visszaszólt a bejárattól. 

- De szépen jön fel a hold! Nem is tudtam, hogy holdtölte van. 
- Nincs holdtölte - mondta Mac. - Hol látod te a holdat? 

- Ott, ni. Látod? Mintha most jönne fel a hold. 


- Az nem kelet - mondta Mac. - Úristen! Az Anderson-tanya! London!! - ordította. - Fel- 
gyújtották Anderson tanyáját! Szólj az embereknek! Gyere már, az isten verje meg! Hol 
vannak azok az őrök? Gyorsan! Szólj az embereknek, jöjjenek. 


Jim felugrott a derékaljról. Miközben ott futott ötven méterre Mac mögött, nem is érezte a 
karját. Hallotta London bődülését, meg a nedves talajon döngő léptek zaját. Amikor a fákhoz 
ért, meggyorsította futását. A fák mögül vörös fény áradt szerteszét. Nem volt ez már 
egyszerű égés. Lángnyaláb világította meg a lombokat, baljóslatú recsegés-ropogás harsogta 
túl a léptek dobogását. Metsző hangú kiáltozás, majd zúgás tompította ordítozás hallatszott a 
tűz irányából. A fák hátravetették árnyékukat, el a tűztől, a tábor felé. A fasor végét 
eltorlaszolta a tűzfüggöny, előtte fekete figurák futkostak összevissza. Jim megpillantotta 
Macet - ott rohant közvetlenül előtte -, s hallotta a lángok egyre hangosodó, lihegő-fújtató 
mordulását. Fokozta az iramot, utolérte barátját, s mellette rohant tovább. 


- Az istálló! - zihálta Jim. - Az almát már kirakták? 


- Jim! A fene egye meg, nem lett volna szabad eljönnöd. Nem, az istállóban van az egész 
termés. Hol az isten csudájában voltak azok az őrök? Senkiben sem bízhat az ember. 


Közeledtek a fasor végéhez, arcukba csapott a forró levegő. Az istálló falai lángba borultak, a 
tetőről fel-felszökkentek a mérges lángnyelvek. Az őrök Anderson kis házánál álltak, 
csendesen nézték a tüzet, Anderson pedig rángatózva ugrált előttük. 


Mac már nem futott. 

- Hiába minden. Nincs mit csinálni. Úgy látszik, benzint használtak. 

London rohant el mellettük. Rettenetes volt az arca. Amikor az őrökhöz ért, megállt. 
- Ti átkozott patkányok! Hol a frászban voltatok? - ordította. 

Az egyik ember kieresztette a hangját, hogy túl tudja harsogni a tüzet: 


- Ide küldtél egy embert, azt üzented, beszélni akarsz velünk. Félúton voltunk a tábor felé, 
amikor megláttuk a tüzet. 


London haragja lelohadt. Nagy, összeszorított öklei szétnyíltak. Tehetetlenül fordult arrafelé, 
ahol Mac és Jim bámult meredten a tűzbe. Anderson közeledett feléjük hatalmas bakugrások- 
ban, rángatózó, vad táncban. Megállt Mac előtt, kihívóan tolta az arcát Mac orra elé. 


- Maga piszkos gazember! - kiáltotta. 


Elcsuklott a hangja, és sírva fordult vissza a lángtorony felé. Mac át akarta fogni az 
öregember derekát, Anderson azonban megragadta Mac karját és eltaszította. Egő alma 
átható, édeskés illata áradt a tűzből. 


Mac egészen elernyedt, elszomorodott. 


- Istenem, csak ez ne történt volna! - szólt Londonhoz. - Szegény öreg, oda az egész termése. - 
Hirtelen eszébe jutott valami. - Uristen! Hagytál te őröket a táborban, London? 


- Nem hagytam. Erre nem gondoltam. 
Mac villámgyorsan hátrafordult: 


- Gyertek velem egy jó páran! Lehet, hogy ezt akarták: kicsalni minket a táborból. Egy 
csoport itt marad, s vigyáz, hogy legalább a lakóházat ne érje baj. 


Ugyanazon az úton rohanni kezdett visszafelé. Előtte szökellt hosszú, fekete árnyéka. Jim 
próbált vele lépést tartani, de valami gyengeség okozta rosszullét kerítette hatalmába. Mac 
elhagyta, s elhúztak mellette a többiek is, míg végül egészen magára maradt; messze hátul, 
szédelegve bukdácsolt az egyenetlen talajon. A táborból nem törtek lángok az égre, Jim tehát 
lassított, s tovább bandukolt a fák közötti sötét folyosón. Hallotta az összeomló istálló 
reccsenését, de nem fordult hátra. Félúton lehetett a tábor felé, amikor a gyengeségtől 
összebicsaklott a térde. Nehézkesen huppant le a földre. Feje fölött tűzpirosra festődött az ég, 
az alacsonyan lebegő, rózsaszín lángtenger felett hidegfényű csillagok függtek az égbolton. 


Mac jött visszafelé, ugyanazon az úton: 
- Mi a baj, Jim? 
- Semmi. Egészen elgyengült a lábam. Csak pihenek. Semmi baj a táborral? 


- Semmi. Oda nem mentek. Egyik emberünk megsérült. Elesett; azt hiszem bokatörés. Elő 
kell kerítenünk a Dokit. Te, micsoda ócska trükk volt ez! Az egyik emberük azt mondta az 
őröknek, London hívatja őket, ezalatt a többi körülöntötte az istállót benzinnel, gyufát gyújtott 
és... Úristen, de gyorsan ment! Hát most aztán kapunk Andersontól. Azt hiszem, már holnap 
kirúg bennünket innen. 


- Hová megyünk akkor, Mac? 


- Te Jim! Teljesen kikészültél! Gyere, add a karodat. Eltámogatlak a táborig. Mondd, láttad a 
Dokit a tűznél? 


- Nem láttam. 


- Azt mondta, átmegy meglátogatni Alt. Nem láttam visszajönni. No, tápászkodj már fel. 
Agyba kell már dugnom téged. 


Halványodott a tűz. A fasor végén még ott piroslott egy máglya, de már nem szökelltek belőle 
hosszú lángszalagok. 


- Kapaszkodj belém, Jim - mondotta Mac. - Anderson szinte őrjöngött, igaz? De legalább a 
házát nem gyújtották fel, hálistennek. 


London jött feléjük, mögötte Sam. 

- Mi van a táborral? - kérdezte London. 

- Minden rendben. Nem gyújtották fel. 

- Mi van ezzel a sráccal? 

- Egészen legyengült a sebétől. Támogassátok a másik oldalán is. 


Félig támogatták, félig vitték Jimet, végig a fasoron, át a tisztáson, be London sátrába. 
Leültették a derékaljra. 


- Láttátok a Dokit? - kérdezte Mac. - Egyik emberünk kitörte a bokáját. 
- Én ugyan nem láttam. 
- Vajon hol lehet? 


Sam lépett be a sátorba, egészen halkan. Sovány arcából szinte kipattantak a megfeszült 
arcizmok. Merev léptekkel ment oda Machez, és megállott előtte: 


- Azon a délutánon, amikor itt volt az a pasas és megmondta, mit fognak csinálni... 
- Miféle pasas? 

- Hát az az első pasas, akit ők ideküldtek, és akinek te megmondtad. 

- Mit mondtam meg? 

- Hogy mit csinálunk mi, ha ők... 

Mac összerezzent, Londonra nézett. 


- Hát nem tudom, Sam. Lehet, hogy akkor elfordul tőlünk a közvélemény rokonszenve. Pedig 
most igazán nagy szükségünk van rá. Nem akarjuk elveszíteni. 


Sam hangja rekedt volt a gyűlölettől: 


- Csak nem hagyod, hogy ezt elvigyék szárazon!! Csak nem hagyod, hogy egyszerűen 
kifüstöljenek minket innen azok a gyáva disznók?! 


- Ki vele, Sam! - szólt London. - Mit akarsz csinálni? 
- Magam mellé akarok venni egypár embert... aztán eljátszogatunk egy skatulya gyufával. 
Mac és London figyelmesen nézett Sam arcába. 


- Mit bánom az egészet! - mondta Sam. - Én bizony megyek. Van egy Hunter nevezetű. 
Annak van egy nagy, fehér háza. Viszek egy kanna benzint is. 


Mac elmosolyodott. 


- Nézd meg jól ezt az embert, London - szólt. - Ismered őt? Tudod, kicsoda? 
London azonnal elértette, mit akar Mac. 

- Nem én! Sose láttam. Ki ez? 

- Fogalmam sincs. Itt lakik a táborban? 


- Fenét! Alighanem valami egyéni bosszú műve az egész. Azt is a mi nyakunkba akarják 
varrni, mint annyi mást! 


Mac most újra Samhez fordult: 
- Ha elfognak, egyedül kell ám tartanod a hátad. 


- Tartom én! - mondta komoran Sam. - Nem akarom én ezt rákenni senkire. És meggondoltam 
a dolgot: nem viszek magammal senkit. 


- Mi nem ismerünk téged. Csak bosszúból teszed, amit teszel. 
- Gyűlölöm a pasast, mert mindenemből kiforgatott - mondta Sam. 
Mac egészen odalépett hozzá és karon ragadta. 


- Porig égjen annak a rohadéknak a háza! - sziszegte vad haraggal. - Égjen le minden, az 
utolsó szögig! Bárcsak veled mehetnék! Istenem, de jó volna! 


- Maradj te csak itt - mondotta Sam. - Neked semmi közöd az egészhez. Az a pasas kiforgatott 
engem mindenemből, és különben is szeretek gyújtogatni. Imádok a tűzzel játszani. 


- Viszlát, Sam - mondotta London. - Egyszer majd nézz be hozzánk. 


Sam csendben kioldalgott a sátorból és eltűnt. London és Mac egy ideig még nézte a szelíden 
hullámzó ponyvát. London így szólt: 


- Az az érzésem, nem jön ez már vissza. Furcsa, mennyire meg tud szeretni az ember egy 
ilyen undok frátert. Mindig kötekedett, mintha csak kereste volna a bajt. 


Jim csendesen ült a derékaljon. Gondterhelt volt az arca. A ponyván át még halványan 
világított a tüzsugár, s most szirénabúgás hangzott fel; egyre közelebb és közelebb jött a hang 
- magányos, szilaj üvöltés volt az éjszakában. 


- Jó sokáig vártak azok a tűzoltókocsik! - szólt keserűen Mac. - Az ördög vigye el, most jut 
eszembe, hogy nem ettünk még semmit. Gyere, London. Jim, te maradj itt, majd hozok neked 
valamit. 


Jim ülve maradt, várta, mikor jön vissza a két ember. Liza ott ült mellette, alattomban 
szoptatta a csecsemőjét a kendő alatt. 


- Maga sose mozdul innen? - kérdezte Jim. 
- Micsoda? 


- Maga csak üldögél szép csendesen. Annyi minden történik maga körül, de maga oda se 
figyel. Még csak meg sem hall semmit. 


- De szeretném, ha már vége volna ennek az egésznek! - mondotta Liza. - Úgy szeretném, ha 
házban élnénk, ahol padló is van, meg a klozett is ott van a közelben. Nem szeretem ezt a 
verekedést. 


- Pedig meg kell lennie. Egyszer majd vége lesz, csak éppen lehet, hogy azt már mi nem érjük 
meg. 


Megjelent Mac két gőzölgő csajkával. 


- Hát azért még nem aludt ki egészen a tűz, amikor a tűzoltók odaértek - mondotta. - Nesze, 
Jim, beletettem a babba a marhahúst. Ez meg a magáé, Liza. 


- Nem lett volna szabad elengedned Samet, Mac - mondotta Jim. 

- Már hogy a fenébe ne?! 

- Mert nem érezted helyénvalónak, Mac. Hagytad, hogy elragadjon a személyes gyűlölet. 

- De az istenfáját, hát gondolj szegény öreg Andersonra! Leégett az istállója, oda a termése! 


- Persze, persze, tudom. Lehet, hogy nem rossz gondolat felgyújtani Hunter házát. De valld 
be, hogy téged az indulat vezérelt. 


- Hát aztán?! Talán még majd jelentést adsz rólam, mi?! Idehozlak, hogy valami tapasztalatot 
szerezz, erre mi lesz belőled? Kibírhatatlan tanító bácsi! Mit gondolsz, ki vagy te?! 
Hátulgombolós kölyök voltál még, amikor én már javában végeztem ezt a munkát. 


- Lassan a testtel, Mac. Másban úgysem segíthetek, hát legalább igyekszem az eszemet 
használni. Annyi minden történik, én meg csak ülök itt, mert fáj a vállam. En csak azt nem 
szeretném, ha téged elragadna az indulat. Mert akkor nem tudsz gondolkozni. 


Mac mogorván meredt rá. 


- Szerencsésnek mondhatod magad, amiért nem töröm össze a képedet. Nem mintha nem 
volna igazad. Ellenkezőleg. De nagyon megfekszi az ember gyomrát egy ilyen tag, akinek 
mindig igaza van. - Hirtelen elmosolyodott. - Jól van, Jim. Felejtsük el az egészet. Kezdesz 
már csuda okos fickó lenni. Jó pártember lesz belőled. Tudom, hogy könnyen dühbe gurulok, 
de hát mit csináljak. Különben irtózatosan fő a fejem, Jim. Rosszul mennek a dolgok. Mit 
gondolsz, a Doki hol lehet? 


- Még mindig semmi életjel? Emlékszel, mit mondott, amikor innen elment? 
- Azt, hogy megy Alt meglátogatni. 


- Igen, de már előbb is mondott valamit. Azt mondta, hogy olyan egyedül érzi magát. 
Furcsákat mondott. Ugy beszélt, mint az olyan ember, aki agyondolgozta magát. Lehet, hogy 
bedilizett. Sosem hitt az ügyünkben; lehet, hogy meg is lépett. 


Mac a fejét rázta: 


- Voltam én már eleget a Dokival, de még sose lépett meg. Dr. Burton még senkit sem hagyott 
cserben. Nagyon aggódom, Jim. Doki Andersonékhoz készült. Nincs kizárva, hogy a mi 
őreinknek nézte a gyújtogatókat, és egyenesen a karjukba rohant. Ugyis régen fenték rá a 
fogukat. 


- Lehet, hogy később visszajön. 


- Megmondom, hogy van. Ha a közegészségügyi hatóságok holnap kiadnak ellenünk egy 
rendeletet, akkor holtbiztos, hogy az "éberek" elfogták Dokit. Szegény feje! Nem tudom, mit 
csináljak azzal a törött bokájú emberrel. Az egyik társa ugyan helyreillesztette a bokát, de 
alighanem rossz helyre. Persze lehet, hogy Doki ott kódorog valahol a gyümölcsösben. Az én 
hibám, hogy egyedül engedtem Andersonékhoz, száz százalékban az én hibám. London, az 
megteszi a magáét. De én sok mindenre nem gondolok. Egy és más nyomja a lelkiismerete- 
met, Jim. Andersen istállójának az ügye ólomsúllyal nehezedik rám. 


- Az egészet kell nézned - mondotta Jim. 


Mac felsóhajtott. 


- Azt hittem, kemény legény vagyok, de te sokkal, de sokkal keményebb vagy, mint én. 
Remélem, nem fognak meggyűlölni, Jim! Aludj inkább a kórház-sátorban. Ott legalább van 
egy tábori ágy. Nem akarom, hogy a földön aludj, amíg ilyen pocsékul vagy. Miért nem 
eszel? 


Jim a csajkájára nézett. 

- Egészen megfeledkeztem az evésről. Pedig éhes vagyok. 

Egy főtt marhahússzeletet halászott ki a babból, s rágni kezdte. 
- Szerezz magadnak is, Mac. 

- Jó, megyek. 


Elment, Jim pedig gyorsan megette a babot, a nagy, tojásdad, arányló szemeket. Egyszerre 
három szemet tűzött egy kihegyezett pálcika végére. Amikor végzett, megbillentette a csajkát, 
kiitta a hús és a bab levét. 


- Jóízű, mi? - szólt oda Lizának. 

- Bizony. Mindig szerettem ezt a fajta babot. Csak a só hiányzik nagyon. Sósan jobb a 
disznóhús is. 

- Csendesek az emberek, csuda csendesek. 


- Mert tele a szájuk - mondta Liza. - Folyton beszélnek, kivéve, amikor tele van a szájuk. 
Folyton csak beszélnek. Ha mindenáron verekedniök kell, hát menjenek és essenek túl rajta. 
De ez az örökös beszéd! 


- De ez sztrájk - védekezett Jim. 
- Maga is örökké csak beszél - mondta a fiatalasszony. - Beszédtől nem forog a gép. 
- De a beszéd sokszor erőt ad, az erő pedig forgatja a gépet. 


Megjelent London. Megállt a sátorban; a fogát piszkálta egy kihegyezett gyufaszállal. Kopasz 
fejebúbja tompán csillogott a lámpafényben. 


- Jól körülnéztem odakint - mondta -, de sehol sem láttam tüzet. Talán elcsípték azt a Samet. 


- Sam nagyon ügyes fickó - jegyezte meg Jim. - A múltkor letepert egy ellenőrt, pedig annak 
puskája is volt. 


- Ravasznak nagyon ravasz, az biztos. Akár a kígyó. Csörgőkígyó az a Sam, csak éppen 
sosem csörög. Egyedül ment el, nem vitt magával senkit. 


- Annál jobb. Ha elfogják, hát magányos őrült. De ha három embert fognak el ilyenkor, az 
már összeesküvés. Erted, ugye? 


- Remélem, nem fogják el, Jim. Rendes ember, nagyon szeretem. 

- Tudom én azt. 

Mac jött be, hozta a csajkáját. 

- Úristen, de éhes vagyok. Csak az első harapásnál jöttem rá. Eleget ettél, Jim? 


- Eleget hát. Miért nem raknak tábortüzet az emberek, hogy köréje ülhessenek? Tegnap este 
raktak. 


- Nincs fa - mondotta London. - Minden fát odavitettem a tűzhelyekhez. 


- De miért olyan csendesek? Szavukat sem hallani - mondta Jim. - Minden olyan csendes. 


- Furcsa dolog ez a tömeggel - tűnődött Mac. - Sosem lehet előre megmondani, hogyan fog 
viselkedni. Eddig azt gondoltam, ha jól megfigyeli őket az ember, megmondhatja, mit fognak 
csinálni. Néha egészen felvillanyozódnak, aztán egyszerre csak egészen elvesztik a bátor- 
ságukat. Azt hiszem, most mindenki meg van ijedve ebben a rohadt táborban. Híre járt, hogy 
a Dokit elkapták. És most az emberek meg vannak ijedve, mert nincs Doki. Odamennek 
ahhoz a törött bokájú pasashoz, megnézik, aztán továbbállnak. Aztán nemsokára megint 
odamennek megnézni. Olyan fájdalma van, hogy az egész teste verítékben úszik. 


Mac egy csonton rágcsált, fogával tépte a fehér porcogót. 

- Gondolod, hogy van olyan, aki tudja? - kérdezte Jim. 

- Micsodát? 

- Azt, hogy hogyan fog cselekedni a tömeg. 

- Talán London tudja. Egész életében embereket vezetett. No, mi a véleményed, London? 
London a fejét rázta. 


- Nem lehet azt előre tudni - mondotta. - Egyszer egy teherautó kipufogójától 15 úgy megijed- 
nek, hogy futnak, mint a nyúl. Másszor meg semmitől sem félnek. Persze, azt azért valahogy 
érzi az ember, közvetlenül az események előtt, hogy mi fog történni. 


- Igen, tudom - mondta Mac. - Az valahogy a levegőben van. Láttam egyszer egy négerlincse- 
lést. Hurcolták a szerencsétlent vagy négyszáz métert, egy vasúti felüljáróhoz. Útközben a 
tömeg megölt egy kiskutyát: halálra kövezte. Mindenki köveket szedett fel, s addig hajigálták 
kővel azt a kutyát, amíg ki nem adta a páráját. Öldökléssel volt tele a levegő. És aztán az sem 
volt elég nekik, hogy a négert felkötötték. Ráadásul még meggyújtották és bele is lőttek. 


- Nem hagyom, hogy ilyesmi kezdődjék ebben a táborban - mondta London. 


- De ha mégis elkezdődnék, akkor jobb, ha félreállsz az útból - tanácsolta Mac. - Figyelj csak, 
mi ez? 


Kintről szinte katonás ütemű lábdobogás hallatszott. 

- London odabenn van? - kérdezte valaki. 

- Igen. Mi van? 

- Hoztunk egy fickót. 

- Miféle fickót? 

Belépett egy férfi, Winchester-puskával a kezében. 

- Nem te vagy az egyik, akit ott hagytam Anderson házát őrizni? 


- De igen. Csak hárman jöttünk el, a többi ott van. Láttunk egy legényt arra csellengeni, aztán 
valahogy bekerítettük és elcsíptük. 


- No és kicsoda az illető? 


- Nem tudom. Ez a puska volt nála. Az emberek össze akarták verni, de én azt mondtam, 
inkább hozzuk ide. Hát idehoztuk. Odakint áll, megkötözve. 


London Macre nézett, Mac pedig Liza felé bökött a fejével. 
- Jobb lesz, ha kimégy, Liza - szólt London. 
Liza kelletlenül tápászkodott fel. 


- Hova menjek? 


- Azt nem tudom. Joey hol van? 


- Beszélget valakivel - felelte Liza. - Az illető írt valamilyen iskolának, ahol postást faragnak 
majd belőle. Joey is postásnak akar menni, úgyhogy most megbeszéli a dolgot az illetővel. 


- Hát akkor eridj, keress valami asszonyt és beszélgess vele. 


Liza magához szorította a csecsemőjét, és kiment a sátorból. London elvette az embertől a 
puskát, rántott egyet a fogantyún. A töltény a földre pottyant. 


- Harmincszor-harmincas - mondta London. - Hozd be azt a fickót. 
- Oké. Hozzátok be azt a fickót - szólt ki az őrszem. 


A másik két őrszem belökte a foglyot a sátorba. A fogoly megbotlott, aztán visszanyerte 
egyensúlyát. Karját szíjjal kötözték hátra, csuklóit báladrót szorította össze. Nagyon fiatal 
volt, csenevész testű, keskeny vállú. Kordbársonynadrágot, kék inget, rövid bőrzekét viselt. 
Rémülten meresztgette világoskék szemét. 


- A fene egye meg - szólalt meg London. - Hiszen ez még gyerek. 

- Winchester-puskás gyerek - tette hozzá Mac. - Beszélhetnék én vele, London? 
- Csak rajta. 

Mac a fogolyhoz lépett. 

- Mit keresel te errefelé? 

A fiú nagyot nyelt. 

- Nem csináltam semmit - mondta alig hallhatóan. 

- Ki küldött? 

- Senki. 


Mac nyitott tenyerével a fiú arcába ütött. A fiatalember feje féloldalt billent, fehér, csupasz 
arcán rikító piros folt jelent meg. 


- Ki küldött? 
- Senki. 


Ismét lecsapott a nyitott tenyér, ezúttal keményebben. A fiú megtántorodott, s hiába 
igyekezett visszanyerni egyensúlyát, az oldalára esett. 


Mac lenyúlt érte és talpra rántotta. 

- Ki küldött? 

A fiú sírt. Könnyei legyöngyöztek az orrán, vérző ajkaira. 

- A fiúk az iskolában azt mondták, hogy meg kell... 

- A középiskolában? 

- Igen. És az emberek az utcán is azt mondták, hogy valakinek már meg kell... 
- Hányan jöttetek? 

- Hatan. 

- Hát a többi hol van? 


- Nem tudom, miszter. Elvesztettem őket, becsületszavamra mondom. 


Mac színtelen hangon folytatta: 

- Ki gyújtotta fel az istállót? 

- Nem tudom. 

- Jó lesz vigyázni azzal a "nem tudom"-trükkel! Ki gyújtotta fel az istállót? 
A fiú alig tudott beszélni, fulladozott a zokogástól. 


- Ne üssön meg, miszter. A csapszék billiárdszobájában mondták egypáran, hogy jó volna 
felgyújtani. Azt mondták, hogy Anderson szélsőbaloldali. 


- Jól van. Hát az orvosunkkal találkozott-e valamelyikőtök? 

A fiú ügyefogyottan nézett Macre. 

- Ne verjen engem, miszter. Nem tudom. Nem találkoztunk mi senkivel. 

- Mit akartál azzal a puskával? 

- B-b-belőni a sátrakba, hogy maguk megijedjenek. 

Mac fagyosan mosolygott. Londonhoz fordult: 

- Mit gondolsz, mit csináljunk vele? 

- Á, gyerek ez még! 

- Winchester-puskás gyerek. A gondjaimra bízod még egy kicsit, London? 

- Mit akarsz vele? 

- Úgy akarom őt visszaküldeni az iskolába, hogy ide többé ne jöjjön fegyveres gyerek. 
Jim a derékaljon ült, feszülten figyelt. 

Mac így szólt: 

- Jim, az imént lehordtál, amiért elvesztettem a fejemet. Most azonban nem vesztem el. 
- Ha hideg fejjel cselekszel, akkor oké. 

- Pontosan szoktak ülni az ütéseim - mondotta Mac. - Sajnálod ezt a gyereket, Jim? 

- Ez nem gyerek, hanem elrettentő példa. 


- Ez az én véleményem is. No, ide hallgass, te kölyök. Oda is dobhatnánk téged az embereink- 
nek odakint, de félek, hogy azt nem úsznád meg élve. Inkább én tőlem kapsz valami emléket. 


Mac megragadta a gyerek vállát, s jobb keze ütései csak úgy csattantak a fiú arcán. Aztán 
hirtelen abbahagyta. 


- Nem fájhatott túlságosan - mondta. - Csinos képpel fogsz te megjelenni az iskolában. No, 
elég volt a bőgésből. Mondd el majd a gyerekeknek odabenn a városban, mi vár rájuk, ha... 


- Megmossam az arcát? - kérdezte London. 

- Fenét! Azt hiszed, szórakozásból csináltam? 
- Mit tudom én - mondta London. 

A fiú közben halkan zokogott. 


- Figyelj rám, te gyerek - szólt Mac. - Nem tettem túl sok kárt benned. Betört az orrod, de 
semmi több. Ha akárki más vesz itt kezelésbe, nem pedig én, hát nem úszod meg ilyen olcsón. 
Most eridj, és mondd meg a kis játszótársaidnak, hogy ha valamelyiküket valami disznóságon 


csípjük rajta, hát eltörjük a lábát, a következőnek pedig eltörjük mind a két lábát. Megértet- 
ted?... Azt kérdeztem, megértetted-e? 


- Meg. 
- Oké. Kísérjétek el az útig, aztán engedjétek szabadon. 
Az őrszemek a hónaljánál fogva kitámogatták a fiút a sátorból. 


- London - mondotta Mac -, küldj járőröket, hadd nézzék meg, kószálnak-e még puskás 
apróságok a környéken? 


- Jó, rendben van - szólt London. Egész idő alatt Macre függesztette a tekintetét, elborzadva 
nézte őt. - Jézus Mária, micsoda kegyetlen egy fráter vagy te, Mac! - mondta. - Azt értem, ha 
valaki dühében csinál ilyesmit, de te még csak dühös sem voltál. 


- Tudom - mondta Mac fásultan. - Ez a legnehezebb az egészben. 


Csak állt, mint a cövek, arcán megjelent a jól ismert fagyos mosoly. Amikor azután London 
kiment a sátorból, Mac a matrachoz lépett, leült, átkulcsolta a térdét. Egész testében remegett. 
Halványszürke volt az arca. Jim kinyújtotta az ép kezét, megragadta Mac csuklóját. 


- Nem tudtam volna megtenni - mondta törődötten Mac -, ha te nem lettél volna itt. Micsoda 
viharedzett egy fickó vagy te, Jim! Milyen egykedvűen néztél. Fütyültél az egészre! 


Jim megszorította Mac csuklóját. 


- Ne törd a fejed, Mac - mondta csendesen. - Nem holmi megriadt kölyök volt ez, hanem az 
ügyünk egyik veszélyeztetője. Amit tettél, meg kellett tenni. Semmi gyűlölet, semmi érzelem, 
csak éppen egy feladat. Ne törd rajta a fejed. Ez az eset csak egy kis része az egésznek. A 
részvét éppen olyan káros, mint a félelem. Orvosi munkát végeztél. Operációt. Kész. Ha nem 
bénított volna meg ez a sebem, megcsináltam volna helyetted. És gondold csak el, mi történt 
volna, ha az embereink kezébe kerül odakint. 


- Tudom - bólintott Mac. - Agyonverték volna. Remélem, több kölyköt nem fognak el. Mert 
még egyszer nem tudnám ezt megcsinálni. 


- Pedig meg kellene csinálnod - mondta Jim. 
Mac kissé riadtan nézett rá: 


- Nem értelek én már téged, Jim. Kezdek félni tőled. Láttam én már olyanokat, mint te. 
Azoktól is félek. Úristen, Jim, a szemem előtt alakulsz át, napról napra. Tudom, hogy igazad 
van. Jó, tudom a leckét: hideg fejjel kell leküzdeni a haragot. De hát, az isten szerelmére, Jim, 
ez nem emberi! Én félek tőled, Jim. 


Jim halkan válaszolt: 


- Azt akartam, hogy használj fel engem. De te nem akartál felhasználni, mert túlságosan meg- 
szerettél. - Felállt, odament egy ládához, leült rá. - Ez nem volt helyes, Mac. Aztán meg- 
sebesültem. És mialatt üldögéltem, és a sült galambra vártam, ráébredtem, hogy milyen erős 
vagyok. Erősebb vagyok nálad, Mac. Erősebb vagyok, mint bármi ezen a világon, mert én 
egyenes vonalban haladok előre. Te, meg a többiek mind, nőkre is gondoltok, meg cigarettára, 
meg italra, meg arra, hogy ne fázzatok és hogy jóllakjatok. - Jim szeme fagyosan csillogott, 
akár a nedves kavics a folyó partján. - Azt szerettem volna, ha felhasználsz engem, Mac. Hát 
most majd én használlak fel téged. Saját magamat is felhasználom, meg téged is 
felhasznállak. Azt mondom neked, Mac: én érzem, hogy milyen nagy erő feszül bennem. 


- Te tisztára megbolondultál - mondta Mac. - Hogy van a karod? Te, mondd, nem dagadt 
meg? Talán az a seb mérgezi meg az egész szervezetedet. 


- Ne gondold, Mac - mondotta csendesen Jim. - Nem vagyok én bolond. Nem őrültség ez: 
valóság. Fejlődött, fejlődött ez az érzés. És most itt van, itt, belül. Eridj ki, mondd meg 
Londonnak, beszélni akarok vele. Mondd meg neki, jöjjön ide. Majd igyekszem, hogy meg ne 
haragítsam, de el kell fogadnia az utasításaimat. 


Mac így szólt: 


- Lehet, hogy valóban nem vagy bolond, Jim. Nem tudom. De azt ne felejtsd el, hogy London 
a sztrájkbizottság megválasztott elnöke. Egész életében ő vezetett másokat. Ha most 
elkezdesz neki parancsolgatni, hát nagyon megjárhatod. 


Aggódva figyelte Jimet. 

- Hát csak megj és szólj neki - mondotta Jim. 

- Ide hallgass, te... 

- Engedelmeskedj nekem, Mac. Neked is jobb lesz. 


Valahonnan messziről felbúgott egy sziréna, majd süvítéssé erősödött a hangja; azután 
egymás után szólaltak meg a szirénák, búgva-süvítve, búgva-süvítve. 


- Sam! - kiáltott fel Mac. - Felgyújtotta azt a házat! 

Jim feltápászkodott. 

- Maradj te csak itt - mondta Mac. - Nagyon gyenge vagy még, Jim. 
Jim keserűen felnevetett: 

- Mindjárt megtapasztalod, milyen gyenge vagyok. 

Kiment a sátorból, Mac pedig utána. 


Északon feketén tornyosult a fák fölé a csillagos ég. Torgas fölött a városi fények halványan 
izzó sugárnyalábot vetettek az égboltra. A várostól balra, a lombok magasan meredező sánca 
fölött, a feltörő lángok vörös fénykupolát bontottak a tűz gócpontja fölé. Most mát kórusban 
rikoltozott valamennyi sziréna, s amikor az egyik egészen magas hangon szólt, a másiknak 
morgássá mélyült a bugása. 


- Most bezzeg sürgős a tűzoltó uraknak - mondotta Mac. 


Egymás hegyén-hátán tolongtak kifele a sátrakból az emberek, nézték az égre törő tüzet. A 
lángok már a fák fölé csaptak, a fénykupola egyre terebélyesedett, egyre kúszott felfele. 


- Indulásnak nem rossz - szólt Mac. - Most már ha sikerül is eloltaniuk a tüzet, a háznak vége. 
Olyan messze kint csak vegyszereket tudnak használni. 


London kiáltozva sietett feléjük. 

- Hát felgyújtotta! Mindenre képes az a fickó. Tudtam, hogy megteszi. Nem fél az semmitől. 
- Ha visszajön, majd felhasználhatjuk - jegyezte meg csendesen Jim. 

- Hogyhogy felhasználhatjuk? - kérdezte London. 


- Aki így tud tüzet gyújtani, bizonyára jól csinálna mást 15. Csuda jól ég az a tűz. Gyere be a 
sátorba, London. Meg kell beszélnünk egyet-mást. 


Mac közbevágott: 
- Tudod, London, Jim azt gondolja, hogy... 


- Majd én megmondom neki, hogy mit gondolok. Gyere be a sátorba, London. 


Jim előrement, s amint beért a sátorba, leült egy ládára. 
- Mi ütött beléd? - kérdezte London. - Miről akarsz beszélni? 


- Azért áll olyan rosszul ez a mi sztrájkunk - mondta Jim -, mert nem tartunk fegyelmet. 
Anderson istállóját is azért sikerült felgyújtaniuk az "éberek"-nek, mert nem bízhattunk 
abban, hogy az őrszemeink teljesítik a parancsainkat. Dokit is azért kapcsolták le, mert a 
testőrsége nem volt a sarkában. 


- Így van. De mit csináljunk? 


- Majd én megmondom. Gondoskodunk róla, hogy legyen fegyelem. Érvényt kell szereznünk 
az utasításainknak. Téged megválasztottak az emberek, igaz? Hát akkor most lássák a 
következményeit, akár tetszik, akár nem. 


- Az isten szerelmére, Jim! - kiáltott fel Mac. - Ez nem megy! Az emberek egyszerűen meg 
fognak szökni tőlünk. Egy-kettőre túl lesznek a megyehatáron. 


- Hát majd rendőrködünk felettük, Mac. Hol az a puska? 
- Ott ni. Mit akarsz vele? 


- Segít fegyelmet tartani - mondotta Jim. - Unom már ezt az egy helyben topogást. Gondom 
lesz rá, hogy tovább haladjunk, előre. 


London egészen odalépett Jimhez. 
- Mi a fenét akarsz azzal mondani, hogy "Gondom lesz rá"? Vigyázz, mert ráfizethetsz. 


Jim nyugodtan ült a helyén. Fiatalos arca szoborszerű volt, szeme meg sem rebbent, szája 
sarkában kis mosoly bujkált. Kitartóan, magabiztosan nézett London szemébe. 


- Ülj le, London, ne izgulj - szólt szelíden. 

London aggódva tekintett Macre. 

- Mondd, bedilizett ez a srác? - kérdezte tőle. 

Mac kerülte London pillantását. 

- Nem tudom - felelte. 

- Ülj le inkább - szólt Jim Londonhoz. - Előbb-utóbb úgyis le fogsz ülni. 

- Jó, jó, leülök. 

- Oké. Kirúghatsz engem a táborból, ha akarsz, London. Volna számomra hely a fegyházban. 


Vagy megengedheted, hogy itt maradjak. De ha itt maradok, meglesz, amit akarok, mert vedd 
tudomásul, hogy érvényesíteni tudom az akaratomat. 


London felsóhajtott: 


- De unom már ezt az egészet. Mindig csak csupa baj. Átengedném neked a helyemet akár 
most rögtön, pedig még gyerek vagy. De engem tettek meg górénak. 


- No, éppen ez az - vágott a szavába Jim. - Te fogod közvetíteni az utasításaimat. Ne érts 
félre, London; nem hatalmat akarok én: tetteket akarok. Nincs más célom, mint az, hogy 
győzelemre segítsem ezt a sztrájkot. 


- Mi a véleményed, Mac? - kérdezte tanácstalanul London. - Mibe akar belevinni minket ez a 
fiú? 

- Nem tudom. Először azt gondoltam, hogy valami sebláz ment az agyára, de most egészen 
okosakat mond. 


Mac nevetett, aztán baljóslatúan elhallgatott. 
- Olyan bolsevik szaga van az egésznek - mondotta London. 


- Ne azzal törődj, hogy milyen szaga van - vágott vissza Jim -, hanem azt nézd, beválik-e a 
gyakorlatban? Hajlandó vagy meghallgatni engem? 


- Hát nem tudom. De, de, csak beszélj. 


- Jól van. Holnap reggel rajtaütünk a sztrájktörőkön. Kiválasztod a legjobb verekedőket. 
Mindegyiküknek adsz egy-egy bunkósbotot. Autón vonulunk ki, két-két kocsi halad egymás 
mellett. Alighanem járőrök cirkálnak majd az utakon, és barikádokat is emelnek a zsaruk. De 
nem engedhetjük meg, hogy megállítsanak minket. Ha barikádokat emelnek, hát az első autók 
lesodorják őket az útról, a következő kocsi felszedi a szétroncsolt kocsi utasait és megy 
tovább. Világos? Mindennek, amihez hozzákezdünk, sikerülnie kell. Mert ha nem sikerül, 
rosszabb helyzetbe kerülünk, mint amilyenben az induláskor voltunk. 


- Borzasztó nehéz dolgom lesz az emberekkel, ha te utasítgatod őket - mondotta London. 


- Nem akarok én utasítgatni. Nem akarok én felvágni. Az emberek semmit sem fognak tudni 
erről az egészről. Én majd mindig megmondom neked, mit kell tenni, te pedig megmondod 
nekik. Az első feladat most az, hogy elküldünk néhány embert, nézzék meg, mi van azzal a 
tűzzel. Komisz napunk lesz holnap. Bár ne gyújtotta volna fel Sam azt a házat; de hát most 
már megtörtént. Már ma éjszaka is erős őrséget kell állítanunk a táborban. Feltétlenül tesznek 
ellenünk megtorló intézkedéseket, erről ne feledkezz meg egy percig sem. Osszd fel az 
őrséget két csapatra, és mondd meg nekik, legyenek állandó kapcsolatban egymással. Azután: 
kell egy öttagú fegyelmi bizottság; ha valamelyik őr elbóbiskol vagy elcsavarog, a bizottság 
tagjai ellátják a baját. Válassz ki öt kemény legényt. 


London a fejét csóválta: 


- Nem tudom, a képedre másszam-e vagy pedig hagyjam, hogy csináld kedved szerint. Annyi 
bajjal jár ez az egész. 


- Hát csak menj, állíts őrséget, és közben gondold át jól az egészet. Attól tartok, hogy már az 
éjjel megkezdődik a cécó. 


- Jól van, te fiú. Próbáljuk ki a módszeredet. 

London kiment, de Mac még mindig ott állt a láda mellett, amelyen Jim ült. 

- Hogy van a karod, Jim? - kérdezte. 

- Egyáltalán nem érzem. Úgy látszik, rendbejött. 

- Nem tudom, mi lelt téged - folytatta Mac. - De érzem, hogy valami történt veled. 


- A harcnak, a küzdelemnek a következménye az ilyesmi. Az ember hirtelen ráeszmél azokra 
a hatalmas erőkre, amelyek az ilyen kis csetepatékat is kirobbantják, mint ez a mi sztrájkunk. 
És ez a ráceszmélés majd szétfeszíti és cselekvésre készteti. Azt hiszem, ebből ered a hatalom. 


Tágra meresztette a szemét. 

- Mi van, te, hisz majd kiugrik a szemed?! - kiáltott fel Mac. 
- Kicsit szédülök - mondta Jim. 

Ájultan fordult le a ládáról. 


Mac odavonszolta Jimet a derékaljhoz, ráfektette, lábát pedig felpolcolta egy ládára. Kintről 
halkan hallatszott be a hangok szakadatlan áradatának zúgása, de a zúgás hangszine folyton 
változott, folyton módosult, akár a patakcsobogásé. A sátor előtt nagy volt a jövés-menés. 


Ismét megszólaltak a szirénák, ezúttal azonban nem keltettek izgalmat, hiszen most már 
hazafelé tartottak a tűzoltók. Mac kigombolta Jim ingét. A sátor sarkából odahozott egy teli 
vödröt, s egy kis vizet fröcskölt Jim fejére és nyakára. Jim kinyitotta a szemét, s Macre nézett. 


- Szédülök - panaszolta. - Jó volna, ha Doki visszajönne, és adna valami orvosságot. 
Gondolod, hogy visszajön? 


- Nem tudom. Hogy érzed magad? 
- Szédülök. Azt hiszem, annyit pofáztam, hogy egy életre elég lenne. 


- Bizony. Aludnod kéne. Megyek és megpróbálok szerezni valamit abból a levesből, amiben a 
hús főtt. Jót tenne neked. Feküdj nyugodtan, amíg vissza nem jövök. 


Mac kiment, Jim pedig töprengve nézte feje fölött a ponyvát. 
- Vajon sikerül-e? Nem hiszem, de lehetséges - mondta fennhangon. 
Lecsukódott a szeme. Elaludt. 


Mac behozta a levest; a csajkát letette a földre. Kihúzta Jim lába alól a ládát, azután leült a 
derékalj szélére, és az alvó Jim megnyúlt arcát nézte. 


Jim arca egy pillanatig sem maradt mozdulatlan. Úgy vicsorított, hogy egész fogsora 
kilátszott, és egészen kiszáradt az ínye; aztán megint becsukódott a szája, és ajkai elfedték 
fogait. Szeme körül idegesen rándultak meg az arcizmok. Egy ízben nagy nehezen, mintha 
ajkának súlyos akadályokat kellene félretolnia az útból, beszédre nyitotta a száját, és 
keservesen próbált megformálni valami szót, de csak értelmetlen dünnyögés lett belőle. Mac 
ócska pokrócokkal betakarta Jim testét. 


Egyszerre csak egészen tövig égett a lámpásban a láng, s lassan kúszott a sötétség a sátor 
közepe felé. Mac felugrott, megkereste a petróleumos kannát, kicsavarta a lámpát, megtöltötte 
a rezervoárt. Fokozatosan erőre kapott a láng, és szétterült, akár a lepke szárnya. 


Lassú léptekkel haladt el a sátor előtt a járőr. A távoli országútról idehallatszott az éjszakai 
műszakban szállító teherautók dübörgése. Mac leakasztotta a sátorpóznáról a lámpást, 
odavitte a derékaljhoz, letette a földre. Hátsó zsebéből egy köteg összehajtott papirost, egy 
gyűrött, felbélyegzett borítékot és egy ceruzacsonkot vett elő. Térdére tette a papírt; s lassan, 
nagy kerek betűkkel írta: 


Kedves Harry! 


Az isten szerelmére, küldjétek nekünk valami segítséget. Burton dokit tegnap 
éjszaka elkapták. Legalábbis azt hiszem. Doki nem az az ember, aki 
cserbenhagyna bennünket, de most eltűnt. Úgy van szervezve ez a völgy, mint 
Olaszország. Az "éberek" borzalmas dolgokat csinálnak. Élelemre, orvosságra, 
pénzre volna szükségünk. Dick kitűnően dolgozik, de ha nem kapunk segítséget 
kívülről, akkor végünk. Sosem jártam még olyan vidéken, amely ilyen alaposan 
meg lett volna szervezve, mint ez a völgy. Talán három ember tart mindent a 
kezében. Nincs kizárva, hogy azóta már Dick is ül. 


Jim csuda sokat fejlődött. Egészen törpének érzem magam mellette. Ha nem téve- 
dek, holnap kipenderítenek minket innen. Az "éberek" felgyújtották a tanya istál- 
lóját, s a gazda iszonyú dühös ránk. Most, hogy nincs itt Burton doki, a megye 
közegészségügyi hatóságának az emberei is ránk fognak mászni, és kiebrudalnak 
bennünket innen. Igyekezzél hát kitalálni valamit. Jim skalpjára meg az enyémre 
kezdettől fogva vadásznak. Itt kellene lenni egy emberünknek arra az esetre, ha 
minket elkapnának. 


Kérve kérlek, Harry, segítsetek. A szimpatizánsok megijedtek, de nem is ez a leg- 
nagyobb baj. 


Új papírlapon folytatta az írást: 


Az embereink rettentő ingerlékenyek. Tudod, ugye, milyenek ilyenkor már. Lehet 
ugyan, hogy holnap reggel megrohamozzák, és felgyújtják a városházát, de az is 
lehet, hogy elszöknek, fel a hegyekbe és ott bujkálnak egy fél évig. Szóval, Harry, 
az isten szerelmére, mondd meg mindenkinek, hogy nagyon nagy szükségünk van 
segítségre. Nem is tudom, hol fogunk letáborozni, ha innen kivágnak bennünket. 
Holnap teherautókon megyünk sztrájkőrségre. Sajnos, nem tudunk valami sokat a 
tulajdonképpeni helyzetről. 


Viszontlátásra, Harry. Ezt a levelet Jack fogja átadni. És még egyszer: az isten 
szerelmére, próbálj valami segítséget küldeni. 


Mac 


Átolvasta a levelet, áthúzott egy eddigelé elhanyagolt t betűt, összehajtotta a két papírlapot, 
betette a piszkos borítékba. A borítékra ráírta a címet: John H. Weaver, Esg... 


Odakint megállított valakit az őrszem: 

- Ki vagy? 

- London. 

- Oké. 

London bejött a sátorba. Ránézett Macre, azután pedig az alvó Jimre. 
- Úgy szerveztem meg az őrséget, ahogy ő mondta - szólt. 


- Jól tetted. Teljesen kikészült ez a fiú. De jó volna, ha Doki itt volna! Nagyon aggódom Jim 
válla miatt, ő ugyan azt mondja, nem fáj, de hát kötözni való bolond a szerencsétlen. 


Mac visszaakasztotta a lámpást a sátorrúdra. 
London leült egy ládára. 


- Vajon mi ütött belé? - kérdezte halkan. - Az egyik percben még tejfelesszájú kölyök, a 
következőben pedig egyszerűen elcsap engem és átveszi a vezetést. 


Mac szeme ragyogott a büszkeségtől. 


- Nem tudom. Láttam én már azelőtt is, hogy emberek egyik pillanatról a másikra túlnőttek 
önmagukon, de ilyet még én sem láttam. Egyszerűen meg kellett tennünk, amit ez a fiú mon- 
dott. Eleinte azt hittem, megbolondult. Sőt még most sem tudom biztosan, hogy tévedtem-e. 
Hol van Liza? 


- Most helyeztem el őt meg a fiamat egy üres sátorban. 

Mac felkapta a fejét. 

- Hol szereztél te üres sátrat? 

- Úgy látszik, pár ember a sötétség leple alatt meglógott. 

- De talán csak az őrök helye maradt üresen. 

- Nem. Azokat megszámoltam. Néhány ember alighanem meglógott, Mac. 


Mac erősen dörzsölgette szemét az öklével. 


- Hát igen. Számítottam rá. Sokan egyszerűen nem bírják tovább. Ide figyelj, London. El kell 
valahogy jutnom a városba, be kell dobnom egy levelet. Meg aztán, tudod, körül is akarok 
nézni egy kicsit. 


- Miért nem küldhetném el inkább valamelyik emberünket? 


- Mert a levélnek feltétlenül el kell jutnia a címzetthez. Jobb, ha magam megyek. Voltak már 
a sarkamban azelőtt is, London. Engem nem kapnak el. 


London vaskos kezeit nézegette. 
- Az a levél... vörös levél? - kérdezte. 


- Hát... így is lehet mondani. Próbálok valami segítséget szerezni, hogy kudarcba ne fulladjon 
ez a sztrájk. 


London most kényszeredetten beszélt: 


- Mac... ugye, mondtam már neked, hogy az ember mindig azt hallja, a vörösök ilyen meg 
olyan gazemberek. De ugye, Mac, ez nem igaz? 


Mac halkan kuncogott. 


- Attól függ, milyen szemszögből nézi az ember a dolgot. Ha az embernek húszezer hold 
földje és egymillió dollárja van, akkor a vörösök csirkefogók mind, ahányan vannak. De ha az 
embert Londonnak hívják, és olyan dolgozó kuli, mint amilyen te vagy, hát akkor a vörösök 
olyan fickók, akik hozzá akarnak segíteni, hogy emberhez méltó életet élj, s ne olyan életet, 
amely csak disznóhoz méltó. Érted? Te persze csak az újságban olvastál rólunk, az újság 
pedig azoknak a tulajdonában van, akiknek földjük is van, meg pénzük is van; az újság tehát 
azt írja, gazemberek vagyunk. De aztán találkoztál velünk, és azt tapasztaltad, hogy nem 
vagyunk gazemberek. Magadnak kell eldöntened, mi az igazság. 


- Mondd csak, Mac, együtt dolgozhatna veletek az olyan ember, mint én? Hiszen már eddig is 
hasonló munkát végeztem: gondját viseltem azoknak, akik velem rótták az országot. 


- Ez így van! - mondta lelkesen Mac. - Teljesen igazad van. Te vezetésre születtél, London. 
Egyszerű robotoló kuli vagy, de egyszersmind vezető is. 


- Az emberek mindig azt csinálták, amit mondtam nekik - mondotta London mesterkéletlenül. 
- Egész életemben így volt. 


Mac hangja elhalkult. Közelebb rukkolt Londonhoz, kezét London térdére tette. 


- Ide hallgass - mondotta. - Azt hiszem, ezt a sztrájkot elveszítjük. De sikerült elég nagy 
cirkuszt csinálnunk, úgyhogy a gyapotszedésnél talán már nem lesz szükség sztrájkra. Az 
újságok azt írják, hogy zavarkeltés a célunk. Pedig nem így van: a sztrájk megtanítja az 
embereket az összefogásra, és egyre több és több ember tanulja meg, hogyan kell együtt 
dolgozni. Érted? Ezen az sem változtat, ha vesztünk. Majdnem ezer embert tanítottunk meg 
arra, hogyan kell sztrájkolni. És ha egyszer majd sok-sok ezer ember összefog, akkor talán... 
talán Torgas Valley, vagy a nagy része, nem lesz már három ember tulajdona. Akkor talán 
majd nem jár börtön azért, ha az ember megeszik egy almát, amit maga szedett le a fáról. 
Akkor talán nem dobják a folyóba az almát, hogy tartani tudják az árszintet, pedig az 
olyanoknak, mint te meg én, nagy szükségünk volna arra az almára, hogy rendben legyen az 
egészsége. Érted, London? Az egészet kell nézned, nemcsak ezt a mi kis sztrájkunkat. 


London olyan feszülten figyelte Mac száját, mintha látni akarta volna a kibuggyanó szavakat. 


- Ezt hívják forroda... forradalomnak, igaz? - kérdezte. 


- Ezt. Forradalom az éhezés és a fázás ellen. Az a három pasas, akié ez a völgy, irtózatos 
felfordulást fog csinálni, hogy övék maradjon a föld, és hogy továbbra is a folyóba 
dobathassák az almát, mert így felsrófolhatják az árát. És istentől elrugaszkodott vörösnek 
bélyegeznek mindenkit, aki azt mondja: az élelem arra való, hogy megegyék. Érted már, miről 
van szó? 


London tágranyílt, álmodozó szemekkel nézett rá. 


- Sok baloldali embert hallottam már beszélni - mondotta. - Nem nagyon figyeltem rájuk. 
Mindig dühbe gurultak. Dühöngő embernek pedig nem tudok hinni, így még sosem láttam a 
helyzetet, mint ahogyan te most elmagyaráztad. 


- Hát nézd továbbra is így, London. Egészen másképp fogsz gondolkozni. Azt mondják, ocs- 
mány, alvilági módszerekkel dolgozunk. Gondolkoztál már ezen, London? Nekünk nincsenek 
lőfegyvereink. Ha velünk történik valami baj, az nem kerül be az újságba. De ha velük 
történik valami, mennyi, de mennyi nyomdafestéket pazarolnak rá! Nekünk nincs pénzünk, 
nincsenek fegyvereink, tehát az eszünket kell használnunk. Érted, London? Olyan az egész, 
mintha egy furkósbottal felfegyverzett ember harcolna egy gépfegyveres osztag ellen. Annak 
az embernek nincs más lehetősége, mint hogy odalopakodjék a gépfegyveresek háta mögé és 
fejbe verje őket. Lehet, hogy nem korrekt eljárás, de az istenfáját, London, ez nem atlétikai 
verseny! Éhes emberre nem vonatkozhatnak holmi versenyszabályok. 


- Sosem láttam ezt ilyen világosan - mondta vontatottan London. - Eddig még senki sem szánt 
rá elég időt, hogy elmagyarázza nekem. Szeretek társalogni azokkal, akik szép nyugodtan 
beszélnek. De valahányszor ilyesmiről hallottam őket beszélni, mindig dühöngtek, "Az isten 
verje meg a zsarukat! A pokolba a kormánnyal!", ilyeneket mondtak. Meg azzal fenyegetőz- 
tek, hogy felgyújtják a kormányhivatalokat. Hát én pedig nem szeretném, ha az a sok szép 
épület leégne. Senki, senki sem világította meg a dolognak ezt a másik oldalát... 


- Hát akkor bizony nem használták az eszüket - mondta Mac. 
- Az imént kijelentetted, Mac, hogy azt hiszed, elveszítjük ezt a sztrájkot. Miből gondolod? 
Mac eltűnődött. 


- Nem! - szólt végül, mintha magában beszélne -, most már úgysem hagynál cserben minket. 
Megmondom neked, London, miből gondolom. Ebben a völgyben nagyon kevés kézben 
összpontosul a hatalom. Az a pasas, aki tegnap tárgyalni jött, megpróbált rávenni bennünket, 
hogy adjuk fel a harcot. Most az ellenség tudja, hogy ezt nem tesszük meg. Nem marad más 
hátra, mint hogy kiebrudaljon vagy lemészároljon minket. Egy ideig még ellenállhatnánk, ha 
volna élelmünk és orvosunk, és ha Anderson támogatna bennünket. De Anderson dühös ránk. 
Elkergetnek hát bennünket, még akkor is, ha ágyúkat kell használni ellenünk. Kapják csak 
meg azt a bírósági végzést, úgy kirúgnak bennünket, hogy a lábunk sem éri a földet! Akkor 
aztán mit csinálhatunk? Letáborozni nem tudunk, mert addigra mindenféle rendelet tiltja majd 
a csoportosulást. Szétugrasztanak bennünket egymástól, s úgy vernek meg. Már most sem 
valami ellenállóképesek a mi embereink. És attól tartok, több élelmet nem kapunk. 


- Miért nem mondjuk meg az embereknek, menjen ki-ki amerre lát, hogy eltakarodjon innen 
az egész kompánia? 


- Ne beszélj olyan hangosan. A végén még felébreszted ezt a srácot. Hogy miért nem 
mondjuk, hogy fel is út, le is út? Ide hallgass, ők meg tudják rémíteni a mieinket, de mi is 
meg tudjuk rémíteni őket. Egyszer, utoljára még rajtaütünk azokon az urakon. Kitartunk, 
ameddig csak tudunk. Ha néhányunkat megölnek, annak híre jár, még akkor is, ha az újságok 
nem írnak róla. És akkor majd sokan megharagszanak a mi ellenségeinkre. Mert nekünk 
ellenségünk van, érted? Az emberek pompásan tudnak együttműködni, ha valamiféle 


ellenségük van. Anderson istállóját is emberek gyújtották fel, emberek, mint mi magunk, mert 
az újságok uszították őket. Erted? A mi oldalunkra kell állítanunk ezeket az embereket, 
méghozzá minél hamarabb. 


Elővette soványra fogyott, petyhüdt dohányzacskóját. 

- Ezt eddig tartalékoltam. De most rá akarok gyújtani. Te dohányzol, London? 

- Nem én. Amikor dohányhoz jutok, csak rágom. 

Mac vékonyka cigarettát sodort magának, barna papírban. Feltolta a lámpaüveget, s a lámpás 
lángjánál gyújtott rá. 

- Aludnod kéne egyet, London - mondotta. - A fene tudja, mi lesz itt ma éjjel. Be kell jutnom 
a városba, feladni a levelet. 

- Elkaphatnak. 

- Nem, nem kapnak el. Majd a gyümölcsösökön keresztül megyek. Még csak meg sem látnak. 


Elnézett London felett, a sátor hátsó falára meredt London villámgyorsan hátrafordult. Befelé 
dagadozott a sátorfal alja: Sam kúszott be a sátorba, aztán feltápászkodott. Sáros volt, szakadt 
ruhájú. Sovány arcán hosszú vágás. Még a szája is eltorzult a fáradtságtól, szeme pedig 
egészen beesett. 


- Csak egy percig maradok - szólalt meg halkan. - Úristen, micsoda meló volt! Rengeteg őrt 
állítottatok. Nem akartam, hogy bárki is meglásson. Mert akkor valaki elköp, az biztos. 


- Pompásan csináltad - mondotta Mac. - Láttuk ám a tüzet! 


- Meghiszem azt! Alig maradt valami abból a házból. De nem ezért jöttem. - Aggódva 
nézegette az alvó Jimet. - El... elcsíptek. 


- Mi a fene?! 
- Igen, igen, elkaptak és jól megnéztek. 
- Akkor nem volna szabad itt lenned - mondta Mac szigorúan. 


- Tudom. De meg akartam nektek mondani. Ti persze, sosem láttatok engem, de még csak a 
híremet sem hallottátok! Meg kellett... szóval hát fejbe rúgtam azt a pasast. Most mennem 
kell. Ha megint elfognak, hát azt mondom, nem akartam én ezzel semmit, kérem. Adom a 
hülyét, a habókosat. Azt mondom majd, hogy isten parancsszavára tettem, amit tettem. Hát 
csak ezt akartam most mondani. Miattam ne kockáztassatok, mert azt nem venném a 
lelkemre. 


London odament hozzá, megszorította a kezét. 
- Rendes ember vagy te, Sam. Nem terem ilyen minden bokorban. Látjuk mi még egymást! 
Mac nem vette le szemét a sátornyílásról. Maga mögé nézve, nagyon halkan mondta: 


- Ha beérsz a nagyvárosba, menj el a Center Avenue negyvenkettőbe. Mondd azt, hogy Mabel 
küldött. Csak egy étkezésről van szó. Csak egyetlen egyszer menj oda. 


- Oké, Mac. Viszlát. 


Térdre ereszkedett, fejét kidugta a nyíláson, kibámult a sötétségbe. Egy szempillantás alatt 
kimászott; a ponyva visszalebbent a helyére. 


London felsóhajtott: 


- Remélem, sikerül meglógnia. De rendes ember ez! Nem minden bokorban terem ám ilyen. 


- Ne gondolj rá, London. Egy szép napon valaki lepuffantja, akár azt a kis Joyt. Az sem kerül- 
hette el a sorsát. Előbb-utóbb jómagam meg Jim is így távozunk az élők sorából. Majdnem 
biztos. De különben nem is fontos. 


London tátott szájjal bámult rá: 
- Úristen, hogy lehet így gondolkozni?! Hát nincs nektek semmi örömötök az életből? 


- Fenét nincs! Több mint a legtöbb embernek. Mi fontos munkát végzünk. Csudára fellelkesíti 
az embert az olyasmi, aminek valami jelentősége van. Erre gondolj! Csak a céltalan munka 
csüggeszti el az embert. A mi munkánk nagyon lassan hoz eredményt, de meghatározott célja 
van. Az istenfáját, itt állok és pofázok, pedig már mennem kellene. 


- Vigyázz, Mac, el ne kapjanak. 


- Nem fognak elkapni. Ide figyelj, London. Azoknak az alakoknak az a leghőbb vágya, hogy 
engem meg Jimet eltegyenek láb alól. En tudok magamra vigyázni. Arra kérlek, maradj itt és 
vigyázz, hogy Jimnek valami baja ne történjék. Megteszed? 


- Meg hát. Itt fogok ülni egész idő alatt. 


- Nem, nem, csak feküdj le Jim mellé és aludj egyet. De ne hagyd, hogy ezt a srácot kiemeljék 
innen. Szükségünk van rá, értékes ember. 


- Oké. 


- Hát akkor viszlát. Jövök vissza, amilyen gyorsan csak lehet. Szeretném megtudni, 
tulajdonképpen mi történik odakint. Talán sikerül szereznem egy újságot 1s. 


- Viszlát. 


Mac csendesen kilépett a sátorajtón. London még hallotta, amint néhány szót szól az egyik 
őrhöz, majd - valamivel messzebb - egy másikhoz. Amikor eltávozott, London tovább 
hallgatta az éjszaka hangjait. Odakint csend volt, de nem az alvás csendje. Közeledtek- 
távolodtak a portyázó őrök léptei. Kurtán üdvözölték egymást az őrszemek, amikor 
találkoztak. Kukorékoltak a kakasok, az egyik egészen a közelben; valahonnan a távolból 
pedig egy bölcs, öreg kakas mély hangja hallatszott, meg a vasútállomás harangjának 
kongása, gőz pöfékelése, induló mozdonyok fújtatása. London leült Jim mellé a matracra, 
egyik lábát maga alá húzta, a másikat térdben meghajlította és átkulcsolta a kezével. Állát a 
térdének támasztotta, tekintete kérdőn, vizsgálódva fürkészte Jim arcát. 


Jim hánykolódott. Egyik karját felnyújtotta, majd erőtlenül maga mellé ejtette. - Ó... és... vizet 
- mondta. - Az egészet... kátránnyal - zihálta. Szeme kinyílt, szaporán, vaksin pislogott. Lon- 
don levette térdéről a kezét, mozdult egyet, mintha meg akarná érinteni Jimet, de azután 
meggondolta magát. Jim szeme most lecsukódott és úgy is maradt. Odakint egy hatalmas 
teherautó dübörgése került hallótávolba. A sátortól nem messze elfojtott kiáltás hallatszott. 


- Hé! - szólt ki London nagy halkan. 
Odajött az egyik őrszem: 

- Mi a baj, főnök? - kérdezte. 

- Ki az, aki úgy ordít? 


- Az? Hát eddig nem hallottad? Az a törött medencéjű bácsi. Az agyára ment a dolog. Le 
kellett fogni őt. Karmol, mint a macska, meg harap is. Most tömtek rongyot a szájába. 


- Nem vagy te Jake Peroni? Persze hogy az vagy. Ide hallgass, Jake. Burton doki egyszer azt 
mondta nekem, hogyha az öreg sokáig nem kap beöntést, hogy kitisztuljanak a belei, akkor 


meghülyül. Nekem most itt kell maradnom. Menj át az öreghez, és gondoskodj róla, hogy 
megkapja azt a beöntést. Jó, Jake? 


- Jól van, főnök. 


- Oké. No, eridj. Nem tesz jót az öreg medencéjének, ha verekszik. Hogy van az a törött 
bokájú ember? 


- Az? Valaki adott neki egy korty whiskyt. Most jól érzi magát. 
- Hát csak szólj, ha van valami, Jake. 
- Szólok én. 


London visszament a derékaljhoz, lefeküdt Jim mellé. Messze a sötét éjszakában egyre 
gyorsult a mozdony fújtatása. Kukorékolt a mélyhangú, öreg kakas, a fiatalabb meg válaszolt 
neki. London érezte, mint nehezedik agyára az álmosság ólomsúlya, de egyszer még 
felkönyökölt, és jól megnézte Jimet, s csak azután engedte át magát az álomnak. 

Már éppen oszladozni kezdett a sötétség, amikor Mac bekukkantott a sátorba. A középső 
póznán még mindig égett a lámpás. London és Jim egymás mellett aludtak a derékaljon. Mac 
belépett a sátorba; London abban a szempillantásban felült, s körüljáratta álmos tekintetét. 


- Ki az? - kérdezte. 
- Csak én vagyok - felelte Mac. - Ebben a percben érkeztem. Hogy van a srác? 
- Nem tudom, aludtam - mondta London. Ásított, s megvakarta kopasz fejebúbját. 


Mac közelebb lépett, szemügyre vette Jimet. A fiatalember arcáról eltüntek a fáradtság 
barázdái, enyhült az arcizmok feszültsége is. 


- Jó színben van. Jót pihent. 
London felállt. 

- Hány óra? - kérdezte. 

- Nem tudom. Világosodik. 

- Raknak már tüzet az emberek? 


- Valakit láttam arrafelé sündörögni. Éreztem is a fa füstjének a szagát. De lehet, hogy még 
mindig Anderson istállója parázslik. 


- Egy percre sem hagytam magára ezt a srácot - mondotta London. 
- Szerencséd! 
- Te mikor alszol már? 


- A fene tudja. Nem nagyon érzem még az alvás hiányát. Tegnap éjjel, azazhogy inkább teg- 
napelőtt éjjel aludtam valamit. Mintha egy héttel ezelőtt lett volna. Tudod, hogy csak tegnap 
temettük el Joyt? Tegnap! 


London újra ásított. 


- Alighanem marhahúst és babot kapunk ma reggelire. Istenem, de szeretnék már egy csésze 
kávét inni! - mondta. 


- No, gyerünk be a városba, s rendeljünk valahol kávét, meg sült sonkát tojással. 
- Eridj már! Hát én megyek, felkeltem a szakácsokat. 
Álmosan támolygott ki a sátorból. 


Mac közelhúzott egy ládát a világossághoz, összegöngyölt újságot húzott elő a zsebéből. 
Eppen kinyitotta, amikor megszólalt Jim: 


- Ébren voltam már, amikor megjöttél. Hol voltál? 


- Levelet kellett feladnom. Ezt az újságot egy ház kertjében szedtem fel. Hadd lássuk, mi 
történik odakint a világban. 


- Majmot csináltam magamból tegnap este, igaz-e Mac? 
- Ugyan, Jim. Érvényesítetted az akaratodat. Úgy szolgáltunk neked, akár a kiskutyák. 


- Nem tudom, mi lelt. Soha még nem éreztem úgy magam, mint tegnap. 


- És most hogy érzed magad? 
- Kitünően. De nem úgy, mint tegnap: egy bikával el tudtam volna bánni. 


- Hát ami azt illeti, velünk alaposan elbántál. Úgy játszottál velünk, mint macska az egérrel. 
És milyen jó ötlet az a kétautós megoldás! Bár lehet, hogy a barikádromboló autók tulajdono- 
sainak nem fog tetszeni. No, nézzük, mi van a városban. Hűha! Micsoda címfej! 
Emlékalbumba való. Ezt hallgasd meg, Jim: 


GYÚJTOGATNAK, GYILKOLNAK A SZTRÁJKOLÓK! 


Tűzvész pusztította el tegnap este tíz órakor William Hunter villanegyedbeli há- 
zát. A rendőrség szerint a sztrájkoló gyümölcsszedő munkások idézték elő a tüzet. 
Elfogtak egy gyanúsan viselkedő férfit, aki azonban súlyosan megsebesítette az őt 
foglyul ejtő rendőrt és elmenekült. A sebesült - Olaf Bingham, különleges tartalé- 
kos rendőr - állapota válságos, életbenmaradására alig van remény. 


- No lássuk, mit írnak még: 


Néhány órával előbb a sztrájkolók, nem tudni, gondatlanságból vagy rosszindulat- 
ból-e, a tűz martalékává tették az Anderson-tanya istállóját. Mr. Anderson előző- 
leg megengedte a sztrájkolóknak, hogy birtokán táborozzanak. 


- Hosszú a sztori, Jim. Majd olvasd el, ha akarod. Mac lapozott egyet. 


- No csak, no csak! Hallgasd meg ezt a vezércikket, Jim! 


Meggyőződésünk, hogy elérkezett az idő a cselekvésre. Most, amikor vándormun- 
kások bénítják meg a Völgy legjelentősebb iparágát, amikor fizetett külföldi 
agitátorok (Ezek mi volnánk, Jim!) befolyása és vezetése alatt álló kóborló 
gyümölcsszedők erőszak- és gyújtogató-hadjáratot folytatnak, vörös uralmat 
kényszerítve a békés Amerikára, amikor utainkon amerikai állampolgárok nem 
közlekedhetnek biztonságban, s amikor gyújtogatók veszélyeztetik amerikai 
állampolgárok otthonát, úgy hisszük, ütött a cselekvés órája. 


A mi megyénk gondoskodik a maga lakosairól. Ezek a sztrájkolók azonban nem 
közülünk valók. Fittyet hánynak a törvényeknek, életet és vagyont pusztítanak el. 
Titkos szimpatizánsok jóvoltából bőségben élnek. Lapunk sohasem volt híve az 
erőszaknak és most sem az. Azt azonban meggyőződéssel valljuk, hogy ha a 
törvény szigora nem elég ezeknek a lázadóknak, ezeknek a gyilkosoknak a meg- 
fékezésére, a felháborodott állampolgároknak kell a cselekvés mezejére lépniök. 
Gyújtogatók nem érdemelnek kegyelmet. Űzzük el ezeket a fizetett bajkeverőket! 
Lapunk ugyanakkor azt javasolja, hogy polgáraink indítsanak vizsgálatot: milyen 
forrásokból származtak a sztrájkolók fényűző életmódjához szükséges javak? 
Értesüléseink szerint három pompás ökröt vágtak le tegnap a sztrájkolók 
táborában. 


Mac a földhöz csapta az újságot. 


- Tudod, mit jelent ez az utolsó egy-két mondat? - fakadt ki. - Ma estétől kezdve az amerikai 
csapszéktöltelékek dísze-virága köveket fog hajigálni szegény ördögök ablakába, akiknek 
egyetlen bűnük, hogy panaszkodni merészeltek a mai nehéz időkre. 


Jim felült a matracon. 

- Úristen, Mac! Hát most mindent a mi nyakunkba varrnak? 
- Mindent, mindent! 

- Mi ez a gyilkossági história? 


- Sam fejbe rúgott egy rendőrt. Samet ugyanis elcsípték. Nem volt más választása: 
menekülnie kellett. A pasasnak puskája volt, Samnek meg nem volt egyebe, csak a lába. 


Jim visszafeküdt a matracra. 


- Hát igen - mondotta. - Már a múltkor is láttam, milyen jól használja a lábát. De rettenetes, 
Mac, hogy mi csendül ki ebből a cikkből! Szörnyű. 


- Bizony. Szavanként másfél dollárt kaphatott az a szerkesztő. "Fizetett külföldi agitátorok." 
Én, külföldi! Minneapolisban születtem, a nagyapám harcolt a Bull Run-i csatában." Emlék- 
szem, mindig mesélte, hogy amíg nem zúgott el a füle mellett egy puskagolyó, azt hitte, 
bikaviadalra megy, nem csatába. Te is körülbelül annyira vagy külföldi, mint a Hoover- 
kormány. Á, megette a fene. Ezt már megszoktam. Nagyobb baj, Jim - Mac most elővette az 
utolsó cigarettára való dohányát -, hogy közeledik a vég. Samnek nem lett volna szabad 
felgyújtania azt a házat. 


- Te biztattad, hogy csak rajta, menjen. 
- Tudom. De nagyon dühös voltam az istálló miatt. 
- Hát most mit csinálunk? 


- Amit elterveztünk. Teherautókon megyünk a sztrájktörők ellen. Amíg bírjuk a harcot, 
maradunk, azután eliszkolunk, ha bírunk. Félsz talán, Jim? 


- Hát... nem. 


- Kutyaszorítóba kerültünk, Jim. Érzem, hogy közeledik a vég. - Mac felállt a ládáról, 
odament a derékaljhoz, leült. - Talán azért, mert rég nem aludtam. Amikor most jöttem 
visszafele a városból, úgy rémlett, mintha minden fa alatt egy egész csapat orgyilkos 
leselkednék rám a sötétben. Úgy féltem, hogy egy kisegér elől is elszaladtam volna. 


- Mert rettentő fáradt vagy - mondotta szelíden Jim. - Ha nem sebesültem volna meg, talán 
tudnék segíteni neked. De így csak heverészem, és útban vagyok. 


- Eridj már! Valahányszor lehangolt vagyok, lelket öntesz belém, és erre bizony most is nagy 
szükségem volna. Egészen ronggyá foszlottak már az idegeim! De jó volna egy korty ital! 


- Egyél valamit, attól biztosan rendbejössz. 


- Írtam Harry Nilsonnak - mondotta Mac. - Megírtam, hogy segítségre és élelemre van szük- 
ségünk. De attól tartok, késő. - Mac elhallgatott, és furcsán meredt Jimre. - Ide hallgass, Jim - 
mondta azután. - Sikerült beszélnem Dickkel az éjszaka. No, most jól figyelj rám. Emlékszel 
arra az estére, amikor megérkeztünk Torgas Valley-be? 


- Emlékszem hát. 
- Emlékszel arra i5s amikor annál a hídnál balra fordultunk, és továbbmentünk a tábor felé? 


- Persze hogy emlékszem. 


" Az amerikai polgárháború egyik döntő ütközete. 


- No, figyelj csak. Ha minden felborulna, és mi ketten elveszítenénk egymást, elmégy addig a 
hídig, aztán lemégy a varostól távolabb eső első ívnyílás alá, a folyópartra. Van ott egy nagy 
rakás kivágott fűzfaág. Told arrébb az egészet, mély üreget találsz alatta. Mássz be, aztán 
húzd vissza az ágakat a mélyedés fölé. Négy-négy és fél méter mély az az üreg. Dick odarejt 
majd néhány pokrócot, meg konzervet. Ha szétugrasztanak bennünket, menj oda, várj rám két 
napig. Ha nem jövök, az azt jelenti, hogy történt velem valami. Akkor utazz haza. Amíg ki 
nem jutsz ebből a megyéből, utazz éjnek idején. Nem tudnak összeeszkábálni semmit 
ellenünk, amiért hat hónapnál többet kapnánk. Persze ha gyilkossági vádat fabrikálnak Sam 
tegnapi esetéből, az más. De nem hiszem, hogy megtennék, mert túl nagy port verne fel. 
Kijönne egy ügyvéd a Nemzetközi Munkásvédelmi Szövetségtől, és nyilvánosságra hozná, 
hogyan lőtték le Joyt abból az emeleti ablakból. Nem felejted el, amit mondtam, Jim? Menj 
oda, várj rám két napig. Nem hiszem, hogy kifüstölnének téged onnan. 


- Te tudsz valamit, Mac, amit rejtegetsz előlem. 


- Nem tudok én semmit. Csak az az érzésem, hogy közeledik a vég. Ez csak olyan érzés. Az 
éjjel egy csomó tag olajra lépett, felesége, gyereke van a legtöbbjének. London szilárd, mint a 
szikla. Abból nemsokára párttag lesz. A többire azonban nem bíznék pillanatnyilag egy 
lyukas fityinget sem. Különben is olyan ingerlékenyek, hogy esetleg még minket is 
megbicskázhatnak. 


- Te magad is ideges vagy, Mac. Nyugodj meg. 


Jim feltérdelt, aztán óvatosan felállt. Fejét kissé félrebillentette, szinte fülelt, hogy nem érez-e 
fájdalmat. Mac feszülten figyelte. 


- Pompás - mondotta Jim. - Kicsit nehéznek érzem a vállam, de különben remekül érzem 
magam. Még csak nem is szédülök. Ma már szeretnék egy kicsit körülnézni. 


- Friss kötést kellene kapnod - mondotta Mac. 

- Igaz, Mac, visszajött a Doki? 

- Nem jött vissza. Azt hiszem, elcsípték. Milyen rendes ember volt! 
- Volt? 


- Hát... remélem, nem. Lehet, hogy csak agyba-főbe verték. De annyi emberünk tűnt már el 
örökre! 


- Csudára fel tudod te vidítani az embert. 


- Tudom. Ha nem volnék biztos benne, hogy a te morálod elbírja az ilyesmit, nem is monda- 
nám. De hát jobban érzem magam, ha kimondom, ami a szívemet nyomja. Úgy vágyom egy 
csésze kávéra, te Jim, hogy sírnék örömömben, ha most elém tennék. Emlékszel, mennyi 
kávét ittunk odahaza? Három csészével is, ha éppen jólesett. Annyi kávét ittunk, amennyi 
jólesett. 


- Annak egy icipici kis része 15 nagyon jót tenne neked most - mondotta komoran Jim. - No, 
szedd össze magad. A végén még majd megsajnálod magadat. 


Mac arcvonásai megfeszültek. 

- Jól van, fiú! Most már rendben vagyok. Akarsz kijönni velem? Járni tudsz rendesen? 
- Tudok hát. 

- No, akkor fújd el azt a lámpást. Elmegyünk egy kis húsért, meg egy kis babért. 


Csikorgott a lámpavédő üveg, amikor Jim feltolta. A hajnali szürkület - akár valami szürke 
festékhullám - elöntötte a sátor belsejét. Jim kétoldalt felcsapta a bejárati ponyvát, s 
odakötözte a póznákhoz. 


- Szellőztessünk ki alaposan - mondotta. - Már nagyon érezni, hogy meg kellene fürdenie a 
bandának. 


Mac egyetértően bólintott. 
- Megpróbálok keríteni egy dézsa meleg vizet, s reggeli után lemosakszunk. 


Felkúszott az égre a hajnalpír. A napkeleti fény előterében még mindig feketén meredeztek a 
fák, s egy keletnek röpülő varjúcsapat élesen rajzolódott ki a világos háttérre. A fák alatt még 
ott lebegett a félhomály, s feketéllt a föld, mintha csak lassan akarná magába szívni a fényt. 
Az őrszemek beszüntették a járkálást: most már messzire elláttak. Zsebre tett kézzel 
álldogáltak, kis csoportokban, kabátjuk gallérját felhajtották és begombolták. Az olyan 
emberek színtelen hangján társalogtak, akik csak azért beszélgetnek, hogy el ne nyomja őket 
az álom. 


Mac és Jim a tüzhelyek felé haladtukban közeledtek az egyik csoporthoz. 
- Volt valami az éjszaka? - kérdezte Mac. 
Megszakadt a beszélgetés. Fáradt, véraláfutásos szemekkel néztek Macre az emberek. 


- Semmi a világon, pajtás - válaszolta egyikük. - Frank éppen most mondja... szóval azt 
mondja, az volt az érzése, mintha egész éjjel mászkált volna körülöttünk egy csomó ember. 
Nekem is ez volt az érzésem, de hallani nem hallottunk semmit. Együtt cirkáltunk mi ketten. 


Mac nevetett, hangja szinte belehasított a levegőbe: 


- Amikor a háborúban besoroztak, Texasban voltam kiképzőtáborban - mondotta. - Valahány- 
szor őrségen voltam, bizisten úgy rémlett, hogy németek nyüzsögnek körülöttem, még azt is 
hallani véltem, hogy németül suttognak. 


Halkan kuncogtak az emberek, de valójában nem mulattak a történeten. Egyikük 
megjegyezte: 


- London azt mondta, hogy ma egész nap alhatunk. Úgyhogy én csak bekapok valamit, aztán 
megyek és lefekszem. 


- Én is - mondta a másik. - Megyek durmolni, amint lehet. Úgy érzem, bizsereg valami a 
bőröm alatt, akár egy kokainistának. Láttatok-e már kokóst, akiben dolgozni kezd a por? 
Csuda mulatságos. 


- Miért nem jöttök a tűzhelyekhez, melegedni? - kérdezte Mac. 
- Éppen arról beszéltünk az imént. 
- Én megyek a budira, Mac - szólt Jim. - A tűzhelynél találkozunk. 


Jim végigment a sátorsoron - mindegyik sátor olyan volt, akár egy sötétséget tömörítő kis 
barlang. Egyik-másik sátorból horkolás hallatszott, néhány bejáratánál hasra fekve néztek ki 
az emberek a pirkadatba, szemükben még az álom elmerültségével. Egyesek kimerészkedtek a 
szabad levegőre - s vállukat görnyesztették, nyakukat húzták be, védekezésül a hideg ellen. 
Az egyik sátorból ingerült, álmos női hangot hallott Jim, a hang tulajdonosa éppen 
lelkiállapotát ecsetelte: 


- El erről a szeméttelepről, minél előbb! Mit keresünk itt? Akkora daganat van a 
gyomromban, mint az öklöd. Rák ez, én mondom neked. Megmondta nekem egy kártyavető 
két évvel ezelőtt, hogy rákom lesz, ha nem vigyázok. Az a fajta vagyok, azt mondta. Földön 
hálni, hulladékot enni... 


Alig hallható dörmögés volt a válasz. 

Egy másik sátorból kócos fej kandikált kifele: 

- Gyere be gyorsan, kis pofám. Elment a férjem. 

- Nem jöhetek - szólt vissza Jim. 

Két sátorral odább megszólította Jimet egy férfi. Éppen feltérdelt a pokrócán. 
- Nem tudod véletlenül, hány óra, pajtikám? 

- Nem. De azt hiszem, valamivel elmúlhatott hat óra. 


- Hallottam, amikor beinvitált az a nőszemély. Jó, hogy nem mentél be. Több bajt csinált ez 
már ebben a táborban, mint a sztrájktörők. Ki kellene rúgni innen. Folyton összeverekednek 
miatta az emberek. Mondd csak, ég már a tűz? 


- Ég - felelte Jim. 


Az utca végéhez ért. A ponyva spanyolfal vagy tíz méterrel kijjebb volt, a tábor szélén. A fal 
mögött deszka húzódott a földbe vájt üreg felett, a deszka két végét egy-egy tartórúdhoz 
szögezték. Három ember fért el egymás mellett a deszkán. Jim klórmeszes dobozt vett fel a 
földről, megrázta, de a doboz már üres volt. A deszkán görnyedező ember megszólalt: 


- Kéne már valamit csinálni ezzel. Hol a fenébe van az a doktor? Tegnap óta nem töltötte újra. 
- Talán egy kis földet lapátolunk majd a lyukba - mondta Jim. - Az is megteszi. 


- Az nem az én dolgom. Annak a doktornak kellene valamit csinálni. A végén még majd 
mindenki megbetegszik. 


Jim dühösen szólt rá: 


- Az olyanok, mint te, akik a kisujjukat sem mozdítanák, megérdemelnék, hogy megbeteged- 
jenek. 


Lábával egy kis földet kotort be a mélyedésbe. 


- Szemtelen taknyos vagy te - mondta a másik. - Várj csak, míg benő a fejed lágya, akkor 
majd többet fogsz tudni az életről. 


- Ahhoz már eleget tudok, hogy lássam, milyen lusta disznó vagy. 

- No várj csak, míg felveszem a nadrágomat. Aztán majd meglátjuk, ki a lusta disznó. 
De mozdulni nem mozdult. Jim a földre nézett. 

- Nem verekedhetem veled - mondta -, belelőttek a vállamba. 


- No, ez aztán szép dolog! Most biztos vagy benne, hogy senki sem bánt, hát nyugodtan 
sértegetsz egy ilyen stramm fickót is, mint én. De megállj, te taknyos, jön még kutyára dér! 


Jim uralkodott magán. 


- Nem akartalak megbántani - mondta. - Nem is verekednék veled. Van nekünk verekedniva- 
lónk elég, nem kell még egymással is ölre mennünk. 


- No látod, ez mindjárt más. Majd segítek neked földet kotorni, ha végeztem. Tudsz valamit 
arról, hogy mi lesz ma? 


- Megyünk és... - kezdte Jim, de még idejében észbekapott. - Kutya legyek, ha tudom. Majd 
elmondja London, ha megreggelizett. 


- London még nem csinált semmit sem. Hé, te, ne rukkolj annyira a közepére. A végén még 
majd eltöröd ezt a deszkát, ülj közelebb a széléhez. London még nem csinált semmit. Csak 
jön-megy, fontoskodik. Tudod, mit hallottam? Londonnak ládaszámra áll a sátrában a 
konzerv. Mindenféle. Marhahúskonzerv, szardínia, őszibarack. A világért sem enné azt, amit 
mi, szegény kulik eszünk, nem bizony! Ahhoz ő túlságosan fene nagy ember. 


- Ez meg fene nagy hazugság - mondta Jim. 


- Már megint szemtelen vagy, mi? Látták azokat a konzerveket éppen elegen. Honnan veszed, 
hogy hazugság? 


- Mert én voltam abban a sátorban. London megengedte, hogy az éjszaka ott aludjam, mert 
megsebesültem. Egy ócska matrac van abban a sátorban, meg két üres láda, más semmi. 


- Hát pedig egy egész csomó ember mondja, hogy őszibarack-konzerv meg szardínia van 
odabenn. Egypáran már tegnap este be akartak törni Londonhoz, konzervért. 


Jim kétségbeesetten felnevetett: 
- Úristen, micsoda disznó banda! Egy ilyen nagyszerű ember a vezetőtök, és ti kikezditek. 


- Itt van, ni, már megint sértegeted az embert. No megállj, gyógyulj csak meg, úgy összetöri 
valaki azt a szemtelen pofádat, hogy megemlegeted. 


Jim felállt, begombolta a nadrágját és kiment. A tűzhelyek kurta kéménykéi szürke füstöt 
okádtak a levegőbe, töretlen-egyenes füstoszlopokat, amelyek tíz-tizenöt métert szálltak 
felfelé, s csak azután oszlottak el, és terjedtek szét egyenletesen. Keleten sárga volt most az 
égbolt, a tábor felett meg átlátszó kék. Sietősen jöttek ki a sátrakból az emberek. A tábor 
ébredezésének csendjét felváltotta a lépések zaja, a hangzavar, a jövés-menés. 


Az egyik sátor előtt fekete hajú asszony állt. Fejét hátravetette; nyaka fehérlett. Karjának 
gyönyörű, hullámzó mozdulataival fésülte a haját. Amikor Jim elhaladt mellette, az asszony 
bölcsen-kedvesen mosolygott: 


- Jó reggelt - köszöntötte Jimet és egy pillanatra sem hagyta abba a fésülködést. 
Jim megállt. 
- Nem, nem - mondta a nő. - Csak jó reggelt köszöntem. 


- De jó érzés magára nézni! - szólt Jim. Egy pillanatra az asszony hosszú, fehér nyakán és erős 
állán felejtette a szemét. - Hát akkor, még egyszer: jó reggelt - mondta, és még látta az 
asszony ajkán a megértés mélyről jövő, gyönyörűséget okozó mosolyát. És amikor Jim 
továbbhaladt, és kibukkant abból a sátorból az a bizonyos kócos fej, és az a rekedtes hang is 
elsuttogta, hogy: "Gyere be gyorsan, kisapám, a férjem elment", Jim éppen csak odapillantott, 
s válasz nélkül gyorsan továbbment. 


A rozoga tűzhelyek körül már gyülekeztek az emberek. Kezüket nyújtogatták a tűzhely 
melege fölé, türelmesen várták, hogy a hatalmas üstökben megfőjön a marhahús, meg a bab. 
Jim odament egy vizes hordóhoz, vizet mert egy kis bádogedénybe. Hideg vizet löttyintett az 
arcába meg a hajára és - szappan nélkül - kezet mosott. Nem törülközött meg, hagyta, hogy a 
vízcseppek tovább gyöngyözzenek az arcán. 


Mac meglátta őt, odament hozzá, odanyújtotta neki a csajkáját. 


- Kiöblítettem - mondotta. - Mi van veled, Jim? Csudára örülsz valaminek. 
- Láttam egy nőt... 
- Nem igaz. Időd sem volt rá. 


- Csak láttam - mondta Jim. - Éppen fésülködött. Furcsa dolog ez... néha egy egészen 
egyszerű, hétköznapi mozdulat olyan csodálatosnak látszik, hogy egész életében emlékszik rá 
az ember. 


- Ha most meglátnék egy jóképű nőt, kitörne rajtam az őrület - mondotta Mac. 
Jim az üres csajkát bámulta. 


- Hátravetette a fejét - folytatta. - Fésülködött. Különös kis mosoly volt az arcán. Tudod, Mac, 
az anyám katolikus volt. De vasárnap nem ment templomba, mert az öregem éppúgy gyűlölte 
a templomot, mint mi. De hétköznap, amikor az öregem dolgozott, anyám el-eljárt a 
templomba. Kölyökkoromban néha engem is elvitt magával. Az a mosoly annak a nőnek az 
arcán... ezért mondom el most neked ezt az egészet... Szóval volt abban a templomban egy 
Mária, az is éppen úgy mosolygott, mint az imént ez a nő, bölcsen és hűvösen és magabizto- 
san. Egyszer megkérdeztem az anyámat, miért mosolyog úgy az a Mária. "Mosolyoghat, mert 
a mennyországban van" - mondta anyám. Azt hiszem, kicsit féltékeny is volt arra a Máriára. - 
Jim akadozva folytatta: - Egy alkalommal nézem, nézem azt a Máriát, és egyszerre csak 
látom, hogy apró csillagocskák keringenek a levegőben, Mária feje fölött, röpködnek körbe- 
körbe, mint a madarak. Én valóban láttam mindezt, Mac. Nem nevetni való. De ennek semmi 
köze sincs a valláshoz... azt hiszem, ez olyasmi, amit egy-két könyvben, amelyet olvastam, 
úgy hívtak, hogy a vágyálmok teljesülése. Láttam azokat a csillagocskákat, Mac. És nagyon 
boldog voltam. Hogy haragudott volna az öregem, ha megtudja! Ő egyébként soha semmi 
mellett nem tartott ki. Elkallódott az egész élete. 


- Belőled még nagyon jó szónok lesz, Jim - mondotta Mac. - Olyan meggyőzően tudsz 
beszélni. Most például azt a gondolatot ébresztetted bennem, hogy milyen jó volna temp- 
lomban üldögélni. Bizony! Ez azért van, mert kitünően beszélsz. Az lesz csak az igazi, amikor 
áthozod az embereket a mi oldalunkra a beszédeddel. 


Tiszta bádogedénykét akasztott le a vizeshordó oldalába vert szögről, megtöltötte vízzel, ivott 
belőle. 


- Gyerünk - mondotta -, nézzük, megmelegedett-e már a kaja. 


Az emberek sorba álltak, s amikor elhaladtak a tűzhelyek mellett, a szakácsok babot meg 
marhahúsdarabokat kanalaztak a csajkába. Mac és Jim beállt a sor végére. Amikor a nagy 
üsthöz értek, Mac megkérdezte az egyik szakácstól: 


- Több élelmünk nincs is? 
- A babból és a húsból egyszeri étkezésre még futja. De a só már kifogyott. Nagyon kéne a só. 


Tovább ballagtak, s menet közben ették a reggelijüket. Napsugárnyaláb tört át a fákon, 
rásütött a tisztásra, meg a sátrakra, s most mintha nem is lettek volna olyan kopottak azok a 
sátrak. Az autótábornál London beszélgetett egy csoport közepén. 


- Nézzük meg, mi folyik ott - javasolta Mac. 


Az út irányába baktattak, arrafelé, ahol a rozoga kocsik sorakoztak egymás mellett. A hűtőkre 
leheletfinomságú rozsdaréteg telepedett, egyik-másik megviselt kerékgumi egészen belapult 
már, és valamennyi kocsi azt a benyomást keltette, hogy már nagyon-nagyon régen vesztegel 
ugyanazon a helyen. 


London odaintett nekik: 
- Hello, Mac. Hogy vagy, Jim? 
- Jól - felelte Jim. 


- Éppen nézegetjük ezeket a roncsokat. Azon tanakodunk, melyiket küldjük, melyiket ne. 
Egyik se ér valami sokat, az biztos. 


- Hány kocsit akarsz küldeni a sztrájktörők ellen? 


- Hát úgy tizet. Párosával. Úgyhogy ha az egyikkel valami baj történik, hát a másik felszedje 
az embereket és menjen tovább. - Rámutatott az egyik kocsira: - Az a Hudson megfelel. Aztán 
van itt öt négyhengeres Dodge, azok a vén tragacsok akárhová elmennek, még akkor is, ha 
kilövik alóluk a kerekeiket. Az én T-típusú Fordom is rendben van - legalábbis eldöcög 
valahogy. No, nézzük tovább. Csukott kocsira nincs szükségünk. Csukott kocsiból nem lehet 
köveket hajigálni. Van ott egy lapátorrú tragacs. Jár az egyáltalán? 


Odalépett az autó tulajdonosa: 


- De mennyire, hogy jár. Egész Louisianát bejártam vele a télen. Nem melegedett fel az, még 
hegyiutakon sem. 


Elsétáltak a sor mellett, kiválogatták a roncsok közül a mozgósíthatókat. 


- Ezek az emberek itt brigádvezetők - magyarázta London. - Mindegyikükre rábízok egy 
szekeret, aztán válasszák ki a maguk öt-hat emberét. Olyanokat, akikben megbíznak, jó vere- 
kedőket. 


- Nem hangzik rosszul - mondotta Mac. - Nem is tudom, ki fog tudni ellenállni nekik. 
- Senki, arról biztosíthatlak - fordult hozzá az egyik ember. 

- Csuda erősnek érzitek magatokat, mi? 

- Hát csak adjatok alkalmat rá, aztán majd megmutatjuk. 

- No, London, mi egy kicsit körülnézünk Jimmel - mondotta Mac. 


- Várjatok még egy kicsit. Nemrégen jöttek vissza az őrök az Anderson-tanyáról. Azt 
mondják, Anderson egész éjszaka átkozta őket. Ma reggel pedig bement a városba, de még 
akkor is átkozódott. 


- Nem is csoda. Hát Al hogy van? 
- AI? 
- Igen, Anderson fia. Akit úgy összevertek. 


- Az embereink meglátogatták. Át akart jönni ide, de a fiúk nem akarták áthozni. Két 
emberünk vele maradt. 


London közelebb lépett Machez. Suttogva beszéli, hogy a többiek ne hallják, mit mond: 
- Mit gondolsz, Mac, hova ment Anderson? 


- Azt hiszem, panaszt tesz ellenünk a városban, és kirugat bennünket a birtokáról. Alighanem 
azt fogja mondani, hogy mi gyújtottuk fel az istállóját. Ugy meg van ijedve, hogy bármit 
megcsinálna, csak hogy megint jó viszonyba kerüljön a másik oldallal. 


- Ühüm. Mondd, Mac, gondolod, hogy itt kell felvennünk velük a harcot? 


- Megmondom, mit gondolok, hogyan alakulnak majd a dolgok. Először alighanem idekülde- 
nek egypár embert, hogy ránk ijesszenek, és eltakarodjunk innen. De mi nem ijedünk meg. 


Erre ők ideküldik az egész csőcseléket. Meglátjuk, milyen állapotban vannak az embereink. 
Ha mérgesek, ha fortyog bennük a düh, akkor harcolni fogunk. De ha úgy látjuk, hogy 
begyulladnak, akkor eltakarodunk, ha tudunk. - Megveregette London vállát. - Ha erre kerül 
sor, akkor neked, nekem meg Jimnek, iszkolnunk kell, méghozzá jó messzire. A csőcselék 
ilyenkor ölni akar, s nemigen nézi, kit öl meg. 


London odaszólt az embereinek: 


- Szivattyúzzátok ki a benzint a tartályokból, és töltsétek be azokba a kocsikba, amelyeket 
most kiválasztottunk. Indítsátok be a motorokat, de csak ellenőrzésképpen, ne pocsékoljátok a 
benzint. - Ismét Machez fordult. - Megyek és megbeszélem ezt a dolgot. Mit gondolsz az 
embereink felől? Azok ott a kocsiknál, biztosan fognak verekedni. Hát a többiek? 


- Ha előre meg tudnám mondani, hogy fog viselkedni egy ilyen tömeg - mondotta Mac -, hát 
én lennék az Egyesült Államok elnöke. De azért egyet-mást meg tudok mondani. Például azt, 
hogy a vérszag felbirizgálja őket. Ha megölnek valamit, mondjuk csak egy macskát, hát 
mindjárt folytatni is akarják az öldöklést. Ha harcra kerül a sor, és az ellenség oldalán lesz az 
első sebesült, akkor úgy fognak küzdeni a mieink, mint az oroszlánok. De ha mi veszítjük el 
az első embert, hát az sem lepne meg, ha az embereink fára másznának ijedtükben. 


- Igen, ez így van - hagyta helyben London. - Egy embert esetleg úgy ismersz, mint a 
tenyeredet, de ha tíz más, ugyanolyanforma emberrel kerül össze az illető, hát már fogalmad 
sincs, mit fognak csinálni együtt. Mit gondolsz, mitévők legyünk? Várjunk, és majd 
meglátjuk? 


- Ez az - felelte Mac. - Ha az ember a tömegek között dolgozik, közvetlenül az események 
előtt meg tudja mondani, mi lesz. Az valahogy a levegőben van. De jól jegyezd meg, London: 
ha összeomlik ez a mi frontunk, rejtőzz el valahová, és maradj is ott egy jó darabig. Ide 
hallgass: a Torgas folyó hídja alatt van egy korhadt fűzfaágakkal befedett rejtekhely. Élelem 
15 van ott meg pokróc is. Oda kell menned. A tömeg őrültsége sohasem tartós. Azután, ha 
visszakerülsz a nagyvárosba, menj el a Center Avenue negyvenkettőbe. Mondd, hogy Mabel 
küldött. 


- Szeretném valahogy kijuttatni innen a srácot, meg Lizát. Nem szeretném, hogy valami 
bántódásuk essék. 


Jim közbevágott: 


- Úgy beszéltek ti ketten, mintha biztos lenne a vereségünk. Pedig még nem történt semmi és 
lehet, hogy nem is fog. Az is lehet, hogy Anderson csak vendégeskedni ment be a városba. 


- Tudom, hogy pánikkeltésnek hangzik, amit mondok - mentegetőzött Mac. - Talán valóban 
nem történik meg a legrosszabb. De London értékes ember. Szükségünk van rá. Azt sem 
szeretném persze, ha ezek a szerencsétlen flótások fűbe harapnának, hiszen rendes emberek. 
De Londonra szükségünk van. Ha London csatlakozik hozzánk, hát az egész sztrájk nem volt 
hiábavaló. 


London láthatóan örült annak, amit Mac mondott. 
- Te már sok sztrájkot végigcsináltál, Mac. Mindegyiknek ez a vége? - kérdezte aztán. 


- Ugyan! Mondom neked, hogy ez a völgy rettenetesen meg van szervezve. Más munkások 
nem is csatlakoztak a sztrájkunkhoz. A birtokosok elvágták az élelmiszerutánpótlásunkat. És 
ha ma visszaverik az autós sztrájkőrségünket, hát akkor befellegzett. Nem szándékozol velük 
menni, ugye, London? 


- Dehogynem. Hiszen eddig még nem is verekedtem. 


- Hát pedig én amondó vagyok, hogy ne megj - tanácsolta Mac. - Rád itt lesz szükségünk: ma 
megpróbálnak kiebrudalni bennünket innen. Ha te nem vagy itt, az embereink még utóbb 
megijednek és megpucolnak. Te a vezetőjük vagy, London! A vezetőnek a legnépesebb 
csoport kellős közepén kell kitartania, az utolsó percig. No, indítsuk útnak azokat a kocsikat, 
jó?! Sok már a sztrájktörő, és most már bizonyára dolgozik is mind. 


London sarkon fordult, és visszasietett a kocsikhoz. 
- Gyerünk fiúk - szólt. - Mozgás. Induljatok már. 
A brigádvezetők a sátrakhoz siettek, összegyűjtötték kövekkel, botokkal - s egy-két esetben 


késekkel - felfegyverzett embereiket. Egész tömeg tódult az út szélére, kiáltoztak, tanácsokat 
adtak: 


- Aztán tanítsd őket móresre, Joe! 
- Csak a fejét, hogy meg ne sántuljon! 


Beindították a motorokat, amelyek hiába igyekeztek meghazudtolni élemedett korukat. A 
kijelölt emberek felszálltak a kocsikra. London mindkét kezét feltartotta, úgy próbált véget 
vetni a zajongásnak. - Hat kocsi arra megy, négy meg amarra - ordította. - Kattantak a 
sebességváltók. Az autók átkapaszkodtak az útmenti árok felett, és felsorakoztak az úton. A 
sztrájkőrök felálltak a kocsikban, vadul lengették kalapjukat, öklüket rázták, elszántan 
vagdalták a levegőt furkósbotjaikkal. Lassan elgördültek a kocsik a megadott két irányban, a 
táborban maradt tömeg pedig kiáltozott utánuk. 


Amikor eltávolodtak az autók, hirtelen megszakadt a kiáltozás. Elgondolkozva, nyugtalanul 
álldogáltak az emberek. Néztek a kocsik után, míg csak el nem tűntek a láthatáron a 
tragacsok. Mac, Jim és London egymás mellett ballagott vissza a táborba. 


- Remélem, megtáncoltatják azt a népséget - mondotta Mac. - Mert ha csak mi kapjuk az 
ütéseket, s azoknak odaát a hajuk szála sem görbül meg, akkor bizony már nem húzhatjuk 
sokáig. Gyere, Jim. Nézzük meg, mit csinál az öreg Dan. Aztán esetleg összeszedünk néhány 
embert és átmegyünk Alhoz. Megígértem valamit Alnak. És nagy szüksége van rá, hogy 
lelket öntsünk belé. 


- Én meg igyekszem vizet szerezni. Már nagyon kevés van abban a hordóban - mondta 
London. 


Jim mutatta a kórház-sátor felé vezető utat. A bejáratnál a póznákhoz kötözték a felhajtott 
ponyvát, hogy a reggeli nap besüssön a sátorba. Az öregúr egy napsugártócsa közepén feküdt. 
Arca átlátszóan fehér, egészen viaszszerű volt, s kidagadtak rajta a vastag fekete erek. 


- Hogy érzed magad, Dan? - kérdezte Jim. 

Az öreg csak dünnyögött. 

Mac közelebb hajolt, hogy jobban hallja. 

- Mit mondasz? - kérdezte. 

Dan ajka ezúttal gondosan formálta a szavakat: 
- Nem ettem egy falatot sem. 

Jim felkiáltott: 


- Te szerencsétlen! Várj csak, mindjárt hozok neked valamit. - Kilépett az ajtón. - Mac! - 
kiáltotta. - Jönnek vissza az autók. 


A város felől érkező négy kocsi megállt az úton. London feléjük rohant, keresztülfurakodott a 
tömegen, 


- Mi a baj? - kérdezte. 
Az első kocsi vezetője bárgyún vigyorgott. A tömegben halotti csend lett. 


- Nem tudtunk keresztülmenni - mondta a vezető, és ismét elmosolyodott. - Barikád 
torlaszolta el az utat. 


- Úgy emlékszem, azt mondtam nektek, ha barikádba ütköztök, sodorjátok el az útból - szólt 
London. 


- Á, nem érted te ezt - mondta fásultan a kocsivezető. - Két kocsi ment előttünk. Odaértünk a 
barikádhoz. Hát látjuk, hogy valami húsz puskás ember áll mögötte. - Izgatottan nyelt egyet. - 
Felmászik a barikád tetejére egy tisztféle és azt mondja: "A mi megyénkben tilos a 
sztrájkőrség. Forduljanak vissza." Az az ócska Hudson próbálta megkerülni a torlaszt, de az 
árokba fordult, az emberek meg kiborultak belőle. Erre nagy sietve bemásztak a lapátorrú 
autóba, szóval mindent úgy csináltak, ahogy te mondtad. 


A kocsiban ülők ünnepélyes bólogatással erősítették meg a vezető szavalt. 
- Folytasd csak - szólt London, egészen halkan. 


- No, erre a lapátorrú kocsi nekiindul, hogy ledöntse a barikádot. Mire azok a pasasok 
elkezdik hajigálni könnygázbombáikat, és belelőnek a lapátorrú kerekének a gumijába. A 
mieink meg elkezdenek köhögni, már alig látnak a gáztól. Azok pedig felveszik a gázálarcu- 
kat, előjönnek a barikád mögül, s van náluk vagy ezer bilincs. - Ismét elmosolyodott. - 
Úgyhogy visszajöttünk. Nem volt mit tenni. Még csak egy tisztességes követ sem vághattunk 
hozzájuk. A lapátorrúban ülő embereinket elfogták, mind egy szálig. Úristen, soha életemben 
ennyi gázt még nem láttam. - Felkapta a fejét. - Ott jön a másik trupp, ni - mondta leverten. - 
Úgy látszik mindkét oldalon eltorlaszolták az utat. 


Különös, elnyújtott sóhaj tört fel a tömegből. Néhányan sarkon fordultak, és lassan 
bandukoltak a sátrak felé, imbolygó járással, lehajtott fővel, gondolataikba merülve. 


London Machoz fordult. Arcán tanácstalanság. 


- Mit gondolsz - kérdezte Mac -, nem mehetnének a kocsik a gyümölcsösökön át, s úgy ki az 
útra? Mégsem torlaszolhattak el minden utat. 


London a fejét rázta. 
- Nagyon felázott a talaj. Három métert sem haladna a kocsi, s már belesüppedne a sárba. 
Mac felugrott az egyik kocsi sárhányójára. 


- Ide hallgassatok, emberek! - kiáltotta. - Mégis van mód az áttörésre. Menjünk oda mind- 
annyian, és söpörjük el azt a barikádot az útból. Az isten verje meg, csak nem hagyjuk, hogy 
beszorítsanak bennünket ide! 


Szünetet tartott, várta a választ, buzdítást. De az emberek kerülték a tekintetét, mindegyik a 
másiktól várta, hogy megszólaljon. 


Végül csakugyan megszólalt valaki: 


- Nincs fegyverünk, ember. Puska meg könnygáz ellen nem harcolhatunk puszta kézzel. 
Adjanak puskát a kezünkbe, akkor majd harcolunk. 


Haragos tirádába csapott át Mac beszéde: 


- Lelövik az embereinket, felgyújtják a barátaink házát, de ti nem harcoltok. Most benne 
vagytok a csapdában, de még mindig nem harcoltok. A fene egye meg, hiszen még a patkány 
15 küzd az életéért, ha csapdába kerül. 


A reménytelenség úgy lebegett a levegőben, mint maga a könnygáz. 


- Puska meg könnygáz ellen nem harcolhatunk a puszta kezünkkel - ismételte ugyanaz az 
ember, aki néhány pillanattal előbb megtörte a csendet. 


Mac hangja megbicsaklott dühében: 


- Ti gyáva kutyák! Hiszen ti még ellenem sem mertek harcolni puszta kézzel, akkor sem, ha ti 
hatan vagytok, én meg egymagam. No lássuk! Vagy talán mégis mertek? - Tehetetlenül 
kapkodott levegő után. - Próbálunk segíteni nektek... kiharcolni valamit az érdeketekben... és 
erre... - rikácsolta. 


London megragadta Macet a karjánál fogva, és erélyesen lerántotta az autó felhágójáról. Mac 
szeme villámlott. Próbálta kiszabadítani magát London markából. 


- A tulajdon kezemmel ölöm meg ezeket a gyáva kutyákat - kiáltotta. 
Jim közelebb lépett, megmarkolta Mac másik karját. 
- Mac! - szólt. - Mac, az isten szerelmére, hiszen te nem tudod, mit beszélsz. 


Jim és London közrefogták Macet, átvezették a tömegen, az emberek pedig szégyenlősen 
horgasztották le a fejüket. Halkan mondogatták egymásnak: 


- De hát nem harcolhatunk puskák meg könnygáz ellen a puszta kezünkkel. 


A sztrájkőrök nehezen szálltak ki a kocsikból. Elvegyültek a tömegben, az autókat meg 
otthagyták az úton. 


Mac egészen elernyedt. Hagyta, hogy bevezessék London sátrába. Letelepedett a derékaljra. 
Jim megmártott egy rongyot a vizesvödörben; s meg akarta mosni Mac arcát, de Mac elvette 
tőle a ruhát, s maga öblítette le az arcát-nyakát. 


- Most már rendben vagyok - mondotta csendesen. - Nem érek én egy krajcárt sem. Meg 
kellene szabadulnia tőlem a pártnak. Mindig elvesztem a fejem. 


- De hiszen majd meghalsz az álmosságtól! - mondta Jim. 


- Tudom, tudom. De nem az a baj. Ezek itt nem akarnak segíteni magukon. Láttam én már 
olyat is, hogy géppuska-állást foglaltak el az ilyen emberek, fegyvertelenül, puszta kézzel. 
Ezek itt meg visszariadnak egypár zöldfülű tartalékos rendőrtől. Egészen halálra rémültek. De 
én sem érek többet, mint ők, Jim. A fejemet kellene használnom. Azért is ugrottam fel a 
sárhányóra, hogy egy kis lelket öntsek beléjük. De rettenetesen feldühítettek ezek az 
istenverte birkák. Pedig nincs jogom dühbe gurulni. Megérdemelném, hogy kizárjanak a 
pártból. 

- Engem is elfutott ám a méreg - mondta London részvevően. 

Mac aprólékos gonddal vette szemügyre az ujjait, mindegyiket külön-külön. 


- De szeretnék most megszökni innen! - vallotta be töredelmesen. - Legszívesebben 
bemásznék egy szénaboglya alá, aludnék egy nagyot, és felőlem a fene megehetne ezt az 
egész rohadt népséget. 


- Meglásd - mondta Jim -, mihelyt kipihented magad, erőre kapsz. Feküdj le és aludj egyet, 
Mac. Ha szükségünk van rád, majd szólunk, ugye, London? 


- Persze - mondta London. - Heveredj csak le. Most úgysem csinálhatsz semmit. Hátha sikerül 
összetoboroznunk néhány stramm fickót és rajtaütni a barikádokon. 


- Én meg attól tartok - mondotta Mac -, hogy most az ellenség markában vagyunk. Még 
mielőtt belelendültek volna a mieink, kiölték belőlük a bátorságot. - Lefeküdt a derékaljra. - 
Vér kell nekik - dünnyögte. - Öldöklés! Megette a fene, elrontottam én ezt már az elején. - 
Behunyta a szemét, azután hirtelen ismét kinyitotta. - Ide figyeljetek! Hamarosan látogatót 
kapunk: idejön a seriff vagy másvalaki. Ne felejtsetek el felébreszteni. Ne hagyjátok, hogy 
átejtsenek benneteket. Okvetlenül ébresszetek fel. 


Nyújtózott egyet, akár valami macska, aztán összekulcsolta a két kezét a feje alatt. Lélegzése 
egyenletessé vált. 


A nap a ponyvára vetette a sátortartó kötelek árnyékát; a nyitott ajtóban egy napfényfoltocska 
világította meg az összevissza taposott talajt. Jim és London csendesen kiment. 


- Szegény! - mondotta London. - De nagy szüksége van az alvásra! Sosem láttam embert, 
akire ennyire ráfért volna. Ugy hallottam, hogy a rendőrök sokszor addig nem hagyják aludni 
az embert, amíg egészen bele nem bolondul a folytonos ébrenlétbe. 


- Meglátod, Mac egészen más ember lesz, mire felébred - mondotta Jim. - Uramisten, most jut 
eszembe, hogy azt mondtam, viszek valami ennivalót az öreg Dannek. De éppen akkor jöttek 
vissza az autók. Legfőbb ideje, hogy most bemenjek hozzá. 


- En meg megyek, megnézem, mit csinál Liza. Nem is lenne rossz, ha ő vigyázna az öreg 
szivarra. 


Jim elment a tűzhelyhez, babot kanalazott egy csajkába és vitte a kórház-sátor felé. A körös- 
körül ődöngő, tétlen emberek kis csoportokba verődtek. Jim benézett a kórház-sátorba. 
Összezsugorodott már a háromszögletű napsugárfolt, s lejjebb csúszott az ágyról. Az öreg 
Dan behunyt szemmel feküdt, lassan, alig hallhatóan lélegzett. Különös, dohos, avas szag 
terjengett a sátorban a felpuffadt, lassan halódó test kigőzölgése. Jim az ágy fölé hajolt. 


- Dan, hoztam neked valamit enni. 
Dan lassan felnyitotta a szemét. 
- Nem akarok én semmit. Rágni sincs erőm. 


- Kell enned valamit, Dan. Enned kell, hogy megerősödj. Várj csak: ideteszek a fejed alá egy 
párnát, aztán etetlek. 


- Nem akarok megerősödni - mondta Dan bágyadtan. - Csak feküdni akarok. Valamikor 
lombvágó voltam. - Ismét lecsukódott a szeme. - Csak másztam, másztam felfelé a fán, s 
láttam felülről a kis fákat, a második meg a harmadik hajtást. Aztán felcsatoltam a biztonsági 
övemet. - Nagyot sóhajtott, és szája suttogva formálta tovább a szavakat. Egyszerre csak 
árnyék esett a napsugárfoltra, és Jim feltekintett. 


Liza állt a sátorajtóban, vállkendője alatt hozta a csecsemőjét. 


- Mintha nem volna elég dolgom a gyerekkel - dohogott. - Most azt mondja az apósom, jöjjek 
be ide, és vigyázzak valami öregemberre. 


- Pszt - csitította Jim. Oldalt állt, úgyhogy Liza megpillantotta Dan beesett arcát. 
A fiatalasszony belépett a sátorba, leült a szabad ágyra. 
- Ó - mondta -, nem tudtam, hogy... Mit kell csinálni? 


- Semmit. Csak maradjon itt, mellette. 


- De csúnya az, amikor már így van valaki - mondotta Liza. - Ilyenkor már érezni a szagát. 
Ismerem én azt a szagot. 


Idegesen fészkelődött. Letakarta a csecsemő pici, kerek fejét, hogy legalább a gyereket 
megkímélje a szagtól. 


- Pssz - nyugtatta Jim. - Hátha még meggyógyul. 


- Ha már ilyen a szaga, akkor nem gyógyul meg. Ismerem én ezt a szagot. Egy része már 
halott is ennek az embernek. 


- Szegény szerencsétlen - mondta Jim. 

Szavai, úgy látszik, megindították Lizát, könnyek tolultak az asszony szemébe. 

- Itt maradok - mondotta. - Láttam én már ilyesmit. Nem lesz attól semmi bajom. 

Jim leült mellé. 

- Szeretek a maga közelében lenni - mondta csendesen. 

- Ne mondjon nekem ilyeneket - tiltakozott Liza. 

- Nem, nem. Csak éppen azon tűnődtem, miért van olyan jó meleg a maga közelében. 
- Hát mért volnék én hideg? 

Jim félrefordította az arcát, úgy beszélt: 


- Mondani fogok magának valamit, Liza. Maga nem fogja megérteni, de nem is fontos, egy 
csöppet sem fontos. Összeomlik, széthull itt minden. De ez csak egy parányi része az 
egésznek. Voltaképpen semmi, Liza. Maga, meg én nem sokat számítunk az egészhez képest. 
Tudja, Liza? Magamnak mondom mindezt, de jobban értem, ha maga hallgatja. Nem tudja, 
miről beszélek, ugye, Liza? 


Liza nyakát fokozatosan ellepte a pír. 


- Nemrég szültem - mondotta. - És különben sem vagyok én az a fajta. - Jimre emelte 
szégyenlős tekintetét. - Ne beszéljen így - kérlelte. - Ne beszéljen ilyen hangon. Hiszen tudja, 
hogy nem vagyok az a fajta. 


Jim kinyújtotta a kezét, hogy megsimogassa Lizát, de az asszony elhúzódott: 
- Ne! - kérlelte. 
Jim felállt. 


- Legyen kedves az öreghez. Jó? Ott az asztalon van víz is, meg kanál is. Adjon neki időnként 
egy kis vizet. 


Jim most felkapta a fejét, és feszülten figyelt, mert a táborban valami zaj támadt, s egyre 
fokozódott. Aztán a tömeg basszus-karából kiemelkedett egy haragosan kántáló, szenvedélye- 
sen szónokló hang. 


- Mennem kell - szólt Jim. - Vigyázzon az öregre. 
Kisietett a sátorból. 


A tűzhelyeknél valami középpontféle körül tömörült a tömeg, s minden arc arrafelé fordult, 
amerről az a haragos hang zengett. Most azt látta Jim, hogy a tömeg oldalt tódul, a felé az 
igénytelen kis emelvény felé, amelyet Joy felravatalozására tákoltak össze. A tömeg széle már 
az emelvényhez ért, s mindenki az emelvény köré sereglett, de most egyszerre csak a többiek 
fölé magasodott valaki, és elfoglalta helyét a dobogón. Jim odarohant. Megismerte azt az 


embert: a mogorva, komor arcú Burke volt. Beszéd közben hadonászott. Bömbölése messzire 
hangzott a fejek fölött. Jim megpillantotta Londont: sietve közeledett az út felől. 


Burke megragadta az emelvény korlátját. 


- Ott jön, ni! - ordította. - Nézzétek meg jól. Ez az ember rontott el mindent. Mi az ördögöt 
csinált? Semmit, csak ült a sátrában és zabálta az öszibarackkonzervet, miközben mi áztunk- 
fáztunk, és olyan szemetet ettünk, amit még a disznó is kiköpne. 


London a száját tátotta csodálkozásában: 
- Mi folyik itt? - kiáltotta. 
Burke egészen áthajolt a korláton. 


- Majd én megmondom, mi folyik. Elhatároztuk, hogy igazi vezetőt választunk. Olyan 
vezetőt, aki nem ad el bennünket egy konzervszállítmányért. 


London elsápadt, válla előregörnyedt. Nagyot üvöltve rontott bele az ellenállással meg sem 
próbálkozó tömegbe, néhány embert félrelökött az útból, aztán utat vájt magának az ember- 
sűrűben. Odaért az emelvényhez, megragadta a korlátot. Miközben felhúzózkodott, Burke 
fejbe akarta rúgni, de csak a vállát találta el, úgyhogy London egyik keze eleresztette a kor- 
látot. London megint ordított egy nagyot, felkapaszkodott a korlát alá, aztán egy szempillantás 
alatt talpon termett. Burke meglendítette az öklét, de ütése elkerülte London arcát. És akkor, a 
nehéztestű emberek félelmetes, zökkenéstelenül gyors mozgásával előrelendült London bal 
keze, s amikor Burke kihajolt az ütés elől, London jobbjának hatalmas ökle úgy zúdult 
ellenfele állkapcsának oldalába, hogy Burke a levegőbe emelkedett s azután elterült. Feje 
lelógott az emelvény peremén, szétzúzott állkapcsa egészen kiferdült, szétnyílt ajkai között 
meglazultan fityegtek a betört fogak. Szájából keskeny patakban ömlött a vér, a patak elfolyt 
a szeme meg az orra mellett, s beleveszett a hajába. 


London zihálva állt mellette, s a kinyúlt testet nézte. 
Azután lassan feltekintett: 
- Akad itt még olyan gazember, aki azt hiszi, hogy becsaptam? 


Azok, akik legközelebb állottak Burke lelógó fejéhez, megbűvölten bámultak. Az emelvény 
minden oldalán megmozdult a tömeg, közelebb nyomultak az emberek, ágaskodtak, hogy 
jobban lássanak. A szemekben harag villámlott. 


- Szétroncsolta az állkapcsát, nem vitás - mondta valaki. - Az agyvelejéből folyik a vér. 
- Megölte! - kiáltott fel hisztérikusan egy másik. - Leütötte a fejét a nyakáról. 


Néhány asszony imbolygott oda a tömegen keresztül: sóbálvánnyá meredve nézték Burke le- 
csüngő fejét. Mélyről jövő, zokogásszerű zihálás tört fel a tömegből. Lángoltak a szemek, 
előregörnyedtek a vállak, fenyegetőn görbültek be a karok. London még mindig lihegett, de 
most tanácstalanság is tükröződött az arcán. Lenézett az öklére, felszakadt bőrű, vérző 
ujjperceire. Azután segítségkérőn nézett körül az emberek feje felett, és meglátta Jimet, a 
tömeg szélén. Jim a feje felett összekulcsolt kezeit rázta London felé, majd az útra mutatott, 
oda, ahol a kocsik álltak, aztán integetett, hogy "előre! előre!?, majd ismét a kocsikra 
mutatott, végül megint az útirányt jelezte kezével. London visszanézett a felindult tömegre. 
Arcáról eltűnt a tanácstalanság. Összevonta a szemöldökét. 


- Hát most ide hallgassatok! - kiáltotta. - Vajon miért nem csináltam én eddig semmit? Azért, 
mert nem kaptam tőletek segítséget. De most már el vagytok szánva mindenre. Nem tud 
megfékezni benneteket senki és semmi! - A tömeg rekedten, elnyújtottan elbődült, mint 


valami állat. London csendesítőleg tartotta fel a kezét: - Ki követ engem? Úgy elsöpörjük azt 
a barikádot, mintha ott se lett volna! 


Egy csapásra megváltozott a tömeg hangulata. Elragadtatva csillogtak a szemek. Ütemesen, 
egyszerre ringatóztak a testek. Nem egyes emberek kiabáltak itt már. Mindegyik egyszerre 
mozdult, mindegyik hasonlított a másikra, s egyetlenegy hang volt a tömeg kiáltása, sok-sok 
torokból feltörő egyetlenegy hang. 


- Aki tud, kocsin jön - ordította London. - A többi pedig gyalog, utánam. Gyerünk, mutassuk 
meg nekik! No, mozgás, gyerünk. 


Leszökkent az emelvényről, keresztülfúrta magát a tömeg élén. Az autókat egy szempillantás 
alatt elindították. A tömeg kitódult az útra, s most már nem volt sem lagymatag, sem ked- 
vetlen. Sebesen működő, csendes, halálosan biztos hatékonyságú gépezetté vált. Futólépésben 
ügettek végig az úton az emberek, fegyelmezetten, egységben. Mögöttük lassan nyomultak 
előre az autók. 


Jim nézte a nagy készülődést. Fennhangon adta magának a parancsot: 
- Ne engedd, hogy elragadjon. Ne engedd, hogy elragadjon. Nyugalom. Az eszedet használd. 


A legtöbb asszony ott rohant a távozó férfiak nyomában, az a néhány pedig, aki hátramaradt, 
furcsállva nézett Jimre, mert Jim is megbűvölten, csillogó szemmel bámult az országúton 
dübörgő iszonyatos gépezet után. Amikor a tömeg eltünt látótávolból, Jim felsóhajtott, 
megborzongott és elfordult. Kezével megérintette sebesült vállát és addig nyomkodta, amíg 
állandósuló fájdalmat nem érzett. London sátrához ballagott, bement, s leült egy ládára. 


Mac félig lehunyt szemmel figyelte. Csak a szemhéjai alól kivillanó keskeny vágás mutatta, 
hogy ébren van. 


- Mennyit alhattam, Jim? - kérdezte. 

- Nem sokat. Azt hiszem, még dél sincs, még megközelítően sem. 

- Rengeteg mindenfélét álmodtam össze, de azért úgy érzem, kipihentem magam. 
- Aludj csak még, ha tudsz. 


- Minek? Már kipihentem magam. - Tágra nyitotta a szemét. - Nem érzem már magam olyan 
bizonytalannak. Ha ilyen fáradt az ember, nagyon mélyen alszik ám. Zavarosat álmodtam. 


- Aludj csak tovább, Mac. 


- Nem, nem. - Felült, nyújtózott egyet. - Történt valami, miközben aludtam? Iszonyú csend 
van odakint. 


- Sok minden történt - válaszolt Jim. - Burke ki akarta rugatni Londont, mire London leütötte 
őt. Kis híján megölte. És akkor... Az istenit! Egészen megfeledkeztem Burke-ről. 


A bejárathoz ugrott, a sátor háta mögé rohant, s onnan az emelvény felé nézett. Azután ismét 
bement a sátorba. 


- Valaki már bevitte őt a sátrába - mondta. 
Mac talpon volt. 
- Folytasd, folytasd - kérte Jimet. 


- Amikor az emberek meglátták a vért, teljesen megbolondultak, és London elindította őket a 
barikádok ellen. 


- Nem megmondtam neked?! - kiáltott fel Mac. - Vér kell nekik. Csalhatatlan recept. 
Megmondtam én neked. No és akkor mi történt? 


- Még csak most mentek el. Látnod kellett volna ezeket az embereket, Mac. Mintha mindegyi- 
kük eltűnt volna, s mintha csak egyetlenegy nyomult volna előre az úton. Egyetlenegy 
állatban testesültek meg mind. Magam is majdnem velük tartottam. Már éppen menni 
akartam, de akkor eszembe jutott: "Nem mehetsz. A fejeddel gondolkozz!" 


- Helyes - biccentett rá Mac. - Az emberek azt gondolják, hogy a tömeget semmire sem lehet 
használni. Hát én láttam tömeget éppen elégszer, és azt mondom neked, hogy az olyan tömeg, 
amely tudja, mit akar, körülbelül éppen olyan eredményesen tud működni, mint egy csapat 
kiképzett katona, csak sokkal nehezebben kiismerhető. A barikádot le fogják dönteni, de hogy 
azután mi lesz...? Biztosan fognak még csinálni valami mást is, mielőtt egészen lehiggadnak. 
Igen, igazad van: a tömeg valóban hatalmas. Egészen más, mint az emberek, amelyek 
alkotják. És erősebb, mint a benne levő emberek együttvéve. Nem ugyanazt akarja, mint az 
emberek külön-külön... igaza volt Burton dokinak és mi nem tudjuk, hogy a tömeg mit fog 
cselekedni. 


- Le fogja dönteni a barikádot - mondotta Jim. 


- Nem úgy értem. Talán nem is akarja ledönteni a barikádokat. Nem is tudom, hogy volta- 
képpen mit akar. Az a baj, hogy azok, akik tanulmányozzák a tömeget, mindig azt hiszik, 
hogy egyszerűen csak emberekből áll. Pedig nem. A tömeg egészen másfajta valami. Jó 
dolog, hogy fel tudjuk használni a tömeget, Jim, csak sajnos, nem tudunk róla eleget. A 
tömeg, ha egyszer úgy istenigazában megindul, bármire képes. 


Élénk, izgatott volt Mac arca, de egy kicsit riadt is. 


- Figyelj csak - szólt Jim. - Azt hiszem, hallom a... - A bejárathoz rohant. - Jönnek vissza - 
kiáltott fel. - Hát ez egészen más, mint az imént. Egészen ellepték az utat, nem úgy, mint az 
előbb. 


Mac ott állt Jim mellett. Feketéllt az út a visszatérőktől. London kivált a tömegből, és súlyos 
léptekkel sietett sátra felé. Amikor a közelbe ért, elordította magát: 


- Menjetek vissza a sátorba! Menjetek vissza a sátorba! 


- Hát ez vajon mit akar? - kérdezte Jim. De Mac betuszkolta őt a sátorba, kioldotta a 
sátorrudakhoz kötött köteleket, és leeresztette a bejárati ponyvaszárnyakat. 


- London tudja, mit csinál - mondta. - Maradj veszteg, ő majd mindent elintéz. Akármi 
történjék, ki ne tedd innen a lábad. 


Záporoztak a földön a léptek, kiáltások hangzottak. Megjelent a ponyván London tagbasza- 
kadt alakjának fekete árnyéka. Behallatszott a sátorba a kiáltása: 


- Csigavér, emberek! Nyugalom! 
- Megmutatjuk neki, ki a gyáva kutya! - hangzott a tömegből. 


- Dühösek vagytok, mi, mert megmondták nektek az igazat az előbb!? - kiáltotta London. - 
Eridjetek, igyatok egyet, az majd lehűt titeket. Igazán kitettetek magatokért az imént, de a 
barátomhoz egy ujjal se nyúljatok hozzá, annyit mondok. A ti barátotok is. Megmondtam 
nektek: annyit dolgozott értetek, hogy majd összeesett a fáradtságtól. 


Mac és Jim érezte odabent a sátorban, mint lankad a támadás, mint omlik össze, mint oldódik 
fel száz meg száz kiáltásban: 


- Tudjuk mi azt, London. 


- De mikor azt mondta, hogy gyáva kutyák vagyunk! 

Mac mélyet sóhajtott: 

- Egy hajszál híján, Jim. Egy paraszthajszál híján. 

London zömök árnyéka még mindig ott sötétlett a ponyván; az izgatott hangok morajlása 
azonban elerőtlenedve veszett bele a levegőbe. 

London most már erőltette a témát: 

- Ha valamelyikőtök azt hiszi, hogy őszibarackkonzerveket tárolok a sátramban, hát csak 
jöjjön be és nézzen körül. 

- Ugyan, London! Sosem gondoltunk mi ilyesmit! 

- Azt csak Burke mondta, az a gazember. 

- Folyton uszított ellened, London. Én hallottam, a saját fülemmel! 

- Hát akkor most eridjetek innen. Nekem dolgom van. 


Az árnyék továbbra is ott lebegett a ponyván, amíg csak egészen el nem enyésztek a távolban 
a hangok, amíg el nem tünt a sátor elől a tömeg. London felcsapta a ponyvaszárnyat és 
fáradtan-törődötten belépett a sátorba. 


- Köszönöm - mondta Mac. - Én éppen olyan jól tudom, mint te, hogy egy hajszálon múlt. 
Leszerelted őket, London. Nagyszerűen csináltad! 


- Pedig nagyon megijedtem. Nem lesz rólam rosszabb véleményed emiatt, ugye, Mac? 
Különben, amikor jöttünk visszafelé, azon vettem észre magam, hogy én 15 meg akarlak téged 
gyilkolni. - Mosolyogva tette hozzá; - Nem is tudom, miért. 


- Nem tudja azt senki - mondta Mac. - Ez már így van. Most mondd el, mi történt odakint, az 
úton. 


- Legázoltuk őket. Úgy mentünk keresztül rajtuk, mintha ott sem lettek volna. Hajigálták a 
könnygázbombáikat, és egyik-másik emberünk köhögött, meg könnyezett, de egy pillanatig 
sem volt kétséges, hogy elintézzük azokat a zöldfülű zsarukat Több zsaru meglógott... 
alighanem a legtöbbje. A többit meg szétnyomtuk, mint a poloskát. De dühösek voltak az 
embereink, a teremtésit! 


- Közétek lőttek a zsaruk? 


- Nem. Annyi idejük sem volt, hogy észbekapjanak. A levegőbe lőttek, biztosan azt hitték, 
hogy megijedünk és megtorpanunk. De mi csak mentünk tovább, előre. Van rendőr, aki 
szereti lelövöldözni az embereket, de a legtöbbje, azt hiszem, nem így van vele. Szóval 
egyszerűen elsöpörtük őket az útból, és ledöntöttük a barikádot. 


- Hát az autók? 


- Nyolc kocsi volt velünk, tele emberrel, és irtózatos, hogy mit műveltek a mieink. Persze 
továbbmentek. 


- Megöltetek valakit a rendőrök közül? - kérdezte Mac. 


- Mi? Hogy megöltünk-e...? Nem tudom. Nem is néztem. Lehetséges. Nincs kizárva. Annyi 
bizonyos, hogy géppuskákkal sem lehetett volna megállítani bennünket, Mac. 


- Pompás! Tudod, ha ezt mindig így lehetne csinálni - bekapcsolni az áramot, amikor kell és 
kikapcsolni, amikor már nincs rá szükség -, hát holnap reggel megcsinálnánk azt a 


forradalmat, és holnap estére már túl is lennénk rajta. Az embereink különben elég hamar 
túljutottak a krízisen. 


- Igen, az a sok rohanás megtette a magáét - mondotta London. - Majdnem egy mérföldet 
futottak. Mire visszaértek, teljesen kifulladtak. Magam is elég pocsékul érzem magam. Nem 
szoktam meg a futást. 


- Tudom - mondta Mac. - De nem is annyira a futás teszi. Az ilyen cirkusz mindig felkavarja 
az ember gyomrát 15. Fogadni mernék, hogy egy csomó emberünk épp most hányja ki a 
reggelijét. 


London mintha most vette volna észre Jimet. Odament hozzá és hátba ütötte. 


- Jól csináltad, Jim! - mondotta. - Ott álltam azon az emelvényen, amikor Burke már a földön 
feküdt, és fogalmam sem volt, hogy mi a fenét csináljak. És akik ott álltak lent, az embergyű- 
rűben, azok sem tudták, mitévők legyenek. Bármelyik pillanatban letepertek volna - engem, 
vagy akárki mást. Akkor körülnéztem és láttam, hogy mutogatsz, és rögtön tudtam, mit kell 
csinálnom velük. 


Jim arca sugárzott az örömtől. 


- Sok hasznomat amúgy sem vehetitek, ezzel a vacak váltammal - mondta. - Eszembe jutott, 
amit Mac mondott: hogy egy kis vér mennyire felpezsdíti az embereket. Emlékszel, ugye, 
Mac? 


- Persze hogy emlékszem. De abban már nem vagyok bizonyos, hogy ott abban a pillanatban 
15 emlékeztem volna rá. Nem is tudom, hogyan csinálod ezt, Jim. Mindenki elveszti a fejét, 
csak te nem. Az édesapádról hallottam eleget: nem volt valami nagy zseni, csak a verekedés- 
hez értett. Nem tudom, kitől tanultad, hogy ésszel kell csinálni mindent. 


- Csak kell, hogy valami hasznomat vegyétek! - válaszolta Jim. - Az apám, az valóban olyan 
volt, amilyennek leírtad, de az anyám, az olyan hidegvérű volt, hogy megborzongtál volna 
tőle. 


London a csípőjére tette a kezét, aztán álmélkodva meredt bezúzott ujjperceire: 
- Úristen! Ezt nézzétek! 
- Jól összetörted, az biztos! - szólt Mac. 


- Annak a gazember Burke-nek a képén törtem össze. Mi van Burke-kel, Jim? Amikor állon 
vágtam, azt hittem, lerepül a feje a nyakáról. 


- Nem tudom, mi van vele - felelt Jim. - Valaki levitte őt az emelvényről. 

- No, megyek és megnézem - mondotta London. - Furcsa, de eddig nem is éreztem a kezemet. 
- Ha állat bújik az emberbe, sosem érez semmit - mondotta Mac. 

- Miféle állatról beszélsz? 


- Semmi, semmi, csak eszembe jutott egy vicc. Nézd csak meg, London, mi van Burke-kel; jó 
gondolat. Es nézz körül, milyen hangulatban vannak az emberek. Azt hiszem, már eléggé 
elbizonytalanodtak. 


- Nem bízom én azokban már - jegyezte meg London. - Mit tudom én, mit fognak csinálni a 
következő pillanatban? De örülök hogy nem álltam a mögött a barikád mögött! 


- Én viszont annak örülök - mondta Mac -, hogy itt álltál a sátor előtt. Ha nem vagy itt, talán 
már kinn csüngenénk egy almafán, Jim meg én. 


- Hát bizony, volt egy perc, amikor... - mondotta London. 


Felcsapta a bejárati ponyvát, s a sátorrudakhoz kötötte a ponyvaszárnyakat. De a nap már túl 
volt a delelőjén, s nem hatolt be a sátorba napfény. Mac és Jim a távozó London után nézett, 
aztán találkozott a tekintetük. Mac lehuppant a derékaljra. Jim egyre csak nézte őt, míg végül 
aztán Mac megszólalt: 


- Szemrehányást akarsz tenni valamiért? 


- Nem, csak azon tűnődtem, hogy... szóval, tudod, megnyertünk egy ütközetet, diadalra vittük 
az embereinket, és én úgy látom, hogy a végső vereségünk veszélye csak fokozódott. Mi azért 
jöttünk ide, Mac, hogy valami eredményt érjünk el. Hát mindent elrontottunk volna, mondd? 


Mac ingerülten válaszolt: 


- Túlságosan nagy fontosságot tulajdonítasz te saját magunknak, meg ennek az egész 
csetepaténak. Ha ebben a szent pillanatban összeomlik a sztrájk, már akkor is megérte. Eddig 
egy csomó emberünk elhitte azt a sok hülyeséget az amerikai munkás kiváltságairól, meg a 
tőkés és a munkás érdekközösségéről. Most már viszont a legtöbbje tudja, hányadán van. 
Tudják, mennyire becsüli őket a tőkés, tudják, hogy a tőkés szükség esetén egyik pillanatról a 
másikra kiirtaná őket, mint valami kártékony rovarfajtát. Két dolgot megmutattunk nekik: azt, 
hogy kicsodák és hogy mit kell tenniök. És ez a ma délelőtti cirkusz megmutatta nekik, hogy 
meg is tudják tenni, amit kell. Tapasztaltad, ugye, milyen hatással volt Samre a San 
Franciscó-i sztrájk? Nos, ezek a mi embereink máris olyanok egy kicsit, mint Sam. 


- De azt hiszed, van elég eszük, hogy meg is értsék mindezt? 


- Nem észről van itt szó, Jim. Nem kell ehhez ész. Ha túl vagyunk ezen a sztrájkon, a hatása 
majd tovább dolgozik az emberek tudata mélyén. Es mindent meg fognak érteni anélkül, hogy 
törnék rajta a fejüket. 


- No és mit gondolsz, most mi lesz? 
Mac végighúzta a mutatóujját a felső fogsorán. 


- Úgy látszik, nem marad más hátra: megindul ellenünk a gőzhenger. Talán ma délután, talán 
az éjszaka. 


- No és mit gondolsz, mi a jobb: ha idejében kereket oldunk vagy ha felvesszük a harcot? 


- Ha rá tudjuk venni az embereket, hogy harcoljanak, akkor azt kell tenni - mondotta Mac. - 
Mert ha csak úgy kilopóznak innen, arra rossz érzéssel fognak visszagondolni, de ha harcban 
maradnak alul, hát mégiscsak harcoltak, és úgy érzik majd, hogy érdemes volt. 


Jim fél térdre ereszkedett. 


- De nézd csak, Mac - mondta -, ha azok puskával jönnek, megölik ám egy csomó emberün- 
ket. 


Hideg fény villant Mac összehúzott szemében: 


- Újra meg újra elmondjuk egymásnak, amit már úgyis tudunk. Tegyük fel, hogy néhány 
emberünket megölik. Az is minket erősít. Minden legyilkolt ember helyébe tíz másik pártol 
hozzánk. A hír bejárja az országot, és sokan, akik hallják, megdühödnek. Aki eddig csak úgy 
tétován rokonszenvezett velünk, most tűzbejön. De ha suttyomban elsompolygunk innen, és 
híre terjed a szökésünknek, hát azt fogják mondani az emberek: "Még harcolni sem volt bátor- 
ságuk!" és akkor az egész országban elbizonytalanodnak a munkások. Ha viszont harcolunk, 
és a harcunknak híre jár, mások, akik a mienkéhez hasonló helyzetbe kerülnek, szintén 
harcolnak majd. 


Jim most egészen letérdelt, s hátraült a sarkára. 


- Csak tisztázni akartam a dolgokat. De vajon harcolni fognak-e az embereink? 


- Nem tudom. Most rögtön: biztosan nem. Hiszen most még émelyeg a gyomruk. De később 
talán igen. Talán, ha megint fel tudunk tálalni nekik valami Burke-féle csemegét. Burke éppen 
idejében kapcsolt rá. Már nagyon kellett ez. Talán most majd más hajlandó egy kis vért ontani 
az ügy érdekében. 


- Hát ha csak éppen vér kell, letéphetem a kötésemet, és akkor vérezni kezd a seb - ajánlkozott 
Jim. 


- Furcsa alak vagy te, Jim - mondta Mac kedvesen. - Olyan rettentő komoly vagy, hogy még! 
- Nem látok én ebben semmi furcsát. 


- Ugyan! Ismered azt a viccet a kutyavásárló hölgyről? Azt kérdi a kereskedőtől: "Aztán 
biztos, hogy ez valódi véreb?" "Persze" - feleli a kereskedő. - "Mutasd csak meg a hölgynek, 
Oszkár, milyen szépen tudsz vérezni!" 


Jim savanyúan mosolygott. 


- Nem, nem, Jim - folytatta Mac. - Több hasznot hajtasz te az ügynek, mint akár száz más 
ember ebben a táborban. 


- De hát egy kis vérveszteség meg se kottyanna nekem. 

Mac idegesen dörzsölgette az alsóajkát. 

- Jim - mondotta. - Láttál te már négy-öt kutyát verekedni? 

- Nem. 

- Ha az egyik megsebesül vagy a földre kerül, a többi nekiront és széttépi. 
- Mit akarsz ezzel mondani? 


- Azt, hogy emberekkel is sokszor megesik az ilyesmi. Nem is tudom, miért. Doki mondta 
egyszer: "Az emberek gyűlölnek valamit, ami önmagukban van." 


- Doki rendes ember volt, de semmire sem ment azokkal a fellengzős gondolataival. Nem 
vezettek azok a gondolatok sehová, mindig csak önmagukba tértek vissza. 


- De azért szeretném, ha Doki most is itt lenne. Hogy van a vállad? 
- Jól. Csak akkor mozgatom, ha elkerülhetetlen. 

Mac felállt. 

- Gyere, nézzük meg. Vedd le a kabátodat. 


Jim nagy nehezen kibújt a kabátjából. Mac letépte a tapaszt, s nagy vigyázva megemelte a 
kötést. 


- Nem rossz - jegyezte meg. - Csak egy kicsit gyulladt itt, a seb körül. Egy-két gézréteget 
eldobok. De jó lesz, ha már a városban leszünk! Ott majd rendbehozzák a válladat. Most 
visszateszem ezt a tiszta réteget. 


Visszanyomta a tapaszt a helyére, s amíg Jim testének melege meg nem rögzítette, rajta 
tartotta a kezét. 


- Nincs kizárva, hogy a városban találkozunk Dokival - mondta Jim. - Rettentő furcsákat 
mondott, közvetlenül az eltűnése előtt. Lehet, hogy megundorodott vagy megijedt, és 
meglépett. 


- Vigyázz, felsegítem rád a kabátot. Ezt verd ki a fejedből, Jim. Ha valaha is eszébe jutott 
volna, hogy megundorodjék, megtehette volna évekkel ezelőtt. En láttam őt már puskatűzben 
15. Nem ijed meg egykönnyen. 


Megjelent London, csendesen állt meg az ajtóban. Komoly volt az arca és riadt. 


- Hát nem öltem meg, csak majdnem. Irtózatosan szétvertem az állkapcsát. Félek, hogy 
meghal, ha nem kap orvosi kezelést. 


- Hát beszállíthatjuk éppen a városba, de nem hiszem, hogy ott valami gondos ápolásban 
részesülne. 


- A felesége rettentő patáliát csapott - folytatta London. - Azt mondja, valamennyiünket 
bíróság elé állíttat, gyilkosságért. Azt mondja, az egész sztrájk csak azért volt, hogy Burke-ot 
kikészítsék. 

Mac megjegyezte: 


- Hát ami azt illeti, nem is csekély eredmény. Sohasem tetszett nekem a pofája. Mindig azt 
gondoltam, besúgó. Hogy érzik magukat az emberek? 


- Igazad volt: csak üldögélnek. Olyan zöldek, mint a gyerekek, akik kifosztottak egy cukor- 
kaüzletet, és aztán elcsapták a hasukat. 


- Nem csoda - fűzte hozzá Mac. - Egy hétre való energiát adtak ki magukból. Jó lenne 
megtömni őket étellel, ha van rá mód. Akkor talán jól kialusszák magukat. Igazad van, 
London. Orvosra van szükségünk. Hogy van az a törött bokájú? 


- Az is irtózatos botrányt csapott. Azt mondja, nem jól illesztették helyre a bokáját, és 
pokolian fáj. Meg, hogy ő soha többé nem fog tudni járni. Es persze, ez a sok jajgatás nem 
javítja az emberek hangulatát. 


- Persze - mondta Mac. - Azután itt van Al. Kíváncsi vagyok, hogy van? Át kellene mennünk, 
meglátogatni. Mit gondolsz, azok, akiknek megmondtad, hogy maradjanak ott, szót fogadtak? 


London vállat vont: 
- Mit tudom én? 
- Kaphatnék hat embert, aki átjönne velem? 


- Nem hiszem, hogy akár egyetlenegy is hajlandó volna elkísérni. Minden vágyuk, hogy 
üldögélhessenek és ne csináljanak semmit. 


- Hát akkor elmegyek egyedül, az istenfáját! Al rendes fiú, megérdemli. 
- Veled megyek, Mac - szólalt meg Jim. 

- Nem. Te itt maradsz. 

London közbeszólt: 

- Nem hiszem, hogy bárki is háborgatna benneteket. 

Mac könyörgésre fogta a dolgot: 


- Nagyon szeretném, ha itt maradnál, Jim. Mi lenne, ha mindkettőnket elfognának? Nem 
maradna itt senki, irányítónak. Maradj itt, Jim. 


- Nem, nem. Megyek veled. Eleget darvadoztam itt, eleget babusgattam magamat. Miért nem 
maradsz inkább te? 


- Hát jó - mondta Mac fásultan. - Majd vigyázunk magunkra mind a ketten, s jól nyitva tartjuk 
a szemünket. Próbálj valami életet önteni az emberekbe, London, amíg mi oda leszünk. 
Próbálj beléjük diktálni valami marhahúst, meg babot. Tudom, hogy már undorodnak tőle, de 
hát mégiscsak étel az. Hamarosan meghalljuk, mit végeztek az autósaink. 


- Én pedig - kuncogott London - felnyitok egy őszibarackkonzervet, meg egy szardíntásdo- 
bozt. Ugyis aszondják, hogy emeletmagasságban áll a sátramban. Nektek is készítek egy pár 
dobozt, mire visszajöttök. 

Kiléptek a sárgán tűző napfénybe. Nedves és szürke volt a tábor a tiszta fényben. Burton 
eltűnése óta felhalmozódott a szemét: papír- és zsinegdarabok hevertek szanaszét. A sátor- 
köteleken kezeslábasok lógtak. Mac és Jim maguk mögött hagyták a tábort, átmentek a tábor 
melletti réten, s a gyümölcsös széléhez értek. A fasornál Mac megállt. Tekintete lassan járta 
be a terepet. 


- Nézz körül alaposan, Jim - tanácsolta. - Azt hiszem, nagy ostobaság kíséret nélkül átmenni. 
Semmi esetre sem okos dolog, az bizonyos. 


A gyümölcsöst fürkészte. A napfényfoltocskáktól tarkalló, hosszú fasorokban csend volt. 
Sehol semmi mozgás. 


- Minden olyan csendes - mondta Mac. - Ez gyanús. Túlságosan csendes minden. 
Felnyúlt, és formátlan kis almát szakított le az egyik ágról. A szüretelők ott felejtették. 


- Csoda jóízű. Egészen elfelejtettem, hogy alma is van a világon. Az egyszerű dolgokról 
mindig megfeledkezem. 


- Senkit sem látok - szólt Jim. - Egy lelket sem. 
- Menjünk egészen a fák mellett. Ha valaki végignéz a fasoron, nem lát meg bennünket. 


Lassan lépdeltek a hatalmas almafák alatt. Tekintetük nyugtalanul ugrándozott ide-oda. 
Haladtak előre, az ágak, a lombok árnyékában, s időnként lágyan simogató, meleg sugarakat 
bocsátott rájuk a nap. 


- Mac! - szólalt meg Jim. - Gondolod, hogy egyszer majd elmehetünk szabadságra, valami 
olyan helyre, ahol egy lélek sem ismer bennünket, és egész nap elüldögélhetünk egy gyümöl- 
csösben? 


- Ugyan! Két-három óra, és már nem volna maradásod! 


- Sosem volt időm a szemlélődésre, Mac, sosem. Sosem néztem meg jól a rügyező fákat. Meg 
egyáltalán, mindent, ami él és mozog. Ma reggel egész sereg hangya mászkált a sátorban, a 
földön. Egyszerűen képtelen voltam jól megnézni őket, mert valami egészen másra 
gondoltam. Szeretnék egyszer egész nap elüldögélni, és mászkáló bogarakat nézni, és semmi 
másra nem gondolni. 


- Megbolondulnál - mondta Mac. - Embereket nézni sem éppen gyönyörűség, hát még 
bogarakat! Beleőrülnél. 


- Hát nem tudom... de néha elfog ez az érzés... hogy voltaképpen semmit sem nézek meg 
alaposan. Sosem szánok rá elég időt. Nemsokára vége ennek itt, és még azt sem fogom tudni, 
hogy... hogyan nő az alma a fán. 


Lassan haladtak előre. Mac nyugtalan tekintete bekalandozta a fasorokat. 


- Az ember nem láthat mindent - mondotta. - Egyszer elmentem szabadságra, fel, a kanadai 
erdőkbe. Akár hiszed, akár nem, egypár nap múlva úgy hagytam ott az egészet, mintha ott 
sem lettem volna. Vágytam már egy kis zűrre, áhítoztam a bonyodalmak után. 


- Tudja a fene, egyszer azért mégis megpróbálnám. Az öreg Dan is olyan szépen beszélt a 
fákról... 


- De Jim, az ember nem kaphat meg mindent az élettől. Nekünk van valamink, ami az öreg 
Dannek nincs. Nem lehet meg mindenünk. Pár nap múlva odahaza leszünk, benn a városban, 
és meglátod, úgy várjuk majd a következő feladatot, hogy a körmünket rágjuk kínunkban. De 
neked pihenned kell, amíg rendbe nem jön a vállad. Elviszlek majd egy népszállóba, ott aztán 
egész nap nézheted a poloskákat. Maradj a fák vonalában, te! Úgy mutogatod magad, mint 
tehén a domboldalon. 


- Milyen szép itt! - jegyezte meg Jim. 
- Túlságosan szép. Félek, hogy valami csapda leselkedik ránk. 


A fák között megpillantották Anderson fehér házacskáját, a fakerítést, meg a tűzpiros 
muskátlikat a kertben. 


- Nem jár erre egy lélek sem - szólt Jim. 
- No, most már mehetünk nyugodtan. 


Az utolsó fánál Mac megállott, tekintetét lassan járatta körül a szabad térségen. A leégett 
istálló helyén hatalmas fekete négyszög terpeszkedett, s még mindig szállt felfele a füst, 
lustán és orrfacsarón. Nagyon magasnak, nagyon elhagyatottnak látszott a fehér víztartály. 


- Azt hiszem, mehetünk - mondta Mac. - Menjünk a hátulsó úton. 


Csendesen akarta kinyitni a kertajtót, de a retesz nagyot csattant, a zsanérok meg nyikorogtak. 
A rövid kerti út a sárguló vadszőlővel befutott verandához vezetett. Mac bekopogott az ajtón. 


Belülről megszólalt egy hang: 

- Ki az? 

- Te vagy, Al? 

- Én hát. 

- Egyedül vagy? 

- Igen. Hát te ki vagy? 

- Mac. 

- Bújj be, Mac. Nincs bezárva az ajtó. 


Bementek a konyhába. Al ott feküdt a fal melletti keskeny ágyon. Erősen lefogyott néhány 
nap alatt. Arcán petyhüdten fityegett a bőr. 


- Hello, Mac - mondta. - Már azt hittem, felém sem néz senki. Az öregem már korán elment. 
- Jöttünk volna előbb is, Al, de nem lehetett. Mit csinálnak a sebeid? 


- Fájnak nagyon. És amikor egyedül vagyok, még jobban fájnak. Kik gyújtották fel az istállót, 
Mac? 


- Az "éberek". Rettentően sajnáljuk ám, hogy így történt, Al. Őröket állítottunk a házatok 
köré, de elcsalták őket valami trükkel. 


- Az öregem egész éjjel káromkodott, Mac. Egész éjjel csak beszélt, beszélt. Engem minden 
negyedórában lehordott a sárga földig. 


- Borzasztóan sajnáljuk, Al. 


Al kiszabadította egyik kezét a takarók közül, és az arcát vakargatta. 


- Én kitartok mellettetek, Mac. De az öregem, az el akar pusztítani benneteket. Ma reggel is 
azért ment be a városba, hogy rávegye a seriffet, rúgjon ki titeket innen. Azt mondja, hogy 
amit ti csináltok, az birtokháborítás, és hogy takarodnotok kell. Meg azt mondja, hogy 
megbüntette az isten, amiért olyan alakokra hallgatott, mint ti. Meg azt, hogy ha továbbra is 
veletek érzek, hát mehetek innen a pokolba. Olyan dühös volt az öreg, mint a sebzett vadkan. 


- Tartottam tőle, Al. Ide hallgass. Mi tudjuk, hogy te a mi emberünk vagy. Érted? Nincs 
értelme még jobban megszomorítani azt az öregembert. Ha volna valami értelme, hát mást 
mondanék. De így... Beszélj vele úgy, mintha beláttad volna az igazát. Mi tudjuk, miről van 
szó, Al. Te azért tarthatod velünk a kapcsolatot. Nagyon sajnálom ám az öregedet. 


Al mélyet sóhajtott. 


- Már attól féltem, hogy azt fogjátok gondolni, becsaptalak benneteket. De ha tudjátok, hogy 
nem így van, akkor majd azt mondom az apámnak, hogy bárcsak elvernék rajtatok a port. 


- Nagyon helyes. Al. És majd intézkedünk, hogy üzletileg is talpra tudj állni. Igaz, Al, Doki 
benézett hozzád tegnap este? 


- Nem. Miért? 

- Mert ide indult még a tűzvész előtt, s azóta sem láttuk. 
- Jézusom! Mit gondolsz, mi történt vele? 

- Félek, hogy elkapták a szerencsétlent. 

- Titeket meg azóta 1s folyton zargatnak, mi? 


- Bizony. Hanem azért ma délelőtt a mieink látták el az ő bajukat. De ha az öreged feljelent 
bennünket, azt hiszem, holnap kiakolbólítanak minket innen. 


- Es akkor az egész összeomlik, mi? 


- Nem jelent semmit. Amiért idejöttünk, azt megcsináltuk. A dolog azért megy tovább, Al. Te 
csak ásd el a csatabárdot és hajtogasd, hogy a te üzletedet aztán nem gyújtják fel még egyszer! 


Mac fülelt: 

- Úgy látszik, jön valaki - mondta. 

Egy-kettőre a lakószobában termett, s kitekintett az ablakon. 

- Ez az apám, megismerem a lépteit - mondotta Al, Mac visszajött a konyhába. 


- Csak meg akartam nézni, van-e vele valaki. De nem, egyedül jött. Ki i5 surranhatnánk innen, 
de inkább beszélek vele, és megmondom neki, mennyire sajnálom az egészet. 


- Inkább ne - tanácsolta Al. - Hallani sem akar rólatok. Utálja még a szagotokat is. 


Léptek hangzottak a verandán, azután kivágódott az ajtó. Andersonnak a földbe gyökerezett a 
lába, megrökönyödve meredt rájuk. 


- Az isten verje meg magukat! - kiáltotta. - Takarodjanak innen, alávaló csirkefogók. Odabenn 
voltam a városban, és feljelentettem magukat. A seriff elkergeti a birtokomról a maguk egész 
disznó bandáját. 

Mellkasa dagadozott a haragtól. 

Mac így szólt: 


- Pedig éppen meg akartuk mondani magának, hogy mennyire sajnáljuk a történteket. Nem mi 
gyújtottuk fel az istállót. Néhány városi fickó volt. 


- Mit bánom én, ki gyújtotta fel! Leégett az istálló, oda a termés. Nem is értik maguk, hogy mi 
ez, utolsó alakok! Most már biztos, hogy elvesztem ezt a birtokot. - Már könnyezett dühében. 
- Maguknak soha semmi tulajdonuk nem volt, rohadt senkiháziak. Sohasem ültettek fát, 
sohasem látták, mint növekszik, sohasem tapogatták végig a törzsét. Maguknak soha 
semmijük nem volt, sohasem simogatták meg az almafájukat. Mit tudják, mit jelent mindez! 


- Sohasem volt lehetőségünk rá, hogy legyen valamink - mondotta Mac. - Mi is szeretnők, ha 
volna valamink, mi is szeretnénk fákat ültetni. 


Andersen nem vett tudomást a válaszról. 


- Hallgattam az ígéreteikre - folytatta. - És mi történt? Az egész termésem odaégett, és most 
esedékes a kölcsöntörlesztés. 


- Hát a vizslákkal mi van? - kérdezte Mac. 


Anderson lassú mozdulattal tette csípőre a kezét. Szemébe hideg, kérlelhetetlen gyűlölet 
költözött. Vontatottan, csendesen mondta: 


- A kutyaól... ott volt... az istálló hátában. 
Mac AI felé biccentett. Al kérdő pillantást vetett rá, majd összevonta a szemöldökét: 


- Az apám minden szavát aláírom - mondta. - Menjetek innen a fenébe, és soha többé ne 
lássalak benneteket. 


Anderson odarohant az ágyhoz, és megállt mellette, 


- Most agyon tudnám lőni magukat - mondotta -, de úgyis megteszi helyettem a seriff, 
méghozzá hamarosan. 


Mac megérintette Jim karját; kimentek, és betették maguk mögött az ajtót. Még csak körül 
sem néztek, amikor kiléptek a kertajtón. Mac olyan iramot diktált, hogy Jimnek alaposan meg 
kellett nyújtania a lépteit. A nap már lefelé haladt, a fasorokat egészen átszelték a fák 
megnyúlt árnyékai; megrebbentek az ágak a szélben, és úgy látszott, hogy idegesen remegnek 
a fák, meg a föld is. 


- Ugrálnak ám az ember szeme előtt a filmkockák - szólalt meg Mac. - Ha egy sebesültet 
látok, vagy azt látom, hogy egy ilyen Anderson-féle ember tönkremegy, vagy hogy a rendőrló 
letapos egy zsidólányt, hát akkor azt mondom magamban: "Mire jó az egész?" De amikor 
aztán az éhező milliókra gondolok, rendbejövök magammal és azt mondom: "Megéri." Hát 
így ugrál az ember szeme az egyik képről a másikra. Veled nem szokott előfordulni, Jim? 


- Nemigen. Nemrégen láttam meghalni az anyámat; mintha évek múltak volna el azóta, pedig 
nemrég történt. Nem szólt hozzám egy szót sem, csak nézett rám. Olyan borzasztóan bántotta 
valami, hogy nem is akart papot. Azt hiszem, akkor éjjel kiégett valami a szívemből. 
Sajnálom Andersont, de hát a fene egye meg: ha én fel tudom áldozni az életemet, ő igazán 
feláldozhatja az istállóját. 


- De vannak emberek, akiknek a vagyonuk fontosabb, mint az életük. 
- Lassabban, Mac! - kérte Jim. - Mért sietsz? Úgy látszik, hamar kifáradok még. 
Mac kissé lassított. 


- Mindjárt gondoltam - mondotta -, hogy az öreg ezért ment be a városba. Vissza akarok érni a 
táborba, még mielőtt történik valami. Nem tudom, mit fog csinálni a seriff, de annyi bizonyos, 
hogy boldog lesz, ha szétrobbanthat bennünket. 


Csendesen haladtak tovább a sötétlő, puha talajon, alakjukon végigcikáztak az árnyak. A 
tisztásnál lassítottak. 


- Akárhogy 1s van - szólt Mac -, eddig még semmi sem történt. 
A tűzhelyekből lassan szállt felfelé a füst. 
- Mit gondolsz, hol kuksolnak a tagok? - kérdezte Jim. 


- Biztosan most alusszák ki a mámorukat, odabenn a sátrakban. Nem lenne rossz ötlet, ha mi 
15 aludnánk egyet. Alighanem úgyis ébren leszünk egész éjjel. 


London jött ki eléjük. 

- Minden rendben? - kérdezte Mac. 

- Semmi újság. 

- Igazam volt, London: Anderson benn járt a városban, és megkérte a seriffet, hogy rúgjon ki 
minket innen. 

- Most mit csinálunk? 

- Várunk. Az embereknek ne szólj erről. 


- Hát Anderson esetében igazad lehetett - mondotta London -, abban viszont nem volt igazad, 
amit az emberek ételundoráról mondtál. Mindent felzabáltak. Egy szem bab nem sok, de 
annyit sem hagytak. Félretettem nektek egy-egy csajkával, ott van a sátramban. 


- Talán már nem is lesz szükségünk több élelemre. 

- Hogy érted ezt? 

- Holnap már valószínűleg nem leszünk itt. 

Odabenn a sátorban London a ládán álló két csajkára bökött az ujjával, aztán azt kérdezte: 
- Gondolod, hogy a seriff megpróbál kivágni bennünket innen? 

- Nem vitás. Csak nem hagyja kihasználatlanul ezt a lehetőséget! 

- Mit gondolsz, mindjárt puskával jön? Vagy előbb figyelmezteti az embereket? 
- Mit tudom én - mondta Mac. - Hova tűntek az embereink? 

- Alszanak a sátrakban. 

- Motorzúgást hallok - mondta Mac. - Lehet, hogy jönnek vissza a mieink. 
London is hegyezte a fülét. 

- Nem - mondta. - Ez nagyobb zajt csap. Valami nagy állat jön. 


Kirohantak. Torgas felől hatalmas Mack-dömper közeledett. Acélkarosszériája alatt két garni- 
túra kettős kerékgumi. A tábor előtt megállt a dömper. A benne ülők egyike felállt: kezében 
géppisztoly, elülső markolata mögött a nagy töltényhengerrel. A többi utas ülve maradt, csak 
a fejük látszott, a dömper oldalában. Özönleni kezdtek a sátrakból a sztrájkolók. 


A dömperen álló ember elordította magát. 
- Én vagyok ennek a megyének a seriffje. Ha van itt valami vezetőféle, beszélni akarok vele. 
A tömeg közelebb tolult, és kíváncsian bámulta a dömpert. 


- Vigyázz, London - mondta halkan Mac -, a végén még lepuffantanak bennünket. Mert ha 
akarnák, hát most megtehetnék. 


Előrementek az út széléig. Ott megálltak. Most már a tömeg is felsorakozott az út mentén. 
- Én vagyok a vezető, miszter - mondotta London. 


- Feljelentették magukat birtokháborításért. Eddig méltányosak voltunk magukhoz, emberek. 
Megkértük magukat, álljanak munkába, vagy ha sztrájkolni akarnak, hát békésen sztrájkolja- 
nak. De maguk vagyontárgyakat pusztítottak el és még gyilkoltak is. Ma délelőtt újabb cso- 
portot menesztettek, újabb vagyontárgyak elpusztítására. Kénytelenek voltunk néhányukat 
lelőni, a többit pedig elfogtuk. - Odapillantott a dömper utasaira, aztán ismét Londonra emelte 
tekintetét és így folytatta: - Mármost: nem akarunk mi vérontást, úgyhogy hagyjuk magukat 
elvonulni. Rendelkezésükre áll az egész éjszaka. Ha egyenesen a megyehatárnak tartanak, 
senki sem fogja háborgatni magukat. Ha azonban még holnap hajnalban is itt van ez a tábor, 
hát végigszántunk rajta. 


Az emberek csendben nézték a seriffet. Mac odasúgott valamit Londonnak. 
- Birtokháborítás miatt nincs joguk emberekre lövöldözni - szólt London. 


- Az meglehet. De hatósági közeggel szemben tanúsított ellenállás miatt már van. Nyíltan 
beszélek magukkal, hadd lássák, hányadán vannak. Holnap, napkeltekor, tíz ilyen dömper 
kihoz ide száz embert. Mindegyik emberrel lesz puska; azonkívül lesz három láda Mills- 
bombánk is. Maguk közül biztosan tudják egypáran, mi a Mills-bomba, azok elmondhatják a 
többinek. Hát csak ezt akartam mondani. Nem kukoricázunk többé magukkal. Hajnalig bőven 
van idejük kitakarodni a megyéből. Végeztem. 


A kocsivezetőhöz fordult: 
- Gyerünk tovább, Gus. 


Eltünt az acélalkotmány belsejében. Lassan forogni kezdtek a kerekek, aztán fokozódott a 
forgássebességük. 


Az egyik sztrájkoló beugrott a sekély árokba, s felszedett egy követ. A dömper lassan távo- 
lodott, a sztrájkoló meg csak tartotta kezében a követ és nézte, nézte. A többiek a dömper után 
néztek, aztán sarkon fordultak, és mentek vissza a táborba. 


London felsóhajtott: 
- Hát ez bizony parancsnak hangzott - mondotta. - Nem tréfált ez az ember. 


- Éhes vagyok - szólt türelmetlenül Mac. - Megeszem a főzelékemet. - Ment vissza a sátorba, 
Londonnal és Jimmel a sarkában. Gyorsan, mohón falta az ételt. 


- Remélem te ettél, London - mondotta. 
- Én? Persze hogy ettem. No, most mit csinálunk, Mac? 
- Harcolni fogunk. 


- Jó, jó, de ha ez a pók kihozza ide azt a sok micsodát, amit beígért, tudod a bombuskákat meg 
a többi izét, hát akkor vágóhíd lesz itt, nem harc. 


- Marhaság - mondta Mac, és egy kis megrágott bab buggyant ki a szájából. - Ha csakugyan 
megvolna neki az, amiről beszélt, minek mondaná? Egész egyszerűen azt reméli, hogy szét- 
szóródunk, úgyhogy nem tudunk majd harcolni ellenük. Ha ma éjjel továbbállunk innen, 
egyenként puffantanak le bennünket az úton. Ezek mindig mást csinálnak, mint amit 
mondanak. 


London Mac arcára függesztette a tekintetét, szemét kereste a szemével. 


- Őszintén mondod ezt, Mac? - kérdezte. - Az előbb azt mondtad, a ti emberetek vagyok. 
Most meg át akarsz ejteni engem? 


Mac félrenézett. 


- Harcolnunk kell - mondotta. - Ha ellenállás nélkül távozunk, minden, amit eddig elszenved- 
tünk, hiábavaló volt. 


- Jó, jó, de ha harcolunk, lepuffantanak egy csomó ártatlan embert. 
Mac a ládára tette a csajkát, amelyben még volt valami étel. 


- Ide hallgass - mondotta. - A háborúban a tábornok jól tudja, hogy emberveszteséggel kell 
számolnia. Márpedig, ami itt van, az háború. Ha harc nélkül futunk el innen, akkor szégyen- 
szemre meghátráltunk. - Egy pillanatra eltakarta szemét a tenyerével. - London - mondta 
azután. - Rettenetes felelősség ez, tudom. Én tudom, hogy mit kellene tennünk. De te vagy a 
góré. Csinálj, amit akarsz, az istenfáját. Ne hagyd, hogy az egész teher az én vállamra 
zúduljon. 


- Jó, jó - fakadt ki panaszosan London -, de te ismered a dörgést. Mondd, csakugyan azt 
gondolod, hogy harcolnunk kellene? 


- Bizony. 


- Hát akkor harcolni fogunk, az istenit! Vagyis... ha rá tudjuk venni az embereket, hogy 
harcoljanak. 


- Igen - mondta Mac. - Mert esetleg cserbenhagynak bennünket, mind egy szálig. Azok, akik 
hallották, mit mondott a seriff, majd elmondják a többinek. Esetleg ellenünk fordulnak mind 
és minket okolnak majd minden bajukért. 


- A fene tudja - mondta London -, valahogy azt remélem, eltakarodnak. Szerencsétlen 
flótások, fogalmuk sincs semmiről. De, ha úgy van, ahogy mondod, akkor ha egyáltalán el 
akarnak takarodni, hát most van itt az ideje. De mit csinálunk a betegekkel? - folytatta 
London. - Burke-kel, meg az öreg Dannel, meg azzal a törött bokájúval? 


- Itt kell hagynunk őket - felelte Mac. - Mást nem csinálhatunk. A megye gondjaira kell bízni 
őket. 


- No, megyek, körülnézek egy kicsit - mondotta London. - Olyan ideges vagyok, hogy majd 
szétrobbanok. 


- Nem te vagy az egyetlen - mondotta Mac. 


Amikor eltávozott, Jim rápillantott Macre, aztán enni kezdte a kihült babot, meg a marhahús- 
cafatokat. 


- Kíváncsi vagyok, fognak-e harcolni - mondotta. - Gondolod, Mac, hogy a seriffék 
csakugyan elengednék az embereinket, ha menni akarnak? 


- Ha a seriffen múlik, akkor biztosan, ő csak örülne, hogy megszabadul tőlük. De az "éber" 
legényekben már nem bízom. 


- Nincs már vacsorájuk a mieinknek. Amúgy is meg vannak ijedve, és most még étel sincs, 
ami lelket öntene beléjük. 


Mac kikotorta a maradék ételt a csajkából, azután letette az edényt. 
- Jim - szólt -, ha megkérnélek valamire, megtennéd? 


- Nem tudom. Miről van szó? 


- Hamarosan lemegy a nap, és vaksötét lesz. Azok ott nagyon fenik ránk a fogukat, Jim, rád 
meg rám. Ez nem kétséges, Jim, ne legyenek illúzióid. Mindent elkövetnek, hogy az övükbe 
tűzhessék a skalpunkat. Arra kérlek tehát, hogy mihelyt besötétedik, menj el innét és utazz 
haza. 


- De mi az ördögnek? 
Mac futó pillantást vetett Jim arcára, aztán ismét lesütötte a szemét: 


- Amikor idejöttem - mondotta -, azt hittem, én vagyok a nagy matador. De most már tudom, 
Jim, hogy te tízszer annyit érsz, mint én. Ha velem történik valami, könnyen tudnak pótolni, 
neked azonban egészen rendkívüli tehetséged van ehhez a munkához. Téged nem tudunk 
nélkülözni, Jim. Hagyjalak téged kinyírni egy ilyen piszlicsári sztrájkban? Rossz gazdálkodás 
volna. 


- Nem hiszem én azt - mondta Jim. - Használni kell az embereinket, nem kímélni. Nem 
hagyhatom itt a tábort. Te magad mondtad, hogy ez a sztrájk része a nagy egésznek. Kis 
része, de fontos része. 


- Akarom, hogy elmenj, Jim. Úgysem tudnál harcolni, hiszen meg sem tudod mozdítani a 
karodat. Semmire sem lehet téged itt használni. Semmiben sem lehetnél a segítségünkre. 


Jim arcvonásai megkeményedtek. 


- Nem megyek el - mondotta. - Igenis hasznomat vehetitek itt. Te mindig csak oltalmazol 
engem, Mac. Es néha az az érzésem, hogy nem is a párt számára, hanem saját magadnak. 


Mac elvörösödött haragjában. 


- Hát jó - mondotta. - Hadd röpítsenek golyót abba a hülye fejedbe. Én megmondtam, amit 
helyesnek tartok. De ha makacskodni akarsz, hát csak tessék. No, megyek, nem tudok már 
nyugton ülni. Te meg tedd, ami jólesik. 


Dühösen távozott. 


Jim a hátsó sátorfalra tekintett. A ponyván már látszottak a pirosló nap körvonalai, Jim keze 
felkúszott sebesült vállához, gyengéden nyomogatta, körbe-körbe, mindjobban megközelítve 
a sebhelyet. Kicsit nyöszörgött, amikor fürkésző ujjai a seb közelébe értek. Azután hosszú 
ideig csak üldögélt mozdulatlanul. 


A sátorajtóban lépteket hallott, megfordult: Liza állt ott, karjában a csecsemő. Jim ellátott 
mellette: az út szélén ott álltak sorban a viharvert autók, az út másik oldalán a nap még 
megvilágította a fák tetejét, de a fasorok már árnyékba borultak. Liza benézett a sátorba, 
kíváncsian, mint valami kis madár. Nedves haja egészen a fejebőréhez tapadt; apró, 
egyenetlen kis hullámokba rakta a haját az ujjával. A vállát fedő kendő kacéran csúszott félre 
az egyik oldalon. 


- Láttam, hogy egyedül van - szólalt meg. 
Leült a derékaljra, tarkamintás szoknyáját pedánsan húzogatta helyre a lábán. 


- Azt mondják az emberek, hogy a zsaruk bombákat fognak hajigálni, és megölnek mind- 
nyájunkat - mondta könnyedén. 


Jim nem tudta, mit gondoljon felőle. 
- Úgy látszik, maga nincs nagyon megijedve - mondta végül. 


- Nem ám. Az ilyesmitől sosem féltem. 


- Magát úgysem bántanák a zsaruk - mondotta Jim. - Különben sem hiszem, hogy megtennék, 
amivel fenyegetőznek. Az egész csak blöff. Akar valamit, Liza? 


- Csak gondoltam, bejövök, üldögélni. Szeretnék itt... elüldögélni. 
Jim elmosolyodott. 

- Kedvel engem, ugye, Liza? 

- Igen. 

- Én is kedvelem magát, Liza, 

- Maga segített, amikor szültem. 

- Hogy van Dan? - kérdezte Jim. - Gondját viselte az öregnek? 

- Egész jól van. Csak fekszik, meg motyog. 

- Mac többet segített a szülésnél, mint én. 


- Igen, de ő sosem néz rám olyan... szépen. Magát szeretem hallgatni. Maga még nagyon 
fiatal, de olyan szépen beszél. 


- Túl sokat beszélek én, Liza. Sokat beszélek, és nem cselekszem eleget. Nézze csak, hogy 
esteledik már. Hamarosan meggyújtjuk a lámpást. Mert nem akar velem itt a sötétben 
üldögélni, igaz? 


- Nem is bánnám - vágta rá gyorsan az asszony. 
Jim újra Liza szemébe nézett, s felderült az arca: 


- Megfigyelte már, Liza, hogy ilyenkor, estefelé, gyakran gondol az ember régi, régi dolgokra, 
olyan dolgokra, amelyek nem is fontosak? Egyszer, gyerekkoromban, odabent a városban, 
naplementekor kibámultam egy deszkakerítésre. Egyszerre csak felugrott arra a kerítésre egy 
szürke macska, s ült a kerítésen egy darabig. Hosszú szőrű macska volt, s egy percre 
aranyszórű macskává változott, aranyszőrű cicává. 


- Szeretem a macskákat - mondta Liza csendesen. - Egyszer két macskám is volt, egyszerre 
kettő. 


- Nézzen ide, Liza. Már majdnem lement a nap. Holnap már nem leszünk itt. Vajon hol 
leszünk? Maga biztosan vándorol tovább. En pedig talán börtönben leszek. Voltam én már 
börtönben azelőtt is. 


London és Mac együtt jöttek be a sátorba, nagy csendben. London Lizára pillantott: 

- Mit csinálsz te itt, Liza? - kérdezte. - No, menj ki. Fontos megbeszélnivalónk van. 
Liza felállt, magához szorította a kendőjét. Odasandított Jimre, amikor elhaladt mellette. 
London így szólt: 


- Nem tudom, mi folyik odakint. Talán tíz helyen is gyüléseznek, de engem egyik gyűlésre 
sem hívtak meg. 


- Igen, tudom - mondotta Mac. - Meg vannak ijedve az emberek. Nem tudom pontosan, mit 
fognak csinálni, de annyi bizonyos, hogy meg akarnak lépni az éjszaka. 


Megszakadt a beszélgetés. London és Mac leült egy-egy ládára, Jimmel szemben. Lement a 
nap, a sátorban eluralkodott a félhomály, s ők még mindig csak ültek, szótlanul. 


Végre halkan megszólalt Jim: 


- Akkor sem veszett kárba minden, ha az emberek lelépnek. Legalább egy kicsit együtt 
dolgoztak. 


Erre már Mac is összeszedte magát. 
- Jó, jó - mondta -, de azért meg kellene vívnunk ezt a végső harcot. 


- De hát hogyan veszed rá az embereket, hogy harcoljanak, amikor ők menekülni akarnak? - 
kérdezte London. 


- Nem tudom. Esetleg beszélhetünk velük. Talán rá tudjuk beszélni őket a harcra. 
- Nem sokat érünk a beszéddel, ha ők félnek. 
- Tudom. 


Újra csend lett. Odakintről behallatszott a sok ember halk beszédjének hangja: az eleinte 
elszigetelt hangok fokozatosan olvadtak össze valami csobogásszerű morajba. 


- Van gyufád, London? - szólalt meg Mac. - Gyújtsd meg azt a lámpást. 
- Még nincs sötét. 
- Már éppen elég sötét van. Gyújtsd csak meg. Idegesít ez az undok félhomály. 


Csikorgott a lámpaüveg, amikor London megemelte, s megint csikordult egyet, amikor 
leeresztette. 


Mac most felijedt: 
- Valami történt. Mi van? 
- Az emberek... - válaszolt Jim. - Elhallgattak. Most senki sem beszél. 


Feszülten hallgatóztak. Léptek közeledtek. Egyszerre csak ott állt a küszöbön a két alacsony 
olasz. Zavart vigyoruk megvillantotta fogsoraikat. 


- Bejöhetünk? 
- Be hát. Gyertek csak be, fiúk. 


Úgy álltak a sátorban, mint a leckemondásra készülő iskolásgyerekek. Mindegyik a másikra 
nézett, hadd kezdje el amaz. 


Végül mégiscsak megszólalt az egyik: 

- Az emberek odakint... gyűlést akarnak összehívni. 
- Igen? Minek? 

Most a másik olasz vágta rá gyorsan: 


- Azt mondják, ők szavazták meg a sztrájkot, és most joguk van újból szavazni. Azt mondják: 
"Mire jó az, ha mindnyájunkat lemészárolnak?" Azt mondják, nem tudnak tovább sztrájkolni. 


Csendben vártak London válaszára. 
London tanácsot kérően nézett Macre. 


- Természetesen, hívjátok csak össze azt a gyűlést - szólt Mac. - Az történik, amit az emberek 
akarnak. Az ő döntésük a fontos. - Rápillantott a várakozó küldöttekre. - Menjetek ki, 
mondjátok meg az embereknek, hogy körülbelül fél óra múlva London gyűlést hív össze, s 
akkor majd szavazhatnak: harcolunk-e vagy pedig lelépünk. 


A két küldött Londonra nézett, várta a megerősítést. London lassan rábólintott: 


- Úgy van - mondotta. - Fél óra múlva. Azt fogjuk csinálni, amit az emberek megszavaznak. 
A két kis ember idegenszerű meghajlással köszönt el, azután sarkon fordult és távozott. 
Mac hangosan felnevetett: 


- Hát ez nagyszerű - mondotta. - Ez így sokkal jobb. Már azt hittem, hogy suttyomban 
mennek el innen. De nem: szavazni akarnak, ami azt jelenti, hogy még mindig együtt 
dolgoznak. Pompás. Nem bánom, oszoljanak szét, ha önszántukból teszik. 


- De hát nem próbálod meg harcra bírni őket? - kérdezte Jim. 


- Dehogynem. Ezt is kiterveljük majd. De ha nem is akarnak harcolni, hát legalább nem oson- 
nak el, megvert kutyák módjára, így inkább visszavonulás az egész, nem pedig 
megfutamodás. Erted? 


- Mit csinálunk mi azon a gyűlésen? - kérdezte London. 


- Hát lássuk csak. Most már majdnem egészen sötét van. Te beszélsz elsőnek, London. 
Mondd el nekik, miért kellene inkább verekedniök, miért nem volna szabad meghátrálniok. 
Ami engem illet, jobb, ha nem beszélek. Engem nem nagyon kedvelnek, amióta ma délelőtt 
megmondtam nekik a magamét. - Mac pillantása Jimre vetődött. - Te viszont éppen megfelelő 
volnál - mondotta. - Itt a nagy lehetőség. Te beszélj. Igyekezz meggyőzni őket. Beszélj, Jim. 
Beszélj. Hiszen ezt akartad. 


Jim szeme csillogott az izgalomtól. 
- Mac! - kiáltott fel. - Leránthatom ezt a kötést, hadd folyjék a vérem. Az talán felrázza őket. 
Mac összehúzta a szemét, fontolgatta a dolgot. 


- Nem - döntött végül. - Ha ilyesmivel rázod fel őket, akkor hamar ki kell tombolniuk magu- 
kat. Márpedig lehet, hogy órák hosszat kell tétlenül várakozniok, s akkor elernyednek. Nem, 
nem, Jim, szorítkozz csak a beszédre. Mondd el nekik nyíltan, mit jelent a sztrájk, miért 
mondjuk mi azt, hogy egy nagy háború egyik kis ütközete. El tudod ezt te mondani, Jim! 


Jim felugrott: 


- De mennyire, hogy el tudom mondani. Majd megfulladok az izgalomtól, de el tudom 
mondani. 


Arca átszellemült. Szinte világított róla a tetterő átható fénye. 
Rohanó léptek dobogása hallatszott. Fiatal gyerek rontott be a sátorba. 


- Kinn... a gyümölcsösben! - kiáltotta. - Van ott egy ember... azt mondja, orvos. Rettenetesen 
összeverték. 


Mind a hárman felpattantak: 

- Hol van? 

- Ott, az út túlsó oldalán. Azt mondja, reggel óta ott fekszik már. 

- Hol találtál rá? - kérdezte Mac. 

- Hallottam a jajgatását. Azt mondta, jöjjek ide és mondjam meg maguknak. 
- No, mutasd az utat. Gyerünk, gyerünk, siessünk. 

A fiú sarkon fordult, kirohant. Mac elkiáltotta magát: 


- Gyere, London, hozd a lámpást. 


Mac és Jim egymás mellett futottak. Majdnem vaksötét volt. Előttük a fiú száguldó alakja. 
Keresztülrohantak a tisztáson. A fiú a fák vonalába ért, és beleveszett a fasorba. Hallották a 
léptei dobogását. Ok is bevágtattak a fák sötét árnyai közé. 


Mac hirtelen Jim fele nyújtotta karját. 
- Jim! Hasalj le, az isten szerelmére! 


Fülsiketítő robaj hallatszott, és két hatalmas villanás hasított lyukat a levegőbe. Mac teljes 
hosszában hasra vágódott. Sok rohanó láb dobogását hallotta. Arrafelé nézett, amerre Jimet 
sejtette, de recehártyáján még mindig ott vibrált az iménti fény. Lassan-lassan mégis láthatóvá 
vált Jim alakja. Térdelő helyzetben volt, fejjel előre. 


- Jó gyorsan vágódtál el, Jim - mondotta. 
Jim nem mozdult. Mac odakúszott mellé. 
- Eltaláltak, Jim? - kérdezte. 

Az meg csak térdel tovább, fejét leszegve. 
- Úristen! 


Mac kinyújtotta a kezét, hogy megemelje Jim fejét. Felkiáltott, elkapta a kezét, és megtörölte 
a nadrágjában. Mert Jimnek nem volt arca. Mac lassú mozdulattal tekintett maga mögé. 


Nagy zökkenőkkel közeledett a lámpás, London gyorsan járó lábait világította meg. 
- Hol vagytok? - kiáltotta London. 


Mac nem válaszolt. Térdelő helyzetben hátraguggolt a sarkára, és csendben ült tovább. Úgy 
nézte a mohamedán imahelyzetben térdeplő alakot, 


London végre meglátta őket. Odajött, megállt. A lámpás félkört rajzolt a földre. 
- Ó! - szólalt meg London. Lejjebb eresztette a lámpást, és Jimre meredt. - Vadászpuska volt? 
Mac bólintott, és vértől tapadó kezére bámult. 


London ránézett, összerázkódott, amikor meglátta Mac dermedt arcát. Mac nehézkesen 
egyenesedett fel. Lehajolt, felvette Jimet a földről és vállára dobta, mint valami zsákot. Merev 
léptekkel indult a tábor irányába. Ott ment mellette London, a lámpással. 


A tisztáson csak úgy nyüzsögtek a kíváncsiak. Odasereglettek, de aztán meglátták Mac terhét 
és visszahőköltek. Mac úgy ment el közöttük, mintha nem is látná őket. Áthaladt a tisztáson, 
el a tűzhelyek mellett. A tömeg csendben követte. Most az emelvényhez ért. Terhét letette a 
korlát alá, ő maga meg felugrott a dobogóra. Jim testét odavonszolta az egyik sarokrúdhoz, 
ülő helyzetbe igazította, s amikor kicsit oldalt billent, jól megtámasztotta. 


London felnyújtotta neki a lámpást. Mac gondosan letette a deszkapadlóra, Jim teste mellé, 
úgyhogy a lámpás éppen Jim fejét világította meg. Mac felegyenesedett, szembenézett a 
tömeggel. Megragadta az emelvény korlátját. Tágranyílt szeme fehérlett. Az elölállók szeme 
megvillant a lámpafényben. A többiek idomtalan, sötétlő tömegbe tömörültek. Mac össze- 
rázkódott. Szája beszédre mozdult, de csak nagy nehezen tudta fellazítani megmerevedett 
állkapcsát. Magas, színtelen hangon szólalt meg: 


- Ez az ember Itt... nem gondolt magára, mindig csak másokra gondolt... - kezdte. Ujjpercei 
fehéren világítottak a korláton. - Elvtársak! Nem akart ő semmit saját magának... 

